
प्रस्तावना 


प्राचीन विद्याओं के गवेषण, संरक्षण, उन्नयन और प्रोत्साहन देने 
का जहाँ तक प्रश्‍न हे, गुरुकुल काँगड़ी विश्वविद्यालय का इस क्षेत्र में 
महनीय योगदान रहा है। जब यह विश्वविद्यालय नहीं था, तब भी साहित्य 
साधना के क्षेत्र में इसने अभूतपूर्व कार्य किया है। उस समय एक ऐसी 
परम्परा गुरुकुल में चलती थी, जिसमें स्थायी निधि के रूप में दान प्राप्त 
होता था, उसका उद्देश्य भी निश्चित हुआ करता था। ऐसी ही एक निधि 
स्व०श्री पं०ठाकुरदास शर्मा अमृतधारा स्थिर निधि थी। इस निधि से 
अनेकों पुस्तकों का प्रकाशन हुआ। तत्कालीन मुख्याधिष्ठाता श्री धर्मपाल 
विद्यालङ्कार वेद-विमर्श' का प्रकाशन करते हुए कहते हैं--आपको यह 
ज्ञात ही है कि स्व०श्री पं०ठाकुरदत्त शर्मा अमृतधारा स्थिर निधि से 
गुरुकुल काँगडी विश्वविद्यालय में स्थापित वेदानुसञ्धान विभाग द्वारा 
तैय्यार की गई 'विष्णु-देवता' 'ऋषि-रहस्य” आदि अनेकों पुस्तकें 
प्रकाशित हो चुकी हैं। इस वर्ष सन्‌ १९६६ में इस निधि से “वेद- 
विमर्श” नामक पुस्तक वेदानुसखान विभाग द्वारा तैय्यार कराकर 
प्रकाशित की जा रही है। आशा है धर्मप्रेमी सजन इसे अपनाकर 
वेदानुसश्ान कार्य को प्रोत्साहन देंगे।' 

उक्त विवरण से यह स्पष्ट हो जाता है कि वेद के क्षेत्र में 
अनुसन्धान और उस कार्य को प्रकाशित करने के लिये उस समय भी 
विश्वविद्यालय परिवार सचेष्ट था, तभी इस प्रकार के कार्य अस्तित्व में आ 

सके। मेरे मन में भी इस प्रकार की योजना चलाते रहने की इच्छा है। 
भगवान्‌ हमारे पर ऐसी अनुकम्पा करे कि जिससे ज्ञान का आलोक 
“अमृतधारा' सदृश योजनाओं के माध्यम से गुरुकुल के गौरव को निरन्तर 
बढ़ाता रहे। 
पं. भगवद्दत्त वेदालङ्कार गुरुकुल के ऐसे प्रतिभासम्पन्न विद्वानों 
की श्रेणी में आते हैं, जिन्होंने अपनी लेखनी से वैदिक ज्ञान-विज्ञान की 
ऐसी विधाओ को आविष्कृत किया, जो इससे पूर्व लगभग अज्ञात थीं। 
इसी क्रम में आपने 'वैदिक-स्वण-विज्ञान', 'क्रषि-रहस्य' नामक ग्रन्थों 
को मूर्तरूप प्रदान किया। उनकी लेखनी निरन्तर चलती रही, उससे जो 
अवदान प्राप्त हुआ, वह आगे आने वाली पीढ़ी का मार्गदर्शन करता रहे, 
इस उद्देश्य से “वेद-विमर्श' नामक ग्रन्थ का पुन: प्रकाशन कराया जा 
रहा हे। इस ग्रन्थ में वेदान्तर्गत विविध विषयों, समस्याओं आदि का 
सूक्ष्म विवेचन प्रस्तुत किया गया है। इससे जहाँ वेद के छात्र लाभान्वित 
होंगे, वहीं बेद के क्षेत्र में गहन अनुसन्धान करने की इच्छा करते है, 
उनका पथ भी प्रशस्त होगा। जीवन के लिये बहुमूल्य विधा का वेद में से 
अवगाहन करके नवनीत के रूप में पाठकों के समक्ष प्रस्तुत करने वाले 
इस मनीषी को मैं अपने श्रद्धासुमन समर्पित करता हूँ। 
माननीय कुलाधिपति पं०सुदर्शन शर्मा, विश्वविद्यालय प्रशासन 
तथा समस्त गुरुकुल परिबार वेद और उसको लेकर हुए ऐसे कार्य जो 
आज अप्राप्य हैं, उनके प्रकाशन के लिये कृतसंकल्प है। इसी शृंखला में 
श्री पं०भगवद्दत्त वेदालङ्कार निर्मित 'वेद-विमर्श' नामक ग्रन्थ जो पिछले 

काफी समय से अप्राप्य चल रहा था, को श्रद्धानन्द-अनुसन्धान-प्रकाशन- 
केन्द्र से प्रकाशित करते हुए अत्यन्त हर्ष का अनुभव हो रहा है। 

विश्वविद्यालय में पिछले कई वर्षो से महर्षि दयानन्दकृत वेदभाष्य 
के सम्पादन ओर प्रकाशन का कार्य चल रहा है, यह सारा अध्यवसाय 
प्रो. ज्ञान प्रकाश शास्त्री के निर्देशन में हो रहा है। अब तक सम्पूर्ण 
यजुर्वेदभाष्य तीन खण्डों में प्रकाशित हो चुका है, साथ ही ऋग्वेदभाष्य 
के चतुर्थ मण्डल पर्यन्त सात भाग प्रकाशित होकर आ चुके हे, शेष कार्य 
भी प्रगति पर gi हम गत वर्ष पं०भगवददत्तकृत “वेदिक स्वपविज्ञान' 
ग्रन्थ को प्रकाशित कर चुके हैं। में इस अवसर पर गुणवत्ता पूर्ण सम्पादन 
के लिये प्रो.ज्ञान प्रकाश शास्त्री, प्रोफेसर श्रद्धानन्द वैदिक शोधसंस्थान, 
को साधुवाद देता हूँ। मेरी इच्छा है कि भविष्य में भी गुरुकुल इसी प्रकार 
के वेद और उससे सम्बन्धित साहित्य का प्रकाशन कराता रहे और हम 
वेद की सेवा करके अपने जीवन को धन्य बना सकें, यही मेरी प्रभु से 
प्रार्थना हे । 
दि००७.०३.२०१२ 

प्रो. स्वतन्त्र कुमार 
कुलपति 
गुरुकुल काँगड़ी विश्वविद्यालय 


हरिद्वार 

भारतीय मनीषा वेदों को संसार के समस्त ज्ञान-विज्ञान का 
मूल--स्रोत मानती है और उनके प्रति अगाध आस्था एवं श्रद्धा रखती हे। 
मनुस्मृतिकार कहते हैं 
“पितृदेव मनुष्याणां वेदश्चक्षुः सनातनम्‌'।' 
वेदभाष्यकार आचार्य सायण कहते हैं - 
प्रत्यक्षेणानुमित्या वा यस्तूपायो न विद्यते। 
एतं विदन्ति वेदेन तस्माद्‌ वेदस्य देवता॥ ` 
आचार्य शंकर 'जन्माद्यस्य यतः? सूत्र का भाष्य करते हुए वेद 
के सम्बन्ध में लिखते है- 

“महत ऋग्वेदादेः शास्त्रस्य अनेकविद्यास्थानोपबृंहितस्य प्रदीपवत्‌ 
सर्वार्थावद्योतिनः सर्वज्ञकल्पस्य योनि: कारणं ब्रह्म न ही दृशस्य 
शास्त्रस्य ऋग्वेदादिलक्षणस्य सर्वज्ञगुणान्वितस्य सर्वज्ञादन्यतः 
संभवोऽस्ति। `` 

अर्थात्‌ वेदशास्त्र अनेक विद्याओं से युक्त है। दीपक की भांति 
सब पदार्थो का बोध कराने वाले है। इनमें इतना अधिक ज्ञान भरा हुआ 
है कि ये सर्वज्ञ जैसे दीखते हैं। इनका कारण ब्रह्म ही हो सकता हें। ऐसे 
सर्वज्ञता के लक्षण से युक्त ऋग्वेदादि शास्त्र की उत्पत्ति सर्वज्ञ से भिन्न | 


१ मनुस्मृति १२। ९४ 
२ आचार्य सायण ऋग्वेद भाष्य 
३ शांकर भाष्य 

किसी अन्य से नहीं हो सकती। 

सर्वज्ञ ब्रह्म से अभिव्यक्त होने के कारण वेद ऐसा अगाध ज्ञान 
का भण्डार है, उसका जितना अवगाहन किया जाये, वह कम हे 
इसलिये महर्षि दयानन्द ने अपने वेदभाष्य में वेद में निहित नाना प्रकार 
के ज्ञान-विज्ञान को उपस्थापित करने का महनीय प्रयास किया है। परन्तु 
जिस प्रकार आदिकाल में क्षमता सीमित होने के कारण मनुष्य को वेदार्थ 
समझना दुरूह होगया था, उसके लिये भाष्य परम्परा का आश्रय लेना 
पड़ा, उसी प्रकार आज के युग में महर्षि ने जो नवनीत वेद से उद्धूत 
करके हमारे सामने प्रस्तुत किया हे, उसको हृदयंगम बनाने के लिये तथा 
वेद के अध्ययन में आने वाली नानाविध कठिनाइयों के निराकरण हेतु 
गम्भीर प्रयास की आवश्यकता हे । ; 

वैदिक साहित्य के प्रकाण्ड विद्वान्‌ पं० भगवद्धत्त वेदालङ्कार ने 
आज से ६० वर्ष पूर्व इस गूढ़ विषय पर गहन चिन्तन एवं मननपूर्वक 
“वेद-विमर्श' नामक ग्रन्थ का निर्माण किया था, जिसे जिज्ञासु पाठकों ने 
श्रद्धापूर्वक पढ़ा और लाभान्वित हुए। ग्रन्थ की महत्ता, उपयोगिता एवं 
प्रासङ्गिकता को देखते हुए गुरुकुल काँगड़ी विश्वविद्यालय इसे पुनः 
प्रकाशित कर रहा है। 

विठ्ठद्वरेण्य Yo भगवद्दत्त वेदालङ्कार ने इस दृष्टि से अत्यन्त 
उपयोगी ग्रन्थ का निर्माण किया था। मुझे पूर्ण विश्वास है कि इसको 
पढ्कर भविष्य में भी अनेक जिज्ञासु लाभान्वित होंगे । 

मैं इस उत्तम कार्य के सम्पादन के लिये प्रो. ज्ञान प्रकाश शास्त्री 

को हार्दिक धन्यवाद एवं शुभकामनाएँ प्रदान करता हूँ। इनके सत्प्रयासों 
का परिणाम है कि गुरुकुल काँगडी विश्वविद्यालय में महर्षिकृत वेदभाष्य 
के सम्पादन का कार्य सुचारु रूप से चल रहा है। 


१०७.३.२०१२ 
मङ्गलाभिलाषी 
प्रो. महावीर 


आचार्य एवं उपकुलपति 
गुरुकुल काँगडी विश्वविद्यालय, 


हरिद्वार. 

भारतीय संस्कृति, जिसे हम विश्वसंस्कृति का पर्याय भी कह 
सकते हे, उसकी आत्मा वेद हे, इस सत्य को महर्षि दयानन्द ने बहुत 
अच्छी तरह पहिचान लिया था, इसलिये उन्होंने वेद को न केवल सब 
सत्य विद्याओं का आगार घोषित किया, वरन्‌ उसके अध्ययन-अध्यापन 
की अनिवार्यता को भी प्रतिपादित किया। 

महर्षि दयानन्द के आदर्शो को मूर्त रूप देने के लिये अस्तित्व में 
आयी संस्थाओं का दायित्व बनता है कि वे महर्षि के उक्त स्वप्न को 
साकार करें। आज जब हम गुरुकुल काँगडी विश्वविद्यालय के प्राचीन 
स्रातकों, प्राध्यापकों के दाय का अवलोकन करते हे तो पाते हें कि जो 
कुछ भी हमको उत्तराधिकार में प्राप्त हुआ हे, वह न केवल महर्षि की 
स्थापनाओं को सम्बल प्रदान करता है, अपितु वह अनुसन्धान धर्म का 
निर्वाह करने वालों का पथ भी प्रशस्त करता हे। 

श्री भगवद्दत्त वेदालङ्कार, एम.ए. गुरुकुल काँगडी विश्वविद्यालय 
के ऐसे मनस्वी चिन्तक रहे हैं, जिन्होंने वेद के गूढ रहस्यों का उद्घाटित 
करने के लिये अपनी प्रतिभा का विनियोग वेद के क्षेत्र में किया है। 
आपने अपने जीवनकाल में गुरुकुल काँगड़ी में सेवा करते हुए अनेक 
अमूल्य ग्रन्थों का प्रणयन किया, उनमें से वैदिक स्वप्न विज्ञान का पुनः 
प्रकाशन विश्वविद्यालय गतवर्ष करा चुका है, इसी शृङ्खला में वेद-विमर्श 
नामक ग्रन्थ का पुनः प्रकाशन किया जा रहा है। 

बैदिक संस्कृति की मान्यता रही हे कि किसी भी विषय के 
अध्ययन की दो पद्धतियाँ होती हैं, प्रथम-किसी भी वस्तु के बाह्य रूप 
का अवलोकन कर निष्कर्ष ग्रहण कर लेना, द्वितीय-बाह्य रूप से आगे 

बढ़कर, जिस पर समस्त रूपात्मक संसार स्थित हे, उस तक पहुँचने का 
प्रयास करना । श्री पं०भगवद्धत्त वेदालङ्कार ने छान्दोग्योपनिषद्‌ के प्रकरण 
को उपस्थापित करते हुए देवताओं के प्रतिनिधि इन्द्र और असुरों के 
प्रतिनिधि विरोचन के माध्यम से उक्त दोनों विधाओं का विवेचन प्रस्तुत 
किया है। उनके मत में आसुरी दृष्टि की पहुँच जहाँ बाह्य रूप तक है, 
वहीं दैवी दृष्टि बाह्य आवरण से परे स्थित सत्य तक पहुँच कर उपराम 
को प्राप्त होती है। जिस प्रकार इन्द्र और विरोचन दृष्टिभेद का प्रतिनिधित्व 
करते हे, उसी प्रकार जहाँ पाश्चात्य चिन्तक विरोचन का प्रतिनिधित्व करते 
हँ, वहीं भारतीय मनीषा हिरण्मय पात्र से आच्छादित सत्य का अन्वेषण 
करने में तत्पर हे। वे अपने मन्तव्य को स्पष्ट करते हुए कहते R- 

“इसमें वैरोचनी पद्धति का अवलम्बन पाश्चात्यो ने किया है ओर 
ऐन्द्री पद्धति का स्वामी दयानन्द व श्री अरविन्द आदि भारतीय योगियों व 
ऋषियों ने। इसका परिणाम यह हुआ कि वेद व वैदिक साहित्य के बाह्य 
रूप का विश्लेषण, अलंकरण व परिमार्जन पाश्चात्य दिद्वानों के परिश्रम 
का फल हे। सम्पूर्ण वैदिक साहित्य को तारतम्य देना, श्रेणी- विभाजन 
कर उसको एक नवीन व रोचक रूप देना उन्हीं की देन है। अत एव 
उन्होंने वैदिक साहित्य के बाह्य रूप अर्थात्‌ शब्दशरीर के आधार पर ही 
वेद के सम्बन्ध में स्वानुकूल नये-नये परिणाम व नये-नये सिद्धान्त 
स्थापित किये हैं और अर्थ की दृष्टि से बाह्य स्थूलार्थ को ही उन्होंने 
अपनाया हे, परन्तु इसके विपरीत भारतीय सदा से “Wey, गुह्यम्‌, 
RU, अपीच्यम्‌, निण्या वचांसि, परोक्षप्रिया हि देवाः प्रत्यक्षद्विषः” 
आदि सैकड़ों सहस्रों संकेतों द्वारा यह निर्देश दे रहा है कि बाह्य रूप व 
स्थूल अर्थ में ही सन्तुष्ट न होओ। वेद के गुप्तार्थ को जानने का सदा 
प्रयत्न करते रहो।' 

श्री पं०भगवददत्त वेदालङ्कार की विश्लेषण की पद्धति जहाँ 

बोधगम्य है, वहीं वह वैज्ञानिक विश्लेषण को अपना आधार बनाती है। 
हम देखते हैं कि वस्तु दो रूपों में दिखाई देती है, एक रूप उसका सूक्ष्म 
है, दूसरा रूप स्थूल है। इसमें से कौन किसके आश्रित है, इनमें से 
किसको वरीयता दी जानी चाहिये। वे कहते है-'सृष्टि के हम किसी भी 
क्षेत्र पर दृष्टिपात करें, वहाँ हम यह पाते हैं कि व्यक्त से अव्यक्त की 
ओर जाने में, ठोस से तरलता व ऋजुता में, रूप से अरूप में अधिक 
शक्ति है और वास्तविक सत्यता की प्राप्ति है।' श्री पं०भगवददत्त का उक्त 
कथन सत्य पर आधारित है। कभी भी सान्त अनन्त का आश्रय नहीं बन 
सकता और न व्यक्त अव्यक्त को अपने में समाहित ही कर सकता है। 
कारण यद्यपि आगे चलकर कार्य रूप में परिणत होता है, फिर भी कारण 
की सम्पूर्ण शक्ति कार्य में अभिव्यक्ति को नहीं प्राप्त कर सकती है। इससे 
यह निष्कर्ष ग्रहण किया जा सकता है, सत्‌ हो फिर या व्यक्त दोनों ही 
अपने कारण असत्‌ और अव्यक्त के एक अङ्ग मात्र हे, वे कभी भी अङ्गी 
का स्थान नहीं ले सकते। 
वेद के श्रुति नामकरण का आधार श्रवण परम्परा से प्राप्त होना 
रहा है, लेकिन श्री पं०भगवद्दत्त का मत इससे कुछ भिन्न है, वे मानते हें 
“वैदिक साहित्य के आधार पर हम यह कह सकते हैं कि वेदों को श्रुति 
इसलिये कहा जाता है कि ऋषियों ने आदि गुरु भगवान्‌ से मन्त्रों का 
श्रवण किया। दूसरे शब्दों में इसी कथन को हम इस प्रकार भी कह 
सकते हैं कि ache भगवान्‌ से उच्चरित होने से इस ब्रह्माण्ड में 
निरन्तर वेद ध्वनि हो रही है। ऋषि-मुनि अपने श्रोत्रों में दिव्यता का 
आविर्भाव कर ब्रह्माण्ड में गूंज रहे वेदों का श्रवण करते थे। इसलिये 
उन्हें श्रुति कहा जाता है।' वे अपने कथन को पुष्ट करने के लिये मन्त्र को 
उद्धृत करते हैं, विवेचन को देखकर उनके कथन से असहमत नहीं हुआ 
जा सकता। 

वेद के सम्बन्ध में एक प्रश्‍न उठता है कि ऋषियों को वेद का 
साक्षात्कार श्रवण के माध्यम से हुआ या फिर हृदय के माध्यम से। यदि 
श्रवणेन्द्रिय के माध्यम से वेद का प्रत्यक्ष हुआ, तब वह भाषा रूप रु 
हुआ होगा, जैसा कि आज उपलब्ध होता है, यदि हृदय के माध्यम से 
हुआ तब फिर भाषा महत्त्वपूर्ण नहीं रह जाती है, इस समस्या का 
युक्तिसंगत समाधान करते हुए श्री पं०भगवद्दत्त कहते हैं-'हमारे विचार 
में यह दर्शन आन्तरिक सूक्ष्म वाक्‌ का है और श्रवण से यहाँ तात्पर्य 
सामान्य वेखरी वाक्‌ के श्रवण से नहीं है। यह भी आन्तरिक सूक्ष्म वाक्‌ 
का श्रवण है। मनुष्य जिस वाक्‌ का प्रयोग करते हैं वह तो प्राय: पुष्पफल 
रहित है। मनुष्य प्राय: अनृतवाक्‌, व्यर्थ बकवास ही किया करते हैँ।' 
अपने मन्तव्य को और अधिक स्पष्ट करते हुए वे कहते हें-' जिस प्रकार 
स्वप्नावस्था में सब इन्द्रियाँ मन में सन्निहित होती हुई स्वप्नों को देखती 
हैं, उस अवस्था में हम ये दोनों कथन कर सकते हें कि मन ने स्वप्न 
देखा अथवा अमुक इन्द्रिय सम्बन्धी स्वप्न आया। उसी प्रकार यहाँ भी 
समझना चाहिये। समाधि अवस्था में सब इन्द्रियाँ इस स्थूल शरीर से 
सिमट कर हृदयकेन्द्र आ पहुँचती हैं। हृदय एक महान्‌ जगत्‌ है, आत्मा 
का निवास स्थान है। इसमें सब इन्द्रियों के जाल fas हुए हे, जिस 
इन्द्रियरूपी डोरी को हिलाया जायेगा, उसी ऐन्द्रियेक शक्ति का केन्द्र 
हृदय में जागरित हो जायेगा।' 

महर्षि दयानन्द की वेदव्याख्या शैली अपने आप में बहुत गूढ़ है 
उसको समझना ओर उससे निहितार्थ निकाल लेना, उसके मर्म तक 
विद्वानों के लिये भी पहुँचना सरल नहीं रहा हैं। उसको किस प्रकार 
हृदयंगम किया जाए, उसके अध्ययन की पद्धति कैसी होनी चाहिये और 
उसकी इस दुरूहता का रहस्य क्या है ? इत्यादि प्रश्नों का समाधान करते 
हुए पं० भगवद्दत्त कहते हैं-' स्वामी दयानन्द ब्राह्मणग्रन्थों की उस निराली 

शैली को स्वीकार करते हैं। उन्होंने लोक-व्यवहार में तथा साहित्य क्षेत्र 
में जहाँ भी वैमत्य हुआ हे, उसे छिपाया नहीं है। वेदभाष्य में अनेकों 
स्थलों पर मैक्समूलर, सायण तथा उव्वट, महीधर आदि भाष्यकारों का 
खण्डन किया हे, पर शतपथ आदि आर्ष ग्रन्थों का अपने समग्र साहित्य 


में रखते हुए यह विचारणीय हो जाता हे कि क्या स्वामी जी का यजुर्वेद 
भाष्य शतपथ ब्राह्मण की व्याख्या का ही रूपान्तर हे या उससे स्वतन्त्र 
. है। इस सम्बन्ध में सचाई यह है कि हम कोई निर्णय नहीं दे सकते, 
क्योंकि आर्यसमाज ने अभी तक ऐसा प्रयत्न कभी किया नहीं।' इस 
विषय का प्रतिपादन करते हुए जहाँ ब्राह्मणग्रन्थों की वेदव्याख्या शैली का 
विवेचन किया हे, वहीं वे इस तथ्य का प्रतिपादन करने में भी सफल रहे 
हैं कि ब्राह्मणग्रन्थों की शैली का स्वामी जी ने कहाँ तक अनुसरण किया 
है। वे कहते है-' साधारणतया वेद पढ्ने वाले को स्वामी जी के भाष्य में 
अनुकूलता वा सङ्गति क्यों नहीं दिखाई देती? उसका कारण यह हे कि 
स्वामी जी ने कई क्षेत्रो को आपस में मिला दिया हे। यही परिपाटी 
ब्राह्मणग्रन्थो की भी है। इसलिये उनके लिये कहा गया हे कि 
“बहुभक्तिवादीनि हि ब्राह्मणानि'' (भक्ति, भाग, क्षेत्र) अर्थात्‌ 
ब्राह्मणग्रन्थ बहुत क्षेत्रों के सम्बन्ध में बताने वाले हैं। बहुत से क्षेत्रों को 
मिला देने से वे सामान्य दृष्टि से समझने कठिन हो जाते हैं।' 

पं०भगवद्धत्त के मन में एक पीड़ा रही है, जिसका समाधान आज 
भी नहीं हो पाया है, जिस वेद के प्रति महर्षि की इतनी अगाध श्रद्धा थी, 
जिसमें वे विश्व की समस्त समस्याओं का समाधान देखते थे, उस वेद 
का सम्पूर्ण प्रामाणिक भाष्य आज भी उपलब्ध नहीं है। उक्त ग्रन्थ में वे 


१. निरु०७.२४ 

अपने मन की व्यथा को शब्द भी देते हे और उसका समाधान भी प्रस्तुत 
करते हुए कहते हैं-“इस सम्बन्ध में इस समय आर्यसमाज की बहुत ही 
विचित्र स्थिति हे। कोई पूछे कि आर्यसमाज जो कि वेदों का डंका पीट 
रहा है, उसका प्रामाणिक भाष्य कौन सा हे? स्वामी जी के भाष्य को तो 
वह आगे कर दे, परन्तु जब यह पूछा जाये कि अवशिष्ट अंश पर आप 
किसको प्रामाणिक मानते हे ? इस पर मौनावलम्बन के सिवाय कुछ कर 
ही नहीं सकते। स्वामी जी नहीं कर सके तो क्या उस सम्बन्ध में कोई 
ऐसा भाष्य ही नहीं होना चाहिये जो आर्यसमाज को प्रामाणिक हो। कोई 
भी विचारक इस स्थिति को पसन्द नहीं करेगा। इसी दृष्टि से हम 
उदाहरण के रूप में कुछ मन्त्रों का भाष्य आर्य जगत्‌ के विद्वानों के 
सामने रखते हें। इसमें त्रुटियाँ हो सकती हे, परन्तु लिखने का यही 
प्रयोजन हे कि यदि आपको अभीष्ट हो कि आर्यसमाज का कोई प्रामाणिक 
भाष्य हो तो उसे अवश्य करना चाहिये ।' 

वेदभाष्य के गुरुतर दायित्व का निर्वाह किस प्रकार किया जा 
सकता हे ? इस प्रश्‍न का समाधान उनकी दृष्टि में विद्वान्‌ के पुरोहित बनने 
में है। यह क्रग्वेद के प्रथम मन्त्र में कहे गये पुरोहित से भिन्न नहीं होना 
चाहिये। उनकी दृष्टि में उसका रूप निम्न प्रकार का होना चाहिये - 
“आर्यसमाज का प्राण व अन्तिम ध्येय वेद है और वेद की सत्योपलब्धि 
बिना योग--साधना के सम्भव नहीं और योगसाधन में प्राणिक व मानस 
स्तर की आसुरी शक्तियाँ अत्यधिक भयंकर व उग्र रूप की होती हे। जब 
तक आर्यसमाज को इन सूक्ष्म स्तरों पर विजय नहीं मिल जाती, तब तक 
आर्यसमाज की चरमोन्नति व चिर स्थायित्व नहीं हो सकता। ये स्थूल 
जगत्‌ के संघर्ष आर्यसमाज में कुछ समय के लिये अवश्य जान फूंक 
देंगे, परन्तु रहेंगे ये सामयिक उपचार ही। वैसे तो स्वामी दयानन्द जैसे 
लोकोत्तर चमत्कारी पुरुष भगवान्‌ की देन होते हे, परन्तु प्रयत्न से ऊंचे 

स्तर के कुछ व्यक्ति समाज में पैदा किये भी जा सकते हैं। प्रश्‍न पैदा 
होता है कि वे प्रयत्न क्या हें? बहुत से प्रयत्न हो सकते हें। उदाहरण के 
तौर पर हम यह कह सकते हैं कि एक विशिष्ट प्रकार के संघर्ष में पड़े 
हुए विशिष्ट आध्यात्मिक उन्नति के अभिलाषी पुरुष को सम्मान के स्थान 
पर कभी नहीं पहुंचना चाहिये। उनके गले में जयम्नालायें व फूल मालायें 
डालनी, जल्से-जलूसों में बुलाना उन्हें बहिर्मुखी बनाना हे और सूक्ष्म 
जगत्‌ में हो रहे संघर्ष में आसुरी शक्तियों की सहायता करनी है।' इस 
प्रकार सांसारिक आकर्षणों से वीतराग विद्वान्‌ व्यक्ति ही पं०भगवद्दत्त जी 
की दृष्टि में वेदभाष्य के लिये उपयुक्त है। 
जो स्थिति पं०भगवद्दत्त जी के काल में थी, परिदृश्य आज भी 
उससे बहुत भिन्न नहीं है, उक्त वक्तव्य के लगभग ६० वर्ष बाद भी 
हमारे हाथ में वेद का सम्पूर्ण प्रामाणिक भाष्य उपलब्ध नहीं हे और न 
महर्षि दयानन्द के भाष्य में समाहित स्तरों को अलग-अलग करके सुगम 
बनाने के लिये कोई सार्थक प्रयास होता हुआ दिखायी देता है। लेकिन 
फिर भी हम चेतनाशून्य नहीं हुए, जो अब तक महर्षिकृत वेदभाष्य 
प्रकाशित हुए हैं, उनको अधिकतम शुद्ध रूप में प्रस्तुत करने का प्रयास 
निरन्तर हो रहा है। माननीय कुलाधिपति श्री पं० सुदर्शन शर्मा के निर्देश 
तथा माननीय कुलपति प्रो. स्वतन्त्र कुमार के वेद, आर्यसमाज तथा 
गुरुकुल के प्रति समर्पण के भाव के चलते शुष्क चले आ रहे वेदभाष्य 
के पथ को हरा--भरा बनाने का प्रयास हो रहा है। यह भी पर्याप्त संतोष 
का विषय है कि प्रशासन की वेद के प्रति निष्ठा के कारण “वेद-विमर्श ' 
और उस जैसे ग्रन्थ प्रकाश में आ रहे हैं। कुछ नया निर्माण होने तक 
पुरातन को सुरक्षित रखने में बुद्धिमत्ता है। इस प्रकार के कार्यों के लिये 
विश्वविद्यालय प्रशासन हार्दिक साधुवाद का अधिकारी है। इस अवसर 
यह अपेक्षा ea जाना समीचीन है कि वेद के अध्ययन का यह क्रम 

अनवरत चलता रहे। परम पिता परमात्मा से प्रार्थना हे कि वह ऐसी 
प्रेरणा ओर सामर्थ्य हमें प्रदान करता रहे । 
७ मार्च २०१२ विदुषां वशंवद: 

प्रो. ज्ञान प्रकाश शास्त्री 


सम्पादक 
श्रद्धानन्द वैदिक शोधसंस्थान 
गुरुकुल काँगडी विश्वविद्यालय 


हरिद्वार. 


CC-0. Gurukul Kangri University Haridwar Collection. Digitized by S3 Foundation USA 


१५९५» A aana TEs Ses Sod arog err 
ij 


॥ओ३म्‌॥ 


वेद-विमर्श 


वेद सरल नहीं हैं 

पाश्चात्य विद्वानों के विचारों से प्रभावित व अभिभूत होकर कई 
भारतीय विद्वानों की यह धारणा बन गई है कि जिस प्रकार कुरान, 
बाइबल आदि अन्य धर्मग्रन्थ सर्वसाधारण जन के लिये बोधगम्य है 
सरल हैं, उसी प्रकार वेदों को भी हमें सर्वसाधारण के लिये बोधगम्य 
बनाना चाहिये, परन्तु इस सम्बन्ध में प्राचीन ऋषि, मुनियों का मत इसके 
विपरीत है। वेद मन्त्रों के अपने उद्गार भी ऋषियों के मत को पुष्ट करते 
हैं। निरुक्त के शब्दों में उनका कहना यह हे कि जो तपस्वी, नहीं है, जो 
ऋषि- कोटि में नहीं पहुँचा है, उसे मन्त्रों व देवताओं के रहस्य का प्रत्यक्ष 
त्रिकाल में भी नहीं हो सकता। इसलिये गुह्य विद्या से परिपूर्ण तथा समग्र 
ब्रह्माण्ड का ज्ञान देनेवाली इस वेदवाणी के We छोर पर तप द्वारा 
पहुँचने का प्रयत्न करना चाहिये। तैत्तिरीय ब्राह्मण में एक कथा आती है 
जो इस पर अच्छा प्रकाश डालती है। वह इस प्रकार है कि.- भरद्वाज 
ऋषि ने तीन जन्मों में आजन्म ब्रह्मचर्य धारण करके वेदों का अध्ययन 


१. बृहद्देवता ८.१२६ नातपस्काय मन्त्ररहस्यं देवतारहस्यं वा प्रत्यक्षं भवतीति... 
(निरु०१३.१३) तस्यास्तपसा पारमीप्सितव्यम्‌। न प्रत्यक्षमनृषेरस्ति मन्त्रम्‌। 

२. तै०ब्रा०३.१०.११ भरद्वाजो ह त्रिभिरायुभिब्रह्मचर्यमुवास। तं ह जीर्ण स्थविरं 
शयानमिन्द्र उपव्रज्योवाच। भरद्वाज! यत्ते चतुर्थमायुर्दद्यां किमेतेन कुर्या इति। 
ब्रहाचर्यमेवैतेन चरेयमिति होवाच। तं ह त्रीन्‌ गिरिरूपानविज्ञातानिव 
दर्शयाञ्चकार' तेषां ह एकेकस्मान्मुष्टिमा ददे। स होवाच भरद्वाजेत्थामन्त्र्य। चेदा 
वा एते। अनन्ता वै वेदा:। एतद्वै त्रिभिरायुर्भिरन्वबोचथाः। अथ ते 
इतरदननूक्तमेव। एहि इमं विद्धि। इयं वै सर्वा विद्या इति। 

किया जब वह वृद्धावस्था में जीर्ण-शीर्ण मृत्यु-शय्या पर पड़ा था, तब 
इन्द्र ने उसके पास आकर कहा कि हे भरद्वाज! यदि में तुम्हें चौथा जन्म 
और दे दूं तो तुम क्या करोगे? भरद्वाज ने उत्तर दिया कि उस जीवन में 
भी में आजन्म ब्रह्मचारी रह कर वेदों का स्वाध्याय ही करूंगा। इस पर 
इन्द्र ने उसे तीन बड़े अज्ञात पहाड दिखाये ओर हर एक से एक-एक 
मुट्ठी लेकर कहा कि भरद्वाज! आओ, देखो ये वेद हे, ये अनन्त हें । तू 
तो तीनों जन्मों में थोडासा ही पढ़ पाया हे। अधिकांश तो तेरे लिये अज्ञात 
ही पड़ा है, आओ इसे जानो। इसमें सब विद्याएँ हैं।' 
इस ऐतिह्य का भाव स्पष्ट हे कि भरद्वाज ऋषि तीन जन्मों तक 
पूर्ण ब्रह्मचर्य का पालन करके भी वेदों के पूर्ण ज्ञाता नहीं बन सके। उन्हें 
इन महान्‌, विशाल तथा अत्युन्नत वेद-पर्वतों से केवल एक--एक मुट्ठी 
ज्ञान प्राप्त हुआ। इससे यह स्पष्ट है कि वेद इतने सरल नहीं है कि सर्व 
साधारण जन इन्हें समझ सकें। जिन मन्त्रों के अर्थ व देवताओं के 
स्वरूपों के सम्बन्ध में हम यह समझते हें कि ये तो हमें ज्ञात हे, पता 
नहीं वे भी वास्तव में ज्ञात हे कि नहीं? 
शाकपूणि आचार्य यह समझता था कि मैं सब देवताओं व उनके 
स्वरूपों को जानता RI उसके मन में इतना संकल्प पैदा ही हुआ था कि 
एक उभयलिङ्गी देवता उसके सामने प्रकट हुई, वह उसे न जान सका। 
इस प्रकार निरुक्त व व्याकरण आदि ग्रन्थों का प्रकाण्ड व 
मन्त्रविचार में प्रवीण शाकपूणि भी जब देवताओं के स्वरूप को नहीं जान 
सका तो इससे यह स्पष्ट है कि वेदार्थबोध इतना सरल नहीं है कि 
सर्वसाधारण जन भी उसे भलीभाँति समझ सकें। विद्वानों में भी वेदों का 


३. निरु०२.८ शाकपूणिः संकल्पयाञ्चक्रे सर्वा देवता जानामीति। तस्मै 
देवतोभयलिङ्गी प्रादुर्बभूव। तां न जज्ञे। तां पप्रच्छ विविदिषाणि त्वेति। 

वेदाध्ययन की पद्धति ३ 
पूर्णज्ञाता तो दूर रहा, वेदों का स्थिरपीत भी कोई विरला ही होता है। 
वेददुग्ध का पान करने के लिये प्राय: सभी मायारूपी एक कृत्रिम वाकू 
धेनु का निर्माण कर लिया करते हैं जो कि सच्ची वाक्‌ धेनु नहीं होती। 
एक स्वत: निर्मित कृत्रिम वाकू-वृक्ष को अपने अन्दर अंकुरित कर लेते 
हैं, जिसमें कोई पुष्प -फल नहीं होता। वेदों का ज्ञान प्राप्त करके हम इस 
भूतल के ही सर्व प्रकार के कल्याणों को नहीं प्राप्त कर सके, अन्य लोकों 
के कल्याणां को तो बात ही दूर हे। इससे यह स्पष्ट है कि हमें वेदों का 
सच्चा ज्ञान नहीं हुआ R| 

हमारे मन्त्रोच्चारण में वह शक्ति नहीं जो सफल क्रिया कर 
सके। अतः हमें मानना पड़ता है कि वेद हमारे हाथ में आकर कुण्ठित हो 
गये Cl वेद का यह स्पष्ट कथन है कि यह वेदवाणी किसी बिरले व्यक्ति 
के लिये ही अपने स्वरूप को खोलती है। प्रश्‍न यह है कि वह कौन सा 
व्यक्ति है ? इसका उत्तर यह है कि वह ऋषि है। इसीलिये प्रत्येक मन्त्र 
पर ऋषि दिये गये हैं। इस प्रकार वेद व वैदिक साहित्य के कुछ उद्धरण 
हमने प्रदर्शित किये ओर भी अनेकों उद्धरण इस सम्बन्ध में दिखाये जा 
सकते हैं। इससे यह स्पष्ट है कि ऋषित्व की प्राप्ति पर स्पष्ट होने वाली 
ऋषियों की इन गूढ़ दृष्टियों को सामान्य जन केसे जान सकते हँ ? 
वेदों के अध्ययन की दो पद्धतियाँ 

छान्दोग्योपनिषद्‌ में पुरुष अर्थात्‌ आत्मा के जानने के दो विभिन्न 
पथ दिखाये हैं। एक देवताओं के प्रतिनिधि इन्द्र का ओर दूसरा असुरों के 
प्रतिनिधि विरोचन का। इस सम्पूर्ण कथानक को यहाँ दिखाना तो 
अप्रासंगिक होगा- उसका निचोड़ व परिणाम हम इन शब्दों में रख सकते 
हैं। वह यह कि इन्द्र गहराई में सूक्ष्मता में प्रवेश करता है तो विरोचन 
चर्मचक्षु से प्रत्यक्ष होने वाली स्थूलता में ही सन्तुष्ट हो जाता हे। इन्द्र के 

लिये आत्मा व केन्द्र प्रमुख है तो विरोचन के लिये शरीर व परिधि। 
इस प्रकार ये दो भिन्न दृष्टिकोण हमें सभी क्षेत्रों में दृष्टिगोचर होते 
हैं। प्रत्येक देश में ये दो भिन्न दृष्टिकोण रखनेवाले व्यक्ति सदा से होते 
आये हैं, परन्तु प्रमुख रूप से भारत ने इन्द्र -पथ का अवलम्बन किया है 
तो पाश्चात्त्य जगत्‌ ने विरोचन--पथ का। भारतीय दृष्टिकोण से सदा से यह 
रहा है कि “यस्मिन्‌ विदिते सर्व विदितं भवति' अर्थात्‌ जिसके जान लेने 
पर सब जानो-जाता है। अत: सृष्टि के आधार उस अन्तर्यामी भगवान्‌ को 
ही जानने का FAL करना चाहिये। इसके विपरीत पाश्चात्य जगत्‌ अपनी 
उन्नत अवस्थाओं में सदा भौतिक दृष्टिकोण वाला रहा है। ये दो विभिन्न 
दृष्टिकोण सामाजिक, राजनैतिक तथा धार्मिक आदि सामूहिक जीवनों में 
भी स्पष्ट दृष्टिगाचर होते हैं। इसी प्रकार वेदों के अध्ययन में भी ये दो 
विभिन्न दृष्टिकोण व विभिन्न पद्धतियाँ आजकल अपनाई गई È | 
इसमें वैरोचनी पद्धति का अवलम्बन पाश्चात्यो ने किया है और 
ऐन्द्री पद्धति का स्वामी दयानन्द व श्री अरविन्द आदि भारतीय योगियों व 
ऋषियों ने। इसका परिणाम यह हुआ कि वेद व वैदिक साहित्य के बाह्य 
रूप का विश्लेषण, अलंकरण व परिमार्जन पाश्चात्य विद्वानों के परिश्रम 
का फल हे। सम्पूर्ण वैदिक साहित्य को तारतम्य देना, श्रेणी विभाजन 
कर उसको एक नवीन व रोचक रूप देना उन्हीं की देन हे। अत एव 
उन्होने वैदिक साहित्य के बाह्य रूप अर्थात्‌ शब्दशरीर के आधार पर ही 
वेद के सम्बन्ध में स्वानुकूल नये-नये परिणाम व नये नये सिद्धान्त 
स्थापित किये हैं और अर्थ की दृष्टि से बाह्य स्थूलार्थ को ही उन्होंने 
अपनाया है, परन्तु इसके विपरीत भारतीय सदा से 'गूढम्‌, गुह्यम्‌, 
गह्वरेष्ठम्‌, अपीच्यम्‌, निण्या वचांसि, परोक्षप्रिया हि देवा: प्रत्यक्षद्विषः ' 
आदि सैकड़ों सहस्रों संकेतों द्वारा यह निर्देश दे रहा हे कि बाह्य रूप व 
स्थूल अर्थ में ही सन्तुष्ट न होओ। वेद के गुप्तार्थ को जानने का सदा 

प्रयत्न करते रहो। 
वेद की आत्मा (अर्थ) 


वेद की आत्मा अर्थ है और शब्द उसका शरीर है। इसलिये 
वेदाध्ययन करने वाले को अर्थ का ज्ञान अवश्य होना चाहिये। जो अर्थ 
नहीं जानता उसे शास्त्रकारों ने भारवाही गधे के तुल्य माना है। इसके 
विपरीत अर्थ के ज्ञाता को सकल भद्र अर्थात्‌ संसार के समग्र कल्याणों 
को प्राप्त करने वाला लिखा हे, परन्तु इस सम्बन्ध में एक अवान्तर प्रश्‍न 
पैदा होता है कि क्या शब्द में कोई भी शक्ति नहीं है? यदि शब्द में 
शक्ति हे तो वह केवल गधे का भार नहीं कहा जा सकता। इसी प्रकार 
अर्थ के सम्बन्ध में भी प्रश्‍न पैदा होता है। क्या अर्थ में ऐसी शक्ति है कि 
मनुष्य मन्त्रों का अर्थ जानकर सकल कल्याणों(को प्राप्त कर लेता है? 
यदि यह सत्य है तो आजकल मन्त्रों के ज्ञातता अनेकों हैं तथा 
वेदभाप्यकार तक दृष्टिगोचर होते हे, पर उन्हें संसार के समग्र कल्याण 
प्राप्त हो गये हे, ऐसा देखा व सुना नहीं गया। इसलिये आवश्यक यह है 
कि शब्दशक्ति ब अर्थशक्ति दोनों पर गम्भीर विचार किया जाये और 
निरीक्षण ब परीक्षण द्वारा दोनों की इयत्ता का अवधारण किया जाये। जब 
ऐसा होगा तभी हम वेद की महिमा को प्रदर्शित करने वाले वाक्यों पर 
न्याय कर सकेंगे। शब्द में कोई विशिष्ट शक्ति है कि नहीं और यदि हे, तो 
वह किस प्रकार की है, यह हम दिखायेंगे। अब हम यहाँ अर्थ पर कुछ 
विचार प्रस्तुत करते हैं। 
वेद का सत्य अर्थ 


वेद के सत्य अर्थ का प्रकाशन किस प्रकार हो यह एक बड़ी 
समस्या है। आर्षयुग के पश्चात्‌ वेद के सत्य अर्थो का प्रकटीकरण, 
व्याकरण निरुक्त व ज्योतिष आदि वेदाङ्गं की सहायता से 

आध्यात्मिकादि त्रिविध प्रक्रियाओ में किया जाता रहा हे, परन्तु इसके 
विपरीत आधुनिक समय में पाश्चात्त्य विद्वानों ने विकासवाद को आधारभूत 
मानकर भाषा-विज्ञान (Philology), पौराणिकः कथा विज्ञान 
(Mythology) तथा इतिहास को वेदार्थ में प्रमुख स्थान दिया है। इस 
प्रकार समय- समय पर वेदार्थ के लिये इन सब साधनों में गाण मुख्य 
भाव होता रहा है। ये सब साधन होते हुए भी हम यह निस्संकोच भाव 
से कह सकते हैं कि वेद के सत्य अर्थों का प्रकटीकरण व उसकी 
सर्वमान्यता अभी तक नहीं हो सकी हे। इसके जहाँ और भी कई कारण 
हे, वहाँ मन्त्रार्थो में विरोध का होना भी एक बड़ा कारण हे। विभिन्न 
दृष्टिकोण वाले विद्वानो में मन्त्रार्थ में विरोध हो जाना स्वाभाविक बात हे 
परन्तु एक क्षेत्र के विद्वानो में मन्त्रार्थ के विषय में विरोध होना वेद के 
सत्यार्थ के निर्णय में ओर भी अधिक रुकावट को उत्पन्न करता हं 
अथवा यह भी कहा जा सकता हे कि एक दृष्टिकोण वाले विद्वानों द्वारा 
एक ही क्षेत्र में मन्त्र के जो अनेकार्थ किये जाते हैं, उनमें कौन सा 
अनुकूल हे और कोन सा नहीं, इसका सूक्ष्म विवेचन द्वारा निर्णय होना 
भी अत्यन्त आवश्यक हे । क्षेत्रभेद के आधार पर मन्त्रों का अनेकार्थ होना 
विरोध नहीं हे, यह अनेकार्थ आवश्यक हे। यह हमें खूब अच्छी प्रकार 
समझ लेना चाहिये | 

अब प्रश्न यह है कि वेद के सत्यार्थ का निर्णय कैसा किया 
जाये ? इस सम्बन्ध में कई विद्वानों का इस निरुक्त वचन के आधार पर 
यह कहना है कि . 'पारोवर्यवित्सु तु खलु वेदितूषु भूयोविद्यः प्रशस्यो 
भवति” अर्थात्‌ वेदार्थ में बही विद्वान्‌ प्रशस्य है जो कि अनेकों विद्यायें 

जानता हो। इतिहास, भूगोल, ज्योतिष, व्याकरण निरुक्त तथा नाना प्रकार | 

के विज्ञानो में पारंगत हो, परन्तु केवल इस व्याख्या से हम पूर्ण सहमत 
नहीं हे। किसी अंश में यह अर्थ भी सम्भव है पर हमारे विचार में यहाँ 
पर 'भूयोविद्य:' का अर्थ 'ब्रहिष्ठ' है। ऐसे बहुत से विद्वान्‌ होंगे जो 
अनेकों विज्ञानों तथा संस्कृत साहित्य से भलीभाँति परिचित हों, परन्तु 
वेदार्थ में उनकी गति न हो। अतः 'भूयोविद्य:' का अनेक विद्याओं का 
वेत्ता यह अर्थ उपर्युक्त निरुक्त वाक्य के सही भाव का उपयुक्‍त चित्रण 
नहीं है। “भूयोविद्य:' का वास्तविक भाव “पारोवर्यविद्‌' के आधार पर 
हमें समझना होगा अर्थात्‌ जो अपनी आध्यात्मिक दिव्य शक्तियों द्वारा 
ब्रह्माण्ड WU ओर अवर को जानता हो, केवल जानता ही न हो अर्थात्‌ 
पारोवर्यविद्‌ ही न हो, अपितु उनमें भी 'भूयोविद्यः' (ब्रह्मिष्ठ) हो, तो 
वह प्रशस्य है, वह सर्वश्रेष्ठ है। जिन ऋषियों के अति निर्मल मनरूपी 
दर्पण पर मन्त्रों का प्रतिबिम्ब पड़ता हे वहाँ अन्य विद्याओं को 

आवश्यकता नहीं होती। इसी दृष्टि से यह कहा गया है 
यस्मिन्‌ विदिते सर्व विदितं भवति, यस्मिन्‌ विज्ञाते सर्व विज्ञातं 

भवति। 

यह उपाय उसी प्रकार है, जिस प्रकार दिन में सूर्य द्वारा प्रकाशित 
मार्ग पर चलना होता है। इसके अतिरिक्त अन्य सब उपाय, यथा भौतिक 
विद्याएँ तथा निरुक्त, व्याकरणादि वेदाङ्ग उसी प्रकार हैं, जिस प्रकार 
गहन अन्धकार में दीपक से मार्ग ढूंढ़ना होता है। अत: हमारे विचार में 
उस व्यक्ति का वेदार्थ सत्य के अधिक सन्निकट है जो कि वेदाङ्गों व 
भौतिक विद्याओं के साथ-साथ अध्यात्मविद्या की गहराई में भी बैठा हो। 


तर्क द्वारा अर्थ 


निरुक्त में आता है कि 
मनुष्या वा ऋषिषूत्क्रामन्सु देवानब्रुवन[| को न ऋषिर्भविष्यतीति। 

तेभ्य एतं तर्कमृषि प्रायच्छन्‌।' 

अर्थात्‌ जब इस पृथिवी पर से ऋषि उत्क्रमण कर गये तो मनुष्यों 
ने देवों से पूछा कि अब हमारा ऋषि कोन होगा ? इस पर देवताओं ने 
मनुष्यों को तर्कऋषि प्रदान किया। 

यह ठीक है कि उस समय मन्त्रार्थ का द्रष्टा तर्कऋषि था, परन्तु 
हमें कहना पड़ता है कि अब तर्कऋषि नहीं है। इसमें कारण यह हे कि 
ऋषियों के जिन मनुष्य शिष्या को तर्कऋषि[त्व] प्रदान किया गया था, वे 
शिष्य ऋषि न सही ऋषि-समकक्ष व ऋषितुल्य ही थे। इसीलिये कहा 
गया है कि “तस्माद्‌ यदेव कि चानूचानोऽभ्यूहत्यार्षन्तद्‌’ अर्थात्‌ अनूचान 
व्यक्ति का तर्क ही ऋषि पदवी को प्राप्त कर सकता है। अनूचान 
अग्निकल्प को कहते हैं अर्थात्‌ साधना व तप करते करते जो अग्निकल्प 
बन गया है, यहाँ उसी के तर्क का ग्रहण किया है। 
महाराणा प्रताप के हाथों में आई हुई तलवार तो शत्रुओं का 
विनाश कर देगी, परन्तु वही तलवार यदि एक कायर आदमी के हाथ में 

दे दी जाये तो वह शत्रुओं के विनाश की अपेक्षा उसी का विनाश कर 

देगी। इसलिये हम साधारण जनों को वेदार्थ में तर्क का बहुत अवलम्बन 
नहीं करना चाहिये। 

तर्क का वास्तविक भाव व उसका क्षेत्र मनुष्य का अपना 
अन्तस्तल है। तर्क शब्द 'कृती छेदने’ धातु से बनता हे अर्थात्‌ इस 
तर्करूपी शस्त्र द्वारा मनुष्य को अपनी बुद्धि पर आय हुए आवरण का 
छेदन-भेदन करना चाहिये। ये आवरण नाना भाँति के प्रलोभन व मिथ्या 
युक्तियाँ देकर हमें भुलावे में रखते Cl उनका खण्डन करना, उनका 
छेदन करना ही तर्क का असली रूप है। जिस समय मनुष्य के अन्दर 

विद्यमान उस दिव्य सूर्य पर से आवरण हट जायेगा तो सत्यार्थ का हमें 
स्वयं प्रकाश हो जायेगा, क्योंकि चारों वेद हमारे अन्दर ही विद्यमान हैं - 
यस्मिन्नच: साम यजू<४पि यस्मिन्‌ प्रतिष्ठिता रथनाभाविवारा:।" यास्क ने 
लिखा हे कि “तपस्यमानान्‌ ब्रह्म स्वयम्भु अभ्यनार्षत्‌”” तपस्या करते हुए 
ऋषियों को स्वयम्भु वेद का साक्षात्‌ दर्शन हुआ। स्वयम्भु ब्रह्म वेद हे। 
ब्रह्म और वेद में कोई अन्तर नहीं है। इसीलिये आवश्यकता इस बात की 
हे कि आवरणों को हटा कर मन्त्रों को देखा जाये। तर्क का यह उपर्युक्त 
भाव लेने से उसका प्रयोग ही दूसरा हो जाता हे। वह तर्क बाह्य-कुतर्क 
व शुष्क-विवाद का रूप न धारण करके बुद्धि-सूर्य पर पड़े आवरण को 
हटाने का एक साधन बन जाता है। 
अर्थों की इयत्ता (सीमा) 

प्राचीन समय से यह मान्यता चली आ रही यह है कि एक क्षेत्र 
में अर्थ की इयत्ता व सीमा भी होती है कि नहीं? दुर्गाचार्य ने जो यह 
लिखा है कि- 

नह्येतेषु अर्थस्येयत्तावधारणमस्ति महार्था ह्येते दुष्परिज्ञानाश्च- 
एवमेते वक्तृवैशिष्ट्यात्‌ साधून्‌ साधुतरांश्चार्थान्‌ स्रवन्ति 

इन वेद के शब्दों में अर्थ की इयत्ता अर्थात्‌ सीमा नहीं है। ये 
शब्द महान्‌ अर्थो वाले हे, जिनका ज्ञान सरल नहीं है। ये शब्द वक्ता की 
विशेषता से उत्कृष्ट [से] उत्कृष्टतर आदि अर्था को प्रकट करते हे । 

दुर्गाचार्य की यह उक्ति ब्राह्मणग्रन्थ के “ता एता 


६. यजु०३४.५ 

, एकव्याख्यानाः।” की ही व्याख्या है, ऐसा समझना चाहिये। उसकी यह 
उक्ति विभिन्न क्षेत्रों के लिये है। विभिन्न क्षेत्रों में ही यह चरितार्थ होती है। 
अत: हमारे विचार में एक क्षेत्र में तो अर्थों की इयत्ता व सीमा का 
निर्धारण अवश्य होना ही चाहिये। यदि यह न होगा तो अर्था की कोई 
व्यवस्था न रहेगी। जब तक एक क्षेत्र में अर्थों की इयत्ता का अवधारण 
नहीं होता, तब तक वेद के सही अर्थों का प्रकाश व उनका सीमा- 
निर्धारण असंभव नहीं तो दुष्कर अवश्य हे। प्राचीन समय में भी ऋषियों 
व विद्वानों ने अर्था की इयत्ता-निर्धारण के प्रयत्न किये हैं। उदाहरण के 
तौर पर यास्काचार्य प्रणीत निरुक्त के विवादास्पद निर्वचन देखे जा 
सकते हैं। वैश्वानर व द्रविणोदा आदि शब्दों का विवेचन एक प्रकार का 
अर्थो का सीमानिर्धारण का प्रयत्न ही तो है। 

उदाहरण के तौर पर हम भी वेद के मनस्‌ शब्द को लेते हैं। यह 

प्रमुख रूप से व्यक्ति की दृष्टि से आध्यात्मिक क्षेत्र का एक शब्द है। 

प्रश्न यह है कि “मनस्‌' शब्द से अन्तस्तल की किस शक्ति का कितना 

स्वरूप व क्षेत्र ग्रहण किया जाये ?, क्योंकि वेद में अनेकों स्थल ऐसे है 

जहाँ “मनस्‌” शब्द से सामान्य जन के उथले व वासना परिपूरित मन का 

ही ग्रहण किया जा सकता हे।“ दूसरे ऐसे भी स्थल हे, जहाँ मन को 

त्रिकालज्ञ तथा ऋकू, साम व यजु आदि संहिताओं का आगार माना गया 

है अतः प्रश्‍न यह है कि वेद के किस मन्त्र में "मनस्‌? शब्द से किस 
शक्तिवाले, किस सीमा तक के मन का ग्रहण करना चाहिये ? जिस स्थल 


९. शत०ब्रा०६. २.१. २७ 

पर देवेन waar’ 'देवं मन: कुतो अधि प्रजातम्‌।”२ आदि विशेषणों 
से युक्त मन का वर्णन हो तो वहाँ तो सीमा-निर्धारण बहुत अंश में 
सुगम समझा जा सकता है। 

परन्तु समस्या यहाँ पर भी यही है कि देव की सीमा क्या है? 
दिव्य मन का क्या भाव है ? पर जहाँ कोई विशेषण आदि हो ही नहीं, 
वहाँ तो समस्या का पैदा होना स्वाभाविक है। अन्य शास्त्रों के “मनस्‌' 
सम्बन्धी उद्गार तो और भी अधिक सन्देह पैदा करने वाले हैं। यथा 
“अनन्त वै मनः'।“ “मनो वा एतद्यदपरिमितम्‌।"* अर्थात्‌ अनन्त व 
अपरिमित मन का स्वरूप क्या है? और वह अनन्तता कितनी है? कई 
व्यक्ति इसका यह उत्तर देकर आत्मसन्तोष कर सकते हैं कि वेद का 
सत्यार्थ सरल नहीं हें। कोई विरला व्यक्ति ही वैदिक शब्दों की पूर्ण 
सीमा का अवधारण कर सकता है। जैसा मन्त्र में कहा भी हे कि 'उतो 
त्व॑स्मै wag वि संस्रे जायेव पत्यं उशती सुवासां:'`` अर्थात्‌ सुन्दर 
वस्त्रों वाली कामयमाना स्त्री जिस प्रकार अपने पति के लिये अपने शरीर 
को खोल देती है, उसी प्रकार यह वेदवाणी किसी विरले भाग्यशाली 
व्यक्ति के प्रति ही अपने स्वरूप को खोलती है। 

हमारे विचार में वेद की यह उक्तिपूर्ण रूप में सही है, परन्तु 
यहाँ भी एक अवान्तर प्रश्न पैदा होता है कि स्वरूप को खोलने 
(विसस्रे) का क्या भाव है? वह स्वरूप किस आवरण से प्रच्छन्न है? 

वह आवरण व पर्दा क्या है? क्या वह आवरण शब्द का आवरण हे? 
यदि शब्द वेद का शरीर होने के कारण आवरण है तो उस शब्द को 
व्याकरण व निर्वचन आदि द्वारा भेदन कर दिया जाता है। अत: इस 
अवस्था में वेदार्थ का पूर्ण ज्ञान निर्वचन व व्युत्पत्ति के आधार पर हो 
जाना चाहिये, परन्तु हम यह निश्चय से कह सकते हैं कि ऐसा नहीं होता। 
निर्वचन व व्याकरण के आधार पर शब्द के छिन्न-भिन्न कर देने पर भी 
वेद का रहस्यार्थ नहीं खुलता। ये निर्वचन व व्याकरण आदि वेदार्थ में 
सहायक साधन अवश्य हैं, पर पूर्ण साधन नहीं। 

उदाहरण के तौर पर वेद का कोई भी शब्द लिया जा सकता है। 
हम ‘sea’ और “आप: को लेते हैं। अश्वपद के अग्नि व सूर्य आदि अर्थ 
व्याकरण व निर्वचन के आधार पर नहीं किये जा सकते हैं। 'अश्व' 
(अशूङ्‌ व्याप्तौ) यदि व्याप्ति भाव से अग्नि, सूर्य आदि के लिये आ 
सकता है तो 'आप:' (आप्लु व्याप्तौ) के लिये क्यों नहीं आ सकता? 
परन्तु वेदों में “आपः” के लिये अश्वपद का प्रयोग नहीं हुआ और नाहीं 
यह आप: शब्द अग्नि व सूर्य के लिये आता है। इससे यह प्रतीत होता है 
कि दोनों की व्याप्ति में महान्‌ अन्तर है। इसलिये विचारणीय यह है कि 
वह कौनसी ऐसी विभेदक शक्ति है, जो कि किन्हीं विशिष्ट शब्दों में 
ओतप्रोत हो, उनकी सीमा को निर्धारित करती है। हमारे विचार में इसी 
सूक्ष्म शक्ति की ओर उपर्युक्त मन्त्र (०१०.७१.४) में संकेत प्रतीत 
होता है। वह सूक्ष्म शक्ति जो कि वेद के रहस्यार्थ व गुप्तार्थ को खोलती 
हे, आध्यात्मिक शक्ति, योगदृष्टि, आर्षदृष्टि का ही रूप है। 

अर्थ की इयत्ता व सीमा कहाँ समाप्त होती है, इस तथ्य को पूर्ण 
रूप से हृदयङ्गम करने के लिये हमें निरुक्त के देवता-निर्णय सम्बन्धी 
निम्न वाक्य पर भी कुछ दृष्टिपात कर लेना चाहिये। वह वाक्य इस प्रकार 

यत्काम ऋषिर्यस्यां देवतायामार्थपत्यमिच्छन्‌ स्तुति प्रयुङ्के तद्दैवतः 
स मन्त्रो भवति। 

इस निरुक्त वाक्य पर यहाँ हमें स्वतन्त्र रूप से विचार नहीं 
करना है। यहाँ हमारा प्रयोजन केवल “आर्थपत्यम्‌” से है। इस उपर्युक्त 
वाक्य में 'यत्काम' और “आर्थपत्यम्‌? ये दो विषय प्रमुख हैं। देवत- 
निर्णय तो परिणाम है। इस पर विशेष विचार हम फिर कभी करेंगे। इस 
वाक्य का संक्षिप्त भाव हमारी दृष्टि में इस प्रकार है जिस अभीष्ट कामना 
की पूर्ति के लिये ऋषि जिस देवता के पास पहुँचता है। किसलिये ? 
देवता द्वारा अभिधेय वस्तु (अर्थ) का में स्वामी बन जाऊं। इसकी सिद्धि 
के लिये वह स्तुति का प्रयोग करता है, उस देवता वाला वह मन्त्र है।' 
इसी अर्थ को अब हम एक उदाहरण द्वारा समझने का प्रयत्न करते हैं। 
अभीष्ट कामना की पूर्ति चाहता हुआ ऋषि जिस इन्द्रादि देवता की स्तुति 
करता है, किसलिये? उस इन्द्रादि देवता का अर्थ- “प्रतिपाद्य वस्तु 
विद्युत्‌? Object Matter (न कि प्रतिपाद्य अर्थ अर्थात्‌ केवल शब्दार्थ) 

का मैं स्वामी बन जाऊं, उस देवता वाला वह मन्त्र है। 
हम देवता को प्रतिपाद्य विषय मान कर अर्थात्‌ शब्दार्थ से ही 
सन्तुष्ट हो जाते हैं। कामना ही जब हमारी इतनी है कि मन्त्रों के विषय 
ज्ञात हो जायें, देवता क्या है? यह पता लग जाये तो अर्थ ब विषय तो 
ज्ञात हो गये हैँ। अब क्या चाहिये ? क्या हम ऋषि बन गये? क्या हमारी 
कामनायें पूरी हो गईं ? इसलिये हमारे विचार में ऐसा अर्थ का स्वामित्व 
(आर्थपत्यम्‌) तो सट्टा मात्र हे, जवानी जमा-खर्च हे। आइये! अब हम 
पाश्चात्य लोगों का इस यास्कीय वाक्य का अर्थ देखें। पाश्चात्यो ने देखा 
कि देवता- पेन प्रतिपाद्यं वस्तु’ प्रतिपाद्य वस्तु होता है। इन्द्र पद द्वारा 


— 


१७. निरु०७.१ 
CC-0. Gurukul Kangri University Haridwar Collection. Digitized by 53 Foundation USA 


१४ वेद-विमर्श 


प्रतिपाद्य वस्तु विद्युत्‌ है। इस विद्युत्‌ रूपी अर्थ का स्वामी (आर्थपत्यम्‌) 
बनना है। उन्होंने सतत साधना द्वारा (स्तुतिं प्रयुङ्के) पहिले तो इन्द्ररूपी 
विद्युत्‌ का आविष्कार किया, उसके स्वामी बने, ऋषि कहलाये और फिर 
इससे उन्होंने सर्व प्रकार की कामनाएँ पूरी कीं। यह अर्थ तो हमें समझ में 
आता हे। इस प्रकार अर्थो के स्वामी बनने पर वेद सर्व सत्यविद्याओं के 
पुस्तक सिद्ध होंगे और उनका इस भूतल पर स्वत: प्रचार होगा, अन्यथा 
नहीं। हमें यह स्मरण रखना चाहिये कि यास्काचार्य का यह वाक्य 
प्रयोगशाला का वाक्य हे। इसीलिये 'प्रयुङ्क्ते' कहा है और अर्थ की 
इयत्ता ताद्धाव्य तक है। इसी दृष्टि से निरुक्त में कहा है कि- 
“यां यां देवतां निराह तस्यास्तस्यास्ताद्भाव्यमनुभवति'। ˆ 
अर्थात्‌ जिस-जिस देवता का निर्वचन व कथन करता है, उस 

उस देवता के ताद्वाव्य की अनुभूति भी साथ-साथ होती जाती हैं। 
ताद्धाव्य की अनुभूति उस देवता के स्वरूप का ज्ञान व आन्तरिक 
प्रत्यक्षीकरण को कहते हैं। यह ताद्धाव्य की अनुभूति ही अर्थ की इयत्ता 
की निर्णायक कसौटी है। 


मन्त्रों का विनियोग 


देवता के ताद्धाव्य की अनुभूति विनियोग पर आश्रित है। 
कामनापूर्ति व अर्थपतित्व भी विनियोग पर ही आश्रित है। बिना विनियोग 
के वेद ug है। इसी दृष्टि से जैमिनि ऋषि ने यह सूत्र रचा था- 
“आम्नायस्य क्रियार्थत्वादानर्थक्यमतदर्थानाम्‌' अर्थात्‌ वेद क्रिया के लिये 
ही हैं। अत एव हमारे विचार में अर्थ की इयत्ता व सीमा और उसकी 
सत्यता विनियोग व क्रिया द्वारा ही पता चलती है। जब तक क्रिया द्वारा 


क मे 

यह नहीं ज्ञात हो जाता कि वेद के शब्दों में जो भाव अभिव्यक्ति हुए हैं 
वे सत्य हैं, कसोटी पर खरे उतरे हैं, तब तक अर्थ की इयत्ता का 
निर्धारण व अर्थपतित्व आदि असंभव है। 
अर्थो का प्रवाह सूक्ष्मता की ओर 


जिस प्रकार समुद्र में पानी के कई स्तर होते हैं। पृथिवी में ऊपर 
नीचे मिट्टी की कई तहें होती हैं। उसी प्रकार वैदिक शब्दों के भी अनेक 
अर्थ होते हैं जो कि प्रकृति के विभिन्न स्तरों का प्रतिनिधित्व करते हैं। इन 
के मुख्य रूप से दो विभाग किये जा सकते हैं, जो कि इस प्रकार से हैं- 
स्थूलसूक्ष्म 
प्रत्यक्ष=परोक्ष 
बाह्व=आन्तर (गुह्य) 
स्थूल रूप में अर्थो के ये दो विभाग किये जा सकते हैं। इन दो 
विभागों के आधार पर यदि हम अर्थो पर गम्भीरता से बिचार करें तो 
उनसे यह ध्वनित होता हे कि प्रत्येक शब्दार्थ बाह्य क्षेत्र से अन्दर की 
ओर गति कर रहा है। स्थूलता से सूक्ष्मता की ओर, प्रत्यक्ष से परोक्ष की 
ओर, बाह्य से अन्दर व गुह्य की ओर अभिमुख हो रहा है। उदाहरण के 
तौर पर दो तीन शब्दों के अर्थो को हम क्रमशः प्रस्तुत करते R- 


सोम 


यह सोम पृथिवी पर आकर औषधि-वनस्पति व रसात्मक स्थूल 
रूपों को धारण करता है। यही स्थूल सोम अन्न रूप में मनुष्य में पहुँच 
कर रस, रक्त, मज्ञा, मेदा आदि में परिवर्तित होता हुआ वीर्य व ओज 
आदि सूक्ष्म रूपों में परिणत हो जाता है। यह इन्द्रिय-रस अर्थात्‌ इन्द्रियों 
का सार भी सोम का ही एक रूप है। इतना ही नहीं इस रसात्मक सोम 
से उत्पन्न आनन्द भी सोम नाम से कहा जाता है। य सोमोद्भूत आनन्द 

दिव्य और अदिव्य दोनों रूपो में होता है। इस प्रकार सोम को पूर्ण रूप 
से समझने के लिये क्षेत्र-भेद व उनके विभिन्न स्तरों पर गम्भीर रूप से 
दृष्टिपात करने की अत्यन्त आवश्यकता है। सोम के इन सब अर्थों पर 
गम्भीर विवेचन करने से यह ज्ञात होता है कि यह सोम किस प्रकार 
स्थूल रूप से सूक्ष्म रूपों को धारण करता है। 


घृत 

अब हम घृत शब्द को लेते हैं। घृत के बाह्य व स्थूल रूप से 
किस प्रकार सूक्ष्म व गुह्य रूप होते गये हैं, यह हम संक्षेप में यहाँ 
दिग्दर्शन कराते हैं। 

१-अन्नरस-अन्नस्य घृतमेव रस: । ` 

२-पशु-रस-तेजो वा एतत्‌ पशूनां यद्‌-घृतम्‌। ˆ 

३-मनुष्य-रस- (वीर्य) -रेतो वै घृतम्‌। ` 

४-अग्नितेज (अग्नि) - एतद्वा अग्नेस्तजो यद्‌-घृतम्‌। ` 

५-गुह्य नाम- घृतस्य॒ नाम गुह्यं यदस्तिं जिह्वा देवानाममृतंस्य नाभिंः॥ `` 

इस प्रकार वेदों में सामान्य घृत व गुह्य घृत का वर्णन हुआ हे। 
ऋ०४.५८ सूक्त में तो गृह्य घृत स्पष्ट तौर पर वर्णन हुआ है। इसमें एक 
स्थल पर आता है कि मानव के हृदयस्थ समुद्र से घृत की धारायें ऊर्ध्व 
की ओर गति कर रही हैं।* एक मन्त्र में कहा गया है कि यह गुह्य घृत 


१९. मै०२.६.१५ 

२०. ऐ०८.२० 

२१. शत०ब्रा०९, २. ३.४४ 
२२. तै०सं०२.५. २.७ 


२३. ऋ०४.५८.१ 
२४०४.५८: एता अर्षन्ति हृद्य समुद्रात्‌। 

तीन प्रकार का है जो पणियो ने छिपा रखा है।” इस प्रकार सम्पूर्ण सूक्त 
रहस्यमय घृत के स्वरूप पर प्रकाश डाल रहा है। 


गौ 


यह गौ शब्द भी वेद का एक अति प्रसिद्ध व रहस्यमय शब्द हे । 
इस गो के धेनु, उस्रा, अध्न्या व वशा आदि अनेकों पर्यायवाची नाम आते 
हैं। इन नामों में कितनी समानता है और कितनी विभिन्नता है, इत्यादि 
विषयों पर अत्यधिक सूक्ष्म विवेचन की आवश्यकता हे। शास्त्रों में गो 
शब्द के ही रश्मि, वाक्‌, पृथिवी, स्तोता, पय, चर्म, लोक, आदित्य, अन्न, 
यज्ञ, प्राण, इन्द्रिय, सरस्वती, विराट्‌ आदि अनेक अर्थ आते हैं। इससे यह 
स्पष्ट है कि वैदिक शब्दों के अनेक क्षेत्र हैं। इनका आधार क्या है? क्या 
कोई सूक्ष्म सूत्र इन सब में ओतप्रोत है ? या कोई और रहस्यमय समानता 
है, इत्यादि विषय बहुत गम्भीर हैं। जब तक इन बातों का स्पष्टीकरण नहीं 
हो जाता है तब तक वेद के शब्दों की सीमा व इयत्ता का सही-सही 
निर्धारण अति कठिन है। 
अर्थो में मुख्य-गौण भाव 

वैदिक शब्दों के अर्थों पर विचार करते हुए हमें इस बात का 
ध्यान रखना चाहिये कि वैदिक शब्दों के क्षेत्र-भेद से अनेकार्थ हुआ 
करते हैं और कभी-कभी इन अनेकार्था में भी अनेक स्तर होते हैं। बाह्य 
स्थूलार्थ से धीरे-धीरे गुह्य में जाते हुए वे शब्द अन्तरर्थ के द्योतक हो 
जाते हैं और अन्तरर्थ भी और अधिक गुह्य में जाते हुए सूक्ष्मातिसूक्ष्म का 
वाचक बन जाता है, परन्तु इस सम्बन्ध में हमें यह स्मरण रखना चाहिये 
कि वैदिक शब्द का एक ही क्षेत्र में केन्द्रीय अर्थ एक ही होता है और 


२५. ऋ०४.५८.४ त्रिधां हितं पुणिभि्गुहामानम्‌। 

अर्थ तो भक्ति साहचर्य की कोटि के होते है। 

इन्द्र दिव्य मन को कहते हे, परन्तु हृदय और साधारण मन भी 
इन्द्र नाम से सम्बोधित होते हें। अत: हम यह कह सकते हैं कि इन्द्र का 
अध्यात्म में केन्द्रीय अर्थ दिव्य मन (illumined mind) है और अर्थ 
उसके भक्ति- साहचर्य की कोटि के हैं। इस विषय को हमने 
आत्मसमर्पण नामक पुस्तक में भी स्पष्ट किया है। ' भक्ति-साहचर्य' एक 
ही क्षेत्र के विभिन्न स्तरों का वाचक है। बहुभक्तिवादी ब्राह्मणग्रन्थों ने 
कहीं कहीं भक्तिवादी अर्थ पर अधिक बल दे दिया है अथवा 
प्रयोजनवश भक्तिवादी अर्थ में इन्द्र आदि शब्दों का प्रयोग कर दिया हे। 
अध्यात्म में इन्द्र का केन्द्रीय अर्थ यदि हम दिव्य मन (11811०१ 
mind) मानें तो उसके वाक्‌, वीर्य, रेतस्‌ व शिश्न आदि अन्य अर्थ 
भक्तिपरक अर्थ होंगे। 


वेदों का सूक्ष्म धरातल 


यदि हम वेदान्तर्गत वर्णनीय विषयों पर समग्र रूप से एक 
सरसरी दृष्टि डालें तो हमें यह प्रतीत होता है कि वेद प्रमुख रूप से एक 
सूक्ष्म धरातल पर आसीन हें। दूसरे शब्दों में हम यह कह सकते हैं कि 
वेदों का असली वर्णनीय विषय सूक्ष्म शक्तियाँ व सूक्ष्म जगत्‌ हे । स्थूल 
जगत्‌ उनका वास्तविक क्षेत्र नहीं हैं। प्रश्‍न'होता है कि यह केसे ? यदि 
इसका एक वाक्य में उत्तर देना चाहें तो यह है कि वेदों के सब देवता 
सूत्रात्मा हैं, सूक्ष्म रूप हैं। जिस प्रकार एक सूत्र अनेक मनकों में पिरोया 
होता है, उसी प्रकार ये देवता भी अनेकों वस्तुओं में पिरोये हुए हैं और 
उनमें ओतप्रोत हैँ। यदि देवता स्थूल जगत्‌ व स्थूल आकृति से ही 
सीमित, बद्ध व गृहीत होते तो वे एकार्थक व एक वस्तुनियतार्थक होते। 
क्षेत्र भेद व अनेकार्थता उनकी न होती, परन्तु ऐसा नहीं है। द्युलोक, 

पृथिवीलोक व सम्पूर्ण ब्रह्माण्ड उनका प्रसारक्षेत्र है। अनेकों आयतनों में 
वे समाविष्ट हैं। अनेक वस्तुओं के वे वाचक हे। इसलिये हम यह 
नि:संकोच भाव से कह सकते हैं कि वेद के देवता सूक्ष्म रूप में अनेकों 
वस्तुओं में ओतप्रोत हे, सूत्रात्मा रूप हैं। उदाहरण के तौर पर वेद के उन 
देवताओं पर दृष्टिपात किया जा सकता है, जिनमें वेद का बहुत सा भाग 
समाविष्ट हो जाता है। वे निम्न प्रकार है- 


अन्नि- 


भूलोक, वीर्य, वाकू, प्राण, मन, आत्मा, पुरुष, ब्रह्म, पर्जन्य, 
आदित्य, समग्र देवतादि। 


SA 

अन्तरिक्षलोक, वीर्य, वाक्‌, प्राण, मन, हृदय, आत्मा, सत्र, सूर्य, 
स्तनयित्नु व समग्र देवता आदि। 
सोम- 

चन्द्रमा, अन्न, रस, प्राण, क्षत्र, रेतस्‌, समग्र देवता आदि। 

उदाहरणार्थ हमने यहाँ दो एक देवताओं की व्यापकता का 
दिग्दर्शन कराया। वास्तव में यह भी दिखाने की आवश्यकता नहीं थी, 
क्योंकि वेदों में सामान्य रुचि रखनेवाला भी प्रत्येक व्यक्ति इस तथ्य को 
भलीभाँति जानता है। कहने का तात्पर्य यह है हि ये सब देवता सूत्ररूप 
है, सूक्ष्म हैं। स्थूल जगत्‌ की स्थूल आकृतियाँ उनके आयतन अवश्य हे 
पर वे उन्हीं में बद्ध नहीं हैं। वे स्थूल आकृतियाँ सूक्ष्म शक्तियों के वर्णन 
में सहायक के तौर पर ही वर्णित होती हैं। कई मनचले व्यक्ति उपहास 
किया करते हैं कि यदि वेद सर्व सत्य विद्याओं का पुस्तक है तो उसमें 

ककड़ी (उर्वारुक:) के सिवाय अन्य फलों का वर्णन तो दिखा दो? 
इसी प्रकार के और भी आक्षेप वे किया करते हैं। 
इस सम्बन्ध में हमारा यह कहना है कि वेदों का वर्णनीय विषय 
फलों व अन्य वस्तुओं की स्थूलाकृति नहीं है, परन्तु उन फलों के निर्माता 
सोम व अग्नि आदि सूक्ष्म तत्त्वों का ही वेद में वर्णन है। सब फलों में 
सोम के ही विविध रूप हैं। अत: सोम के वैविध्य से मन्त्रों में वर्णन है, 
न कि फलों की आकृति के वैविध्य से। ओदन शब्द भी चावल की 
स्थूलाकृतिमात्र का निदर्शक नहीं है। इसी कारण ब्रह्मौदन, स्वर्गोदन, 
पञ्चौदन आदि पद सार्थक होते Cl salen का दिग्दर्शन उर्वारुक के 
वर्णन के प्रयोजन से नहीं है, अपितु मृत्यु के बन्धन से छुटकारा दिलाने 
के लिये है। इसी प्रकार यजुर्वेद के १८, २४, २५, ३०अध्यायों तथा अन्य 
वैदिक सन्दर्भो व मन्त्रों में पशु, पक्षिओं, अन्नों, शरीरावयवों तथा अन्य 
मनुष्य वर्गों आदि का परिगणन अग्नि, इन्द्र, सोम, रुद्रादि देवताओं के 
क्षेत्र व प्रसार के दिग्दर्शन, विभिन्न कर्मो व विशिष्ट गुणों के ज्ञापन के 
लिये है। इसी कारण वहाँ कौनसे पशु-पक्षी किस देवता की श्रेणी में आते 
हैं? क्या गुण, धर्म व कर्म आदि उनसे प्रतीत होते हैं-इत्यादि सूक्ष्म बातों 
व सूक्ष्म शक्तियों के प्रदर्शन के लिये हैं। 
यदि स्थूलाकृति का वर्णन होने लगे तो केवल पृथिवी पर ही 

अनन्तविध वस्तुओं का पसारा है, जिसका वर्णन अति दुष्कर है। फिर 
अनन्त लोक है जिनके वैविध्य का तो कोई ठिकाना ही नहीं। अतः हमारा 
विचार यह है कि प्रत्येक देवता घट-बढ़ रूप में सूत्रात्मा रूप है, सूक्ष्म 
है और इन्हीं सूक्ष्म शक्तियों का वेद में वर्णन है। इन्हीं के वर्णन के ब्याज 
से कहीं-कहीं स्थूलाकृति का भी दिग्दर्शन हो गया है। इस सम्बन्ध में 
SSS = 

एक अवान्तर प्रश्न पैदा होता है कि इस व्यापक दृष्टि में जो अनन्त प्रकार 
के पशु, पक्षी, कीट, पतङ्ग आदि हीन प्राणी और मनुष्य व देव आदि 
महान्‌ प्राणी है, उन सब के नाम वेदों में नहीं आते तो हम यह कैसे मानें 
कि सब संस्थानों व पदार्थों आदि के नाम-व्यवहार (संज्ञा-कर्म) का 
प्रयोजक वेद है ? 

इसका बहुत कुछ समाधान हम इस रूप में कर चुके हैं कि सृष्टि 
के प्रत्येक पदार्थ के निर्माता तत्त्वों व उनके गुणधर्मो का वर्णन अग्नि, 
इन्द्र, सोमादि देवताओं द्वारा अन्य प्रकार से विश्वरूप में वेदों में मिलता 
है। इन तत्त्वो के जान लेने पर सब जाना जांता है। इस अवस्था में 
संज्ञाकर्म अर्थात्‌ नाम-व्यवहार भी सुगम होता है और सार्थक होता है। 
उन सूत्रात्माओं व उनके गुणों व धर्मों को न जान कर केवल उनके 
आयतन रूप स्थूलाकृति के साथ नाम का सम्बन्ध जोड़ देने मात्र से ज्ञान 
का कोई वैशिष्ट्य नहीं है और फिर यह भी नहीं कह सकते कि वेदों में 
मानव व मानवेतर प्राणी कीट, पतड़ तथा अन्य स्थूल से स्थूल व 
सूक्ष्मातिसूक्ष्म जीवों का वर्णन नहीं है। वर्णन अवश्य है, पर वहाँ गुण, 
धर्म, कर्म आदि जाति के आधार पर विभाजन कर वर्णन हुआ है। इस 
सम्बन्ध में वेदों तथा विशेष कर अथर्ववेद के बहुत से प्रकरण देखे जा 
सकते हैं। 

पुनश्च इन सब बातों पर विचार करते हुए हमें यह नहीं भूलना 
चाहिये कि वेदों का ज्ञान मनुष्यों के लिये है। मनुष्य अपनी अल्पज्ञता व 
अल्पशक्ति के कारण कुछ-कुछ जान सकता है। वह प्रत्येक को पूरा- 
पूरा नहीं जान सकता और सम्पूर्ण ब्रह्माण्ड को भी नहीं जान सकता। 
इसलिये मानव हित के लिये बीज रूप में श्रेणी विभाजन कर वेदों में 
सम्पूर्ण ब्रह्माण्ड का ज्ञान भर दिया है और ब्रह्माण्ड का यह बीज रूप 
'वर्णन भी सूत्ररूप में है अर्थात्‌ सूत्रात्मा रूपी सूक्ष्मशक्तियों का वर्णन है। 

इन सूत्रात्मा रूपी सूक्ष्म तत्त्वों को लेकर मानवबुद्धि यदि किन्हीं 
वस्तुओं का निर्माण कर लेती है, यथा रेलगाड़ी, एटम बम्ब, विमान 
आदि, तो इस पर यह कहा जाये कि ये वस्तुयें वेदों में नहीं हें तो यह 
वेदों के ईश्वरीय ज्ञान होने ओर सर्व सत्यविद्याओं का आगार होने के भाव 
को न समझना है। हमारे विचार में जिन तत्त्वों से मानव बुद्धि किसी भी 
वस्तु का निर्माण करती है, उन तत्त्वों का विशद वर्णन वेदों में है। जिस 
प्रकार भगवान्‌ सृष्टि निर्माण करते हैं, उसी प्रकार मनुष्य भी उन तत्त्वो को 
लेकर कुछ निर्माण कर लेता है, क्योंकि भगवान्‌ और जीव में सर्व और 
अल्प का ही तो भेद है। अब हम अपने पूर्व प्रसङ्ग पर आते हैं, जैसा कि 
हमने कहा था कि वेदों में प्रमुख रूप से सूत्रात्माओं का वर्णन है, केवल 
सूत्रात्मा ही नहीं सूत्रात्माओं के भी सूत्रात्मा हैं, ऐसा हमें समझना 
चाहिये। वेद में आता है कि “इस सूत्रात्मा अग्नि में एक और अग्नि प्रविष्ट 
हे'* ऋत से अन्य सूक्ष्म ऋत आवृत है। जनक की सभा में याज्ञवल्क्य 
और अन्य ऋषियों का शात्त्रार्थ सूत्रों के भी सूत्र उस अन्तिम सूत्र की 
खोज का संवाद है। 

इस प्रकार अन्त में सूत्रों के भी उस परमसूत्र व अन्तर्यामी 
भगवान्‌ पर पहुँच कर गाड़ी रुकती है। अत एवं प्राचीन समय में 
आत्मविदों ने सब मन्त्रों के देवतारूप में उस परमसूत्र परमात्मा को ही 
माना था। उनका यह कहना था कि वह परमात्मा ही अपनी महिमा के 
प्रभाव से विभिन्न देव रूपों में स्तुति किया जाता है। अन्य देव उससे 

पृथक्‌ नहीं अपितु उसी के प्रत्यङ्ग EI उनकी दृष्टि में स्थूल जगत्‌ के 
“रथ, अश्व, आयुध, इषु आदि आत्मरूप ही है।'* निरुक्त के इस सन्दर्भ 
का तथा अन्य शास्त्रों के इसी प्रकार के प्रयोगों का तात्पर्य तो यह था कि 
आत्मा प्रमुख है। वह स्थूल जगत्‌ के रथ व आयुध आदि वस्तुओ में 
ओत-प्रोत हे। उसी की महिमा से इनकी स्थिति हे, परन्तु इस प्रकार के 
प्रयोगों का परिणाम यह हुआ कि कई आत्मविद्‌ विद्वान्‌ आत्मा के 
महाभाग्य में इतने लबालब हुए कि उन्होंने वास्तविक सीमा की 
अतिक्रमण का अन्तिम सत्ता (Ultimate reality) केवल चेतन ब्रह्म को 
ही माना | 

चेतन ब्रह्म के अतिरिक्त अन्य किसी को मानने से उन्होंने इन्कार 
कर fear) आत्मवादियों के सिद्धान्त का यह सीमातीत रूप है। दूसरी 
ओर कुछ व्यक्ति आत्मविदों की पूर्व सीमा से कुछ नीचे उतरे। उन्होंने 
आत्मा को प्रमुख केन्द्र न रख कर भोतिक तत्त्वो के आधार पर सोचना 
प्रारम्भ किया। आत्मतत्त्व को सीधा न देखकर अग्नि, सूर्य आदि भौतिक 
तत्त्वो के माध्यम से देखा और उस आत्मतत्त्व को त्रिलोकी के अग्नि, 
वायु, सूर्य इन त्रिदेवों में विभक्त किया। उनके मत में अन्य सब देव 
संस्थानैकत्व व सम्भोगैकत्व के आधार पर इन्हीं तीनों पर आश्रित हैं। 
इसी प्रकार आगे-आगे विभागीकरण व बहुत्ववाद को प्रवृत्ति इतनी 
अधिक बढ़ी कि कई आत्मा की नितान्त उपेक्षा करके देवताओं को 
अचेतन शक्ति मानने लगे। इनका वेद के सम्बन्ध में दृष्टिकोण भौतिकता 


२९. महाभाग्याद्‌ देवताया एक आत्मा बहुधा स्तूयते। एकस्यात्मनोऽन्ये देवा: 
प्रत्यङ्गानि भवन्ति। (निरु०७. १.४) 
३० आत्मैवेषां रथो भवति आत्माश्वः आत्मायु धमात्मे व: आत्मा सर्वं देवस्य 


दवस्य। (निरु०७.१.४) 

व व्यक्तिवाद को ले कर विकसित हुआ। 
हमारे विचार में ये दोनों ही सीमातीत अवस्थाएँ वेद के सही रूप 
को चित्रित नहीं करतीं, वेद का सही रूप यह है कि सूत्रों के भी सूत्र उस 
परम सूत्र परमात्मा को सर्वव्यापी सर्वाधार मानकर अन्य सूत्रात्माओं व 
सूक्ष्म शक्तियों की वेदों का देवता माना जाये। अत: उस परमसूत्र 
परमात्मा और सूत्ररूप सूक्ष्मशक्तियों के वर्णन प्रसङ्ग में यदि स्थूल 
आकृति की कहीं आवश्यकता हुई तो उसका दिग्दर्शन करा दिया जाता 
है। यह आत्मविदों का भेद सम्बन्धी दृष्टिकोण है, परन्तु जब भौतिक 
दृष्टिकोण को प्रमुख मानकर त्रिदेवों व बहुदेवों पर विचार किया जाता है, 
तब यह कर्मकाण्ड का क्षेत्र आ जाता है। इस सम्बन्ध में हमारा विचार 
यह है कि हमें पूर्व मीमांसा के कर्मकाण्ड सम्बन्धी वचनों व नियमों को 
व्यापक दृष्टिकोण देना चाहिये और सीमित कर्मकाण्ड की अपेक्षा ब्रह्माण्ड 
यज्ञों में इनको घटाने का प्रयत्न करना चाहिये। 
इस कर्मकाण्ड के क्षेत्र में ब्रह्माण्ड के यज्ञ ही नहीं अपितु 
अध्यात्म के पिण्ड यज्ञ व अन्तर्याग भी आते हैं अर्थात्‌ जिन यज्ञों को हम 
ब्रह्माण्ड यज्ञों में घटाते हैं उन्हें अन्तर्याग में भी घटा सकते हैं। बाह्य यज्ञा 
में घृत, हवि, गौ, अश्व, अज आदि बाह्य द्रव्य हैं तो अन्तर्याग में ये 
आन्तरिक द्रव्यों के वाचक होते हैं। आत्मविदों को भी अपनी पूर्वाकाष्ठा व 
पराकाष्टा आत्मतत्त्व पर पहुंचने के लिये ये अन्तर्याग करने ही पडते हे 
और प्रारम्भ में बहिर्याग व तदर्थ द्र॒व्यों का भी सहारा लेना पड़ता है। 
यथा आन्तरिक अग्निहोत्र की निष्पन्नता के लिये, आन्तरिक अग्नि के 
प्रज्वलन के लिये प्रतीक रूप में बाह्य अग्निहोत्र का, आन्तरिक ज्योतियों 
के उद्बोधन के लिये बाह्य ज्योतियों का। छान्दोग्योपनिषद्‌ का चतुष्कल 
ब्रह्म इस तथ्य का ज्वलन्त उदाहरण है। 
८८0 दस्‌ प्रकार वेदों को पढ्ने के दो मार्ग हैं। एक मार्ग आत्मकेन्द्र का 
-0. 0० 

मार्ग है अर्थात्‌ सब देवताओं को आत्मा की ही विभूति मानकर उनका 
अध्ययन करना और दूसरा प्रपञ्च का मार्ग है। इससे भौतिकता को प्रमुख 
मानकर वेदवर्णित विश्व का अध्ययन करना होता है। इन दो मार्गों के 
कारण कवि भी दो प्रकार के हैं। एक प्रपञ्च कवि और दूसरे सूत्रकवि। 
प्रपञ्च कवि वे हैं जो कि इस विश्व प्रपञ्च के एक-एक अङ्ग-प्रत्यङ्ग को, 
स्थूलाकृतियों के वैविध्य, वैशिष्ट्य व उनके विस्तारों को शब्दों द्वारा पूर्ण 
रूप में चित्रित करने का प्रयत्न करते हैं । ऐसे कवियों का शब्दजाल व 
शब्दकोष विशाल होता है। उनके वर्णनों में वस्तुओं की स्थूलाकृति प्रमुख 
होती है। ये सृष्टि की परिवर्तनशीलता में विचरने वाले होते हैं। 

विश्व प्रपञ्च में रुचि रखने वाले आधुनिक विद्वानों की ही 
अधिकतर यह शिकायत है कि वेदों में सब वस्तुओं का वर्णन नहीं हे । 
विश्व प्रपञ्च में कुशलता से विचरने वाले कवियों में उदाहरण के रूप में 
हर्षचरित व कादम्बरी के रचयिता बाण को ले सकते हैं। बाण ने अपने 
इन अमूल्य ग्रन्थों में एक-एक वस्तु का रूपचित्रण बड़े कौशल से किया 
है। बाण का शब्द भण्डार विशाल है। इसके विपरीत दूसरे कवि वे हैं जो 
वस्तुओं व उनके वैविध्य पर ध्यान न देकर उनमें ओत-प्रोत सूत्र पर ही 
ध्यान देते हैं। उनके लिये यह आवश्यक नहीं है कि वे संसार की समग्र 
वस्तुओं का विस्तार से ज्ञान प्राप्त करें, क्योंकि उनका वर्णनीय विषय या 
चित्रण का केन्द्रबिन्दु वस्तु नहीं होती। उनका केन्द्रबिन्दु वह सूत्र है, जो 
वस्तुओं में ओत-प्रोत है। इन दोनों प्रकार के कवियों में भी कई स्तर होते 
हे। सूत्रों के भी सूत्र उस परमसूत्र की उपलब्धि ही जिनका ध्येय होता है। 
सब प्रकार की अभिव्यक्तियों, विक्षोभों व विकारों से ऊपर शान्त, 
अगाध, अतलस्पर्शी, निश्चल नीरव शब्दब्रह्म व परब्रह्म ही जिनके ध्यान 
का विषय होता है। वे स्वभावतः शब्द की विकृतियों व शब्दजालों में 
क्यों फंसेंगे? उनके आदर्श तो निम्न वाक्य होते R- 

वाचारम्भणं विकारो नामधेयं मृत्तिकेत्येव सत्यम्‌। नानुध्यायाद्‌ 
बहूज्छब्दान्‌ वाचो विग्लापनं हि aq” 
मृत्योः स मृत्युमाप्नोति य इह नानेव पश्यति। ` 
ऐसे सूत्रकवि अध्यापन व प्रवचन आदि भी सूत्ररूप में करते हैं। 
वैदिक साहित्य का प्रमुख भाग सूत्रात्मक होने से हम यह कह सकते हें 
कि भारतीय प्रवृत्ति सदा से सूक्ष्म, सूत्र, व गहराई में जाने की रही है, 
परन्तु धन्य हैं वेदव्यास व याज्ञवल्क्य आदि महर्षि जो कि निष्क्रिय 
प्रपञ्चोपशम ब्रह्म में अवगाहन करते हुए भी सक्रिय ब्रह्म व प्रकृति में भी 
पूर्णरूप से विचरते रहे हैं। इस प्रकार हमने वेदार्थ के सम्बन्ध में संक्षिप्त 
रूप में विचार किया। इस सम्बन्ध में गुरुकुल काङ्गड़ी के आचार्य श्री 
पं०प्रियत्रत जी द्वारा लिखित “वेद का राष्ट्रीय गीत” की भूमिका तथा श्री 
पं०धर्मदेव जी विद्यामार्तण्ड द्वारा रचित ‘act का यथार्थ स्वरूप” भी 
देखें। 
ब्राह्मणग्रर्‍्थों में वेदोत्पत्ति- प्रक्रिया 
ब्राह्मणग्रन्थों में वेदोत्पत्ति की प्रक्रिया एक अनूठे ही ढंग से 
वर्णित हुई है। उदाहरणार्थ गोपथ-ब्राह्मण के तत्सम्बन्धी प्रकरण का हम 
यहाँ संक्षिप्त विवेचन प्रस्तुत करते हैं, वहाँ आता है-' प्रजापति ने खूब श्रम 
किया, अपने को खूब तपाया। इसका परिणाम यह हुआ कि उसके अपने 
अन्दर से तीन लोकों का निर्माण हुआ। वे तीन लोक पृथिवी, अन्तरिक्ष 
- और द्युलोक हैं। पैरों से पृथिवी का निर्माण हुआ, उदर से अन्तरिक्ष का 
और मूर्धा से द्युलोक का। अब उसने इन तीनों लोकों का तपाया, उनके 
अत्यधिक सन्तप्त होने पर अग्नि, वायु और आदित्य इन तीन देवों का 


>>>>>>>>>>> 

निर्माण हुआ। पृथिवी से अग्नि, अन्तरिक्ष से वायु और द्युलोक से 
आदित्य। इसके पश्चात्‌ उस प्रजापति ने इन देवों का तपाया तो इनसे तीन 
वेदों की उत्पत्ति हुई। अग्नि से ऋग्वेद वायु से यजुर्वेद और आदित्य से 
सामवेद ।'* 

यह गोपथ-ब्राह्मण की वेदोत्पत्ति-प्रक्रिया है। इस पर यदि सूक्ष्म 
दृष्टि से विचार किया जाये तो हमें यह स्पष्ट प्रतीत होगा कि ब्राह्मणग्रन्थ 
अग्नि, वायु और आदित्य इन तीन भौतिक शक्तियों से वेदोत्पत्ति मानता 
है। यही भाव अन्य ब्राह्मणग्रन्थों में भी उपबंहित हुआ है। उपर्युक्त 
'ब्राह्मणग्रन्थ के प्रकरणानुसार प्रजापति से जिन लोकों, देवों तथा वेदों 
आदि का निर्माण हुआ है।' उनमें एक विशिष्ट प्रकार का सम्बन्ध है, जो 
कि तालिका में इस प्रकार रखा जा सकता है। 


१. लोक- पृथिवी अन्तरिक्ष द्युलोक 
२. देवता- अग्नि वायु आदित्य 
३. वेद- ऋग्वेद यजुर्वेद सामवेद 
४. सवन- प्रातःसवन माध्यन्दिनसवन तृतीयसवन 


३३. गो०ब्रा०१.१.६ स भूयोऽश्राम्यद्‌ भूयोऽतप्यद्‌ भूय आत्मानं समतपत्‌ स आत्मन 
एव त्रींल्लोकान्निरमिमत पृथिवीमन्तरिक्षं दिवमिति। स खलु पादाभ्यामेव पृथिवीं 
निरमिमतोदरादन्तरिक्षं मूर्ध्नो दिवम्‌। स त्‌ंस्त्रील्लोकानभ्यश्राम्यदभ्यतपत्‌ 
समतपत्तेभ्यः  श्रान्तेभ्यस्तप्ते भय: सन्तप्तेभ्यस्त्रीन्‌ देवान्‌ निरमिमताग्नि 
वायुमादित्यमिति। स खलु पृथिव्या एवाग्नि निरमिमतान्तरिक्षाद्वायुन्दिव 
आदित्यम्‌। स तांस्त्रीन्‌ देवानभ्यश्राम्यदभ्यतपत्‌ समतपत्तेभ्यः श्रान्तेभ्यस्तप्तेभ्यः 
सन्तप्तेभ्यस्त्रीन्‌ वेदान्‌ निरमिमत ऋग्वेदं यजुर्वेदं सामवेदमिति। अग्नेऋग्वेदं 
वायोर्यजुर्वेदमादित्यात्‌ सामवेदम्‌। 

३४ शत°ब्रा०११.५.८; ऐ०ब्रा०५.३२; षड्विंश०४.१ 

इस प्रकार गोपथ-ब्राह्मण के उपर्युक्त प्रकरण का सार हमने 
ऊपर प्रदर्शित किया। अब विचारणीय यह हे कि इसकी व्याख्या किस 
प्रकार की जाए ? शास्त्रों में इनके इस पारस्परिक सम्बन्ध को किस दृष्टि 
से सोचा गया हे- इस पर हम केवल ऊहापोह करते हैं और यह भी 
देखने का प्रयत्न करते हैं कि अग्नि, वायु, आदित्य आदि जो मानव ऋषि 
हैं, जिनके हृदयों में प्रारम्भ में चार वेद प्रादुर्भूत हुए, उनका इन 
ब्राह्मणग्रन्थों में वर्णित अग्नि, वायु और आदित्य आदि भौतिक शक्तियों 
से क्या सम्बन्ध हे ? 
अग्नि से क्रग्वेद की उत्पत्ति 


ऐतिहासिक विद्वान्‌ यह समाधान कर सकता है कि अग्नि से 
ऋग्वेद की उत्पत्ति का भाव यह है कि कोई मनुष्य ऋषि अपनी परीक्षण- 
शाला में बेठा हुआ पृथिवी के सब पदार्थों का परीक्षण व निरीक्षण कर 
रहा था, उसने यह देखा कि पृथिवी पर रहने वाले मनुष्य, पशु-पक्षी, 
औषधि वनस्पति आदि जितने भी स्थावर व जङ्गम प्राणी हैं, उन सबकी 
सत्ता अग्नि के कारण है। यदि पृथिवी पर अग्नि न रहे तो सब कुछ 
विनष्ट हो जाये। इसलिये इस ऋषि ने प्रति पदार्थ से अग्नि की ही भिन्न- 
भिन्न शक्तियों को कार्य करता देख कर विभिन्न ऋषि (दृष्टिकोण) जामों 
से कविताएँ रच डालीं, जो कि ऋग्वेद नाम से प्रसिद्ध हुई और उस ऋषि 
का अपना नाम भी अग्नि हो गया। 

अपौरुषेयवादी इसका समाधान इस प्रकार कर सकता है कि हमें 
भौतिक शक्तियों व परमात्मा में अभेद बुद्धि व एकत्व का व्यवहार कर 
लेना चाहिये। जिस प्रकार देवदत्त कहने पर हम देवदत्त के शरीर और 
उसकी आत्मा को पृथक्‌ न कर एक रूप में ग्रहण करते और एक व 
अभिन्न मान कर ही व्यवहार करते हैं। उसी प्रकार वेदों में भौतिक 

शक्तियों को भगवान्‌ का शरीर माना गया है। मनुष्य की तरह उन 
भौतिक शक्तियों में और भगवान्‌ में व्यवहार की दृष्टि से कोई पार्थक्य 
नहीं है। वेदों का भी ऐसा ही अभिप्राय प्रतीत होता है। पुरुष सूक्त द्वारा 
परम पुरुष का वर्णन करते हुए अगले अध्याय में 
'तदेवाग्निस्तदांदित्यस्तद्वायुस्तदुं चन्द्रमा:1'* इत्यादि मन्त्रों द्वारा परमात्मा 
तथा उसके अग्नि आदि शरीरावयवों में एकत्व का निर्देश किया गया हे। 
इस अवस्था में भौतिक शक्तियाँ केवल भौतिक नहीं रहतीं। 
“स्तवाम सूर्य भुवनस्य गोपाम्‌ उद्दयं तमसस्परि०*' 

आदि मन्त्रों द्वारा प्रभात वेला में उदय होते हुए सूर्य के सम्मुख 
यदि हम उपस्थित होते हैं तो यह सूर्योपासना भौतिक सूर्य की उपासना 
नहीं है। अग्निहोत्र वेला में ‘sq बुध्यस्वाग्ने प्रति जागृहि०'` इत्यादि 
मन्त्रों द्वारा जब हम अग्नि का उद्बोधन करते हैं तो यह केवल भौतिक 
अग्नि की परिचर्या नहीं है। इन सबके पीछे सर्वनियन्ता भगवान्‌ निहित 
हैं। इसलिये ब्राह्मणग्रन्थों की निराली वर्णन-शेली की व्याख्या हम इस 
प्रकार कर सकते हैं कि अग्नि रूपी शरीर में प्रच्छन्न रूप में बिद्यमान 
भगवान्‌ ने अग्नि ऋषि को भौतिक आदि अग्नियो में ओतप्रोत ऋग्वेद के 
मन्त्रों का दर्शन कराया। इसलिये यदि कोई यह भी कहना चाहे कि 
भौतिक अग्नि से मन्त्र प्रादुर्भुत हुए तो इसमें कोई ऐसी विलक्षणता नहीं 
है। इस सम्बन्ध में यही कहा जा सकता है कि उसके भगवान्‌ के अग्नि 
शरीर में व्याप्त मन्त्रों को परमात्मा से उद्बुद्ध होता हुआ न समझ कर 


३५. यजु०३२.१ 
३६. अथर्व०१३.२.२ 
३७. यजु०३५.१४ 
३८. यजु०१५.५४ 


CC-0. Gurukul Kangri University Haridwar Collection. Digitized by 53 Foundation USA 


३० वेद-विमर्श 


उसके अग्नि शरीर से प्रादुर्भूत होता हुआ समझ लिया है। अग्नि तो 
माध्यम है। जिस प्रकार मनुष्य की आन्तरिक वाणी मुख व प्राण आदि 
भौतिक साधनों द्वारा प्रकट की जाती है, उसी प्रकार भगवान्‌ की 
वाणीरूप वेदों को प्रकट करने वाले अग्नि वायु, आदित्य और अङ्गिरस 
(अङ्गरस) ये चार भौतिक शक्तियाँ चतुर्मुख ब्रह्मा के चार मुख हे 
जिनको भगवान्‌ वेदों की प्रारम्भिक ध्वनि के लिये साधन बनाता है। कहा 
भी है- 
यो ब्रह्माणं विदधाति पूर्व यो वै वेदांश्च प्र हिणोति तस्मै।`` 
इस प्रकार परम ब्रह्म को पुरुष रूप में कल्पना कर प्रकृति और' 
ब्रह्म का एकत्व रूप में वर्णन करना वेदादि शास्त्रों में इतने व्यापक रूप 
में पाया जाता है कि इसको बिना समझे ब्राह्मणग्रन्थों तथा अन्य शास्त्रों 
के रहस्यों को स्पष्ट रूप में समझना असंभव होगा। ब्रह्मा के मुखों से 
उच्चरित ऋगादि द्वारा प्रकृति के घटकों का जब निर्माण शुरू हुआ, तब 
वह मन्त्रध्वनि और प्रकृति के परमाणु तद्रूप होकर ऋचा आदि नामों से 
उच्चरित होने लगे। इसी दृष्टि से कहा गया है- 'ऋग्भ्यो जातां सर्वशो 
मूर्तिमाहु:“ अर्थात्‌ इस ब्रह्माण्ड में सब मूर्त पदार्थों की afar व 
आकृतियाँ ऋचाओं से निर्मित हुई हैं। कई इसका भाव यह भी ले सकते 
हैं कि ऋचाएँ स्थूलाकृति में उपादान कारण हैं। इसी भाव की पुष्टि निम्न 
उद्धरणों से भी हो रही है- 
भूरित्यृग्भ्योऽक्षरत्‌ सोऽयं (पृथिवी) लोको$भवत्‌। 
भूरित्यृग्वेदस्य रसमादत्त। सेयं पृथिव्यभवत्‌। ` 


३९. श्वेताश्वतर उप०६.१८ 
४०. तै०ब्रा०३.१२.९.१ 
४१. षड्विंश ब्राह्मण १.१५ 


CC-0. Gurukul Kangri University Haridwar Collection. Digitized by S3 Foundation USA 


वेदाध्ययन की पद्धति ३१ 


पृथिवी पर इन मूर्तियों की प्रमुखता है। इन मूर्तियों का निर्माण व 
परिपाक अग्नि करता है। इसलिये यह अग्नि पृथिवी का अधिपति होते 
हुए ऋचाओं की ध्वनि में भी कारण बनता है। मूर्ति में तक्षण होता है। 
ऋचाएँ मूर्ति में तद्रूप हैं। अत: ऋचाओं के निर्माण में मूर्तियों के सदृश 
तक्षण शब्द का प्रयोग कर दिया गया हे-'यस्मादूचो अपातक्षन्‌'*। यदि 
हम वेदों पर सूक्ष्म रूप से दृष्टिपात करें तो हम -यह पाते हैं कि वेद में 
भगवान्‌ का वर्णन प्रकृतिरूपी शरीर के सहित है और वह एक रूप में है 
और जो अग्नि, इन्द्र आदि देवताओं के मन्त्रों को अग्नि व विद्युत्‌ आदि 
भौतिक शक्तियों में घटाया जाता है और अग्निरूप परमात्मा में भी तो 
यह व्यत्यय आदि का आश्रय लेकर ही किया जाता है, पर वेद ने तो एक 
ही मान कर वर्णन किया है। अत एव हम यह कह सकते हैं कि भगवान्‌ 
की वाणी प्राकृतिक तत्त्वों के सहारे सर्वत्र प्रसारित होती है और उन्हीं के 
माध्यम À ऋषियों के हृदय में आविर्भूत होती है। इसी भाव को दूसरे 
शब्दों में निम्न श्लोक में प्रकट किया है- 

अग्निवायुरविभ्यस्तु त्रयं ब्रह्म सनातनम्‌। 
दुदोह यज्ञसिद्धयर्थमृग्यजु:सामलक्षणम्‌॥ ˆ` 

इस प्रकार अग्नि से ऋग्वेद की उत्पत्ति प्रक्रिया क्या हो सकती 
है, उसका तात्पर्य क्या हे ? इत्यादि समस्याओं को त्रैतवाद की दृष्टि से 
स्पष्ट करने व समन्वित करने का हमने प्रयत्न किया। इसी भाँति अन्य 
वेदों के सम्बन्ध में भी विचार किया जा सकता है। 


४२. जै०उ० १.१.३ 
४३. अथर्व०१०.७.२० 

वेदोत्पत्ति का माध्यम गायत्री (सावित्री) 


वेदों व ब्राह्मणग्रन्थो में वेदोत्पत्ति का माध्यम सावित्री व गायत्री 
को भी बताया गया है। सावित्री व गायत्री में परस्पर कुछ भेद है। वह 
क्या है? इस सम्बन्ध में हम यहाँ कुछ नहीं कहना चाहते। हमारा 
विचारणीय विषय यह है कि सावित्री से वेदोत्पत्ति की प्रक्रिया क्या है ? 
इस पर अब हम संक्षेप में अपने विचार प्रस्तुत करते हे । 

सवित्री व गायत्री से वेदों की उत्पत्ति हुई है, ऐसा वेदादि शास्त्र 
प्रतिपादन करते हैं। स्वयं वेद में 'गायत्री' को 'वेदमाता' कहा गया है। 
“वेदमाता” की व्युत्पति इस भाँति करनी चाहिये- 'वेदानां माता'-अर्थात्‌ 
वेदों को माता यह व्युत्पत्ति इसलिये उचित है, क्योंकि इस मन्त्र का 
देवता गायत्री है। आर्ष परम्परा भी यही बताती है। गोपथ-ब्राह्मण 
१.१.३४-३८ में सावित्री की महिमा को दर्शाते हुए कहा है- 

वेदानां मातरं सवित्रासम्पदमुपनिषदमुपास्ते। ` 

अर्थात्‌ यह सावित्री वेदों की माता है। अब विचारणीय यह है कि 
सावित्री व गायत्री से जो गायत्री मन्त्र का ग्रहण किया जाता है, उससे 
सम्पूर्ण वेदों की उत्पत्ति कैसे सम्भव है? इस सम्बन्ध में कुछ विचार 
हमने वेदों के साक्षात्कार पर लिखते हुए किया है। कुछ इस प्रकार है- 

गोपथ-ब्राह्मण १.१.३३ में सविता और सावित्री का विवेचन 
किया गया है। जिस प्रकार पुरुष और प्रकृति, पति-पत्नी और प्राण-रयि 
आदि द्वन्द्व है, उसी प्रकार सविता और सावित्री हैं। ब्राह्मणग्रन्थ में इस 
समग्र ब्रह्माण्ड और पिण्ड को सविता और सावित्री में बांटा हुआ RI 


४५ स्तुप्ता मया वरदा वेदमाता प्रचोदयन्ता पावमानी द्विजानाम्‌। आयुः प्राणं प्रजां पशुं 
कीर्ति द्रविणं ब्रह्मवर्चसम्‌। मह्यं दत्वा व्रजत ब्रह्मलोकम्‌। (अथर्व०१९.७१.१) 

जिस समय हम गायत्री मन्त्र का जप आदि करते हे, उस समय समग्र 
संसार के उत्पादक व प्रेरक सविता भगवान्‌ से यह प्रार्थना करते हैं कि 
हमारी बुद्धियों को तू प्रेरित कर। यह सविता अपनी वेदवाणी द्वारा समग्र 
संसार को प्रेरित कर रहा है, उसकी वाणी हमारी बुद्धि को भी प्रेरित करे। 
भगवान्‌ के जिस क्षेत्र के सविता व सावित्री रूप का हम जपते समय 
ध्यान करेंगे, तद्रूप में समाविष्ट मन्त्र अर्थात्‌ ज्ञान हमारी बुद्धि में 
विकसित होगा। यही वेदों का गायत्री मन्त्र द्वारा आविर्भाव है। इसी भाँति 
गोपथ-ब्राह्मण की १.१.३३-३६ कण्डिकाओं में वेदों के आविर्भाव को 
अपनी विशिष्ट शैली में प्रदर्शित किया गया है। 
वेदोत्पत्ति का माध्यम ऋषि-प्राण 

'क्रषि-रहस्य' नामक पुस्तक में हम यह देख चुके है कि 
वेदान्तर्गत शब्दों को लेकर मानव ऋषियों के नाम रख गये हें। आर्ष 
परम्परा के अनुसार वेद नित्य हैं और मन्त्रार्थ में सहायक हैं, यह 
निस्संकोच भाव से कहा जा सकता है। इस सम्बन्ध में यह शंका पैदा 
होती है कि वेदों के इन विशिष्ट शब्दों की ऋषि संज्ञा क्यों दी गई है? 
इसका समाधान ऋषि शब्द पर विचार करने से हो सकता है। ऋषि 
(दर्शनात्‌) ` मन्त्रों को दिखाने वाले हैं। एक प्रकार से यह उपनेत्र 
(tas) हैं, जिनको पहिन कर मन्त्रों को देखना चाहिये। इसलिये 
ऋषिज्ञान मन्त्रार्थं में अत्यन्त सहायक है। इसी दृष्टि से प्राचीन परम्परा में 
ऋषिज्ञान को अत्यन्त आवश्यक बताया गया है,“ परन्तु यह सदा ध्यान 
में रखना चाहिये कि वेद के ऋषियों पर विचार करने के लिये मानव 


a वेंकट mad- 
४८. स्कन्द- तत्रार्षदेवतयोरर्थावबोध उपयुज्यमानत्वात्‌। मा 

ऋषियों के इतिहास को टटोलने की कोई आवश्यकता नहीं है। मानव 
ऋषि इन उपनामों व उपाधियों को धारण करें या न करें, इससे कुछ 
आता जाता नहीं। कहने का भाव यह है कि इन उपनेत्रों व दृष्टियों को 
मानवीय चोला पहनाया गया है। इस अवस्था में इन ऋषियों को मन्त्रो 
को कर्ता मानें या दृष्टा माने, बात एक ही है, ये सब प्रयोग गौण प्रयोग 
होंगे। इसलिये हम यह कह सकते हैं कि ऋषि प्राण विभिन्न दृष्टियाँ है, 
उपनेत्र हैं, जो कि मन्त्रों को दिखाते हैं और भगवान्‌ की ओर से नियत 
हैं। हम जैसे सामान्य जनों की मन्त्रार्थ-दृष्टि क्रषि-पद को नहीं प्राप्त कर 
सकती है। जिन मन्त्रों के ऋषि एक से अधिक हैं या विकल्प है, वहाँ उन 
मन्त्रों के देखने को दृष्टियाँ भी अनेकों हैं, ऐसा हमें मानना चाहिये। अब 
हम कुछ विस्तार से ऋषि शब्द पर विचार करते है। 
ऋषि शब्द के अर्थ व उसके स्वरूप स्पष्टीकरणार्थ हमें गति 
(ऋषगतौ), अतीन्द्रियार्थ दर्शन व मन्त्रदर्शन (ऋषिर्दर्शनात्‌) और ऋषि 
नामक प्राण (प्राणा वाव ऋषयः) इन तीनों का समन्वय करते हुए 
विचार करना चाहिये। ये तीनों ही ऋषि के ऋषित्व में निर्णायक हैं। 
मन्त्रदर्शन व अतीन्द्रियार्थ दर्शन से मनुष्य ऋषि बनता है। भगवान्‌ के 
ईक्षण द्वारा उसके ज्ञान में सन्निहित वेद आदि वाक्‌ द्वारा गतिशील हुए। 
उनकी गति का माध्यम ऋषि प्राण बने। आद्य अग्नि नामक ऋषि-प्राण 
ऋचाओं का माध्यम बना। आद्य वायुरूप ऋषि प्राण यजुर्मन्त्रों का माध्यम 
बना। आदित्य प्राण साम-मन्त्रो का और अथर्वा तथा आद्य अंगिरस प्राण 
अथर्ववेद का माध्यम बना। ये आद्य प्राणों की सूक्ष्म तरंगें हैं, जो कि वेद 
ध्वनियों को चहुं और बिखेरती हैं- (प्रकीर्णान्यशेरन्‌)' | जिन मनुष्यों में 


४९, शत०ब्रा०८.४.१.५ 
५०. जै०उ०१.४.१.६ 

ये ऋषि नामक आद्य प्राण उद्बुद्ध हो जाते हैं, वहाँ वेद भी आविर्भूत हो 
जाते हैं। 

इन आद्य ऋषि-प्राणों को वेदादि शास्त्रों में असत्‌*' कहा गया है। 
अथवा ये असत्‌ वर्ग में आते हैं, ऐसा भी कहा जा सकता है। असत्‌ सृष्टि 
निर्माण में सबसे प्रारम्भिक प्राण हैँ। ये अत्यन्त सूक्ष्म व अत्यन्त सात्विक 
रूप वाले हैं। इनमें गति, दीप्ति तथा आदान-प्रदान गुण विद्यमान होता है 
और इन असत्‌ प्राणों से ही बृहन्त“ नाम वाले देव उत्पन्न होते हैं। इस 
प्रकार असत्‌ से असत्‌ वर्ग की सृष्टि प्रारम्भ हो जाती है। इन असत्‌ प्राणों 
द्वारा सत्‌ तत्त्व का तक्षण** प्रारम्भ होता है। प्रश्‍न यह है कि इन असत्‌ 
प्राणों की ऋषि संज्ञा कब होती है? जेमिनीयोपनिषद्‌ ब्राह्मण में इसका 
समाधान इस प्रकार किया गया है। देवप्राण“ की गति ऊर्ध्वं की ओर 
होती है, गान्धर्व व अप्सराओं की तिर्यक्‌ गति होती है और ऋषि प्राण की 
गति अर्वाङ्‌ अर्थात्‌ ऊपर से नीचे को, सूक्ष्मता से स्थूलता की ओर होती 
है। इसी प्रकार हमारे शरीर में ये प्राण जब दिव्यता को स्थूल शरीर में 
उतार कर लाते हैं, तब ये प्राण ऋषि-प्राण कहलाते हैं। मनुष्य भी उसी 
समय ऋषि बनता है, जब उसकी दिव्य शक्ति मन, बुद्धि, इन्द्रिया व 
स्थूल शरीर द्वारा प्रकाशित होती हैं। 

यहाँ इस बात का अवश्य ध्यान रखना चाहिये कि सामान्य जनों 
के प्राण ऋषि-प्राण नहीं होते। ये महान्‌ तपस्या व Hee साधना के 


५१. शत०्ब्रा०६.१.१.१ असद्‌ वा इदमग्र आसीत्‌। तदाहु:, कि तद्‌ Sni 
ऋषयो वाव तदग्रेञ्सदासीत्तदाहु: | के त ऋषय इति। प्राणा वा ऋषय:। ते यत्‌ 
पुरा5स्मात्‌ सर्वस्मादिदमिच्छन्त: श्रमेण तपसा5रिषंस्तस्मात्‌ ऋषयः। 

५२ अथर्व०१०.७.२५ बृहन्तो नाम ते देवा Asda: परि AR 

५३ असतः सद्‌ ये TIN: | तै०आ०. 

५४ जै०ठप०१.१७.३. 

अनन्तर उदबुद्ध होते, प्रकट होते या प्रविष्ट होते हैं। ऐसी स्थिति में 
जमदग्नि, विश्वामित्र, वसिष्ठ आदि दिव्य शक्तिसम्पन्न इन्द्रियों व नेत्रों से 
दिखने वाले मन्त्रों को हम सामान्य जन कैसे देख सकते हैं? उनकी 
सत्यता को कैसे जांच सकते हैं? यही एक विवादास्पद प्रश्‍न है जो कि 
वेद सम्बन्धी सभी समस्याओं का मूल आधार है।” अथर्व०६.४१.३ में 
इन ऋषि-प्राणों से प्रार्थना की गई है कि हमारे शरीर के सूक्ष्मीकरण से 
उत्पन्न हुए (तन्वस्तनूजा=तनू=तनूकरणात्‌) और इस शरीर के रक्षक ये 
दिव्य शक्ति-सम्मन्न अमरणधर्मा प्राण हम मरणधर्मा मनुष्यों से सम्पर्क 
करें। हमें छोड़ कर न जावें, जिससे कि हम अपनी आयु को दीर्घ और 
व्यापक व विस्तृत कर सकें। 
इस प्रकार सूक्ष्म व दिव्य बनकर मानव के प्राण ऋषित्व को प्राप्त 
करते हैं और वेदों के दर्शन व श्रवण में कारण बनते हैं। 
ऋषि एक विशिष्ट गति 
ये ऋषि नामक प्राण एक विशिष्ट गति वाले (ऋष गतौ) होते हैं। 
यह गति सृष्टि के आदिम असत्‌ नामक प्राणों की होती है। इसलिये वह 
गति अव्याहत, सरल व सीधी होती है। जिस समय सृष्टि का निर्माण हो 
नाना रूप पैदा हो जाते हैं तो उस समय की गति सरल व सीधी नहीं 
होती, क्योंकि वह इधर-उधर टकराती है। उसमें समता, ऋजुता आदि 
नहीं होती। उस समय सामान्य जन का मन विविध पदार्थों व विषयों पर 
उछाल मारता फिरता है। कभी कहीं बैठता है तो कभी कहीं। इस कारण 
ऋषित्व-प्राप्ति के लिये मानव-ऋषि वन में जाकर निवास किया करते थे। 
आधुनिक काल की भौतिक उन्नति इस दृष्टि से सामान्य जन के 


५५ अधर्व०६.४१.३ मा at हासिषुऋष॑यो दैव्या ये न॑स्तन्व॒स्तिनूजाः। 

आध्यात्मिक उत्थान में सहायक न होकर बाधक ही सिद्ध हुई है, क्योंकि 
बच्चों व युवाओं के कोमल मनों को वह इधर-उधर उछालती रहती है। 
उनके मन क्रजु व समगति में नहीं रहते। 

इससे हम यह परिणाम निकाल सकते हें कि सरल प्रकृति के 
व्यक्ति, सीधे-साधे व्यक्ति ही ऋषि बन सकते हैं। वेदमन्त्रो के सच्चे 
अर्थ उनमें ही अवतरित व उद्बुद्ध हो सकते हैं। जो कुटिल प्रकृति व कूट 
राजनीति में रुचि रखने वाले व्यक्ति हैं, वे त्रिकाल में भी ऋषि नहीं बन 
सकते। मनुष्यों में यह ऋषि-गति बहिर्मुखी अवस्था में नहीं होती। 
अन्तर्मुखी अवस्था में ही होती है, क्योंकि अन्तर्मुखी अवस्था में 
हृदयाकाश में विचरते हुए मन के इधर-उधर टकराने का प्रश्न ही नहीं 
पैदा होता। इसलिये ऋषित्व के इच्छुक व्यक्ति को भगवान्‌ की असत्‌ 
नामक आद्या शक्ति को अपने अन्दर उद्बुद्ध करने व प्रदीप्त करने का 
प्रयत्त करना चाहिये। शतपथ-ब्राह्मण में असत्‌ प्राणों को प्रदीप्त करने 
वाला इन्द्र” (दिव्य मन) बताया गया है। इन्द्र द्वारा ये असत्‌ प्राण प्रदीप्त 
होकर अतीन्द्रियार्थ दर्शन व दिव्य दर्शन करने वाले बन जाते हैं। मन्त्रों के 
सत्य अर्थ व मन्त्रो की प्राकृतिक घटकों में व्यापकता व चरितार्थता को वे 
सत्यरूप में देख लेते हैं। ऋषि कोटि के व्यक्ति के लिये परोक्ष प्रत्यक्ष 
बन जाता है और वे पारोवर्यवित्‌ बन जाते हैं। 


Ooo 

वेदों की भाषा को हम अपौरुषेय मानते हें अर्थात्‌ यह भाषा 
ईश्वरप्रदत्त हे, मानवनिर्मित नहीं। आधुनिक समय में भाषा की उत्पत्ति के 
सम्बन्ध में अनेकों मत विद्वानों द्वारा प्रस्तुत किये गये हे, जिनमें निम्न 
पाश्चात्य विद्वान्‌ प्रमुख हे-ग्रिम, डार्विन, हम्बोल्ट, श्लाइखर, रेनन, 
मैक्समूलर, स्पेंसर, स्वीट टेलर आदि अनेकों विद्वान्‌ उल्लेखनीय हैं। वेदों 
की उत्पत्ति के सम्बन्ध में हम देवी उत्पत्ति के सिद्धान्त (Divine 
origin) को स्वीकार करते हैं, वेदों की अन्त:साक्षी भी इसी तथ्य को 
सिद्ध करती है, परन्तु अनेको विद्वान्‌ इस सिद्धान्त पर आक्षेप करते हे 
जिनके कथन का सार यह है कि ईश्वरप्रदत्त कोई भाषा नहीं है, ऐसा 
मानना अन्धविश्वास मात्र है। आज इस मत को कोई भी नहीं मानता । यदि 
k ईश्वरप्रदत्त होती तो कदाचित्‌ आरम्भ से ही वह पूर्ण विकसित होती, 
[थ ही सर्वत्र एक होती, किन्तु ऐसी बात है नहीं- इत्यादि उक्तियाँ 
धुनिक भाषावेज्ञानिकों की है। इस सम्बन्ध में हम यहाँ कुछ नहीं 
कहना चाहते। इतना स्पष्ट हे कि भाषा की उत्पत्ति में भावाभिव्यञ्जक, 
अनुकरणात्मक, प्रतीकात्मक तथा इंगित व सम्पर्क आदि जितने भी 
सिद्धान्त प्रचलित हैं, ये सब भी केवल बौद्धिक क्रीडामात्र हें, कल्पना पर 
अधिक आधारित हैं। निश्चयात्मक रूप में दावे से कुछ नहीं कहा जा 
सकता। इस सम्बन्ध में हम इतना अवश्य कह देना चाहते हें कि दैवी 
उत्पत्ति-सिद्धान्त बौद्धिक स्तर के ऊपर का है। अतिमानव से इसका 
सम्बन्ध है, जिसकी सत्ता वेदादि शास्त्रों में पग-पग पर आती है। यों तो 
मनुष्य की पूर्व कड़ी में बन्दर की सत्ता का सिद्धान्त भी बौद्धिक स्तर से 
ऊपर का है, जिसके सम्बन्ध में यह कह कर छुट्टी हो जाती है कि 

विशिष्ट परिस्थिति में ही बन्दर से मनुष्य का निर्माण हुआ, अब वह 
परिस्थिति नहीं रही हे । 

यही युक्ति व उक्ति यदि इस सिद्धान्त पर लागू कर दें तो इसमें 
आश्चर्य नहीं होना चाहिये कि आदिसृष्टि में ही अग्नि, वायु, आदित्य 
अंगिरा आदि चार अतिमानवों (ऋषियों) को वैदिक वाक्‌ की उपलब्धि 
हुई थी, जो कि आधुनिक मनुष्यों को नहीं होती। पर यह हमारा कथन 
अधूरा ही है, हम इतना और कह सकते हें कि क्रषित्व प्राप्त होने पर 
भगवान्‌ से अब भी वैदिक छन्दों का एक श्रवण हो सकता है। ये यौगिक 
प्रक्रिया द्वारा सम्भव है, जिसका क्रमिक-साधन-सोपान धर्मशास्त्रों व 
योगदर्शन आदि में विस्तार से दर्शाया गया है। हम केवल बौद्धिक पुरुष 
हे, जब.कि इस दिव्य भाषा के श्रवण के लिये बुद्धि से ऊपर उठना होता 
है। कहने का तात्पर्य यह है कि वैदिक वाक्‌ के समग्र रूप को समझने 
के लिये आधुनिक भाषा विज्ञान बिल्कुल सहायक नहीं है। वैदिक वाक्‌ 
को पूर्ण रूप से हृदयङ्गम करने के लिये अध्यात्म व योग का सहारा लेना 
अत्यावश्यक है। छान्दोग्योपनिषद्‌ में आता है कि 'स यो वाचं 
ब्रह्मेत्युपास्ते यावद्‌ वाचो गतं तत्रास्य यथा कामचारो भवति०' अर्थात्‌ 
जो व्यक्ति वाक्‌ की ब्रह्मरूप से उपासना करता है अर्थात्‌ वाकू को ब्रह्म 
के समान सर्वव्यापक मान कर उसकी उपासना किया करता है, उसका 
फल यह होता है कि जहाँ-जहाँ जैसी-जैसी वाक्‌ संसार में उपलब्ध 
होती है, वहाँ-वहाँ उस-उस में उसका यथेष्ट विचरण हो जाता है। इसी 
विज्ञान की दृष्टि में रख कर महर्षि पतञ्जलि ने अपने योगदर्शन में लिखा 


है- 'शब्दार्थप्रत्ययानामितरेतराध्यासात्‌ संकरस्तत्‌  प्रविभागसंयमात्‌ 
सर्वभूतरुतज्ञानम्‌ ` अर्थात्‌ शब्द अर्थ और प्रत्यय इनके परस्पर संश्लेषण 


१. योगदर्शन, विभूतिपाद १७ 

व विभाजन करने तथा इन विभागों पर संयम करने से सब प्राणियों की 
बोलियों का ज्ञान हो जाता है। यह भी 'वाचं ब्रह्मेत्युपासीत' की साधना 
का एक मार्ग है। इसी भाँति वैदिक वाक्‌ की सूक्ष्मताओं को समझने 
जानने, व हृदयङ्गम करने की भी एक विशिष्ट प्रक्रिया व साधना हे, 
जिसका अवलम्बन करने का शास्त्रों में विधान हुआ है- 

उस विशिष्ट प्रक्रिया का संकेत हम समय-समय पर करते 
जायेंगे। इसका कुछ संकेत हमने “वेदों का साक्षात्कार' नामक प्रकरण में 
भी किया है अब हम वेदों की माता का क्या स्वरूप हे, इस पर विचार 
करते हैं। 

वेदों के नित्यत्व व अपौरुषेयत्व पर विचार करते हुए हमें वाक्‌ 
के स्वरूप पर भी कुछ विचार कर लेना चाहिये, क्योंकि वेद भी वाक्‌ 
रूप है। वाक्‌ एक गहन विषय है। इसका स्पष्ट रूप में विवेचन व 
विश्लेषण बिना ऊँची भूमिकाओं पर आसीन हुए तथा बिना आर्षचक्षु प्राप्त 
किये नहीं हो सकता, फिर भी हम शास्त्र-वचनों के आधार पर ऊहापोह 
करके इसका कुछ-कुछ स्पष्टीकरण करने का प्रयत्न करते हैं। वेदों में 
वाक्‌ की महिमा अनेकों रूपों में प्रदर्शित हुई है। वहाँ वाक्‌ के चार रूपों 
की ओर भी निर्देश है, जो कि परा, पश्यन्ती, मध्यमा और वैखरी नाम से 
प्रख्यात है।' मनुष्य में वाक्‌ के ये चारों रूप होते हैं, परन्तु वह केवल 
वैखरी रूप को ही जानता है। 

वाकू के तीन रूप अति सूक्ष्म हैं, जो कि उसके आन्तरिक गुह्य 
स्थानों में प्रच्छन्न रूप में निहित होते हैं। उनकी अनुभूति व ज्ञान कोई 
विरला मनीषी ही कर सकता है। उनका शास्त्रों में जो विवेचन हुआ है, 
उससे इतना अवश्य कहा जा सकता है कि वेदों के अपोरुषेयत्व व 


RII HAE EH 

नित्यत्व के निर्णय में वाक्‌ के वैखरी रूप शब्दों की स्थूलाकृति अर्थात्‌ 
विभक्ति, प्रत्यय व शब्दरचना आदि के आधार पर वेदों के सम्बन्ध में 
बड़े-बड़े निर्णय कर डालना, जैसा कि पाश्चात्य विद्वानों ने किया हे 
ठीक नहीं है। सर्वप्रथम हमें यह चाहिये कि वाक्‌ के उन प्रच्छन्न रूपों को 
भी प्रत्यक्ष करें और वहाँ वेदों की सत्ता को देखने का प्रयत्न करें। मनीषी 
लोग अपनी आर्ष दृष्टि से वाक्‌ के उन सूक्ष्म व प्रच्छन्न रूपों को देख लेते 
हैं। इससे यह स्पष्ट है कि साधारण बुद्धिवाले हम मनुष्य वेदों के 
अपौरुषेयत्व व नित्यत्व आदि मूल सिद्धान्तों पर अपने अधूरे निर्णयों को 
नहीं थोप सकते। इसका अधिकार केवल उन्हीं को है, जिन्होंने योग- 
साधन के बल से वाकू के सूक्ष्मातिसूक्ष्म रूपों को आर्षचक्षु द्वारा प्रत्यक्ष 
कर लिया है। 

शास्त्रों के ये उद्गार हें कि सर्व लोकों की उत्पत्ति वेदों से हुई है। 
इसका तात्पर्य यह हुआ कि वेदों की उत्पत्ति सम्पूर्ण भुवनों से पहिले हो 
चुकी थी। यदि दिव्य-दृष्टि प्राप्त कर इन शास्त्रवचनो की पुष्टि हो जाती हे, 
तो यह निःसंकोच भाव से कहा जा सकता है कि वेदों की उत्पत्ति में 
मनुष्य कारण नहीं है। इसलिये हमारे जो हेतुवाद हैं या उन पर आश्रित 
अनुमान हैं, वे सब असत्य हो सकते हें और योगीजनों के वचनों को बांध 
नहीं सकते। महर्षि कपिलाचार्य कहते हैं कि वेदरचना की योग्यता मुक्त 
और अमुक्त पुरुषों में से किसी में नहीं हे-'न मुक्तामुक्तयोरयोग्यत्वात्‌” 
यह कथन वही कर सकता है जो कि मुक्त और अमुक्त दोनों प्रकार के 
मनुष्यों की योग्यता को जानता हो। जिसे मुक्ति का ज्ञान नहीं, वह मुक्त 


३. वाक्यपदीय १.३८ अतीन्द्रियानसंवेद्यान्‌ पश्यन्त्यार्षेण चक्षुषा। ये भावान्‌ वचनं 


तेषां नानुमानेन बाध्यते॥ 
४. सांख्य ५.४७ 

पुरुष की योग्यता के सम्बन्ध में क्या कह सकता हे ? इसी दृष्टि से हमारा 
यह कथन था कि जिन साधनों का अवलम्बन कर ऐतिहासिक लोग वेदों 
में इतिहास आदि का वर्णन व उन्हें ऋषि-रचना मानते हैं, उन्हीं साधनों 
को ग्रहण कर उनका खण्डन अति दुष्कर है। 

अब हम शास्त्र-वचनों के आधार पर उपर्युक्त कथन की पुष्टि में 
कुछ ऊहापोह करते है । 
वाक्‌ की शक्ति 


वैदिक साहित्य में वाक्‌ की महान्‌ व अद्भुत महिमा का बखान 
हुआ है। उदाहरण रूप में निम्न वाक्य व स्थल देखे जा सकते हैं 

१-विराड्‌ वाक्‌! यामाहुर्वाचं कवयो विराजम्‌।` समग्र संसार 
की निर्मात्री विराट्‌ वाक्‌ ही है। 

२-वाचीमा विश्वाभुवनान्यर्पिता।' ये सम्पूर्ण भुवन वाक्‌ में अर्पित 
7i 

३-यावद्‌ ब्रह्म विष्ठितं ताव॑ती वार्क्‌ जितना ब्रह्म है उतना ही 
वाक्‌ है। 

४-अथो वागेवेदं सर्वम्‌। यह समग्र संसार वाक्‌ ही है। 

५-तद्‌ यत्‌किञ्चार्वाचीनं ब्रह्मणस्तद्‌ वागेदः सर्वम्‌। ब्रह्म से जो 
कुछ अर्वाचीन है वह सब वाक्‌ ही है। 


५. अथर्व०९.१५.२४, शत०ब्रा०३.५.१.३४ 
६. अथर्व०९.२.५ 

७. qo Mo २.८.८.४ 

६-वाग्‌ वै विश्वकर्मर्षि: वाचा हीदं सर्व कृतम्‌।” अर्थात्‌ वाक्‌ 
ही विश्वकर्मा ऋषि है, क्योंकि वाणी ने ही यह सब संसार रचा है। 

७-वाग्‌ वै त्वष्टा' संसार का तक्षण करने वाला त्वष्टा वाक्‌ ही 
है। 

८- 'अयमेवेदमग्र आकाश आसीत्‌। स उ एवाप्येतर्हि। स य: स 
आकाशो वागेव सा। तस्मादाकाशाद्वाग्‌ वदति। तामेतां वाचं 
प्रजापतिरभ्यपीडयत्‌। तस्या अभिपीडितायै रसः प्राणेदत्‌। त एवेमे लोका 
अभवन्‌। स इमांल्लोकान्‌ अभ्यपीडयत्‌। ` 

प्रजापति ने आकाश में अभिव्याप्त इस वाक्‌ को जब पीडन किया 
तो उसके रस से द्युलोक आदि कि उत्पत्ति हुई। अगले पीडन से अग्नि, 
वायु और आदित्य इन तीन देवों का आविर्भाव हुआ। त्रयी विद्या भी इसी 
वाकू की उपज है। इसी प्रकार तीनों व्याहतियाँ और अविनाशी भगवान्‌ 
का वाचक ओ३म्‌ इसी वाक्‌ के प्रताप से आविर्भूत होते हे । 

इस प्रकार शास्त्रीय वचनों के आधार पर हमने वाकू की महिमा 
का संक्षिप्त दिग्दर्शन कराया। अब हम वाकू के स्वरूप और उसकी 
उत्पत्ति की प्रक्रिया पर विचार करते हैं। 


वाकू का स्वरूप और उत्पत्ति-प्रक्रिया . 


आदिम वाक्‌ ही परावाक्‌ है। इस सम्बन्ध में हम अरद्धपौरुषेयवाद 
पर लिखते हुए कुछ विचार प्रकट कर चुके हैं। वाक्‌ का परा रूप ही 
ब्रह्माण्ड और पिण्ड की समग्र वाक्‌ का आदि कारण है, परा मातृशक्ति 
है। सम्पूर्ण शब्दसृष्टि व अर्थसृष्टि का यही मूल कारण है। इसमें 


१०. शत०ब्रा०८.१. २.९, यजु०१३.५८ 

इच्छाशक्ति, ज्ञानशक्ति और क्रियाशक्ति तीनों एक रूप हुए-हुए हैं। यह 
[परावाक्‌] सर्वव्यापिनी होते हुए भी प्रमुख रूप से परमपुरुष के त्रिपाद्‌ में 
रहती है और अपरा परमपुरुष के एकपाद में। मनुष्य के अन्दर यह 
परावाक्‌ आन्तर ज्योति रूप में विद्यमान होती है। यह प्राचीन मन्तव्य है 
कि मनुष्य में यह परावाक्‌ मूलाधार चक्र में होती है, पश्यन्ती नाभि देश 
में, मध्यमा वाक्‌ हृदय में और वैखरी कण्ठप्रदेश में होती है। इस परावाक्‌ 
की अनुभूति व संवेदन-भेद-शून्य [रहित] पूर्ण की होती है। वहाँ पहुँच 
कर अहं त्वं का भेद नहीं रहता। देश, काल सब विलुप्त हो जाते हैं। 

वाक्‌ की उत्पत्ति-प्रक्रिया 


अब विचारणीय यह है कि वाक्‌ की उत्पत्ति प्रक्रिया क्या है? 
इस पर हम संक्षेप में विचार करते हैं। 

भगवान्‌ में जब सृष्टि-निर्माण की कामना उत्पत्ति हुई 
(कामस्तदग्रे Wada)” तो उसने तप किया। इसका परिणाम यह हुआ 
कि साम्यावस्थापन्न प्रकृति ऋत और सत्य इन दो भागों व अवस्थाओं में 
विभक्त हो गई।” ऋत अवस्था गति (Becoming) की सूचक है और 
सत्य स्थिति (Being) की। ऋत प्रकृति का गत्यात्मक रूप है और सत्य 
स्थित्यात्मक। प्रकृति की ऋत अर्थात्‌ गत्यात्मक अवस्था को हम महत्तत्त्व 
व महद्ब्रह्म कह सकते हैं, क्योंकि प्रकृति से अगली अवस्था महत्तत्व व 
महद्‌ब्रह्म की होती है। दिव्य दृष्टि स्वामी दयानन्द ने ऋत को महत्तत्व 
माना È इसी को शास्त्रों में असत्‌ सत्‌ आदि कई क्रमिक नामों व रूपों 
में अभिव्यक्त किया गया है। 


१३. ऋ०१०.१ २९.४ 
१४. ऋ०१०.१९०.१ ऋतं च सत्यं चाभीद्धात्तपसोऽध्यजायत। 

प्रारम्भ में यह प्रकृति इन दो भागों में विभक्त हो गति करने 
लगती है तो उस समय विश्वकर्मा भगवान्‌ अपने अन्दर से इस विश्व को 
बाहर की ओर धौंकता है-सं GA इवाधमत्‌।* एक मन्त्र तो वाक्‌ को 
ही विश्वकर्मा ऋषि की संज्ञा देता है।” यह वाक्‌ जो विश्व की रचना का 
आदि कारण है, ऋत गति के होने पर पैदा होती है। इसी भाव को निम्न 
मन्त्र में अभिव्यक्त किया गया है। 'वागक्षरं प्रथमजा ऋतस्य” अर्थात्‌ 
ऋत की प्रथमोत्पत्ति यह अविनाशी वाक्‌ हे। धौंकने की प्रक्रिया प्रारम्भ 
होने पर सबसे पूर्व विश्वकर्मा भगवान्‌ का मुख विवृत होता है अर्थात्‌ 
खुलता है। मुख के विवृत होने व खुलने से जो ध्वनि होती है उसे हम 
' अ' रूप में प्रकट कर सकते हैं, क्योंकि मुख के खुलने पर 'अ' ध्वनि 
का होना स्वाभाविक है। अकारोच्चारण के समय मनुष्य का भी मुख 
खुल जाया करता है। अत एव संक्षेप में हम यह कह सकते हैं कि जब 
आत्मतत्त्व प्रसुप्त व शान्त था, तो प्रकृति भी शान्त, प्रसुप्त व 
साम्यावस्थापन्न थी, परन्तु जब भगवान्‌ में सिसृक्षा हुई तो उसका मुख 
विवृत हुआ। अकार इस विवृति की ही अनुकृति है। यह अकार ही 
सम्पूर्ण वाक्‌ है। 

ऐतरेयारण्यक में आता है कि-जो उस आदि मूल वाकू को 
जानता है, जिसका यह विकार है, वह सम्प्रतिविद्‌ कहलाता है। वह 
वाक्‌ अकार है और यही समग्र वाक्‌ है। यह ‘a’ वाकू स्पर्श और 
ऊष्माओं (अग्नि) द्वारा अभिव्यक्त होती हुई नानारूपों को धारण कर 


१६. ऋ०१०.७२.२ 

१७. यजु०१३.५८, शत०ब्रा०९.१.२.९ 

१८. Fo Blo २.८.८.५ 

१९ ऐ०आ०२.३.६ यो वै तां वाचं वेद यस्या एष विकार: स सम्प्रतिविदकारो वै 
सर्वा वाक्‌ सैषा स्पर्शोष्मभिर्व्यज्यमाना बह्वी नानारूपा भवति। 

लेती है।' यह धौंकने की प्रक्रिया 'अ' से ही पूर्ण नहीं होता इसमें दो वर्ण 
और आ मिलते हैं। वे इ, उ वर्ण हैं। इस धौंकने की प्रक्रिया को अ, इ, उ 
ये तीन मूल वर्ण भलीभाँति स्पष्ट करते हैं। सर्वप्रथम ' अ' के उच्चारण में 
मुख विवृत होता हे तदनन्तर ‘3’ के उच्चारण में तालु सहित मुख 
संकुचित होता है और फिर 'उ' के उच्चारण में ओष्ठ संकुचित होता है। 
इन तीन वर्णो को यदि हम बार-बार निरन्तर उच्चारित करें तो यह प्रतीत 
होगा कि धौंकनी प्रक्रिया से कोई शक्ति बाहर की ओर प्रवाहित की जा 
रही है। यह धौंकने की प्रक्रिया का एक रूप है। सं कर्मारं इवाधमत्‌" 
की यह व्याख्या है और सृष्टि की अभिव्यक्ति इसी प्रक्रिया से होती है। 
इसी से सांख्यसिद्धान्त का सत्कार्यवाद प्रचलित हुआ है। 'अ' उच्चारण 
में आत्मतत्त्व का मूल विवृत हुआ। धौंकने की प्रक्रिया प्रारम्भ हुई और 
आत्मतत्त्व में निहित वस्तुएँ बाहर को निकलनी प्रारम्भ हो ASI आ, इ, 
` उ इन तीन वर्णो में समग्र वाक्‌ को समाविष्ट करते हुए अहिर्बुध्न्य संहिता 
में उपर्युक्त भाव को और अधिक परिपुष्ट क्रिया है। | 
माण्ड्क्योपनिषद्‌ के आधार पर “अ' नामक वाक्‌ सब से पूर्व 
बाहर को प्रकट हुई।२ इसलिये इसे सबका आदि कहा गया है। प्रकट 
होकर यह *अ' वाक्‌ सर्वत्र अभिव्याप्त होती है। यह वाक्‌ ही दूसरे शब्द 
में 'गी' है, क्योंकि इसका उदिगरण किया जाता है। उद्गिरण उगलने को 
कहते हैं। उद्गरण उगलना और धौंकना एक ही बात है। यही वाक्‌ 
सरस्वती है, “सृ धातु से यह निष्पन्न होती है, 'सृ” धातु का अर्थ है- 


२०. ऋ०१०.७२.२ 
२१. अ०स०१६.४५,४६ अ इत्यादि समुन्मेषः सोऽनुत्तर उदीर्यते सर्वावागयमेवैक- 
स्तत्तदाकारभेदवान्‌। स इच्छन्निरिति व्यक्ति उन्मिषन्नुरिति स्मृतः। 


०३, माण्डू०९ अकारः प्रथमा मात्राऽऽसेरादिमत्वात्‌ वा। 

गति। यह गति ऋतात्मक गति है। गति में ही प्रकाश है, ज्ञान है। स्थिरता 
में अन्धकार है, अज्ञान है। जहाँ गति है, वहाँ शब्द व ध्वनि भी 
स्वाभाविक है। अत: वाक्‌ के गति और शब्द इन दोनों गुणों को बताने 
वाला वाक्‌ का एक नाम नदी भी है। यह वाक्‌ 'नदीतमा' है अर्थात्‌ 
नाद" विशिष्टा गत्यात्मिका शब्द ब्रह्ममयी यह वाक्‌ है। नदी में जो आश्रय 
ग्रहण करता है, वह वाक्‌ समुद्र में जा पहुँचता है। उसी प्रकार नाद का 
ध्यान करने वाला व्यक्ति अन्त में सरस्वती समुद्र में जा पहुँचता है। वह 
नदीरूपा वाक्‌ अखिल जगत्‌ की मूल ध्वनियों का कारण है। जो 
परमाणुओं का स्पन्दन व कम्पन है, वह भी उन्हीं की क्रिया है, उन्हीं की 
प्रेरणा है। कम्पन गति है, गति में ही चेतना व ज्ञान है। इसलिये वह 
चित्स्वरूपिणी व चिन्मयी है। 

मनुष्य के संकुचित मन में प्रसारण व गति नहीं। इसलिये उसे 
बृहत्‌ व दिव्य ज्ञान नहीं होता। सरस्वती की कृपा होते ही मन आदि 
अन्त:करणों में एक विशिष्ट गति प्रारम्भ हो जाती है, उनमें प्रसारण व 
विकास प्रारम्भ हो जाता है। मनुष्य आलस्य व प्रमाद का परित्याग कर 
सदा जागरूक रहने लगता है। इससे मनुष्य में दिव्यज्ञान आ अवतरित 
होता है। इस प्रकार वह देव व ऋषि बन जाता है। यही वाक्‌ सर्व जगत्‌ 
की निर्मात्री है। अत: वेद में इसे अम्बा और अम्बितमा कहा गया है। 
छन्दोबद्ध रूप में तालबद्ध नर्तन (Rhythmical Motion) करती हुई 
सकल जगत्‌ निर्मात्री यह शुभ्रवर्णा अम्बा गौरी रूप को धारण करती है। 
गति में ही शुभ्रता, गौरवर्णता, जाज्वल्यता आदि विशेषताएँ होती है। 


२३ ऋ०२.४१.१६ अम्बितमे नदीतमे देवितमे सर॑स्वति। ऋ०वे०१.३.१२ सर॑स्वती 
प्रचेतयति केतुना ।.--------------------- धियो विश्वा वि राजति। ०वे०१.३.११ 


चेत॑न्त्ी सुमृतीनाम्‌। %०६.६१.४ धीनाम॑वित्र्स॑वतु। 

स्थिरता व निष्क्रियता में मलीनता ब तमोगुणजनित अन्धता व जडता 
आदि पैदा हो जाते हैं। यह गौरी ही सलिल (सति लीनम्‌) में विद्यमान 
रूपों का तक्षण कर रही है। उसी ने १ पद, २ पद, ४ पद, ८ पद और ९ 
पद, रखे, जिससे यह समग्र संसार प्रकट हुआ है, इसे जहाँ सहस्राक्षरा 
नाम दिया है।* यही वाक्‌ बेकुरा नाम वाली है, क्योंकि बेंकुरा (विकि 
व्याप्तौ अथवा विकृविक्षेपे) रूप में यह सर्वत्र बिखर कर तथा नाना 
वस्तुओं में व्याप्त हो विश्व॒ को धारण करती है।” 


क्या वाक्‌ ही समग्र संसार हे? 


अनेकों विचारक इस समग्र संसार को वाक्‌ रूप मानते R 
उनका कहना यह है कि यह समग्र संसार वाक्‌ का ही विवर्त है। इस 
सम्बन्ध में वेदादि शास्त्रों के प्रमाण प्रस्तुत किये जा सकते हैं। वेद में 
वाक्‌ को विराट्‌ कहा है।” विराट्‌ प्रकृति का ही एक नाम है, जिससे यह 

. सम्पूर्ण सृष्टि निर्मित हुई है। जितना ब्रह्म है, उतनी ही वाक्‌ है। यह वेद 
की उक्ति इस तथ्य को पुष्ट करती है। यह वाक्‌ ही सब कुछ है, इत्यादि 
वाक्य हम पूर्व प्रदर्शित कर चुके R- 

जैमिनीयोपनिषद्‌ ब्राह्मण के 'ओ वाचो वाच हुम्भा ओवा' 
वाक्य में 'ओ' से 'ओ३म्‌” अर्थात्‌ परमात्मा का ग्रहण किया हे और 
‘ary’ से लोक का। तीन बार आवर्तन तीन लोकों का वाचक है। इससे 


२४. ऋ०१.१६४.४१ गौरीर्मिमाय सलिलानि तक्षत्येकपदी द्विपदी सा चतुंष्पदी। 
अष्टाप॑दी नव॑पदी बभूवुषी सहस्राक्षरा परमे व्यौमन्‌॥ 

२५. ता०ब्रा०१.३.१ बेकुरा नामासि जुष्टा देवेभ्यो.. सरस्वत्यै स्वाहा। 

२६. एष वै छन्दस्यः साममयः प्रथमो वैराज: पुरुषो योऽन्नमसृजत तस्मात्‌ 
पशवोऽजायन्त पशुभ्यो वनस्पतयो वनस्पतिभ्यो दिशः । वागेव विश्वा भुवनानि 

यह स्पष्ट है कि यह वाक्‌ ही लोक व लोक में स्थित समग्र वस्तुओं का 
वाचक है। ताण्ड्य-महाब्राह्मण में एक स्थल पर आता है कि ' प्रजापति 
अकेला था। उसके अतिरिक्त वाक्‌ ही उसकी अपनी सम्पत्ति थी। उसने 
ईक्षण किया कि मैं इस वाक्‌ का सर्जन करूं यह वाक्‌ ही यह सब कुछ 
अर्थात्‌ विविध रूपों में हो जायेगी।'* इसी आधार पर व्याकरण आदि 
शास्त्रों के प्रणेता विद्वानों ने भी जगत्‌ को शब्द ब्रह्म का विवर्त माना है। 
इस सम्बन्ध में कई विद्वानों का यह कहना है कि यह संसार वाक्‌ का 
विवर्त व परिणाम आदि कुछ नहीं है। यह वाक्‌ तो संसार के निर्माण 
करने वाली भागवत शक्ति है। इस त्वष्टा या विश्वकर्मा कह सकते हैं। यह 
वाक्‌ इस सृष्टि के अणुरेणु में इतनी अधिक ओतप्रोत है कि वाक्‌ से 
प्रकृतितत्त्व को पृथक्‌ करके दिखा सकना अतिदुष्कर है। इसी कारण यह 
समग्र संसार वाक्‌ रूप प्रतीत होता है, परन्तु वास्तविक स्थिति यह है कि 
उस सर्व-स्रष्टा वाचस्पति भगवान्‌ से उच्चरित हो यह वाक्‌ एक-एक 
अणुरेणु में व्याप्त हो समग्र संसार का तक्षण कर रही है। वागाम्भूणी 
सूक्त में भी इस वाक्‌ की महिमा प्रदर्शित हुई है। पाश्चात्य विचारको में 
भी कइयों को वाक्‌ की इस महिमा की अनुभूति हुई। 


आद्यस्फोट 

विश्वकर्मा भगवान्‌ की धौंकनी से वाक्‌ का धौंका जाना, उद्गीर्ण 
होना (गौरी-गी:) स्फोट होना, आदि क्रियाएँ एक ही भाव की द्योतक 
हैं। उद्गीर्ण होना, धौंका जाना आदि क्रियाएँ तो वेदों में किसी न किसी 
रूप में प्रयुक्त हुई हैं, परन्तु स्फोट शब्द का प्रयोग वेदों में नहीं हुआ हे । 
अत: हम यह निश्चय से कह सकते हैं कि यह स्फोट शब्द वेदों से अति 
(कका २ 


२७. तां०ब्रा०२०.१४ प्रजापतिर्वा इदमेक आसीत्तस्य वागेव स्वमासीत्‌ वाग्‌ द्वितीया 
स ऐक्षतेमामेव वाचं विसृजा। इयं वा इदं सर्वं विभवन्त्येष्यतीति। 

अर्वाचीन काल का शब्द है। व्याकरण शास्त्र में यह शब्द एक विशिष्ट 
स्थान रखता है। वहाँ इसने एक पारिभाषिक रूप धारण कर लिया है 
और पदस्फोट व वाक्यस्फोट आदि के रूप में नित्यसत्तायुक्त स्वीकार 
किया गया है, परन्तु इसके विपरीत सांख्य दर्शन के रचयिता ने इस 
स्फोटात्मक शब्द का खण्डन किया है“ और उन्होंने तो शब्द की नित्यता 
को भी अस्वीकार कर दिया ei कई विचारक नादरूप को ही स्फोट 
मानते हैं। कहने का भाव यह है कि इस सम्बन्ध में अनेकों प्रवाद हैँ।” 

इन सब के विवेचन में न जाकर हम धौंकना, उद्गीर्ण होना, 
बिखरना आदि क्रियाओं के साथ स्फोट शब्द का समन्वय करते हुए 
फूटने, विकसित होने, वाक्‌ समुद्र में बुलबुले के समान शब्दादि रूप में 
प्रस्फुटित होने में ही इसका सामञ्जस्य समझते हैं, क्योंकि स्फोट शब्द से 
फटना, भेदन होना, विशरण होना (स्फुटिर्‌ विशरणे भेदने, स्फुट्‌ 
विकसने) यह क्रिया की व्यापकता ही यहाँ अभीष्ट है। बीज जमीन में 
जाकर पहले फूटता है, उसका भेदन होता है, फिर उससे अंकुर फूटता 
है। इस प्रकार बीज के स्फोट का यह अंकुर परिणाम है। जिस प्रकार 
पृथिवी को भेदन कर स्रोता फूटता है। जल के इस आंद्य उद्गम के लिये 
स्फुट्‌ धातु का प्रयोग उपयुक्त है, उसी प्रकार आदिम वाकू के लिये भी 
स्फुट्‌ धातु का प्रयोग सही है। वाक्‌ का यह आद्य उद्गम व स्फोट अकार 
है। हरिवंशपुराण में आता है कि- 

अक्षराणामकारस्त्वं स्फोटस्त्वं वर्ण संश्रयः। `` 


२८. सां०४.५७ प्रतीत्यप्रतीतिभ्यां न स्फोटात्मकः शब्दः | 
२९. सां०५.५८ न शब्दनित्यत्वं कार्यताप्रतीतेः | 
वाक्यपदीय १-१०८ प्रवादेष्वनवस्थितिः। 


१, हरिवंशपुराण भविष्य पर्व १६.५२ 

अक्षरों में तू अकार हे, तू स्फोट है और वर्णो का आश्रय है। यह 
अकार रूप आद्य स्फोट नित्य है और सर्वव्यापक है, परन्तु हमें यह 
स्मरण रखना चाहिये कि नित्य और अनित्य, अमृत और मृत आदि शब्दों 
का प्रयोग वैदिक साहित्य में बहुत सापेक्ष रूप में हुआ है। भगवान्‌ तो 
अजर-अमर हे ही, पर जो मनुष्य अपनी पूर्ण आयुष्य को भोग ले, उसके 
लिये भी वैदिक साहित्य में अमृत शब्द का प्रयोग हुआ है। इसी प्रकार 
नित्य और अनित्य के सम्बन्ध में कहा जा सकता है। सांख्य की दृष्टि में 
अभिव्यक्ति प्रक्रिया को छोड़ कर कुछ भी असत्य व अनित्य नहीं है। 
उसके मत में सम्पूर्ण सृष्टि सत्‌ है, कारण में पहिले ही विद्यमान है। 
केवल उसकी अभिव्यक्ति होती है। यह अभिव्यक्ति-प्रक्रिया ही अनित्य 
है। इसी प्रकार वेदादि सम्पूर्ण शब्दजाल के लिये कहा जा सकता है। वे 
भगवान्‌ में निहित हैं और नित्य हैं, परन्तु सृष्टि में आकर अल्पज्ञ जीव की 
दृष्टि से ही यह नित्य और अनित्य का व्यवहार होता है। जिस प्रकार काल 
नित्य है, पर जीव की दृष्टि से ही यह नित्य और अनित्य का व्यवहार 
होता है। जिस प्रकार काल नित्य है, पर जीव की दृष्टि से इस नित्य काल 
में सैकण्ड, मिनट, घण्टा, प्रहर, रात, दिन, पक्ष, मास, ऋतु, संवत्सर 
आदि भागों में अनित्यत्व का आरोप हो जाता है, उसी प्रकार नित्य शब्द 
ब्रह्म में ये स्फोट हैं। 
जिस प्रकार अतलस्पर्शी प्रशान्त समुद्र-गर्भ ऊर्ध्व में आकर 
प्रतिक्षण उद्बुद्ध व विलीन होने वाली विशाल तरंगों का एक विश्वुब्ध 
समूह दृष्टिगोचर होता है, जो कि क्षणभङ्कुर है। उसी प्रकार सर्वव्यापक व 
सूक्ष्मतम वाक्‌-समुद्र से सूक्ष्मतर, सूक्ष्म और वैखरी रूप स्थूल वाक्‌ की 
ओर आते हुए स्थूलता व अनित्यता का आरोप हो जाता है। इस अनित्य 
वाक्‌ अर्थात्‌ नादसंभिन्न वैखरी IT से भी स्फोट का सम्बन्ध है। जिस 
प्रकार बीज से अंकुर फूटा, अंकुर से कलिका फूटी, कलिका से आगे 

पल्लव व पुष्प आदि का प्रस्फुटन हुआ, उसी प्रकार यह वाक्‌ स्फोट भी 
समझना चाहिये। इसलिये हमारे विचार में इन सब उदाहरणों से यही 
सिद्ध होता है कि स्फोट केवल नित्य ही नहीं है, उसमें अनित्यता का भी 
सम्मिश्रण है, अनित्यता का आरोप है। यह स्फोट की नित्यता भी सृष्टि 
प्रारम्भ से लेकर प्रलय तक ही हे, क्योंकि प्रलय में इस वाक्‌ के भगवान्‌ 
में विलीन होने पर गौरी, सरस्वती आदि रूप कुछ नहीं रहते। इसलिये 
शब्द के नित्यत्व व कृतकत्व में यहाँ आकर तो दोनों में समन्वय हो ही 
जाता है। इसी दृष्टि से वाक्यपदीय में भर्तृहरि ने कहा है कि- 

नित्यत्वे कृतकत्वे वा तेषामादिर्न विद्याते। 

प्राणिनामिव सा चेषा व्यवस्था नित्यतोच्यते॥ `` 


इसका भाव यह है कि शब्दों को नित्य मानें, चाहे कृतक मानें, 

ये उसी भाँति अनादि हैं, जिस प्रकार प्राणिव्यवहार अनादि हैं। 
- वाक्‌ और खम्‌ (आकाश) 

जिस समय विश्वकर्मा भगवान्‌ ने अपनी धौंकनी प्रारम्भ की, उस 
समय सर्वव्यापक भगवान्‌ के विश्वतोमुख से उद्गीर्ण होने से वह 'गौरी' 
व “गी:' कहलायी। चहुं ओर उसके प्रसृत होने से वह “सरस्वती” कही 
जाने लगी। सर्वत्र बिखरने से व्याप्तिमती हो 'बेकुरा' बनी। इस वाकू के 
उद्गिरण का प्रभाव यह हुआ कि यह प्राकृतिक अणुरेणु तीत्रगति से 
तालबद्ध नर्तन करता हुआ गुञ्जायमान हो उठा। इसलिये नाद सम्भिन्न 
होने के कारण यह वाक्‌ 'नदी' नाम से उच्चरित हुई। चह y फैलती 
हुई इस वाकू ने अभ्रि (कुदाल) रूप धारण कर आकाश में सर्वत्र 
अभिव्याप्त अणु-रेणु का खनन प्रारम्भ किया। इसलिये आकाश a 

aq’ कहते हैं। 'खम्‌' खनन से बना है। जिस प्रकार माता के गर्भ में 
विद्यमान कलल को खोद कर इन्द्रिय गोलक (पराञ्चि खानि व्यतृणत्‌ 
स्वयम्भुः) `` बहिर्मुखी बनाये गये हे, उसी भाँति आकाश में व्याप्त अण्डे 
को खोदा गया है। यह खुदाई वाक्‌ रूप अश्रि ने की है। जब वाक्‌ द्वारा 
खनन-प्रक्रिया प्रारम्भ हुई तो उससे त्रिगुणात्मक प्रकृति के घटकों में 
मिश्रणामिश्रण की प्रक्रिया प्रारम्भ हो गई। यह गति और मिश्रणामिश्रण 
की प्रक्रिया ही वायु (वायु=वा गतिगन्धनयो:+यु मिश्रणामिश्रणयोः) हे। 
गति होना और मिश्रणामिश्रण अर्थात्‌ संयोग और विभाग होना शब्दोत्पत्ति 
का कारण बनता है। इसी दृष्टि से “वायु: खात्‌ शब्दस्तत्‌’ (प्रातिशाख्य) 
और 'संयोगविभागशब्देभ्यः शब्दोत्पत्तिः' इन सूत्रों द्वारा शब्दोत्पत्ति का 
एक दार्शनिक विवरण स्पष्ट होता है। 


वाकू को प्रसरण-क्रिया 

वाक्‌ का परम-व्योम अर्थात्‌ सर्वोत्कृष्ट और अन्तिम आश्रय- 
स्थान ब्रह्मा है, ऐसा वेदों में प्रतिपादित किया गया है। यह ब्रह्मा ही दूसरे 
शब्द में महत्तत्व व महद्ब्रह्म कहलाता है। सृष्टि-निर्माण क्रम में प्रकृति 
से अगली स्थिति महद्ब्रह्म की है, इसमें त्रिगुणात्मक प्रकृति के अन्दर 
गति प्रारम्भ हो जाती है। यह गति ही शब्द व वाक्‌ की उत्पत्ति में कारण 
बनती है। गति द्वारा त्रिगुण में वाक्‌ उत्पन्न होकर सर्वत्र फैलती है। प्रश्न 
यह है कि वाक्‌ के प्रसृत होने व फैलने की प्रक्रिया क्या है? वेद में 
आता है कि यह वाक्‌ उत्पन्न होकर तरंगों के रूप में उसी प्रकार चहुं ओर 
फैलती है, जिस प्रकार समुद्र में तरंगें। मन्त्र में कहा गया हे 
'प्रावीविपद्वाच ऊर्मि न सिथुः''' अर्थात्‌ समुद्र में जिस प्रकार तरंगे 
Mesh 


३३. कठो०२.१' १ 

उठती हैं, उसी प्रकार वाक्‌-तरंगें भी कम्पन करती हुई गति करती हैं। 
वेदों में वाक्‌ के विभिन्न रूप 

वेदों में वाक्‌ के अनेकों[=]विभिन्न रूप दर्शाये गये हैं। कौनसा 
रूप सृष्टि के किस स्तर पर और किस तरंग में गति व प्रसरण करता है, 


यह एक बड़ा व्यापक विषय है। इस पर यहाँ विचार न करके हम वेदों 
में परिगणित वाक्‌ के कुछ विभिन्न रूपों का केवल-मात्र नामनिर्देश करते 
हैं। 
बृहती वाक्‌ 

बृहती वाक्‌ बृहस्पति देवता की वाक्‌ है।* यह द्युलोक में बृहत्‌ 


नामक माध्यम द्वारा फैलती है। इस बृहती वाक्‌ का संग्राहक यन्त्र हमारा 
मस्तिष्क है । 


द्युमती वाक्‌ 


चुमती वाक्‌ बृहस्पति आदि देवताओं की कृपा से मानव-ऋषि 
प्राप्त करता है और उसके मुख से द्युमती वाक्‌ का प्रकाश होता है।” 
छन्दस्या वाक्‌ 

छन्दस्या वाक्‌ वैदिक वाक्‌ है।” छन्दोबद्ध मन्त्र-समूह द्वारा यह 
वाक्‌ ब्रह्या द्वारा उच्चारित की जाती है। 


३५. बृहस्मतेर्बृहती वार्चमावत्‌। ऋ०१०.१३०.४ 


३६. ऋ०१०.९८.२ दर्धामि ते दयुमतीं वाच॑मासन्‌; ऋ०१०.९८.३ अस्मे धेहि द्युमती 


वार्चमासन्‌। T 

परमेष्ठिनी वाकू 


ब्रह्म से तीक्ष्णीकृत हो यह परमेष्ठिनी* वाक्‌ शमप्रधान तथा घोर 
प्रधान सृष्टियों का सर्जन करती है । | 


दैव्य वाक्‌ 

ऋषि लोग अपनी दैव्यवाणी से किसी मनुष्य के कष्टों व रोगों का 
निवारण कर सकते हैं।* इसी भाँति अनेकों प्रकार की दैवी वाक्‌ का 
दिग्दर्शन वेद मन्त्रो में होता है। ये दैवी वाक्‌ अनुदित वाक्‌ अर्थात्‌ प्रच्छन्न 
वाक्‌ होती हे। ईन अनुदित वाक्‌ अर्थात्‌ अनुच्चारित वाक्‌ को जान लेने 
वाला व्यक्ति दिव्य पुरुष होता है।” सर्वसाधारण इसको जान नहीं 
सकता । कई वाक्‌ मनुष्य की गर्त में ले जानेवाली विरोधी वाक्‌ होती हैं। 
उन्हें प्रतीची वाक्‌ कहा गया है और Te मन्त्रों में रोकने व नियन्त्रित 
करने का आदेश दिया है।* 
मनुष्य में निहित वाकू 

वाक्‌ के जो विभिन्न रूप हे, उन्हें तीन या चार भागों में विभक्त 
किया गया है। मनुष्य में भी वाक्‌ के ये विभाग प्रच्छन्न रूप में निहित है। 
वाकू के ये तीन रूप परा, पश्यन्ती और मध्यमा हैं जो कि मनुष्य में 


३८. अथर्व०१९.९.३ इयं या परमेष्ठिनी वाग्देवी ब्रह्म॑संशिता। ययैव स॑सृजे घोरं 
तयैव शान्तिरस्तु नः॥ क 

३९. अथर्व०८.१-३ उच्चा या: पार्शेभ्यो दैव्यां वाचा भरामसि। 
अधर्व०६.८५-२ वाचा यक्ष्म ते वारयामहे। 


४०. अथर्व०५- १-२ यो वाचमनुदितां चिकेत॑। 

४१. ऋ०१०.१ ८.१४ प्रतीची जग्रभा वाचमश्वं रशनया यथा। 

४२. अथर्व०७-४३-९ तिखो वाचो निहिता अन्तरस्मिन तासामेका वि प॑पातानु 
घोष॑म्‌॥ नु 

प्रच्छन्न रूप में रहते हैं। इनमें मध्यमा ही घोष रूप में अर्थात्‌ वैखरी रूप 
में परिणत होती है। इन सब पर हमें यहाँ विचार करने की आवश्यकता 
नहीं है। केवलमात्र अनुभूति से यह जानना आवश्यक है कि छन्दस्या 
वाक्‌ किस विभाग में है? और उनके चहुं ओर प्रसरण के माध्यम अग्नि, 
वायु, आदित्य और अथर्वा तथा आंगिरस प्राणों (ऋषि) का ज्ञान व 
उनकी अनुभूति हमें किस प्रकार हो सकती है ? 


शब्द स्वरूप में विभिन्न मत 


शब्द क्या हे ? यह एक बहुत विवादास्पद विषय है। इस सम्बन्ध 
में भर्तृहरिकृत वाक्यपदीय में अनेकों मत प्रदर्शित हुए हैं। कई आचार्य 
ऐसा मानते हैं कि वायु ही शब्दरूप में परिणत होती है। कई आचार्य 
परमाणुओं को शब्द का कारण मानते हैँ और कई ज्ञान STI प्राय: इन 
सब का आधार वेदों में मिल जाता है। ऋचाओं का 'तक्षण' 'अपाकषन्‌' 
आदि प्रयोग इस तथ्य के द्योतक समझे जा सकते हैं। 


शब्द और ज्ञान का सहचार 


वाक्यपदीय का एक श्लोक है जिसका भाव यह है कि लोक में 
कोई भी ऐसा ज्ञान नहीं जो कि शब्द के बिना रह सके।” हमारे विचार में 
लोक में तो यह सही है, परन्तु सर्वत्र नहीं, क्योंकि सब शब्दों की आदि 
स्रोत, समग्र ज्ञान की आगार आदिम वाकू में शब्दों की स्थिति का चित्रण 
तथा अकार में ही सब वर्णो व शब्दों का समावेश किस प्रकार संभव हे ? 


४३. वाक्यपदीय १.१०९ स्थानेष्वभिहितो वायुः शब्दत्वं प्रतिपद्यते। 
भ्राणीव प्रचीयन्ते शब्दाख्याः परमाणवः। 
४४. वा०पा०१.११ २अ पट es 
४५. वा०पा०१.११३ अ ज्ञानं सूक्ष्मवागात्मना स्थितम्‌। व्यक्तये स्वस्य 
रूपस्य शब्दत्वेन निवर्तते। 
AF, शब्दानुगमादते।  , by 531001001 

यह एक विवादास्पद प्रश्न है, जिसका सच्चा समाधान एक योगी पुरुष 
ही कर सकता है। जिस समय मनुष्य ऊँची भूमिकाओं की ओर आरोहण 
करता है, उस समय वह वैखरी वाक्‌ तथा शब्दों के वैकृत रूप को 
अतिक्रान्त करता जाता है।” यह लोक का क्षेत्र जहाँ कि शब्द और ज्ञान 
का सदा सहचार होता है, हमारी बुद्धि तक ही होता है, परन्तु बुद्धि से 
ऊपर उठकर शब्द और ज्ञान का प्रतीयमान भेद सब समाप्त हो जाता है। 
बुद्धि के क्षेत्र में ही विचरने वाले पुरुषों को यह आवश्यक नहीं कि संज्ञा 
और संज्ञि का सच्चा सम्बन्ध ज्ञान अवश्य ही हो, पर बुद्धि से ऊपर 
पहुँच कर संज्ञा संज्ञि का सम्बन्ध ज्ञान सच्चा हो जाता है और ज्यों-ज्यों 
मनुष्य वाक्‌ के अन्तिम परा रूप को अधिगत करता जाता हे, त्यों-त्यों 
शब्द और ज्ञान एकरूप होते जाते हैँ। 

ऋ०१०.६७.४ में“ कहा है कि एक से परे और दो से इधर 
अर्थात्‌ वैखरी से परे और परा, पश्यन्ती से इधर जो मध्यमा वाकू हे, 
उसके पास अनृत का सेतु है, जहाँ गुहा में दिव्य ज्ञान की गौएँ (किरणें) 
रुकी हुई Cl उस अनृत के सेतु से ज्ञान की कुछ कुछ किरणें छन कर 
आती हैं। इन्हीं पर संसार का समग्र बौद्धिक ज्ञान आश्रित है। बौद्धिक क्षेत्र 
से ऊपर की और प्रयाण करने पर मनुष्य को जो ज्ञान शब्दानुगम से रहित 
प्रतीत होता है, वह अनृत के सेतु से छन कर आती हुई क्षीणसी ज्ञान- 
किरणों के कारण होता है। अर्द्धपौरुषेयवादी की स्थिति यहीं तक है और 
आधुनिक कवियों की स्थिति व पहुँच भी यहाँ तक है, पर वैदिक कवि व 
ऋषि क्रान्तदशीं होते थे। वे इस अनृत के सेतु को भेदन कर पार जा 


ES कारडरत 
४७. वैकृतं समतिक्रान्ता मूर्तिव्यापारदर्शनम्‌। 
४८. %०१०-६७:४ अवो द्वाध्याँ पर एकया गा गुहा fiihren सेतौ 

पहुँचते थे* और आर्ष चक्षु से त्रिकालाबाधित सत्य ज्ञान को देख लेते 
थे। अत: जो मनुष्य इस अनृत के सेतु से पार पहुँच जाता है वह वाक्‌ के 
वैकृत रूप, शब्द, मूर्ति और उनके विविध व्यवहार सब को अतिक्रान्त 
कर जाता है। उसे सब प्रकार के रूप, भेद व क्रम से रहित सतत वाक्‌ 
का दर्शन होता .है, जो कि ज्योतिरूप होती है।” यह प्रत्यस्तमित 
रूपवाली सम्पूर्ण वाक्‌ ही सर्वोत्तम मानी गई है। परावाक्‌ तक पहुँचते 
हुए सूक्ष्म से सूक्ष्म रूप भी सब समाप्त हो जाते हैं। अर्द्धपौरुषेय पक्ष के 
शब्दानुगम रहित ज्ञान और प्रत्यस्तमित“' रूप वाली वाक्‌ में महान्‌ अन्तर 
है। 
वाकू उत्पत्ति के दो प्रेरक 

वाकू की उत्पत्ति में दो प्रेरक भाव हैं। एक प्रकृति और दूसरी 
आत्मा। जिन व्यक्तियों के शब्द प्रकृति से प्रेरित होकर निकलते हैं अर्थात्‌ 
उनकी वासनाओं, मान्यताओं व अहंभावों से प्रेरित होते हैं, तब वे 
प्रभावशाली व स्थिर शक्तिवाले नहीं होते, चाहे कितने ही सुन्दर शब्दों ब 
वाक्यावलियों का उनमें समावेश क्यों न हो और जो शब्द आत्मा की 
गहराई से प्रेरित होते हैं, उनमें स्थायित्व होता है। बलवान्‌ आत्मा के 
शब्दों में भी बल होता है। इस तथ्य को हमें अच्छी प्रकार हृदयङ्गम कर 
लेना चाहिये। पाण्डित्य के शब्दों में उतना बल नहीं, जितना बलवान्‌ 
आत्मा के शब्दों में है। महात्मा गांधी के टूटे-फूटे शब्दों ने भारतवासियों 
के हदय में अग्निसंचार कर दिया। यह ऐतिहासिक सत्य है कि उस समय 


पारोवर्यवित्सु तु खलु वेदितृषु भूयोविद्यः प्रशस्यो भवति। 


०१.१६ पारो ae 
४९, निरु०१ frat वाचः प्र व॑द m भारतस्वरूपज्योतिरेवान्तः परा 


५ 0. ov. १ ० १ £ १ —) 
वागनपायिनी | 
CC-0. i) “ह ७"ग्रत्यस्तमितरूफया-यदाचो कमत 880 oundation USA 

के अनेकों विद्वानों व राजनीति के पण्डितो के शब्दों में बह बल नहीं था, 
जो महात्मा गांधी के शब्दों में था। इस दृष्टि से विचार करने पर हम इस 
परिणाम कर पहुँचते हैं कि शब्द दो प्रकार के होते हैं-एक शक्तिसम्पन्न 
और दूसरा शक्तिहीन। शक्तिहीन कृतियाँ चाहे कितनी ही सुन्दर 
शब्दावालियों में हों, प्रभावशाली न होंगी। यदि कुछ प्रभावशाली हुईं भी 
तो मनुष्य के उथले क्षेत्र में क्षणिक जोश के रूप में होंगी और चिरस्थाई 
न होंगी। दूसरे आत्मा से प्रेरित शब्दों की चोट गहरी होती है और प्रकृति 
से उत्पन्न शब्दों की चोट गहरी न होकर जोश, विक्षोभ आदि को पैदा 
करने वाली होती है) इसी दृष्टि से हमें वेदों, उपनिषदों व अन्य आर्ष 
ग्रन्थों के शब्दों पर विचार करना चाहिये। मन्त्रों में शक्ति हे, यह हम 
फिर कभी विस्तार से लिखेंगे। 

वाक्‌ उच्चरित होकर व्योम में सर्वत्र फैलती है। उसका विस्तार 
परमव्योम तक है, जहाँ तक ब्रह्म है वहाँ तक वाक्‌ हे, यह हम पूर्व में 
देख ही चुके हैं, परन्तु प्रश्न यह है कि क्या सभी प्रकार की वाक्‌ परम 
व्योम में सर्वत्र व्याप्त हो जाती है ? इस सम्बन्ध में हमें निम्न बातें अवश्य 
देखनी चाहिये- 

१-वाक्‌ स्थूल, सूक्ष्म, सूक्ष्मतर और सूक्ष्मतम इन सब रूपों में 
होती है। 

२-प्रकृति प्रेरित हे (सत्त्व, रज, तम से प्रेरित) या आत्मा से 
प्रेरित हे । 

इस प्रकार संक्षेप में हम यह कह सकते हैं कि जिस स्तर की 
वाक्‌ है, वह अपने स्तर में सर्वत्र व्याप्त होती है, पर ऊर्ध्व में देवों तक 
तिता दागी सिल दैवी वाक्‌ होती है। मनुष्य को लन 
-कर्ध्वगामिनी वाक्‌ बोलनी चाहिये। इसलिये मन्त्रो में जहाँ वाक्‌ का वर्णन 

है वहाँ 'उद्बाचमीरयति उदीरते उदियर्ति’ आदि प्रयोग बहुलता से हुए हैं। 
इसी दृष्टि से मन्त्रों पर हमें विचार करना चाहिये कि कौनसा मन्त्र सृष्टि के 
किस स्तर का है ? कहाँ का वह सही चित्रण करता है ? इत्यादि। वेदों में 
ऊर्ध्वलोक सवितृलोक माना .है, अत: सवितासम्बन्धी मन्त्र ऊर्ध्वतम 
लोक तक पहुँचने वाले हैँ। इसी दृष्टि से सूर्यस्तवन करने वाले पृथिवी का 
स्तवन करने वाले तथा अन्य देवों का स्तवन करने वाले मन्त्रों की 
व्यापकता को हमें समझना चाहिये। मन्त्र का स्तर छन्द से ज्ञात होता है। 
किसी देवता की परिधि स्तर ज उसकी व्यापकता भी छन्दों से पता 
चलती है। इस प्रकार सामान्य व वैदिक वाकू के स्वरूप पर हमने कुछ 
संक्षिप्त विचार किया। वाक्‌ के एक-एक स्वरूप को लेकर विस्तार से 
बहुत कुछ लिखा जाना चाहिये, तभी इसका कुछ स्पष्टीकरण हो सकता 


है। 


वेदों का साक्षात्कार 


महर्षि दयानन्द ने पृथिवी पर जो अवतरण किया उसका एकमात्र 
उद्देश्य यह था कि भारतवर्ष के द्वारा सम्पूर्ण भूमण्डल को पुन: वेदों की 
ओर ले जाया जाये। इसलिये उनका प्रमुख नारा यह था कि हे आर्यजाति।! 
तू फिर वेदों की तरफ मुड़। इस नारे की विभिन्न प्रतिक्रियायें हुई। 
पाश्चात्य दृष्टिकोण से विचार करने वाले विद्वानों ने इसका भाव यह 
समझा कि स्वामी दयानन्द हिन्दु जाति को पुनः उसी (प्रिमिटिव स्टेज) 
वेद की असभ्य व अरद्धसभ्य अवस्था में ले जाना चाहते हैं। उनका कहना 
है कि यह मानव की प्रवृत्ति है कि वह भूतकाल की सदा प्रशंसा किया 
करता है। स्वामी दयानन्द भी इस मानवसुलभ सहज प्रवृत्ति से बच न 
सके। इस प्रकार के अनेकों उद्गार पाश्चात्य दृष्टिकोण से विचार करने 
जाले विद्वानों के हैं। इस दृष्टिकोण के सम्बन्ध में यहाँ हम कुछ नही 


CC-0. Gurukul Kangri University Haridwar Collection. Digitized by 53 Foundation USA 


00? हा 


वेदों की माता वाक्‌ ६१ 


कहना चाहते। इसके विपरीत आर्यसमाज ने इसका क्या भाव समझा और 
इस सम्बन्ध में उसने क्या प्रयत्न किये ? 

क्या वे प्रयत्न सही थे? इत्यादि अनेकों विवाद के विषय हे 
जिन पर विद्वानों के विभिन्न मत हैं, पर किस्से कहानियों द्वारा जनता का 
मनोरंजन करना वेदों का प्रचार नहीं है, यह हमें भली भाँति समझ लेना 
चाहिये। इसी से मिलती-जुलती व्यवस्था वेदमन्त्रो के अर्थ करने व 
समझने की रही है। वेदमन्त्रो के अर्थ प्राय: बुद्धिबल से किये जाते हे । 
जिन निरुक्त व व्याकरणादि साधनों का अवलम्बन कर कुछ विद्वान्‌ 
मन्त्रों का अर्थ करके एक सिद्धान्त प्रतिपादित करते हे, तो अन्य विद्वान्‌ 
अपनी बुद्धि व तर्कबल से अन्य ही सिद्धान्त ला उपस्थित करते है 
' इसलिये वैदिक शब्दों व मन्त्रों का कौनसा अर्थ सही है, यह निर्णय 
करना अत्यन्त आवश्यक है। इसके लिये यदि आर्यजाति की प्रबल 
अभीप्सा व सतत उद्यम हो, तो पुनः वेदों का पूर्ववत्‌ साक्षात्कार हो 
सकता है। वे आद्य ऋषि फिर इस पुण्यभूमि में पर्दापण कर सकते हें, 
अथवा हममें से ही साक्षात्कार करने वाले ऋषि बन सकते हैं। कहा भी 
है- 

ऋषय एते मन्त्रकृतः पुराजाः पुनराजायन्ते वेदानां गुप्त्यैकम्‌। 
ते वै विद्वांसो वैन्य तद्ददन्ति समानं पुरुषं बहुधा निविष्टम्‌॥ ` ` 

श्री अरविन्द ने 'दी सीक्रेट आफ दी वेद” वेद रहस्य में लिखा 
है कि “ये रहस्यमय (वेद के) शब्द है, जिन्होंने कि सचमुच रहस्यार्थ 
को अपने अन्दर रक्‍खा हुआ है, जो अर्थ पुरोहित कर्मकाण्डी, वैयाकरण, 
पण्डित, ऐतिहासिक तथा गाथाशास्त्री द्वारा उपेक्षित और अज्ञात रहा है।' 

यदि हम गम्भीरता से सोचें तो सचमुच हमारी यही अवस्था बन 

गई थी। वेदों के रहस्यों को हम सर्वथा भुला चुके थे। अब हमें उन 
रहस्यों का पता लगाने का फिर प्रयत्न करना चाहिये “गम्भीर चिन्तन वा 
शास्त्रों के विवेचन से कुछ न कुछ धुंधला सा प्रकाश अवश्य मिलेगा, 
जिससे कि हम सही मार्ग के पता लगाने में समर्थ हो सकेंगे। शास्त्रों के 
विवेचन से वेदों का साक्षात्कार का क्या मार्ग हो सकता है ? इस सम्बन्ध 
में हम अपने कुछ विचार विज्ञ पाठकों के समक्ष यहाँ रखते हैँ। यह 
आवश्यक नहीं कि ये पूर्णरूपेण सही हों, क्योंकि अभी हम इन गुह्य 
बातों के सम्बन्ध में पूर्ण अन्धकार में हैं, परन्तु उग्र तप व प्रबल अभीप्सा 
सफलता की कुझी है। 

निरुक्त निर्माता यास्काचार्य का यह कथन है कि- 
“साक्षात्कृतधर्माण ऋषयो बभूवुः'`` अर्थात्‌ आद्य ऋषि वेदों के 
साक्षात्कार करने वाले हुए Vi इसी प्रकार ब्राह्मणादि ग्रन्थों व स्मृतियों 
आदि में ऋषियों को मन्त्र का साक्षात्कार करने वाला बताया गया है। यह 
सब तो सही है, पर विचारणीय यह है कि मन्त्रों के साक्षात्कार की 
प्रक्रिया क्या है? वह साक्षात्कार होता कैसे है? उसका सिलसिले वार 
व्यौरा क्या है ? इत्यादि कुछ गम्भीर विवेचनीय विषय हे 

वेदों के साक्षात्कार के हमें दो साधन प्रतीत होते हैं। एक मन्त्रों 
का श्रवण और दूसरा मन्त्रों का दर्शन। इस लेख में हम केवल मन्त्रो के 
श्रवण पर ही विचार करेंगे। 
वेदों की श्रुति संज्ञा 

वेदों को श्रुति कहा जाता है। इसका अभिप्राय प्रायः कर विद्वान्‌ 
यह लेते हैं कि जो गुरु परम्परा से सुना जाता रहा है, क्योंकि प्रारम्भ मै 

भारतवर्ष में लेखनकला नहीं थी। शिष्य वेदों को गुरुमुख से श्रवणकर 
कण्ठस्थ कर लिया करते थे। इसलिये गुरु से सुनने के कारण इसे श्रुति 
कहा जाता हे। जब तक भारतवर्ष में लेखन कला का आविर्भाव व प्रचार 
नहीं हुआ, तब तक पठनपाठन में यही श्रवण परम्परा प्रचलित रही, परन्तु 
इस सम्बन्ध में हमारे विचार कुछ भिन्न हे। हमारी यह दृढ़ धारणा है कि 
वेदों पर विचार करने के लिये हमें वेदों ब वैदिक साहित्य के ही प्रमाण 
अपने सामने रखने चाहियें। फिर चाहे उन प्रमाणों से कुछ ही सिद्ध हो 
जाये। वैदिक साहित्य के आधार पर हम यह कह सकते हैं कि वेदों को 
श्रुति इसलिये कहा जाता हे कि ऋषियों ने आदि गुरु भगवान्‌ से मन्त्रो 
का श्रवण किया। दूसरे शब्दों में इसी कथन को हम इस प्रकार भी कह 
सकते हैं कि मन्द्रजिह्व भगवान्‌ से उच्चरित होने से इस ब्रह्माण्ड में 
निरन्तर वेद ध्वनि हो रही हे। ऋषि-मुनि अपने श्रोत्रों में दिव्यता का 
आविर्भाव कर ब्रह्माण्ड में गूंज रहे वेदों का श्रवण करते थे। इसलिये 
उन्हें श्रुति कहा जाता है। वेदों के लिये श्रुति शब्द की सार्थकता यही है। 
मानव गुरु से श्रवण होना तो एक गौण बात है। ऋग्वेद में बृहस्पतिरूप 
में भगवान्‌ की स्तुति करते हुए उसे मन्द्रजिह्व कहा है और यह स्पष्ट रूप 
से निर्देश किया है कि ऋषि ध्यानावस्था में उसे सुनते हैं। मन्त्र इस प्रकार 
तं प्रलास ऋष॑यो दीध्यानाः पुरो विप्रां दधिरे मन्द्रजिह्वम॥"* 

अर्थात्‌ ध्यान करते हुए पुरातन विप्र ऋषि उस मन्द्रजिह्व भगवान्‌ 
को आगे सामने ले आते हैं। 

इस मन्त्र से यह भाव स्पष्ट रूप से ध्वनित हो रहा है कि पुरातन 
ऋषि उस भगवान्‌ को बृहस्पतिरूप में गुरु धारण कर ध्यान के समय 

साक्षात्‌ सामने ले आते थे और वह उन्हें मन्द्रजिह्वा द्वारा उपदेश देता था। 
इस सम्बन्ध में अथर्ववेद के निम्न मन्त्रों का जरा गम्भीरता से विवेचन 
किया जाये तो हमें यह ही भाव एक दूसरे रूप में प्रतीत होगा। अथर्व में 
आतां है कि 'देवस्यं पश्य काव्यं न म॑मार॒ न जीर्यति'"" इससे अगली ही 
मन्त्र है- | 
अपूर्वेणेषिता वाच॒स्ता वंदन्ति यथायथम्‌। 
वर्दन्तीर्यत्र गच्छन्ति तदाहुर्व्राह्मणं महत्‌॥ `` 
_ अपूर्व (भगवान्‌ जिसके पूर्व में कोई नहीं) से प्रेरित ये 

वेदवाणियाँ यथातथा अर्थात्‌ जो जैसा है उसे वैसा ही कहती हैं और इस 
प्रकार बोलती हुई गूंजती हुई ये वेदवाणियाँ जहाँ जाकर विलीन हो जाती 
हैं, उसे महद्‌ब्रह्म कहते हैं। 

इन उपर्युक्त मन्त्रों से यह स्पष्ट प्रतीत हो रहा है कि अपूर्व 
नामक भगवान्‌ से प्रेरित ये वेदवाणियाँ निरन्तर गूंज रही हैं। आवश्यकता 
इस बात की है कि उन्हें सुना जाये, परन्तु फिर वही प्रश्‍न पैदा होता है 
कि उन्हें सुनें कैसे ? इससे पूर्व कि हम इस प्रश्न के सम्बन्ध में कुछ कहें, 
एक शंका और पैदा होती है और वह यह कि क्या किसी स्थान विशेष से 
मन्त्रों की ध्वनि हो रही है या इस मन्त्रध्वनि का कुछ और ही रूप हे ? 

अथर्व में आता है कि ‘am संमुद्रे प्रानृत्य॒दचः सामाजि 
बिश्रती। 

वह वशा ऋचाओं तथा सामों को धारण किये हुए इस ब्रह्माण्ड 
रूपी समुद्र में नर्तन कर रही है। इसका तात्पर्य यह है कि ऋक्‌ और साम 

को ब्रह्माण्डरूपी समुद्र में कार्य करता हुआ देखने के लिये “वंशा” का 
ज्ञान होना आवश्यक है। ‘ag’ क्या हैं इस पर हम फिर कंभी विचार 
करेंगे। 
मन्त्र-ध्वनि का स्थान-विशेष 

हम ऊपर कह चुके हैं कि भगवान्‌ से प्रेरित मन्त्र निरन्तर गूंज 
रहे हैं। उनकी अजस्र ध्वनि सर्वदा सर्वत्र व्याप्त हो रही है, परन्तु प्रश्‍न 
यह पैदा होता है कि वह कौन सा स्थान-विशेष है जहाँ से कि मन्त्रध्वनि 
प्रसारित की जाती है, क्योंकि यह तो होता है कि एक स्थान से ध्वनि का 
उद्गम होकर वह आकाश में सर्वत्र व्याप्त हो जाती है। इसी दृष्टि से 
शास्त्रों में कहा गया है कि 'व्योमान्तो वाचः”” गोस्तु मात्रा न 
विद्यते'"* अर्थात्‌ वाणी व्योमपर्यन्त व्याप्त होती है और वाणी की कोई 
मात्रा अर्थात्‌ माप नहीं है। इसी प्रकार ऋचाओं के सम्बन्ध में 
जैमिनियोपनिषद्‌ ब्राह्मण में आलंकारिक रूप से कहा गया है कि 
'तान्यादिवः प्रकीर्णान्यशेरन्‌। अथेमानि प्रजापति्ऋकूपदानि शरीराणि 
सञ्चित्याभ्यर्चत्‌ यदभ्यर्चता एवर्चो$भवन्‌'।* अर्थात्‌ ये ऋचायें द्युलोक 
तक बिखरी हुई थीं। प्रजापति ने इन ऋक्‌ पदों को इकट्ठा कर अर्चना 
की, इससे ये ऋचायें कहलायीं। इन सब उदाहरणों से यह स्पष्ट हे कि 
वैदिक साहित्य ध्वनि व शब्द को आकाश में सर्वत्र व्याप्त होने वाला 
बताता है। आधुनिक वैज्ञानिक दृष्टिकोण से भी यह सही है, परन्तु प्रश्‍न 
तो यह है कि इन ऋचाओं का क्रोई स्थान भी बताया गया है कि नहीं, 
जहाँ से कि ये प्रसारित की जाती हों ? इस सम्बन्ध में वेद में आता है कि 

ये “ऋचो अक्षरें परमे व्यॉमन्‌०” अर्थात्‌ ऋचायें परम व्योम में हे । 
अत: मन्त्र के कथनानुसार यह मानना पडता हे कि परमव्योमसे ही वे 
सर्वत्र प्रसारित की जाती हैं। “परम व्योम' वेद का एक पारिभाषिक शब्द 
है। यह भगवान्‌ का वाचक है, ऐसा विद्वानों का कहना हे, परन्तु इस 
सम्बन्ध में हमारा यह निवेदन है कि भगवान्‌ के तो अग्नि, वायु, सूर्य, 
इन्द्र आदि सभी नाम हैं। ये सब भगवान्‌ के नाम होते हुए भी इनमें 
महान्‌ अन्तर हे। इनकी अपनी पृथक्‌-पृथक्‌ विशेषता हे और वह 
विशेषता त्रैगुण्य की है, क्योंकि बना त्रिगुण के भगवान्‌ का भी वर्णन हो 
ही नहीं सकता। उसका अन्नित्व, सूर्यत्व, वायुत्व, इन्द्रत्व आदि त्रिगुण 
के सहित ही हे। यदि परमात्मा से त्रिगुण को पृथक्‌ कर दिया जाये तो 
यह समस्या उपस्थित होगी कि उसका भावात्मक रूप (पोजीटिव) में 
कैसे वर्णन करें ? भगवान्‌ के विविध रूपों को वर्णन करने वाले वेदों को 
श्रीमद्भगवद्गीता में त्रैगुण्य विषयक बताया गया है। इससे यह ध्वनित 
होता हे कि वेदों में त्रिगुण को छोड़ कर वर्णन हो नहीं सकता । इससे हमें 
यह स्वीकार करना पड़ता है कि भगवान्‌ की विभूति को प्रकट करने 
वाला प्रत्येक नाम त्रिगुण की विशेषता से युक्त है और दूसरी बात यह हे 
कि वेदमन्त्रो में त्रिगुणात्मक भौतिक शक्तियों और परमात्मा का अभिन्न 
रूप से वर्णन पाया जाता है। अग्नि के मन्त्र जहाँ अग्निरूप भगवान्‌ का 
वर्णन करते है, वहाँ भौतिक अग्नि का भी वर्णन कर रहे होते हैं। इस 
कारण अद्वैतवादी विद्वानों का यह विचार है कि वेदों में जब इस प्रकार 
की वर्णन की अभिन्नता है तो वर्णनीय विषय भी अभिन्न ही है। यह सब 
एक ब्रह्म ही है। जो विविध रूपों में प्रकट हुआ है। इस सम्बन्ध में हम 
यहाँ विस्तार से कुछ नहीं कहना चाहते। हम अट्ठैतवादी नहीं है, पर 


_ या 

हमारा यहाँ पर इन सब बातों के दिग्दर्शन का यही तात्पर्य है कि भगवान्‌ 
के अन्नित्व, सूर्यत्व,. वायुत्व व परमव्योमत्व आदि की सार्थकता इन्हीं 
त्रिगुणों को लेकर होती है। भगवान्‌ के इन विभिन्न नामों के आधार पर 
उसका गुण विशेष, रूपविशेष, स्थानविशेष आदि माने बिना काम नहीं 
चल सकता। जहाँ भगवान्‌ सूर्यद्वारा अपनी सूर्यशक्ति को प्रकट कर रहा 
हे, वहाँ व्योमनाम से अपने आकाशरूप को बता रहा है। व्योमनाम 
आकाश का एक सामान्य नाम है और परमव्योम आकाश के उत्कृष्ट भाग 
की ओर निर्देश कर रहा है। आकाश का यह सर्वोत्कृष्ट स्थान परम-व्योम 
'उत्तमं नाकं परमं व्योमि’? है। पिण्ड में परम व्योम मस्तिष्क हैन तो 
ब्रह्माण्ड में परम व्योम क्या होगा, यह आप स्वयं कल्पना कर सकते है। 
इस पर हम यहाँ अधिक विचार नहीं करना चाहते। “परमव्योम” नाम से 
हमने एक पृथक्‌ ही निबन्ध तैयार किया है, वह भी कभी पाठकों के 
सामने पहुँच जायेगा। 
इस प्रकार हमने यह देखा कि ऋचायें परमव्योम में विद्यमान 

और वहाँ से ब्रह्माण्ड में सर्वत्र प्रसारित की जा रही हैं। यही भाव 
जै०उ०ब्रा०के इस वाक्य में है कि 'तान्यादिवः प्रकीर्णान्यशेरन्‌'“ 
ऋचायें द्युलोक तक बिखरी पड़ी हैं। वे सर्वत्र पहुँची हुई हैँ। अब 
विचारणीय यह है कि इन्हें सुना कैसे जाये? संक्षेप में हम यह कह 
सकते हें कि इसका एक ही उपाय है और वह यह है कि श्रोत्रं में 
दिव्यता का आविर्भाव किया जाये। दिव्य श्रोत्र सूक्ष्म से सूक्ष्म तथा दूरस्थ 
ध्वनियों को सुनने में समर्थ हो सकते हैं। 


६२. अथर्व०११.१.३० 
६३. शत०ब्रा०७.५.२ 
६४. जैण्उ० २.५.१.६ 

अब हमारा आगामी विचारणीय विषय यह हे कि श्रोत्र में 
दिव्यता के आविर्भाव के लिये हमें किन साधनों का अवलम्बन करना 
चाहिये ? इस सम्बन्ध में संक्षेप में हम यह कह सकते हें कि श्रोत्रों में 
दिव्यता के आविर्भाव के दो साधन हो सकते हैं। एक बहिर्वृत्तिजन्य 
साधन और दूसरा अन्तर्वृत्तिजन्य। पहले हम बहिर्वृत्ति के आधार पर 
विचार करते हैं। 

उपनिषद्‌ में आता है कि “सदा नादानुसऱधानात्‌ संक्षीणा वासना 
भ्वेत्‌? सदा नाद ब्रह्म का अनुसरण करते रहने से इन्द्रियों को वासना 
विनष्ट हो जाती है। इसी प्रकार “शब्दब्रह्मणि निष्णातः परब्रह्माधिगच्छति' 
शब्दब्रह्म में डुबकी लगाने वाला मनुष्य परब्रह्म को प्राप्त करता है, इत्यादि 
उद्गार इस बात को स्पष्ट कर रहे हैं कि ऐन्ट्रिक वासना-विनाश तथा 
परब्रह्मप्राप्ति आदि बातों में नाद व शब्दब्रह्म महान्‌ सहायक है। यहाँ पर 
नाद से हमें अव्यक्त ध्वनि का ग्रहण करना चाहिये, वर्णात्मक व्यक्त 
वाणी का नहीं। वैसे शब्दब्रह्म में अव्यक्त वाक्‌ और व्यक्त वाक्‌ दोनों 
समाविष्ट हैं, परन्तु इसमें भी अव्यक्त वाकू प्रमुख है। अव्यक्त में व्यक्त 
की अपेक्षा महती शक्ति है, परन्तु प्रश्‍न यह है कि कैसे? केवल इतने 
कथन मात्र से कि अव्यक्त में व्यक्त की अपेक्षा महती शक्ति है, समस्या 
का हल नहीं होता, क्योंकि इससे तो यह परिणाम निकलता है कि सब 
प्रकार की व्यक्त वाकू, चाहे वे वेदमन्त्र ही क्यों न हों, से अव्यक्त वाक्‌ 
अधिक श्रेष्ठ है। इसलिये इस सम्बन्ध में हम कुछ विस्तार से विचार करते 
él 

सृष्टि के हम किसी भी क्षेत्र पर दृष्टिपात करें, वहाँ हम यह पाते 
हैं कि व्यक्त से अव्यक्त की ओर जाने में, ठोस से तरलता व ऋजुता में, 

रूप से अरूप में अधिक शक्ति है और वास्तविक सत्यता को प्राप्ति है। 
इस शक्ति को हम उदाहरणों से समझाने का प्रयत्न करते हैं। व्यक्त की 
अपेक्षा अव्यक्त और अरूप में अधिक शक्ति है:- 

अथर्ववेद में स्कम्भरूप ब्रह्म की दो शाखायें बतायी गई हैं एक 
असत्‌ शाखा और दूसरी सत्‌ शाखा।* वेद की दृष्टि में असत्‌ शाखा परम 
शाखा है, जिससे कि बृहन्त नामक देव पैदा होते हैँ" और दूसरी सत्‌ 
शाखा अवर शाखा है। इस प्रकार इस स्थल पर असत्‌ को हम 
अभावात्मक नहीं मान सकते। आधुनिक शब्दों में असत्‌ (अस 
गतिदीप्त्यादानेषु) शक्ति (एनर्जी) है और सत्‌ (मैटर) निष्क्रिय तत्त्व 
है। एक गति को सूचित करता है तो दूसरा स्थिति को। इन्हीं भावों को 
वेद के दूसरे शब्दों में कहना चाहें तो अत्ता और आद्य कह सकते हैं। एक 
SAS और दूसरा अन्नाद है। असत्‌ अव्यक्त है, अरूप है, शक्ति है और 
सत्‌ मैटर है, मूर्ति रूप में व्यक्त होता है, रूपवान्‌ है और निष्क्रिय है। 
इसी प्रकार शब्दब्रह्म के व्यक्त वाक्‌ की भी दो शाखायें हैं- एक स्वर 
और दूसरा व्यंजन। इन वर्णो में स्वर शक्ति है और व्यञ्जन मैटर है। इन्हीं 
स्वर और व्यञ्जन के विविध मेल से अनन्त शब्दसृष्टि का निर्माण होता है। 

हमें यहाँ पर वर्णों में स्वरों पर विशेष ध्यान देना चाहिये, क्योंकि 
स्वर शक्तिरूप हे, एक प्रकार से नाद हैं और अव्यक्त हैं। इन्हीं के 
ध्वनिरूपं में अनुगमन से श्रोत्रों में दिव्यता का आविर्भाव होता है। स्वर 
और व्यञ्जन की विशेषताओं और पारस्परिक सम्बन्धों को उपमाओं से 


६५. अथर्व०१०.७.२१ असच्छाखां प्रतिष्ठन्ती परममिंव जनां विदुः। उतो 
सरन्म्॑यन्तेऽवरे ये ते शाखांमुपास॑ते॥ 
६६. अथर्व०१०.७.२५ बृहन्तो नाम॒ ते देवा Asda: परि जज्ञिरे। एकं तदङ्ग 

दर्शाना चाहें तो तालिका में इस प्रकार दिखा सकते हे: - 


स्वर व्यञ्जन 
प्राण अस्थि 
शक्ति मैटर 
साम Bh 
अरूप रूप 
तरल ठोस 


इसी प्रकार और भी उपमायें दिखाई जा सकती हैं। इन सबको 
दिखाने का हमारा प्रयोजन यह है कि भूतसृष्टि, शब्दसृष्टि, वेदसृष्टि इत्यादि 
संसार के किसी भी क्षेत्र पर दृष्टिपात करें तो हमें यह प्रतीत होता हे कि 
अव्यक्त, अरूप और तरल अवस्थाओ में अधिक शक्ति और दिव्यता है | 
स्थूल बुद्धि से किसी एक सिद्धान्त को निर्धारित कर उस पर चिपटे 
एहना, अपने को ठोस रूप दे लेना दिव्यता-प्राप्ति का चिह्न नहीं हे । 

दिव्यता प्राप्ति के लिये हमें ठोसपना परित्याग कर ऋजु बनना पड़ेगा, 
क्योंकि संसार की सम्पूर्ण शक्तियाँ तरल हैं, ऋजु है, प्रवाही हैं। स्वरों के 
सम्बन्ध में हम यह कह सकते हें कि स्वरों का रूप निश्चित नहीं है। जब 
ये स्वर व्यञ्जनो से मिलते हैं तो ये अपने रूप का परित्याग कर मात्रा रूप 
(|, ., , D में मिलते हैं? दूसरी तरफ व्यञ्जन अपने रूप को नहीं 

छोड़ते। इसलिये व्यञ्जन ठोस हैं और स्वर अरूप व तरल हैं। इसी प्रकार 
संसार को हम दो भागों में विभक्त कर सकते है- एक शक्ति और दूसरे 
पदार्थ (मैटर) । जितनी भी शक्तियाँ हैं, उनका रूप निश्चित नहीं है। सूर्य 
की किरणें शक्तिरूप हैं, ठोसरूप नहीं हैं, ये पृथिवी पर पार्थिव सामग्री 
से विविध रूप रच डालती हैं। इसी प्रकार अग्नि आदि जितनी भी 
गँ हैं, उनका रूप निश्चित नहीं है। ये सब शक्तियाँ मैटर से एक 

माप से मिलती हैं। प्रत्येक मानवीय विज्ञानशाला में भी किसी 

वस्तु के निर्माण व परीक्षण में अग्नि (हीट) आदि शक्तियों की मात्रा का 
ध्यान रखा जाता हे | जिस प्रकार ये सांसारिक शक्तियाँ मैटर में मात्रा रूप 
में मिलती हे और कुछ का कुछ बना देती हैं। इसी प्रकार स्वर भी 
व्यञ्जनों से मात्रा रूप में मिलकर अनेकों शब्दों का निर्माण करते हैं। 
अनन्त शब्दावलि प्रमुख रूप से स्वरों पर ही आधारित है। उदाहरण के 
रूप में धरा, धारा, धीर, धूर इत्यादि शब्दों में व्यञ्जन तो 'ध' और 'र' ही 
है, परन्तु स्वर-भेद से ये विभिन्न शब्द बन गये हैं और अर्थ भी बहुत 
विभिन्न हो गये हैं, ‘ad स्वरा इन्द्रस्यात्मान .... सर्वे स्पर्शा 
मृत्योरात्मानः'*° अर्थात्‌ सब स्वर बल के स्वरूप हैं और सब स्पर्श 
मृत्युरूप है। 

इससे यह स्पष्ट प्रतीत होता है कि वर्णो में शक्ति रूप तो स्वर 
हैं, जो कि अर्थो की विभिन्नता में मूलकारण हैं। प्राणी जगत्‌ में भी यह 
अव्यक्त प्राण ही है, जो कि इस शरीररूपी पिण्ड में रहता हुआ नवीन 
सर्जन में ब्रह्म को भी मात कर रहा है। वेदों में सामवेद को जो इतना 
महत्त्व दिया गया है, वह सब स्वर के कारण ही है, क्योंकि साम अइ उ 
इत्यादि स्वरों के अतिरिक्त कुछ है ही नहीं। ये अ इ उ आदि स्वर ही 
ऋचा को लेकर तोड़-फोड़ करते हैं। इससे ऋचा साम से सम्पर्क कर 
कुछ की कुछ बन जाती है। जिस प्रकार सूर्य शक्ति मिट्टी से नाना रूप 
रच डालती है, उसी प्रकार साम के स्वर ऋक्‌ रूपी मिट्टी को तोड़-फोड़ 
कर मन्त्र में नवीन रचना व शक्ति भर देते हैं। वैज्ञानिकों का यह कहना 
है कि सम्पूर्ण सृष्टि का अन्तिम रूप शक्ति (एनर्जी) है। उसी प्रकार 
सम्पूर्ण वेद ओ३म्‌ रूपी स्वरशक्ति में समाविष्ट हो जाते हैं। जैसा कि 
वेदों के सम्बन्ध में शास्त्र कहते हैं कि वेदों का सार गायत्री मन्त्र हे, 

गायत्री का सार महाव्याहतियाँ हैं और महाव्याहतियों का सार ओउम्‌ हे 
और यह ओ३म्‌ स्वर है। यह जो सब वेदों का सार ओ३म्‌ को बताया हे, 
यदि इस पर गम्भीरता से विचार करें तो हम इस परिणाम पर पहुँचते हे 
कि मन्त्ररूपी विविध रूपों को नष्ट कर उन्हें 'ओ३म्‌' रूपी अरूप 
अवस्था में ले आये हैं। उपनिषद्‌ की भाषा में 'वाचारम्भणविकारो 
नामधेयं मृत्तिकेत्येव सत्यम्‌’ वाली बात है। वेदों का साक्षात्कार करने 
के लिये यदि हम 'ओ३म्‌' के गान व जप द्वारा अपने आपको श्रोत्र में 
ही एकाग्र कर लेवें तो श्रोत्र में दिव्यता का आविर्भाव हो सकता है, परन्तु 
हमें यहाँ पर इस बात का भी स्मरण रखना चाहिये कि 'ओ३म्‌' रूपी 
. स्वर मात्राओं वाला है। मात्रा माप को कहते हैं। इसलिये ओ३म्‌ की तीन 
मात्रायें तो माप युक्त हैं। भगवान्‌ का यह एक पादरूप है जो कि 
“पादोंऽस्येहाभव॒त्‌ पुन: '*' बार-बार पैदा होता और मरता है। (तिस्रो 
मात्रा मृत्युमत्यः प्रयुक्ताः) ओम्‌ की तीन मात्रायें मृत्युवाली हैं। 
इसलिये चतुर्थ अमात्रा रूप (यत्‌ परः- स महेश्वरः) ही वास्तविक 
परमेश्वर है। यही शब्द ब्रह्म है। जितनी व्यक्त ध्वनियाँ हैं वे तो शब्दब्रह्म 
की सीमित शक्तियाँ हैं। इस शब्दब्रह्मरूपी महान्‌ समुद्र के ये मन्त्र, शब्द 
और वर्ण आदि बुलबुले हैं। इनके द्वारा शब्दब्रह्म का सम्पूर्ण रूप ग्रहण 
नहीं हो सकता। इसलिये “शब्दब्रह्मणि निष्णातः में शब्दब्रह्म का यह 
भाव नहीं है कि वर्णो से निष्पन्न शब्द ही पूर्ण शब्दब्रह्म हैं। शब्दब्रह्म तो 
एक प्रकार का अव्यक्त ध्वनि का व्यापक समुद्र है, जिसमें से बुलबुलों 
की तरह स्फोट होते रहते हैं। इसलिये शब्दब्रह्म में निष्णात बनने के लिये 
जहाँ मन्त्र व ओ३म्‌ आदि और उपाय हैं, वहाँ एक उपाय यह भी प्रतीत 

होता है कि श्रोत्र में सर्वशक्ति से पहुँचकर अव्यक्त ध्वनि का अनुसरण 
किया जाये। यह अव्यक्त ध्वनि वीणा, तानपुरा व सितार आदि की हो 
सकती है, विद्या की अधिष्ठात्री देवी ' सरस्वती' & करकमलों में भी 
प्राचीन कलाप्रेमी ऋषियों ने वीणा ही पकडायी है। वेद में भी कहा हे 
कि- “अभि स्व॑रन्ति बहवों मनीषिणो राजात्रमस्थ भुवनस्य निंसते'” 
अर्थात्‌ बहुत से मनीषी लोग स्वर (ध्वनि) लगाते हैं और इस प्रकार इस 
भुवन के राजा भगवान्‌ का चुम्बन करते हैं। स्वर (अव्यक्त ध्वनि) 
भगवान्‌ का रूप ही है। ओष्ठों से वह गुजरता है, इस प्रकार ओष्ठों से 
उसका स्पर्श होता है, ओष्ठों से यह भगवान्‌ का चुम्बन है। इसलिये स्वर 
में तन्मयता श्रोत्रों में दिव्यता के आविर्भाव का साधन तो है ही, परन्तु 
पूर्णब्रह्म की प्राप्ति में भी महान्‌ सहायक है। एक उपाय यह भी हो सकता 
है कि ब्रह्माण्ड में व्याप्त a, झँ, ध्वनि जो कि निरन्तर कानों में झंकृत 
होती हुई प्रतीत होती है उसी पर मन को केन्द्रित कर दिया जाये। 
मैत्रायणी आरण्यक में आता है कि मनुष्य को द्विविध ब्रह्म का ध्यान 
करना चाहिये- एक शब्द-ब्रह्म ओर दूसरा Waa!” यह शब्दब्रह्म ही 
परब्रह्म का आविर्भाव करने वाला है। उदाहरण रूप में ओ३म्‌ शब्द को 
लिया जा सकता है। ओ३म्‌ शब्द की ध्वनि का अनुसरण करता हुआ 
मनुष्य ध्वनि की समाप्ति पर अशब्दावस्था अर्थात्‌ शून्यावस्था में जा 
पहुँचता है जो कि- 

“अपूर्वेणेषिता'** अथर्व-मन्त्र में हम दर्शा चुके हैं कि ये अपूर्व 

से प्रेरित वाणियाँ जहाँ निधन को प्राप्त होती हैं, वही ब्रह्म है। यही भाव 
यहाँ पर भी है। यही गति है, यही अमृत है, यही भगवान्‌ से मिलन है 
यही निवृत्ति है। जिस प्रकार मकडी जाल बनाने के पश्चात्‌ ऊपर पहुँच 
कर अवकाश प्राप्त करती है, उसी प्रकार 'ओ३म्‌' ध्वनि के ध्यान द्वारा 
परब्रह्म में प्रविष्ट हुआ मनुष्य स्वातन्त्यलाभ करता हे और संसार के 
बन्धनो से सर्वथा मुक्त हो जाता हे। कई शब्दवादियों का यह भी कहना 
हे कि कानों को दोनों अङ्गूठों से बन्द कर हृदयाकाश में हो रहे नाद को 
सुनना चाहिये। इस नाद की तुलना वे सात प्रकार की ध्वनियो से करते 
हैं। नदी, घण्टी, कांसी, चक्र, भेक, विष्कृन्धिका तथा वृष्टि, निर्वात 
इत्यादि विभिन्न ध्वनियाँ हैं। ये विभिन्न ध्वनियाँ अव्यक्त शब्दब्रह्म में 
विलीन होने पर एकरूप हो जाती हे, वही सर्वश्रेष्ठ रूप हे। जिस प्रकार 
कि वृन्दवादन (ओरकेस्ट्रा) ध्वनि भिन्न-भिन्न ध्वनि होते हुए भी 
एकरूपता को धारण कर लेती हैं। यही सर्वश्रेष्ठ रूप है, यही प्राप्तव्य है।” 
MIY में सब वेदों का सार है 

इस उपर्युक्त वर्णन में एक प्रश्‍न और पैदा होता है, जिसका 
समाधान करना भी आवश्यक है कि ओ३म्‌ में सब वेदों का सार है-यह 
कैसे संभव है ? इस सम्बन्ध में शास्त्र तो कहते हैं कि ओ३म्‌ शब्द में 
सब वेद समाविष्ट हैं, परन्तु हम यहाँ शास्त्र प्रमाण न देकर मानवीय 
अनुभव के आधार पर उस पर कुछ प्रकाश डालना चाहते हैं। प्रायः 
मनुष्य इस बात को स्वीकार करेंगे कि रात्रि के समय स्वप्न के एक 
क्षणिक प्रभाव (इम्प्रैशन), जो कि दृश्य या श्रुत रूप में होता है, को यदि 
लिखना व सुनना चाहें तो बह एक विस्तृत रूप धारण कर लेता है। इस 
पर यह शंका पैदा होती है कि एक क्षण में तो मुश्किल से,एक ही शब्द 
ME a 

बोला जा सकता है तो फिर यह विस्तृत शब्दसमूह कहाँ से निकल 
आया ? इस पर हम भी यही अनुमान लगा सकते हें कि एक दैवीय शब्द 
के गर्भ में सब कुछ सन्निहित था। इसी प्रकार समाधिरूपी निद्रा मे 
पहुँचकर योगी इस बात को स्पष्ट रूप से जान सकता है कि किस प्रकार 
एक ओशम्‌ से सम्पूर्ण वेदराशि निकल आयी। इसलिये जब लोक में हम 
स्वप्नगत वाणी का दैवीय अनुभव करते हैं तो वेदरूपी भगवान्‌ की वाणी 
का तो कहना ही क्या। इससे सम्बद्ध एक और प्रश्न पैदा हो सकता है, 
उसके सम्बन्ध में भी दो शब्द हम कह देना उचित समझते हैं और वह 
यह है कि- 


क्या मन्त्रध्वनि का साक्षात्कार वैखरी रूप में? 


इस सम्बन्ध में हम निश्चित तौर पर कुछ नहीं कह सकते कि 
मन्त्रध्वनि का साक्षात्कार वैखरी रूप में होता है कि नहीं, क्योंकि सब 
मनुष्यों के अनुभव में आई यह स्वप्नगत वाणी वेखरी से स्पष्टरूप से 
भिन्न है। एक क्षण में ही इतनी बात कह दी जाती हे और मनुष्य द्वारा सुन 
ली जाती है कि यदि जागृतावस्था में पहुँचकर अन्य मनुष्यों को वह 
स्वप्नगत वाणी सुनाना चाहें तो उस क्षणिक बात के सुनाने में कई मिनट 
लग जाते हे और घण्टों तक लग सकते हैं। यह स्वप्नगत वाणी भी एक 
प्रकार की वाणी है, जो वैखरी से भिन्न है। दूसरे स्वयं वेद ही चार प्रकार 
की मनुष्य में रहने वाली वाणी बताते हैं। यथा “च॒त्वारि वाक्परिमिता 
प॒दानि० ०" चार प्रकार की वाणियाँ हैं जिनमें तीन वाणियाँ तो गुह्य स्तर 
में हैं, जो अत्यन्त सूक्ष्म हे और जो चौथी वैखरी वाणी है, उसे मनुष्य 
बोलते हैं, जिसे मनुष्य इन स्थूल कानों से सुनता है, परन्तु गुह्य में स्थित 
अवशिष्ट तीन वाणियों को सुनने के लिये मनुष्य को कर्णेन्द्रिय के भी 

सूक्ष्मतर ओर सूक्ष्मतम भागों को जागृत करना पड़ेगा। ऋ०१०.७४.४-५ 
ये दो मन्त्र वाक्‌ के दर्शन और श्रवण इन दो रूपों को दर्शा रहे हैं अर्थात्‌ 
OR का श्रवण तो होता ही है, पर दर्शन भी होता है। हमारे विचार में 
यह दर्शन आन्तरिक सूक्ष्म वाक्‌ का है और श्रवण से यहाँ तात्पर्य 
सामान्य वैखरी वाक्‌ के श्रवण से नहीं है। यह भी आन्तरिक सूक्ष्म वाक्‌ 
का श्रवण है। मनुष्य जिस वाक्‌ का प्रयोग करते हैं वह तो प्राय: पुष्पफल 
रहित है। मनुष्य प्राय: अनृतवाक्‌, व्यर्थ बकवास ही किया करते हैं। ये 
दोनों मन्त्र सूक्ष्म वाक्‌ की ओर निर्देश करते हैं। मन्त्र इस प्रकार R- 
उत a: पश्य॒न्न दंदर्श वाचमुत त्व: शृण्वन्न श्रृंणोत्येनाम्‌। 
उतो त्व॑स्मै तन्वं वि संस्रे जायेव पत्य उश॒ती सुवासां:॥ °` 
उत त्वं स॒ख्ये स्थिरपीतमाहु्ैनं हिन्वन्त्यपि वाजिनेषु। 
अधेन्वा चरति माययैष वाचं शुश्रुवाँ अंफुलामंपुष्पाम्‌॥ °` 
अत: वेद की ऋचाओं का श्रवण हृदय के गुह्यस्तर में पहुँच कर 
होता है और यह भी हम निस्संकोच कह सकते हें कि उसका दर्शन भी 
होता है। 
वेदों के साक्षात्कार का कारण हदय है या श्रोत्र 
कईयों के मन में यह शंका पैदा हो सकती है कि वेदों के 
साक्षात्कार का कारण हृदय तो हो सकता हे, श्रोत्र नहीं, क्योंकि श्रोत्र तो 
वाणी के बाह्यरूप वेखरी को ही सुन सकता है, परन्तु वेदों के साक्षात्कार 
में वह कारण नहीं बन सकता, जैसा कि शास्त्रकार भी कहते है- 
` श्रेष्ठो हि वेदस्तपसोऽधिजातो ब्रह्मज्ञानां हृदये सम्बभूव। ` 
__ See See wr 

अर्थात्‌ यह सर्वश्रेष्ठ वेद तप के प्रभाव से ब्रह्मज्ञानियों के हृदय में 
प्रकट हुआ। इस प्रकार शास्त्र वेदों के साक्षात्कार का स्थान हृदयस्थली 
बताते हैं। इस पर हमारा निवेदन यह है कि इन दोनों कथनों में कोई 
विरोध नहीं है। जिस प्रकार स्वप्नावस्था में सब shear मन में सन्निहित 
होती हुई स्वप्नों को देखती हैं, उस अवस्था में हम ये दोनों कथन कर 
सकते हैं कि मन ने स्वप्न देखा अथवा अमुक इन्द्रिय सम्बन्धी स्वप्न 
आया। उसी प्रकार यहाँ भी समझना चाहिये। समाधि अवस्था में सब 
इन्द्रियाँ इस स्थूल शरीर से सिमट कर हृदयकेन्द्र आ पहुँचती हैं। हृदय 
एक महान्‌ जंगत्‌ है, आत्मा का निवास स्थान है। इसमें सब इन्द्रियों के 
जाल fas हुए हैं, जिस इन्द्रियरूपी डोरी को हिलाया जायेगा, उसी 
ऐन्द्रियिक शक्ति का केन्द्र हृदय में जागरित हो जायेगा। इसलिये हृदय के 
श्रुति केन्द्र को जागरूक करने के लिये हमें स्थूल श्रोत्र से ही चलना 
पड़ेगा। वह केन्द्रग शक्ति को जगाने की डोरी है। इस सम्बन्ध में हमें 
एक बात का और ध्यान रखना चाहिये कि आत्मा का सीधा सम्बन्ध श्रोत्र 
से है। 
आत्मा का श्रोत्र से सम्बन्ध 

ऐतरेय ब्राह्मण में आता है कि ‘wor च तद्दाचं च विहरति, 
चक्षुश्च तन्मनश्च विहरति, श्रोत्रं च तदात्मानं च विहरति'” अर्थात्‌ 
प्राणवायु और वाणी का मेल, चक्षु और मन का मेल तथा श्रोत्र और 
आत्मा का मेल करता है। इस प्रकार यहाँ स्पष्ट रूप से श्रोत्र और आत्मा 
का मेल बताया है और भी ग्रन्थों में श्रोत्र और आत्मा के मेल को बताया 
गया है, क्योंकि आत्मा का हृदय के साथ सम्बन्ध हे। अतः श्रोत्र का 

हृदय के साथ भी शास्त्रों में सम्बन्ध बताया गया है। यथा- 'श्रोत्रं हृदये 
(श्रितम्‌) |” 


श्रोत्र में एकाग्रता से दिव्यता-प्राप्ति 


वीणा, सितार आदि वाद्ययन्त्रों की ध्वनि का दूर तक अनुसरण 
करने से श्रोत्र की शक्ति वृद्धि को प्राप्त होती है, क्योंकि ध्वनि-तरंग जो 
कि आकाश में दूर होती जाती है, वह मन्द्र, मन्द्रतर रूप को धारण करती 
जाती है। धीमी होती हुई इस ध्वनि को देर तक सुनने में हमारे श्रोत्र में 
दो क्रियायें होती हैं। एक तो मन अधिकतम रूप में एकाग्र व केन्द्रित 
होता जाता है और दूसरे श्रोत्र की प्रसुप्त शक्ति को उत्तेजित किया जाता 
है। श्रोत्र में मन में एकाग्र होने पर अपान क्रिया सुचारू रूप से प्रारम्भ 
होती है, जिससे श्रोत्र के सूक्ष्म से सूक्ष्म मल विनष्ट हो जाते हैं। श्रोत्र का 
आवरण समाप्त हो जाता है। योगदर्शन के विभूतिपाद में सूत्र है 
'श्रोत्राकाशयो: सम्बन्धसंयमाद्‌ दिव्यं stay’ अर्थात्‌ श्रोत्र और 
आकाश के सम्बन्ध में संयम से दिव्य श्रोत्र की उत्पत्ति होती है। 
“सम्बन्ध-संयम' का भाव यह है कि श्रोत्र ओर आकाश का निरन्तर 
सम्बन्ध बना रहे, सम्बन्ध को रोके रखना, सम्बन्ध टूटने न पावे। 
“इन्द्रिय-संयम' का भी यही भाव है कि इन्द्रिय को रोके रखना। श्रोत्र 
ओर आकाश का निरन्तर सम्बन्ध बना रहे, इसके लिये सबसे उत्कृष्ट 
उपाय यही है कि हृदयस्थनाद, ब्रह्माण्ड में झंकृत शब्द अथवा वीणा 
आदि शब्दों का अनुसरण ये सब साधन हैं। यहाँ एक शंका पैदा हो 
सकती है कि यह तो बहिर्वृत्ति है, इससे दिव्यता का आविर्भाव कैसे 
संभव है ? इस सम्बन्ध में एक निवेदन तो यह है कि मन बहुत चञ्चल 

है। यह क्षण-क्षण में विभिन्न विषयों का स्वाद लेता है। यह विषयास्वादन 
देर तक नहीं टिक सकता। यदि मन का एक ही इन्द्रिय से निरन्तर 
सम्बन्ध बना रहे तो तद्विषयक रसास्वाद ही समाप्त हो जाता है। 
तदूविषयक अशनया ही समाप्त हो जाती है। इसी बात को दृष्टि में रख 
कर शास्त्रकार कहते हैं- 'अन्नेनाशनयां ध्नन्ति'* अर्थात्‌ ऐन्द्रियिक 
अशनया को अन्न देकर शान्त करो। इस शास्त्रवचन से मनोवैज्ञानिक 
विद्वान्‌ फ्रायड के इच्छा पूर्ति के सिद्धान्त (विशफुलफिलमैंट) की पुष्टि 
होती है, ऐसा कई विद्वानों का विचार हो सकता है। यह किसी अंश में 
ठीक भी हो, परन्तु श्रोत्र में दिव्यता की उत्पत्ति के लिये यह व्याख्या ठीक 
न होगी। फ्रायड का सिद्धान्त तो “हविषा कृष्णवर्त्मेव भूय एवाभिवर्धते' 
से मिलता-जुलता हे। अशनया का विनाश तो उसी अवस्था में हो सकता 
है, जब कि एक ही इन्द्रिय का तद्विषय से निरन्तर सम्बन्ध बना रहे । 
“सम्बन्ध-संयम' का यही भाव है और यही रहस्य है। ब्राह्मणग्रन्थ का 
अन्नद्वारा अशनया विनाश का भी यही तात्पर्य है और जो यह इन्द्रिय का 
विषय के साथ निरन्तर सम्बन्ध बना रहने पर भी बहिर्वृत्ति का आक्षेप 
किया जाता है। यह बहिर्वृत्ति योगदर्शन के अनुसार अकल्पिता वृत्ति बन 
जाती है। जैसा सूत्र में कहा भी है कि 'बहिरकल्पिता वृत्तिर्महाविदेहा 
ततः प्रकाशावरणक्षय: १ जब मनुष्य की वृत्ति बाहिर की ओर विषयों में 
जाती है, तब मनुष्य को यह ज्ञान रहता है कि मैं अमुक इन्द्रिय द्वारा 
बाहिर की ओर प्रजाहित हो रहा हुँ, परन्तु जब विषय से निरन्तर सम्बन्ध 
बना रहेगा, तब वृत्ति के बाहिर प्रवाहित होने पर भी अनासक्ति का भाव 
पैदा होगा और फिर शनैः शनैः वृत्ति बाहिर जाती हुई भी बाहिर को नहीं 

जायेगी। खाता हुआ भी नहीं खा रहा, पीता हुआ भी नहीं पी रहा। 
“इन्द्रियाणीन्द्रियार्थेषु वर्तन्ते इति धारयन्‌” की स्थिति हो जायेगी | 

इस प्रकार हमने इस लेख में वेदों के साक्षात्कार के लिये श्रोत्र 
को साधन बताया है। श्रोत्र में दिव्यता के आविर्भाव से ही मन्त्रों का 
दिव्य श्रवण हो सकता है, यह पुष्ट करने का प्रयत्न किया। यह 
बहिर्वृत्तिजन्य साधन है। वेदों के साक्षात्कार का अन्तर्वृत्तिजन्य साधन 
तथा मन्त्रों का दिव्य दर्शन इत्यादि विषयों पर फिर कभी प्रकाश डालेंगे। 
“शरोत्रं वै सम्राट्‌ परमं gal’? इत्यलम्‌॥ 


_ 
शत०ब्रा०१४.६.२०.१२ 

सामवेद का स्मरण आते ही स्वभावतः मन में एक शंका पैदा 
होती है कि सामवेद की वेद के रूप में पृथक्‌ आवश्यकता भी है कि 
नहीं ? कारण यह हे कि उदाहरण के तोर पर यदि हम सामवेद के कुल 
मन्त्रों की संख्या १८७५ मान लेवें तो इनमें केवल ९९ मन्त्र ही सामवेद 
के अपने हैं और सब मन्त्र ऋग्वेद में आ जाते हैं। इससे कई विद्वान्‌ 
सामवेद की पृथकृता में सन्देह करने लगे हैं। उनका यह भी कहना है कि 
ये ९९ मन्त्र, जो कि विद्यमान ऋग्वेदसंहिता में नहीं आये हैं, ऋग्वेद की 
किसी अन्य शाखा संहिता में अवश्य होंगे और फिर आधुनिक वैदिक 
अनुसन्धान में कोई भी विद्वान्‌ सामवेद को उठाकर नहीं देखता। ९९ 
मन्त्रो के लिये कोई उठाकर देख लेवे तो अलग बात है। वैसे सचाई यह 
है कि आधुनिक वैदिक शोध में सामवेद का कोई स्थान नहीं है। 

सामगान के लिये उनका यह कहना है कि ऋग्वेद में और भी 
ऐसे मन्त्र हैं, जिन पर सामगान का नोटेशन लगाया जा सकता है। प्राचीन 
ऋषियों ने वे मन्त्र चुन लिये थे, जिनको आज सामवेद नाम से कहा 
जाता है। आधुनिक विद्वान्‌ यदि चाहे तो सामगान के लिये इन सामवेद 
मन्त्रों के अतिरिक्त अन्य मन्त्र भी चुन सकता है और इन मन्त्रों को छोड़ा 
जा सकता है। यह उसकी अपनी इच्छा पर निर्भर है। एक प्रकार से 
सामवेद को पृथक्‌ रखने की परम्परा चली आ रही है। वैसै सामगान की 
दृष्टि से भी सामवेद की पृथक्‌ आवश्यकता नहीं है, इत्यादि बहुत सी बातें 
सामवेद के सम्बन्ध में कही जाती हैं। इन सब बातों पर विस्तार से तो 
यहाँ विचार नहीं किया जा सकता। संक्षेप में हम अपने विचार रखते हैं। 

प्राचीन युग में सामवेद की महिमा 


प्राचीन समय की ओर हम दृष्टिपात करें तो हमें यह दिखाई देता 
है कि उस समय अन्य वेदों की अपेक्षां सामवेद की ही अधिक महिमा 
थी। भगवान्‌ कृष्ण ने तो श्रीमद्भगवद्गीता में अन्य वेदों को न लेकर 
सामवेद को ही अपना स्वरूप बताया हे। (वेदानां सामवेदो5स्मि)' और 
फिर वेदों में हमें सामवेद को ही हजारों शाखाओं का वर्णन मिलता 21 
(सहस्रवर्त्मा सामवेदः) अन्य वेदों की तो सामवेद की अपेक्षा बहुत ही 
थोड़ी शाखायें हैं। इससे यह पता चलता है कि ब्राह्मणादि वर्ण अधिकतर 
सामवेद का ही प्रमुखरूप से अध्ययन करते थे और तैत्तिरीय ब्राह्मण में 
जहाँ वेदों से सब वर्णो की उत्पत्ति बतायी गई हे, वहाँ सामवेद से 
ब्राह्मणों की उत्पत्ति बतायी हे (सामवेदो ब्राह्मणानां प्रसृतिः) । इसका 
भाव यह है कि ब्राह्मण लोग वेदों का अध्ययन करते थे, परन्तु ब्राह्मणत्व 
में सामवेद ही कारण था। इससे यह भी परिणाम निकल सकता है कि 
सामवेद तो सब ब्राह्मणों को पढ़ना ही पड़ता था, चाहे वे अन्य वेद पढ़ें 
या न पढ़ें, क्योंकि ब्राह्मणत्व का आधार सामवेद ही है। इस प्रकार चाहे 
कुछ भी परिणाम निकलें, इससे यह स्पष्ट है कि सामवेद की महिमा 
प्राचीन समय में अन्य वेदों की अपेक्षा अधिक थी। इसी प्रकार सामवेद 
की प्रमुखता में और भी कई बातें दिखाई जा सकती हैं जिनको हम फिर 
कभी आपके सामने रक्खेंगे। इस प्रकार वैदिक विचार की दृष्टि से 
आधुनिक युग और वैदिक युग में कितनी विभिन्नता है, यह पता चलता 


हे। 

विभिन्नता का कारण 


अब प्रश्‍न यह पैदा होता हे कि प्राचीन युग में सामवेद का इतना 
महत्त्व क्यों था? और अब क्यों नहीं है? इस विभिन्नता का कारण हमें 
तो ऋग्वेद का सामवेद के असली रूप को न जानना ही प्रतीत होता है। 
सामवेद पर विचार करते हुये प्राय: विद्वान्‌ सामयोनि मन्त्रों को ले लेते है, 
परन्तु देखा जाये तो सामवेद में सामयोनि मन्त्रों का कोई विशेष मूल्य 
नहीं है। यह तो उसी प्रकार समझना चाहिये कि पुरुष पर विचार करते 
हुए हड्डी या मुर्दे को तो ले लेवें, परन्तु असली पुरुषरूप आत्मा व प्राण 
को न लेवें। इसी प्रकार सामवेद में सामयोनि मन्त्र तो हड्डी या ढांचा है। 
(ऋगस्थिः साम प्राणः) अथवा ऋक्‌ सामग्री है। संसार की मूर्तियाँ इसी 
से बनी हें- 'क्रग्भ्यो जातां aden मूर्तिमाहु:1” और साम अर्थात्‌ प्राण 
इस क्रक्रूपी सामग्री को लेकर नाना प्रकार के रूप बना रहा हे। जिस 
प्रकार सूर्य पृथिवी पर आकर नाना प्रकार के रूप व विकृतियाँ कर देता 
है। पृथिवी तो केवल जड़ की तरह स्थिर पड़ी रहती है। यह सूर्य ही 
ठोकपीट कर नाना शरीरों का निर्माण कर रहा है। इसमें पृथिवी का क्या 
महत्त्व, सूर्य का ही महत्त्व है। इसी प्रकार सामवेद में क्रचा का क्या 
महत्त्व, यहाँ तो साम का महत्त्व देखना चाहिये और फिर सूर्य द्वारा 
निर्मित ये पार्थिव विकृतियाँ, मनुष्य व अन्य प्राणियों के शरीर तथा 
औषधियाँ व वनस्पतियों के शरीर आदि कोई असत्य नहीं है और नाचीज 
भी नहीं है। इसी प्रकार साम ऋचा में आकर जो विकृतियाँ कर देता है वे 
विकृतियाँ भी नाचीज नहीं हैं, जिनकी हम लापरवाही कर सकें। 


४. शत०ब्रा०१४.४.३.१२, ७.५.२.२.२४, १.६.३.२९.३० 
५. तै०ब्रा०३.१२.९.१ 

८४ वेद-विमर्श 
क्या ऋग्वेद के मन्त्र सामवेद में गए हें? 

जो यह कहते हैं कि ऋग्वेद के मन्त्र सामवेद में गये हे, उनसे 
हमारा निवेदन यह है कि वेदों व अन्य शास्त्रों की अन्त:साक्षी तो यही 
कहती है कि जिस प्रकार अन्य वेद भगवान्‌ से आये, इसी प्रकार सामवेद 
भी भगवान्‌ से आया। इसलिये अन्त:साक्षी के आधार पर तो यह सिद्ध 
नहीं किया जा सकता कि ऋषियों ने सामगान के लिये ऋग्वेद से ऋचाओं 
को चुनकर पृथक्‌ सामवेद का निर्माण किया। और फिर ऋकू और साम 
का वेदों a छान्दोग्योपनिषद्‌ आदि ग्रन्थों में उपमाओं द्वारा जो परस्पर 
सम्बन्ध बताया है, उससे हम किसी और परिणाम पर पहुँचते हैं। 
उदाहरण के तौर पर दो एक उपमायें इस प्रकार दिखाई जा सकती हैं- 
स्त्री ऋक्‌ है, पुरुष साम है। पुरुष से तो स्त्री में वीर्य जाकर निर्माण शुरू 
होता है। स्त्री से पुरुष में क्या जाना हुआ? इसी प्रकार सूर्य (साम) से 
पृथिवी (ऋक्‌) पर तो शक्ति आ रही है, परन्तु पृथिवी से सूर्य में क्या 
पहुँचना हुआ? इसी प्रकार अन्य उपमाओं के सम्बन्ध में भी ऐसा ही 
कहा जा सकता है। इसलिये ऋग्वेद के मन्त्रों का सामवेद में आना-जाना 
कुछ नहीं है। इसके विपरीत उपमाओं को देखकर यदि कोई यह कहना 
चाहे कि सामवेद में जो ऋक्‌ भाग है, वह ऋग्वेद में चला गया है, परन्तु 
ऋग्वेद के मन्त्र सामवेद में नहीं आये तो उसकी बात अधिक युक्तिसङ्गत 
होगी। छान्दोग्योपनिषद्‌ में जो यह कहा गया है- “या ऋक्‌ तत्साम” 
अर्थात्‌ 'जो ऋक्‌ है वही साम है” इसका भाव यह नहीं कि यहाँ 
उपनिषत्कार को ऋग्वेद व सामवेद के मन्त्रों में अभिन्नता अभिप्रेत है। 
मन्त्रों की दृष्टि से यह वाक्य नहीं है। यह तो साममन्त्रों की विकृति 
अवस्था का वर्णन है। जिस समय ऋक्‌ और साम दोनों घुलेमिले होते है 
वहीं यह वाक्य चरितार्थ हो सकता है। इसको हम उदाहरण से अच्छी 

छान्दोग्योपनिषत्‌ के इस उपर्युक्त वाक्य से पहले यह वाक्य 
आता है कि ‘at वाक्‌ सा क्रक्‌' अर्थात्‌ जो वाणी है वही ऋक्‌ है। 
इसको हम इस प्रकार समझ सकते हैं कि जब वाणी अपने वाक्‌ रूप में 
रहती है तो उसे क्रक्‌ नहीं कह सकते। इसी प्रकार ऋक्‌ को वाक्‌ नहीं 
कह सकते, परन्तु जब ऋचा वाणी पर आरूढ़ होती हे, दूसरे शब्दों में 
जब वाणी से ऋचा का उच्चारण करते हैं, तब वाक्‌ और ऋचा दोनों 
आपस में घुलमिल जाती हैं। एक प्रकार से इन दोनो में अभेद हो जाता 
हे, तभी यह कह सकते हें कि या वाक्‌ सा क्रक्‌'। इसलिये यह वाक्य 
इन दोनों के सम्मिलन को बताने के लिये हैं और यही सम्मिलन 'ब्रह्म' 
की परिभाषा में है। “त्रयं यदा विन्दते ब्रह्ममेतत्‌’ जब जीव, प्रकृति तथा 
परमात्मा तीनों का मेल हो जाता है, उस विशेष अवस्था को ब्रह्म कहते 
हैं। यहाँ पर भी गौणीवृत्ति से यह कहा जाता है। कि जो जीव है, वही 
ब्रह्म है या सब कुछ ब्रह्म है। इसी प्रकार “या ऋकू तत्साम' वाक्य भी 
ऋक्‌ और साम के परस्पर सम्मिलनों को बता रहा है, परन्तु यदि और 
गम्भीरता से विचार किया जाये तो ऋचा और साम का मेल हो जाना या 
भेद हो जाना यह तो सब काल्पनिक है। संसार में हम यह देखते हैं कि 
जिनका नित्य सम्बन्ध होता है, वहाँ भी भेद की कल्पना कर ली जाती 
है। छान्दोग्योपनिषत्‌ में ही ऋक्‌ और साम का नित्य सम्बन्ध माना हे। 
इस उपनिषत्‌ पर भाष्य करते हुये श्री शंकाराचार्य ने “पृथिव्यम्निद्टयं 
नित्यसंश्लिष्टमृक्‌ सामनी sa’ ऐसा लिखा है। इसमें पृथिवी और अग्नि 
को ऋकू और साम की तरह नित्य संश्लिष्ट माना है। पृथिवी और अग्नि 
को हम कल्पना में तो पृथक्‌ कर सकते हैं, परन्तु पृथिवी को अग्नि से 
पृथक्‌ करके दिखा दें, यह हो नहीं सकता। बिना अग्नि के पृथिवी एक 
क्षण भी ठहर नहीं सकती। इस प्रकार ऋक्‌ साम का भी नित्य सम्पर्क है। 
पार्थक्य तो एक काल्पनिक मन्तव्य है, क्योंकि सामवेद में बिना साम के 

ऋक्‌ रह ही नहीं सकती और वेदों की अन्त:साक्षी तो सामवेद को भी 
भगवान्‌ से उसी प्रकार से आया हुआ मानती है, जिस प्रकार अन्य वेद 
आये और वह रूप क्रक्‌ और साम का नित्य संश्लिष्ट रूप ही हो सकता 
है, क्योंकि केवल ऋचा साम नहीं हो सकती और उपमाओं से यह सिद्ध 
होता है कि जो कुछ भी जाना चाहिये वह सामवेद से ही ऋग्वेद में जाना 
चाहिये। ऋग्वेद से सामवेद में कुछ नहीं जा सकता। एक और कल्पना 
है, वह यह कि यदि हम यह भी मान लेवें कि “वेद त्रयी' की उत्पत्ति 
अग्नि, वायु तथा सूर्य से हुई है। अपनी परीक्षाशाला (अध्यात्म 
परीक्षाशाला) में बैठे ऋषियों ने वेदत्रयी के दर्शन fea उन्हें सामवेद का 
सम्बन्ध सूर्य से दिखाई दिया होगा। शास्त्रों ने भी सामवेद का द्युलोक से 
सम्बन्ध माना है। इस उपमा से हम यह कह सकते हें कि सम्पूर्ण सूर्य 
पृथ्वी पर आ रहा है। केवल उसका मण्डल (बिम्ब, घेरा) वहीं बचा 
रहता है। अतः सूर्य का प्रतिनिधित्व करने वाले साम के ही सम्पूर्ण मन्त्र 
ऋक्‌ में जाने चाहिये, न कि ऋग्वेद के मन्त्र सामवेद में जाने चाहियें। 
और यदि हम उन आधुनिक विद्वानों के दृष्टिकोण से भी वेदों पर 
विचार करें, जो कि वेदों को परमात्मा का ज्ञान न मानकर ऋषिकृत मानते 
हैं और यह मानते हैं कि ऋग्वेद में से सामगान सम्बन्धी ऋचाओं को 
चुनकर वेद के रूप में एक पृथक्‌ सामवेद बना लिया है तो इनके मत में 
भी सामवेद में ऋक्‌ का कोई मूल्य नहीं है। सामवेद की गति या आत्मा 
तो साम अर्थात्‌ स्वर ही है। इसलिये यदि हम ऋचाओं का अर्थ कर भी 
दें तो सामवेद का वह अर्थ नहीं हुआ। इस प्रकार सामवेद ऋग्वेद हो 
जाता है। वैसे आजकल हो भी यही रहा है कि प्रायः विद्वान्‌ चारों वेदों 
को एक किये हुए हैं। ऋक्‌ का ऋक्त्व क्या है? यजुः का यजुष्ट्व क्या 
हे? और साम का सामत्व क्या है? इत्यादि बातों पर कोई विचार नहीं 
अब फिर महर्षि वेदव्यास की आवश्यकता है, जो कि 

एक हुये वेद को चार में विभक्त कर देवे। हम यह कल्पना कर सकते हें 
कि महर्षि वेदव्यास के समय भी चारों वेदों की यही अवस्था हो गई 
होगी। सामवेद का असली अर्थ तो गानक्रिया में है। ऋक्‌ स्थूल है तो 
साम सूक्ष्म है। हम जब तक सूक्ष्मता में प्रवेश न करेंगे, तब तक हम 
साम की सृष्टि को न जान सकेंगे। कोई यह कह सकता है कि ये साम 
विकृतियाँ ही संसार के विभिन्न रूपों को शाब्दिक प्रतिकृति हैं या संसार 
में जो प्राण की विविध सृष्टियाँ हे, उन्हीं के ये सामरूप हैं। कोई इनसे भी 
बढ़कर यह कह सकता है कि विविध-विविध प्रकार के सामों द्वारा 
प्रकृति में हम विभिन्न-विभिन्न प्रकार की रचनायें कर सकते हैं। शास्त्रों में 
भी ऐसा बहुत वर्णन आता है, वहाँ वेदों व मन्त्रों से संसार का निर्माण 
बताया हे। यह विषय बहुत गहन है, इस पर हम फिर कभी लिखेंगे। 
साम के कई अवयव हैं, उन सब पर विचार हो तो साम पर 
पूर्णरूप से विचार हो सकता है। यहाँ उन सब पर तो विचार हो नहीं 
सकता, परन्तु यह निस्सन्देह कहा जा सकता है कि साम की आत्मा व 
निजरूप स्वर है। इस स्वर पर विचार कर लिया जाये तो यह समझना 
चाहिये कि साम पर बहुत कुछ विचार कर लिया गया। स्वर से हमारा 
तात्पर्य सामगान व सङ्गीत स्वर से है। यह हमने अपनी 'वलासुर-वध' 
पुस्तक के “स्वर में शक्तियाँ' नामक अध्याय में दर्शया है। कई विद्वानों 
ने सामवेद पर लिखा और भाष्य तक किया, परन्तु उन्होंने स्वर को 
अत्यधिक नगण्य माना। ये उनके अपने विचार हो सकते हे, परन्तु शास्त्रं 
के आधार पर हम तो साम (स्वर) की बड़ी शक्ति मानते हैं। शब्द, 
ध्वनि, स्वर का प्रकृति पर कितना अधिक प्रभाव है? यह वेदादि शास्त्रों 
में तो है ही, परन्तु पाश्चात्य विद्वान्‌ भी इसकी शक्ति को मानते हैं और 
अपनी परीक्षाशालाओं में निरन्तर परीक्षा कर रहे हैं, परन्तु अपने यहाँ के 
वेदादि शास्त्रों के उच्च कोटि के विद्वान्‌ सामवेद को भक्ति का ग्रन्थ मान 

कर स्वर को अत्यन्त नगण्य समझते हैँ। उनसे हमारा निवेदन यह हे कि 
यदि सामवेद की भक्तिपरक अर्थ में ही समाप्ति है तो क्या क्रग्वेद मना 
करता था कि ऋग्वेद में रहते हुए मन्त्रो के भक्तिपरक अर्थ न करो? 
इससे तो सामवेद की वेद के रूप में पृथक्‌ मानने की आवश्यकता ही 
नहीं रहती, परन्तु प्राचीन ऋषियों ने स्वर की महिमा को जाना और 
उसकी शक्ति का प्रत्यक्ष किया। 
स्वर एक बहुत बडा विषय है। यह शब्द व ध्वनि के अन्तर्गत ही 
Cl इसलिये इसकी शक्ति व सामर्थ्य को जानने के लिये हमें शब्द व 
ध्वनि पर पूर्ण विचार करने की आवश्यकता हे। अब हमें यह चाहिये किं 
प्राचीन साहित्य में शब्द व ध्वनि के सम्बन्ध में जो कुछ भी कहा गया हे 
उस सम्बन्ध में परीक्षा करें। केवलमात्र प्रमाणों से व पुस्तकीय ज्ञान से 
सन्तुष्ट हो जाना पर्याप्त नहीं है। ब्राह्मणादि ग्रन्थों में जो विविध-विविध 
प्रकार के सामों की शक्तियाँ बताई हैं, उनका परीक्षाओं द्वारा निश्चय कर 
व प्रमाणित कर आधुनिक वैज्ञानिक जगत्‌ में रखना होगा। तभी वैदिक 
साहित्य की वास्तविक उन्नति होगी। शब्द की शक्ति बताने के लिये 
भारतीय साहित्य में बहुत सी किंवदन्तियाँ प्रचलित हैं। उदाहरण के तौर 
पर दो एक किंवदन्तियाँ इस प्रकार हैं कि-भृङ्गी किसी भी कीड़े को 
अपनी मिट्टी की गुफा में चारों ओर बन्द कर गुञ्जारती है और उस गूञ्ज व 
शब्द से कीड़े का रूप बदल कर भृङ्गी का रूप हो जाता है। बलाका 
बादल की गर्जना से गर्भ को धारण करती है। इसी प्रकार वेद में से भी 
शब्द की शक्ति व सामर्थ्य बताने वाली किंवदन्तियाँ दिखाई जा सकती 
हैं। कहने का भाव यह है कि शब्द की इस महान्‌ शक्ति को सत्य सिद्ध 
करने के लिये हमें केवलमात्र पुस्तकीय ज्ञान पर ही सन्तोष न कर लेना 
चाहिये, अपितु अपने जीवन को परीक्षामय बनाकर इनकी सत्यता सिद्ध 
करनी नाहिये ee A eere आदमी" भी"समैझ *्सकताहे कि शब्द 

व ध्वनि का प्रकृति पर प्रभाव पड़ता है और उसमें परिवर्तन हो जाता है। 
जब मिलिटरी का बैण्ड बजता है तो शूरवीरों के अङ्ग फड़कने लगते है । 
करुणाजनक सङ्गीत हो रहा तो मनुष्य का हृदय द्रवित हो जाता हे और 
वह रोने लगता है। भला उनसे पूछो कि बैण्ड के स्वर से तुम्हारे अङ्ग 
क्यों फड़कने लगे और सङ्गीत से क्यों रोने लगे। प्रकृति में संघर्ष व रगड़ 
आदि से तो क्रियायें प्रारम्भ होती हैं तो यहाँ किसकी रगड़ हुई ? कोई 
यह कहे कि सङ्गीत का मन पर असर हुआ, इससे अङ्ग फड़कने लगे। 
इस पर भी प्रश्न वैसा का वैसा ही बना रहता है। मन पर ही क्यों असर 
हुआ और मन भी तो प्राकृतिक है। स्थूल दृष्टि से कहना चाहें तो यह कह 
सकते हैं कि ध्वनि का स्वर मन पर जाकर टकाराया और मन में 
तदनुकूल गतियाँ प्रारम्भ हो गईं और इस मन की गति के अनुकूल स्थूल 
शरीर में गतियाँ व क्रियायें होने लगीं। इस प्रकार शब्द व ध्वनि से ही 
सम्पूर्ण संसार की क्रियायें हो रही हैं। मनुष्य समाज के सब व्यवहार 
शब्द पर ही आश्रित हैं। किसी भी चीज का स्थूल सृष्टि पर जो प्रभाव 
होता है, उसको तो हम जान लेते हैं और विश्वास कर लेते हे, परन्तु 
सूक्ष्म जगत्‌ पर क्या प्रभाव होता है और कैसा होता है, यह हम नहीं 
जान पाते, इसलिये हमें विश्वास नहीं होता। भगवान्‌ की तरफ से शब्द व 
ध्वनि का संसार पर जो प्रभाव, निर्माण व विनाश की क्रियायें हो रही है, 
वह तो हो ही रही हैं, परन्तु मनुष्य भी अपने शब्द में इतनी शक्ति पैदा 
कर सकता है कि शब्दोच्चारण के अनन्तर ही स्थूल पदार्थ पर प्रभाव 
दृष्टिगोचर हो जाये। ऋषियों व महर्षियों की वाणी में वह शक्ति होती थी 
कि जो वर व शाप के द्वारा स्थूल चक्षु को भी दृष्टिगोचर हो जाती थी। 
इस प्रकार सामान्य शब्द में ही बड़ी भारी शक्ति है, परन्तु शब्द व ध्वनि 
के स्वर रूप में तो ओर भी गहरी शक्ति है। 

९० वेद-विमर्श 
सामवेद का स्वर नित्य है 


सामवेद का स्वर भी नित्य है, क्योंकि वह भी स्वयं भगवान्‌ ने 
ऋषियों को दिया है। अथर्ववेद में आता है कि 'उच्छिष्टे स्वर: साम्नो ० '* 
अर्थात्‌ साम का स्वर उच्छिष्ट रूप भगवान्‌ में सन्निहित हे। इससे यह 
स्पष्ट है कि साम मन्त्रों के साथ-साथ स्वर भी भगवान्‌ से प्राप्त हुए है । 
अब विचारणीय यह है कि वह कौनसा स्वर है, जो भगवान्‌ से प्राप्त हुआ 
होगा। इस सम्बन्ध में हम इतनी कल्पना कर सकते हें कि बीज रूप में 
भगवान्‌ ने स्वर दिया होगा, परन्तु उसमें विविधता ऋषियों ने पैदा को 
होगी। जिस प्रकार परमात्मा की तरफ से प्रदत्त फलों को कल्मी बना 
लिया जाता है और इस तरह से उनके सैकड़ों विविध रूप हो जाते हे 
इसी प्रकार भगवान्‌ से प्राप्त स्वर को ग्रहण कर ऋषियों ने कुछ न कुछ 
फेरफार कर विविध गान प्रचलित किये होंगे। अब उस नित्य स्वर के 
निर्माण के लिये आवश्यकता इस बात की है कि उच्छिष्ट रूप भगवान्‌ से 
ही हम पुन: स्वर को ग्रहण करें। प्रश्‍न यह हो सकता है कि वह साम व 
स्वर कहाँ है? और उनको केसे ग्रहण करें। इस सम्बन्ध में उदाहरण रूप 
में दो-एक बातें कही जा सकती हैं। एक तो यह कि साम को भगवान्‌ के 
लोम बताया गया है-“सामानि यस्य॒ लोपानि।'” 

अर्थात्‌ जिस प्रकार मनुष्य के शरीर में से चारों ओर लोम निकल 
रहे हैं, उसी प्रकार भगवान्‌ के शरीर में से भी साम (स्वर) लोम के 
समान चारों ओर निकल रहे हैं। इसलिये हम यह कह सकते हैं कि साम 
सर्वत्र व्यापक है, केवल उनको ग्रहण करने की याचना पैदा करनी 
चाहिये। इस सम्बन्ध में एक बात और कही जा सकती है, वह यह कि 

साम व स्वर का सम्बन्ध द्युलोक से हमारे शास्त्रों में बताया गया है। 
जिस प्रकार मनुष्य के शरीर में लोम सर्वत्र होते हुए भी शिर मैं प्रमुख 
रूप से होते हैं, उसी प्रकार उस परमपुरुष में साम सर्वत्र व्यापक होते 
हुए भी शिर स्थानीय द्युलोक में प्रमुख रूप से होते हैं। वेद में भी ऐसा 
ही वर्णन आ है। वहाँ आता है कि-'गायत्साम॑ नभन्यम्‌” 

अर्थात्‌ गाया जाता हुआ साम द्युलोक के लिये श्रेष्ठ साधन है और 
ऋग्वेद के सूक्त में इन्द्र के लिये सामगान का वर्णन आता है (इन्द्राय 
साम॑ गायत)'। यहाँ पर इन्द्र को प्राय: प्रत्येक मन्त्र के अन्त में 
“पतिर्दिव:” द्युलोक का पति कहा गया है। इस सब का भाव यही है 
कि यह मन्त्र द्युलोक स्थानीय भगवान्‌ के विशिष्ट रूप के लिये सामगान 
का वर्णन करता है। इसी प्रकार एक मन्त्र और आता है जिसमें साम का 
सूर्य के साथ सम्बन्ध बताया गया है। वह इस प्रकार है- 

'अर्चन्त एके महि साम॑ waa तेन॒ सूर्यमरोचयन्‌’ 

अर्थात्‌ कई अर्चना करते हुए महान्‌ साम को अपने अन्दर 
उद्बुद्ध करते हैं। इससे वे अपने अन्दर सूर्य को प्रदीप्त करते हें। इसलिये 
द्युलोक से चारों ओर बिखर रहे साम अर्थात्‌ स्वर को हमें ग्रहण करने का 
प्रयत्न करना चाहिये। अब प्रश्‍न यह है कि उस स्वर को हम कैसे ग्रहण 
करें। इस सम्बन्ध में एक कल्पना मन्त्र के आधार पर यह हो सकती है 
जैसा कि-मन्त्र में कहा गया है-“दिशां प्रज्ञानां स्वरयन्तमर्चिषा०" 

अर्थात्‌ प्रज्ञाओं की दिशाओं को अपनी अर्चियो के द्वारा वह सूर्य 
स्वरयुक्त करता हे । 

मनुष्य की अपनी-अपनी प्रज्ञाओ अर्थात्‌ बुद्धियों की जो दिशायें 
हैं, उनमें स्वर का ग्रहण किया जा सकता है। मनुष्य में जो इन्द्रियाँ व 
बुद्धि आदि ज्ञान के साधन हैं, इनकी दो दिशायें हो सकती हैं। एक तो 
बाह्य दिशा और दूसरी अन्दर की दिशा। बाह्य दिशा की ओर जाने से तो 
ये इन्द्रियाँ आदि भोगों में विचरती हैं और अन्दर की दिशा की तरफ जाने 
से इन्हें असली ज्ञान प्राप्त होता है। स्वर ज्ञान भी अन्तर्मुख होने पर ही हो 
सकता है। अध्यात्म मार्ग में जाते हुए यदि दूरस्थ घण्टा, वेणु, वीणा 
आदि का शब्द सुना जा सकता है तो सर्वत्र व्यापक साम के स्वर भी 
पकड़े जा सकते हैं। केवल और भी सूक्ष्म बनने की आवश्यकता है और 
ऐसे कई मन्त्र हैं जो यह निर्देश करते हैं कि आत्मा, परमात्मा तथा सब 
वेदादि शास्त्र हमारे अन्दर ही विद्यमान हैं। हमें अन्तर्मुख होकर मन की 
अन्तर्निहित ग्रच्छन्न गुहाओं को टटोलना चाहिये और यह देखने का प्रयत्न 
करना चाहिये कि मन के किस स्तर में या किस अन्तर्निगूढ गुफाओं में ये 
वेद रथ की नाभि में आरों की तरह जुड़े हुए हैं-“यस्मिन्नच: साम 
wisa यस्मिन्‌ प्रतिष्ठिता रथनाभाविवाराः।' ` 

इस प्रकार जब अन्तर्मुख होकर हमारी यह प्रबल इच्छा होगी कि 
हम साम के असली स्वरों को भगवान्‌ से प्राप्त करें तो भगवान्‌ अवश्य ही 
हमारी इच्छा को पूर्ण करेंगे। इसलिये आवश्यकता इस बात की हे कि 
हम अपने जीवनों को परीक्षामय बनावें। हमारी वैदिक संस्कृति के जो 
अनन्त रत्न भी लग जायें तो कोई परवाह नहीं। अन्त में हमारी भगवान्‌ 
से यह विनम्र प्रार्थना है कि वह हमें शक्ति दे, सामर्थ्य दे और सद्बुद्धि 
दे, जिससे कि हम भगवान्‌ के दिव्य प्रकाश को सर्वत्र फैला सकें। 

बृहत्‌-रथन्तर 


बृहत्‌ और रथन्तर ये दो वेद की रहस्यमयी गुह्य संज्ञा हे । शास्त्रों 
में इन्हें दैव्य मिथुन माना गया है। यथा 'देव्यं मिथुनं प्रजननं यद्‌ उभे 
बृहद्‌ रथन्तरे'' अर्थात्‌ ये बृहत्‌ और रथन्तर दिव्यता के प्रजनन में 
दैव्यमिथुन हैं। आधुनिक भाषा में कहना चाहें तो यह कह सकते हैं कि ये 
दो विभाग हे और दो अवस्थायें हैं। जो वस्तु इन दो विभागों में विभक्त 
होती है और दो अवस्थाओ में गुजरती है, वे भी बृहत्‌-रथन्तर की कोटि 
में आ जाती है। सामवेद की दृष्टि से ये दो साम हे, जिनके ज्ञान द्वारा ये 
अवस्थायें पैदा की जाती हैं। वैदिक साहित्य में इन दोनों का वर्णन प्राय: 
एक साथ तथा सहचारी रूप में आता है। इनके साहचर्य को कई रूपों में 
दिखाया जा सकता है। उदाहरणार्थ कुछ इस प्रकार है- 

१-एक दूसरे के पूरक 

२-एक वस्तु के दो पार्श्व (पक्ष) 

३-किसी घटना व कार्य के पूर्वोत्तर भाग। 

४-कारण व कार्य इत्यादि। 


बृहत्‌-रथन्तर में पौर्वापर्य 


बृहत्‌ और रथन्तर में किसी भी प्रकार का साहचर्य होते हुये 
सबमें एक बात सामान्य है और वह यह है कि उनमें पौर्वापर्य है और 
इनका प्रवाह बृहत्‌ से रथन्तर की ओर है। अथर्ववेद में रोहित का वर्णन 
करते हुए इन के पौर्वापर्य और प्रवाह को इस प्रकार दिखाया है। 

९४ वेद-विमर्श 
बृहर्देनमनु वस्ते पुरस्तात्‌ रथंत॒रं प्रति गृह्णाति पश्चात्‌॥ ` 

रोहित को सबसे पहले बृहत्‌ धारण करता है, पीछे रथन्तर। 
रोहित नाम रोहण शक्ति का है और बृहत्‌ रथन्तर द्युलोक व पृथिवी लोक 
हैं। द्युलोक बृहत्‌ है और पृथ्वीलोक रथन्तर है।' इस आधार पर अथर्ववेद 
के रोहित सूक्त के उपर्युक्त मन्त्र का भाव यह हुआ कि इस सौरमण्डल 
में सर्वप्रथम उत्पत्ति द्युलोक में होती है और बाद में पृथिवी में और यह 
उत्पत्ति प्रक्रिया द्युलोक से पृथिवी लोक की ओर प्रवाहित होती है। 

सृष्टि का सर्जन करने के लिये भगवान्‌ ने रोहित का तथा प्रकृति 
ने रोहिणी का रूप धारण किया ओर अपने स्वामी रोहित के अनुकूल 
ब्रतवाली होकर यह रोहिणी प्रकृति सृष्टि का सर्जन करने लगी। मन्त्र में 
कहा हे- 'अनुंब्रता रोहिणी रोहिंतस्य।”" 
दो पार्श्व व दो पंख 

बृहत्‌ और रथन्तर एक वस्तु के दो पार्श्व हैं अथवा एक पक्षी के 
शै पंख हैं। देवताओं ने जब रोहित की उत्पत्ति की तो एक पार्श्व व पक्ष 
बृहत्‌ था और दूसरा रथन्तर। मन्त्र में आता है- 

बृहदुन्यतः पक्ष आसाँद्‌ रथन्तरमन्यतः सबले स॒ध्रीची।* 

अर्थात्‌ रोहित की उत्पत्ति में एक पक्ष बृहत्‌ तथा दूसरा रथन्तर 
था। ये दोनों समान बलवाले व साथ मिलकर चलने वाले हैं। 

इसी प्रकार जिस क्षेत्र में जिस दृष्टि से जिनके लिये बृहत्‌ और 


2, अथर्व०१३.३.११ 
३. शत०ब्रा०९.१.२.३७ 
४. अथर्व०१३.१.२२ 

रथन्तर का प्रयोग हुआ हे, वहाँ पौर्वापर्य क्रम, पार्श्वद्zय और पक्षद्वय में से 
कोई भाव अवश्य होना चाहिये। उदाहरण के रूप में वाणी को लें तो 
स्वर व ध्वनि की दृष्टि से प्राण बृहत्‌ है और वाक्‌ रथन्तर है। विषय की 
दृष्टि से देखें तो मन बृहत्‌ है और वाक्‌ रथन्तर है, क्योंकि मन जो सोचता 
है वही वाणी द्वारा प्रकट किया जाता है। 'बृहच्चं Wat चानूच्ये$ 
आस्तांम्‌” इस मन्त्र में भी यही उपर्युक्त भाव दृष्टि में रखने हैं। इस 
प्रकार प्रत्येक क्षेत्र में पौर्वापर्य क्रम व पक्षद्वव आदि रूप में बृहत्‌ और 
रथन्तर का निर्णय किया जा सकता है। उदाहरण के रूप में बृहत्‌ और 
रथन्तर के कुछ रूपों और क्षेत्रों को हम यहाँ तालिका में दिखाते हैं। 
वैदिक साहित्य में इनका प्रयोग हुआ है- 


क्रम बृहद्‌ रथन्तर 
१. मन वाक्‌ 
२. प्राण वाक्‌ 
a प्राण अपान 
¥. उत्तरपक्ष दक्षिण पक्ष (अथर्व०१३.३.१२) 
५. द्युलोक पृथिवीलोक | 
६. आदित्य अग्नि 
७. साम ऋक्‌ 
८. क्षत्र ब्रह्म 
Ce रोह स्तोभ 
१०. अनन्त अन्तवान्‌ 
११. अर्वाची (देवहूतिः) ऊर्ध्वा (देवहूतिः ) 
१२. हस अस 
६. अथर्व०१५.३.५ 

१३. बहिर्निधन अन्तर्निधन 
१४. विराट्‌ सम्राट्‌ 
१५. भरद्वाज वसिष्ठ 
१६. ग्रीष्मऋतु वसन्तऋतु 
१७. रम्‌ ऐडम्‌ 


इस प्रकार उदाहरण के तौर पर बृहत्‌ और रथन्तर के कुछ रूप 
हमने ऊपर प्रदर्शित किये हैं। इनमें और भी कई रूपों का परिगणन हो 
सकता है। 

अब हम उदाहरणार्थ कुछ क्षेत्रों में बृहत्‌ और रथन्तर के प्रयोग 
पर विस्तार से विचार करते हैं। 


मन और वाक्‌ 

मन और वाक्‌ इन दोनों में मन बृहत्‌, है और वाक्‌ रथन्तर है। 
जो विचार मन में पैदा होते हें, वे वाणी द्वारा प्रकट किये जाते हैं। इस 
प्रकार मन और वाणी में पौर्वापर्य क्रम विद्यमान है। एक स्थल पर 
रथन्तर को सान्त। मन अनन्त है, अक्षय भण्डार हे, पर वाणी सीमित 


और सान्त है। 


बृहत्‌ 
ताण्ड्य महाब्राह्मण में आता है कि “प्रजापति ने कामना की कि 


७. ता०ब्रा०७.६.७ जै०ब्रा०१.१२८ मनो वे बृहद्‌ वाग्‌ रथन्तरम्‌। ऐ०ब्रा०४.२७ वाग्‌ 
वै रथन्तरं मनो बृहत्‌। 

८. ता०ब्रा०११.१.३ मनस्तपूर्वं वाचो युज्यते मनो हि पूर्व वाचो यद्धि 
मनसा5भिगच्छति तद्वाचा वदति। 

९. जैS्ब्रा०१.२९३ यो चै बृहद्‌ रथन्तरयोरन्तवच्चानन्तं च वेदान्तं हि श्रियै 

मैं बहुत हो जाऊं अर्थात्‌ प्रजनन करू।'” यह सोचकर उसने चुपचाप 
मन से ध्यान किया। इस प्रकार ध्यान करने से उसके मन में जो कुछ था, 
उसने बृहत्‌ का रूप धारण कर लिया। “प्रजापति ने जब बृहत्‌ और 
रथन्तर का सर्जन किया, तब उसने मन को ही बृहत्‌ रूप में देखा और 
वाकू को रथन्तर नाम से Gea’ 

मनुष्य जब बाह्य संसार से सम्पर्क हटाकर अन्तर्मुखी अवस्था में 
मन में स्थित होता है अथवा किसी एक विषय का चिन्तन करता है तो 
उस विषय के पक्ष-विपक्ष में अनेक प्रकार के संकल्प-विकल्प उठते हैं 
ओर विचारों का एक विशाल रूप पैदा हो जाता है। व्यक्ति जितना भी 
ज्ञानी और प्रतिभा सम्पन्न होगा, उतना ही अधिक विचार जगत्‌ व्यापक 
होगा। पारोवर्यवित्‌ वेत्ताओं में तो यह मानसिक जगत्‌ सीमातीत और 
व्यापक रूप धारण कर लेता है। “भगवान्‌ में भी जब सृष्टि-निर्माण की 
कामना हुई तो मनस्तत्त्व के रेतस्‌ और बीजरूप में यह उत्पन्न हुई” ।” 
कालान्तर में यह सृष्टि की अनन्तविधता में परिणत हो व्यापक हो गई। 
यह भगवान्‌ की मानस सृष्टि है। इस प्रकार मनोगत भाव और विचार जब 
महान्‌ रूप को धारण कर लेते हैं, तब वेद के शब्दों में मन को बृहत्‌ 
कहा जाता है। मन को बृहत्‌ कह दो या मनोगत भावों को बृहत्‌ कह दो 
बात एक ही है। शास्त्रों में दोनों के लिये बृहत्‌ कहा गया है। 

वास्तव में बृहत्‌, सामान्य जनों के मनों का वाचक नहीं है। यह 


१०. ता ब्रा०७.६.१ प्रजापतिरकामयत बहुस्यां प्रजायेयेति स तूष्णीं मनसा ध्यायत्‌ 
तस्य यन्मनस्यासीत्‌ तद्‌ बृहत्‌ समभवत्‌॥ 

११. जे०ब्रा०१.२.२८ प्रजापतिर्यद्‌ बृहद्‌ रथन्तरे असृजत स मन एवाग्रे बृहत्‌ 
अपश्यत्‌ वाचं रथन्तरमभिव्याहरत्‌॥ 

१२ ऋ०१०.१२९.४ कामस्तदग्रे सम॑वर्तृताधि मनसो रेत: प्रथमं यदासीत्‌। 

दैव्य मिथुन में से एक है। वेद के शब्दों में बृहत्‌ एक महान्‌ अक्षय 
भण्डार है, जिससे कि प्रत्येक प्राणी के अपने-अपने मन बने हैं। 
आथर्वणी* ऋचा में जहाँ मनुष्य के प्राण तथा चक्षु आदि इन्द्रियों के 
आदि स्रोत का परिगणन किया है, वहाँ मन का आदि स्रोत बृहत्‌ को 
बताया गया है। इसलिये बृहत्‌ साधारण मन नहीं है। धात्वर्थ के आधार 
पर यह प्रवृद्ध मन (वृहि वृद्धौ) है। बृहत्‌ मन की सीमा विशाल व 
व्यापक है। जैमिनीय ब्राह्मण के आधार पर यह दैव्य मन है। कोई भी 
बात मन में आते ही अंकुरित और पुष्पित व पल्लवित होनी शुरू हो 
जाती है ओर शनैः शने: प्रवृद्ध होकर महान्‌ रूप को धारण कर लेती है। 
अतः मन का बृहत्‌ नाम सार्थक है। बृहत्‌ मन के दो गुण हैं- एक वह 
आदि रूप है अर्थात्‌ मानव चेतना का आदि और प्रारम्भ है, भावों और 
विचारों की शुरूआत है। दूसरा ऊर्ध्व की sient करना हे। अतः 
ताण्ड्य-ब्राह्मण में कहा है 'आदिर्बृहत: ऊर्ध्वमिव हि बृहत्‌“ इससे यह 
स्पष्ट है कि सामान्य जन के मन का यहाँ ग्रहण नहीं करना है, क्योंकि 
सामान्य मन की गति ऊर्ध्व को न होकर नीचे की ओर होती है। 

मन से वाक्‌ की ओर 

ताण्ड्य महाब्राह्मण में कहा है कि- 
स आदीधीत गर्भा वै मेऽयमन्तर्हितस्तं वाचा प्रजनया इति॥ `` 


मन रूप प्रजापति ने यह सोचा कि यह गर्भ मेरे अन्तर्‌ निहित है। 
इसमें वाणी द्वारा प्रजनन करूं अर्थात्‌ जो विचार मन में निहित है, उन्हें 


१३. अथर्व०५,१०.८ बृहता मन उपह्वये मातरिश्वना प्राणापानौ। सूर्याच्चक्षुरन्त- 
* रिक्षाच्छोत्रें पृथिव्याः शरौरम्‌। सर॑स्वत्या वाचमुप॑ हृयामहे मनोयुजां॥ 
१४. ता०ब्रा०८.३.११ 

वाणी द्वारा प्रकट HE 
स वाचं व्यसृजत सा वाग्‌ रथन्तरमन्वपद्यत॥ `` 


उसने वाणी का सर्जन किया और वह वाणी रथन्तर का रूप 
धारण कर गई। 

अब विचारणीय यह हे कि रथन्तर क्या हे ? अत: रथन्तर पर भी 
हम विस्तार से विचार करते हैँ। 


रथन्तर 


वैदिक साहित्य में रथन्तर-शब्द भी एक पारिभाषिक शब्द के 
तौर पर प्रयुक्त हुआ है। बृहत्‌ की तरह यह भी एक प्रकार का सामगान 
है। रथन्तर के स्वरूप को ब्राह्मणादि ग्रन्थों में विशद रूप में समझाने का 
प्रयत्न किया। जैमिनीय ब्राह्मण में आता है कि 'देवता रथन्तर के द्वारा 
स्तुति कर और रथन्तर पर समारूढ़ हो स्वर्गलोक में चले गये। वे बोले | 
कि अब इन रथों को उतार देवें; रथों को उतार देना ही रथन्तर का 
रथन्तरपना है। जो इस तत्त्व को जानता है, वह शत्रु को तर जाता हे ।'" 

इस प्रकार जैमिनीय ब्राह्मण के आधार पर रथन्तर को व्युत्पत्ति 
और उसका रहस्य रथ के उतार देने में है। अन्य ब्राह्मणादि ग्रन्थों से भी 
रथन्तर का यही भाव प्रतीत होता है। अब विचारणीय यह है कि रथ क्या 
है ? और उसके उतारने का क्या भाव है ? 


१६. ता०ब्रा०७.६.३ 

१७. जै०ब्रा०१.१३५ ते देवा रथन्तरणेव स्तुत्वा रथन्तरं समारुह्य स्वर्ग लोकमगच्छन्‌ 
तेऽब्रुवन्नतारिष्म वा इमान्‌ रथानिति। तदेव रथन्तरस्य रथन्तरत्वम्‌। तरति द्विषन्तं 
भ्रातृव्यं य एवं वेद॥ 


CC-0. Gurukul Kangri University Haridwar Collection. Digitized by 53 Foundation USA 


w त त कम 


Coo 


१०० वेद-विमर्श 
र्थ 


इस सम्बन्ध में जैमिनीय ब्राह्मण में कहा गया हे कि 'हमारे में 
जो अशनया है वही रथ हे। इस अशनया रूपी रथ को उतारने वाला 
रथन्तर 1" 

अशनया भूख को कहते हैं। यह भूख ही रथ है। यह भूख सभी 
इन्द्रियों से तत्तदनुकूल अन्न खाता है। इसलिये कोई भी मानसिक और 
ऐन्द्रियिक भूख अशनया कही जा सकती है। आधुनिक मनोविज्ञान की 
भाषा में इस अशनया को (विश, विल, डिजायर, एपिटायट) इत्यादि 
नामों से सम्बोधित किया जा सकता है। ये सब नाम इस अशनया पद में 
समाविष्ट हो जाते हैं। ब्राह्मणग्रन्थ में इस अशनया को रथ इसलिये कहा 
है कि यह अशनया मनुष्य को इधर से उधर भगाये फिरती है। रथ का 
काम भी यही है। इसलिये आलंकारिक भाषा में इस अशनया को रथ कह 
दिया गया है। इस अशनया को अपने ऊपर से उतार देने और शान्त करने 
के लिये जो भी साधन हो सकते हे, वे सब रथन्तर की कोटि में आ 
जायेंगे। इस दृष्टि से सब प्रकार की मानसिक कामनायें, वासनायें आदि 
वेद की भाषा में रथ हैं। इन्हें अपने ऊपर से उतारने का एक साधन वाणी 
भी है। प्रश्‍न यह है कि क्या सामगान में ऐसी शक्ति हे कि जिससे सर्व 
प्रकार की अशनया शान्त हो जायें? वेदिक साधनों पर श्रद्धा रखने वाले 
व्यक्तियों को परीक्षा करके यह सिद्ध करना चाहिये। 

जैमिनीय ब्राह्मण में रथन्तर को सान्त बताया है और बृहत्‌ को 
अनन्त अर्थात्‌ अशनयारूपी रथों के उतारने के साधन संसार में स्वल्प हे, 
पर बृहतीरूपी अक्षय भण्डार अनन्त Cl मन के अन्दर जो भी विचार 


ता) 5 

और इच्छायें हैं, उन्हें उतारने वाले साधन रथन्तर कहलाते हैं। वे कई 
प्रकार के हो सकते हैं। यह आवश्यक नहीं सभी रथन्तर नामक साधन 
सबके अनुकूल हों। यह सब व्यक्ति-व्यक्ति पर निर्भर करता है। अब 
प्रश्न यह है कि इस अशनयारूपी रथ को उतारने और अर्थात्‌ भूख के 
शान्त करने का साधन क्या है? इस सम्बन्ध में जैमिनीय ब्राह्मण के 
उद्धरण में हम ऊपर प्रदर्शित कर चुके हैं कि अशनया को शान्त करने 
वाला अन्न है (अन्नेनाशनयां घ्नन्ति) परन्तु फिर यह प्रश्न पैदा होता है 
कि क्या कामनापूर्ति (विशफुलफिलमैंट) से कामनायें शान्त हो सकती 
हैं ? यह एक बड़ा विवादस्पद विषय है। प्राचीन और अर्वाचीन युगों के 
विद्वान्‌ इस समस्या को हल करने का सदा प्रयत्न करते रहे हैं। 

योरोपियन विद्वान्‌ मनोविज्ञान के आधार पर मन के स्वस्थ रहने 
के लिये कामनाओं की पूर्ति होना आवश्यक मानते हैं, क्योंकि कामनाओं 
के दबाने (रिप्रेशन, सप्रेशन) से वे गुफाओं में पड़ी हुई नाना विकारों 
और बिमारियों की जननी बनती हैं। इसलिये कामनायें दबकर विकृति 
और बिमारी पैदा न कर सकें, इसका सर्वोत्कृष्ट उपाय उनकी दृष्टि में 
कामनाओं की पूर्ति है। जो इच्छायें मनुष्य की जागृत अवस्था में पूरी नहीं 
होतीं या किसी कारण नहीं हो सकतीं, वह स्वप्न में पूरी होती हैं। 
इसलिये स्वप्न भी मनुष्य के स्वास्थ्य को बनाये रखने के लिये आवश्यक 
है। ये विचारधारायें मनोविश्लेषणकर्ता विद्वान्‌ फ्रायड तथा अन्य विद्वानों 
की हैं। कामनाओं की पूर्ति (विशफुलफिलमैंट) कहाँ तक ठीक है और 
कहाँ तक नहीं, इत्यादि समस्याओं पर विस्तृत विचार तो यहाँ हो नहीं 
सकता, पर संक्षेप में यह कहना पर्याप्त है कि मनुष्य का अन्त:शरीर उस 
हौज के समान है जिसमें पानी भरने के रास्ते तो अनेक हैं, पर निकलने 
के कम हैं। ऐसे हौज में पानी सदा भरा रहेगा वह कभी खाली न होगा। 
इसी प्रकार मनुष्य का शरीर है। इसमें काम, क्रोध आदि का वेग निरन्तर 

उठता है, पर इनकी पूर्ति के साधन अत्यल्प हैँ। इस अवस्था में जागृत 
ओर स्वप्नावस्था में कामनापूर्ति के साधन अत्यल्प होने से वे मनष्य के 
नीरोग होने का पूर्ण साधन नहीं हे । 
इसके विपरीत भारतीय विचार परम्परा में यही भाव सदा प्रमुख 
रहा है कि “न जातु काम: कामानामुपभोगेन शाम्यति' काम के उपभोग 
से काम का कभी भी शमन नहीं होता। 'हविषा कृष्णवर्त्मेव 
एवाभिवर्धते’ अग्नि में घृत की आहुति के समान वह कामोपभोग बढ्ता 
ही है। तो फिर यह प्रश्न पैदा होता हे कि 'अन्नेनाशनयां घ्नन्ति' इस 
ब्राह्मण वाक्य का क्या अर्थ होगा ? इसका एक भाव तो यह प्रतीत होता 
हे कि जो कामनायें संचित होकर उग्र रूप धारण कर चुकी हे, विकार व 
बिमारी को उत्पन्न करने वाली हैं, उनके शमन के लिये यह एक उपाय 
अवश्य हे, पर कामजनित विकारों से छुटकारे का वह अन्तिम और 
एकान्त उपाय नहीं है। हां, मानसिक चिकित्सा में एक प्रारंभिक उपाय हे 
और यह भी सब के लिये उपयुक्त नहीं है। इस वाक्य का दूसरा भाव 
यह भी हो सकता है कि जिस इन्द्रिय को जो अन्न अत्यधिक मात्रा में 
दिया जायेगा तो कालान्तर में वह अन्न उस इन्द्रिय में आनन्द पैदा करने 
वाला नहीं रहेगा। जब मात्रा से अधिक मीठा (मिष्ठान्न) खाया जायेगा 
और निरन्तर खाया जायेगा तो मीठे से मन उक्ता जायेगा और मीठा खाने 
की अशनया जाती रहेगी। इसी को शतपथ-ब्राह्मण में और रूप में दर्शाया 
है और वह यह कि रथन्तर ‘Tad’ है। अतिशय रस का होना रथन्तर 
है। वहाँ कुछ इस रूप में वर्णित हुआ कि “यह पृथिवी सब रसों का 
आगार होने के कारण 'रसन्तमं' नाम वाली है। यह ' रसन्तमं' ही रथन्तर 


RE ooo 

हो गया है। 

कहने का भाव कह है कि यह अन्न रथन्तर है अर्थात्‌ अशनया 
रूपी रथ को उतार फेंकता है। ताण्ड्य महाब्राह्मण में रथन्तर की एक 
ओर व्यत्पुत्ति की है, वह इस प्रकार है- 

रथम्मर्या क्षेप्णातारीदिति तद्‌ रथन्तरस्य रथन्तरत्वम्‌॥ `° 

हे मनुष्यो! रथ को अपने ऊपर से उतार फेंको। 

कामना, चिन्ता, शोक आदि ये सब रथ हैं। इन्हें ऐसा समझे कि 
ये हमारे अङ्ग नहीं हैं। ये बाहर से हम पर आक्रमण करते हैं। उन्हें वाणी 
आदि साधनों से परे फेंकने का प्रयत्न करते रहो। परे फेंकने के भाव से 
सदा भावित रहो। यह भी अशनया आदि को परे फेंकने का उपाय है और 
सर्वोत्तम उपाय हे। अत: रथन्तर की साधना के लिये निष्काम, अकाम, 
आत्मकाम आदि अवस्था लाने का प्रयत्न करते रहना चाहिये। 


प्राण और वाक्‌ 


जिस प्रकार मन और वाक्‌ में पौर्वापर्य सम्बन्ध है, उसी प्रकार 
प्राण और वाकू में भी है। प्राण बृहत्‌ रूप है और वाक्‌ रथन्तर। वाक्‌ से 
पूर्ण प्राणवायु का होना नितान्त आवश्यक है। वैखरी वाक्‌ में अन्त: स्थित 
मातरिश्वा प्राणवायु ही मुखस्थ ध्वनियन्त्रों से टकाराकर स्वर का कारण 
बनती है। इस प्रकार प्राण और वाक्‌ का परस्पर सम्बन्ध है। सूक्ष्म वाक्‌ 
के उद्बोधन व प्रकटीकरण में भी यह सर्वक्रियाओं का आदिमूल 
शरीराभ्यन्तरचारी प्राणवायु ही है। ऐतरेय-ब्राह्मण में आता है कि “वाग्‌ 
वै रथन्तरस्य रूपं प्राणो बृहतः उभाभ्यामु खलु संहिता सधीयते वाचा 
च प्राणेन च” अर्थात्‌ वाक्‌ रथन्तर का रूप है और प्राण बृहत्‌ का। इन 


२०. ता०ब्रा०६.७.४ 

दोनों प्राण और वाक्‌ में परस्पर संधि है।. इन दोनों की इस संधि में 
पूर्वापर भाव स्पष्ट ही हे । 


प्राण और अपान का बृहत्‌ और रथन्तर रूप 


प्राणिशरीर में प्राण का प्रमुख स्थान शिर आदि शरीर का ऊर्ध्व 
भाग है और अपान का स्थान उदर गुदा व मूत्राशय आदि अधोभाग हे। 
यहाँ यह स्मरणीय है कि शरीर की सब वायुओं को प्राण और अपान इन 
दो भागों में विभक्त किया है। प्राण का बृहत्‌ रूप उस समय होता है जब 
कि प्राण वृद्धिगत होता है। शरीर का मस्तिष्क और तद्गत सूक्ष्म शक्तियाँ 
प्रवृद्ध होती हें और अपान का रथन्तर रूप उस समय होता हे, जबकि 
यह शरीर के उदर आदि अङ्गं से रथों को उतार फेंकता है। अपान द्वारा 
रथों को उतारने के दो क्षेत्र हैं। एक तो मल आदि विजातीय तत्त्वां को 
शरीर से बाहिर करना और दूसरे भोग सम्बन्धी कामनाओं को त्याग देना, 
परे फेंक देना। एक का स्थूल शरीर से सम्बन्ध है और दूसरे का मानसिक 
जगत्‌ से। षड्‌ रसों से युक्त नानाप्रकार के व्यंजनों के आस्वादन की 
लालसायें तथा भोगसम्बन्धी उत्कट इच्छायें मनुष्य को भगाये फिरती हैं 
ये रथ हैं। मनुष्य रात-दिन इन्हीं की चिन्ताओं में भागा-भागा फिरता है, 
परन्तु साधना के द्वारा जब अपान में वह शक्ति उद्बुद्ध हो जाती है कि 
मनुष्य इन इच्छाओं और लालसाओं को बाहिर धकेलता है। विषय भोग 
में वह आनन्द नहीं आता, तब यह अपान रथन्तर कहलाता है अर्थात्‌ इस 
अपान में अशनया रूपीरथ को अपने ऊपर से उतार फेंका है। प्राण और 
अपान के इन दोनों गुणों को ताण्ड्य महाब्राह्मण में इस प्रकार प्रदर्शित 
किया है; i 
तयोः समानं निधनमासीत्‌ तस्मिन्नातिष्ठेतें त आजिसैतां 

तयोर्हसिति बृहत्‌ प्राणमुदजयत्‌ असिति रथन्तरमपानमभि समवेष्टत॥ `` 
अर्थात्‌ प्राण और अपान की प्रतिष्ठा और स्थिति-स्थान (प्रतिष्ठा 
वै निधनम्‌) ' एक ही था। इस स्थान पर किसका अधिकार हो, इस 
सम्बन्ध में उनमें होड चली। बृहत्‌ ने 'हस' नामक प्राण को जीत लिया 
और रथन्तर ने 'अस' नामक अपान को ले लिया। 
इसका संक्षिप्त भाव यह हे कि पिण्ड अर्थात्‌ शरीर में प्राण और 
अपान इन दोनों का स्थान हे, इस शरीर पर एकाधिपत्य के लिये इन दोनों 
में संघर्ष हुआ । बृहत्‌ ने 'हस' क्रिया द्वारा प्राण के क्षेत्र को जीत लिया। 
“हस' का तात्पर्य हसनम्‌ विकास आदि से है अर्थात्‌ ब्रह्माण्ड और पिण्ड 
में जहाँ-जहाँ भी हंसना, खिलना, विकास और प्रफुल्लता आदि दृष्टिगोचर 
होती है, वहाँ यह समझना चाहिये कि वह बृहत्‌ रूप प्राण का काम है। 
दूसरी और रथन्तर ने 'अस'” द्वारा अपान को घेर लिया। 'अस' धातु 
प्रक्षेपण अर्थ में आती हैँ। यह गुण अपान का है। अपान का सामान्य गुण 
मल आदि को परे फेंकना और बाहिर निकलना तो है ही, परन्तु रथन्तर 
के क्षेत्र मै आने पर अशनया रूपीरथ को परे फेंकने में इसकी वास्तविक 
चरितार्थता है। मस्तिष्क शक्तियाँ विकसित होती जायें और भोग प्रधान 
अवयवों की सब कामनायें शान्त होती जायें तो इस अवस्था में प्राण ओर 
अपान बृहत्‌ और रथन्तर कहलाते हे, मनुष्य दिव्य बन जाता है। 
हमें यहाँ यह स्मरण रखना चाहिये कि बृहत्‌ और रथन्तर की 
कार्यप्रणाली एकसी है। बृहत्‌ बाहिर की ओर गति करता है और समग्र 
ब्रह्माण्ड और समग्र पिण्ड मैं व्याप्त होता है। प्राण की प्रतिष्ठा, स्थिति- 
स्थान व आदि स्रोत भी बाह्य वायु मण्डल है। जब यह विकसित होता 

है, तब अपने आदि स्रोत से शक्ति लेने के लिये बाहिर की ओर प्रयाण 
करता है। दूसरी ओर रथन्तर का क्षेत्र अपान है और अपान अन्तर्निधन है 
अर्थात्‌ इसकी शरीर के अधोभाग मैं प्रतिष्ठा है, परन्तु प्रक्षेपण गुण के 
कारण यह भी अशनयारूपी रथ को बाहिर की ओर फेंकता है। इस प्रकार 
दोनों की भक्ति ओर क्रिया बाहिर की ओर की है। यही भाव ब्राह्मणग्रन्थ 
में इन शब्दों में प्रकट किया। 
यन्नित्याहुरुभे बृहद्रथन्तरे बहिर्णिधने कस्मात्‌? बृहत्‌ 
बहिर्निधनानि भजतेऽन्तर्णिधनानि रथन्तरमिति। प्राणो बृहत्‌ तस्माद्‌ 
बहिर्णिधनानि भजते afefe प्राणोऽपानो रथन्तरं तस्मादन्तर्णिधनानि 
भजतेऽन्तर्ह्मपानः॥ `` ° 
जो यह कहते हैं कि बृहत्‌ और रथन्तर दोनों बहिर्निधन हैं तो 
फिर बृहत्‌ बहिर्निधन को क्यों भजता हे और रथन्तर अन्तर्निधन को? 
इसके उत्तर में कहा कि प्राण बृहत्‌ है वह बहिर्निधन है, क्योंकि प्राण का 
` स्थान बाहिर है। अपान रथन्तर है, यह अन्तर्निधन है, क्योंकि अपान का 
स्थान अन्दर शरीर में है। अत: सब आनन्द अपान में है। हमें यह प्रयत्न 
करना चाहिये कि इसे बाहिर तो फेंकें पर विषयों में आनन्द न लेवें। 


प्राणापान को बृहत्‌ रथन्तर बनाकर चिररोगी को स्वस्थ करना 


शास्त्रों में प्राण और अपान को बृहत्‌ रथन्तर बनाकर चिर रोगी 
को स्वस्थ बनाने का विधान किया है जैसा कहा है- 
प्राणापानौ वै बृहद्‌ रथन्तरे ज्योगामयाविन उभे कुर्यादपक्रान्तौ वा 
एतस्य प्राणापानौ यस्य ज्योगामयति प्राणापानावेवास्मिन्‌ दधाति॥ `` 
जो चिरकाल से बीमार चला आ रहा हो, उसके प्राण और अपान 
ae 

को बृहद्‌ और रथन्तर का रूप देवें, क्योंकि चिररोगी के प्राण और अपान 
एक प्रकार से विनष्ट हो गये होते हैं। इस प्रकार चिररोगी के प्राण और 
अपान में बृहत्‌ और रथन्तर की शक्ति समाविष्ट करने से उसके प्राण और 
अपान फिर सुचारू रूप से कार्य करने लगते हे । 
द्युलोक और पृथ्वीलोक 
द्युलोक और पृथिवीलोक भी बृहत्‌ और रथन्तर कहलाते हैं। 
बृहच्छन्द इत्यसौ वै लोको बृहच्छन्दो रथन्तरं छन्द इत्ययं वै 
लोको रथन्तरच्छन्दः। `` 
असौ वै लोको बृहदयं रथन्तरम्‌॥ ` 
इसी प्रकार और भी कई स्थानों पर बृहत्‌ और रथन्तर को इन 
दोनों लोकों का वाचक बताया है। अब प्रश्‍न यह है कि इन्हें बृहत्‌ ओर 
रथन्तर क्यों कहते हैं? इस सम्बन्ध में संक्षेप में हम यह कह सकते हे 
कि बृहत्‌ और रथन्तर ये दोनों द्यावापृथिवी की अवस्था-विशेष के द्योतक 
हैं। द्यावापृथिवी का परस्पर जो सम्बन्ध है वह इस प्रकार का है कि पृथ्वी 
द्युलोक से अन्न ग्रहण करती है। पृथ्वी में जब अशनया पैदा होती है, तब 
द्युलोक उसे अन्न प्रदान करता है। यह अशनया ही रथ है। आलंकारिक 
भाषा में कहना चाहें तो यह कह सकते हैं कि इस अशनया की शान्ति के 
लिये यह पृथ्वी अन्न की अभिलाषा में सूर्य के चारों ओर निरन्तर चक्कर 
लगा रही है और जब पृथ्वी को द्युलोक से अन्न मिल जात्ता है, तब 
उसकी वह अशनया शान्त व समाप्त हो जाती है, इसलिये अन्न रथन्तर 
है। पृथ्वी को यह अन्न द्युलोक से वर्षारूप में मिलता है, जो कि ओषधि 
और वनस्पति रूप में परिणत हो जाता है। द्युलोक में यह सूर्य अन्न का 

अनन्त अपरिमेय अक्षय भण्डार है। यह सूर्य पृथ्वी से जो रस खींचता हे 
तो उसे हजारों गुणा बढ़ाकर बरसाता है । (सहस्रगुणमुत्स्रष्टुमादते हि रसं 
रविः) इसलिये द्युलोक बृहत्‌ है और पृथ्वी रथन्तर है। 
ऊर्ध्वा वै रथन्तरस्य देवहूतिरर्वाची बृहत:॥ `° 
पृथ्वी की देवहूति ऊर्ध्व को द्युलोक की ओर है, इसके उत्तर में 
द्युलोक की देवहूति अर्वाङ्‌ अर्थात्‌ नीचे की ओर है। पृथ्वी की अशनया 
को व्याख्या हम इस प्रकार भी कर सकते हैं कि जिस प्रकार की अशनया 
होती है ओर जिस समय होती है, उस समय वह अन्न न बोने पर वह 
अन्न फिर नहीं पैदा होता है। जिस समय अशनया पैदा हो, उसी समय 
अन्न मिलना चाहिये, नहीं. तो बह भूख मर जाती है। इसलिये पृथ्वी में 
जिस समय जिस प्रकार की अशनया पैदा होती है, वैसी ही प्राणशकिति 
द्युलोक से पृथ्वी की ओर आती है। उस समय तदनुकूल अन्न बोने से ही 
सफलता मिलती है। जिस समय .अन्न पैदा हो जाता है तो तत्सम्बन्धी 
अशनया शान्त हो जाती है। इस प्रकार द्यावापृथिवी के बृहत्‌ और रथन्तर 
रूप को हमें समझना चाहिये। इसी प्रकार पृथ्वी के अधिपति अग्नि को 
रथन्तर माना है और आदित्य को बृहत्‌। 


बृहत्‌ और रथन्तर से अन्य सामों की उत्पत्ति 


जब मनुष्य के मन और वाणी बृहत्‌ और रथन्तर का रूप धारण 
कर लेते हैं, तब इन में किस प्रकार विकास की प्रक्रिया प्रारम्भ हो जाती 
है, यह मनोवैज्ञानिक तथ्य सामों की उत्पत्ति द्वारा ब्राह्मणग्रन्थों में अलग 
और रोचक ढंग से प्रस्तुत किया है। ऐतरेय ब्राह्मण में एक साम से दूसरे 
साम की उत्पत्ति का एक प्रकरण आता है, उसका संक्षिप्त भाव यह है कि 

उत्पत्ति मिथुन में होती है। इसमें एक पुरुष होना चाहिये और दूसरी स्त्री। 
बृहत्‌ और रथन्तर ये दो साम हैं। इनसे आगे os सामों की उत्पत्ति होती 
है। ये दोनों मिथुनभाव को प्राप्त होते हैं। अब प्रश्‍न यह है कि इनमें कौन 
पुरुष बने और कोन स्त्री ? इसका निर्णय ब्राह्मणग्रन्थ में 'अत्यमन्यत? पद 
से किया है अर्थात्‌ जो अपने को दूसरे से अधिक या अतिशय शक्ति 
वाला मानता हे, वह पुरुष हो जाता है और दूसरी स्त्री। अब यहाँ बृहत्‌ 
पुरुष बनता है, क्‍योंकि वह प्रजापति की ज्येष्ठ सन्तान है और रथन्तर स्त्री 
बनती है। मन में सर्वप्रथम विचार पैदा होते हे, वे ही वाणी द्वारा प्रकट 
होते हे। इस प्रकार मन वाक्‌ से पूर्वभावी है, अत: ज्येष्ठ है। अब हम 
ब्राह्मणग्रन्थ का वह प्रकरण प्रस्तुत करते हे । 
बृहच्च वा इदमग्रे रथन्तरं चास्तां वाक्‌ च वे तन्मनश्चास्तां वाग्‌ 
वै रथन्तरं मनो बृहत्‌ तद्‌ बृहत्‌ पूर्व ससृजानं रथन्तरमत्यमन्यत तद्‌ रथन्तरं 
गर्भमधत्त तद्‌ वैरूपमसृजत॥ `ˆ 
सबसे पूर्व बृहत्‌ और रथन्तर ये दो थे। बृहत्‌ मन है ओर रथन्तर 
वाक्‌ है। बृहत्‌ अर्थात्‌ मन की उत्पत्ति वाक्‌ से पहले होती है, अतः बृहत्‌ 
ने अपने आप को रथन्तर (वाक्‌) से अतिशय शक्ति वाला माना। इस 
आधार पर बृहत्‌ पुरुष बना और रथन्तर स्त्री। रथन्तर ने गर्भधारण कर 
वैरूप नामक पुत्र को उत्पन्न किया। 
इस उपर्युक्त कथन का क्या भाव है, इसे स्पष्ट तौर पर समझ 
लेने पर अन्य सामों का स्वरूप और उनकी उत्पत्ति को समझना सरल 
होगा। यहाँ यह ध्यान में रखना चाहिये कि बृहत्‌ और रथन्तर अर्थात्‌ मन 
- और वाकू के मिथुन से वैरूप की उत्पत्ति होती है और वह उत्पत्ति वाणी 
में होती है। वैरूप विविध रूपों को कहते हे, अतः इससे यह परिणाम 

निकला कि ये विविध रूप वाक्‌ के विभिन्न रूप हैँ। वाक में वैरूप से 
अक्षरों का वैविध्य, शब्दों का वैविध्य और ज्ञान का वैविध्य इन सभी का 
ग्रहण किया जा सकता है। प्रारम्भ में वाक्‌ ध्वनि तो एक रूप वाली होती 
है, जब इसके साथ मन (इन्द्र) का मिथुनभाव होता हे तो अ, क, ख, 
ग, इत्यादि विविध वर्णो की उत्पत्ति होती है। इस प्रकार मन और वाक्‌ के 
संयोग से वाक्‌ में यह वैरूपता आ जाती है। यह वैरूप वाक्‌ रभन्तर का 
ही स्वरूप है। वाक्‌ के सम्बन्ध में हमने वैदिक वाक्‌ पर विस्तार से 
विचार किया है। अब यदि हम मन्त्रो को बृहत्‌ और रथन्तर की कोटि में 
रखना चाहें तो इनकी पहचान ब्राह्मणग्रन्थों में इस प्रकार बतायी हे । 
उदाहरण के रूप में हम एक मन्त्र को दिखाते है । 
मित्रं हुवे पूतदक्षमिति राथन्तरं मैत्रावरुणम्‌॥ `` 
अर्थात्‌ यह मित्र वरुण देवता वाला मन्त्र रथन्तर मन्त्र है, क्योंकि 
“हुवे इति वै राथन्तरं रूपम्‌'*" अर्थात्‌ ‘ga’ आह्वान करना रथन्तर का 
रूप है। आह्वान वाणी से होता है और वाणी रथन्तर का रूप है। इसलिये 
यह मन्त्र रथन्तर की कोटि में आयेगा। रथन्तर और वैरूप में कोई विशेष 
भेद नहीं है। यह बात ब्राह्मण में स्वीकार की गई है। 
रथन्तरमेतत्‌ परोक्षं यद्‌ वैरूपं राथन्तरमेव तद्‌ रूपं निर्द्योतयति। `` 
अर्थात्‌ यह वैरूप परोक्ष रूप में रथन्तर ही है, क्योंकि यह 
रथन्तर के रूप को ही अधिक स्पष्ट करता है। रथन्तर के ही विविध रूप 
वैरूप हैं, यह इससे स्पष्ट है। 
सब मनोभावों को वाणी द्वारा प्रकट किया जाता है। अत: इस 

दृष्टि से वाणी का वैविध्य अर्थात्‌ वैरूप रथन्तर का ही प्रकाशित रूप है। 
वैराज साम की उत्पत्ति 

ते द्वे भूत्वा रथन्तरं च वैरूपं च बृहदत्यमन्येतां तद्‌ बृहद्‌ 
गर्भमधत्त तद्‌ वैराजमसृजत। 
अर्थात्‌ रथन्तर और वैरूप इन दोनों ने मिलकर अपने आपको 
बृहत्‌ से अधिक समझा। इस कारण ये पुरुष हो गये और बृहत्‌ स्त्री। 
बृहत्‌ ने गर्भ धारण किया और वैराज नामक पुत्र को उत्पन्न किया। 
अब विचारणीय यह है कि वैराज क्या है? वैराज बृहत्‌ से उत्पन्न 
हुआ हे, अतः यह कोई मानसिक रूप है, ऐसा समझना चाहिये। वैराज 
को स्पष्ट करते हुए आगे कहा- 
बृहदेतत्‌ परोक्षं यद्वैराजं बार्हतमेव तद्‌ रूपं निद्योतयति।` ` 
यह बैराज परोक्ष रूप में बृहत्‌ ही है, क्योंकि बृहत्‌ सम्बन्धी 
मनोभावों को यह और विकसित करता है। 
आगे कहा कि- 
वैराजा विष्टम्भाः समीचीर्विराजो दधात्यन्नाद्याय।' ` 
अर्थात्‌ विराज में सम्यक्‌ मिलन (समीचीः) ओर विशेष थामने 
की शक्ति होती है। अन्न आदि की प्राप्ति के लिये विराज को धारण किया 
जाता है। यहाँ अन्न मानसिक अन्न है। मन में जो विषय सोचा हुआ है 
और विशेष रूप से थमा हुआ है, वह मानसिक अन्न है। विषय का 
चिन्तन करना उसकी सूक्ष्म से सूक्ष्म बारीकियों को समझना और मन में 
उनको थामे रखना, किसी बिरले व्यक्ति का काम है। मन की यह शक्ति 


३२. ता०ब्रा०१२.८.४ 


३३. ता०त्रा०१२.१०.१० 
CC-0. Gurukul Kangri University Haridwar Collection. Digitized by 53 Foundation USA 


११२ वेद-विमर्श 


वैराज कहलाती है। मन के वैराज रूप का दूसरा गुण अनुतोद का होता 

है। अनुतोद बारबार प्रेरणा देने को कहते हैं। मन वाणी को, विचारों को 

प्रकट करने के लिये पुन: पुनः प्रेरित करता रहता है। मन की वाणी को 

यह प्रेरणा अनुतोद है। विषय पूर्वापर (समीची:) सम्यक्‌ प्रकार से मिला 

हुआ तथा मन में सम्यक्‌ प्रकार से थमा हुआ (विष्टम्भा:) होना चाहिये, 

जिससे कि विषय वाणी द्वारा बाहर आता जाये। इसलिये कहा है- 
अनुतोदो वैराजस्यातुतुन्नं हि .वैराजम्‌॥ `“ 


वैराज का स्वरूप अनुतोद है। अनुतोद अभ्यास या बार-बार की 
प्रेरणा को कहते हे | 


अमुतुन्नं गायति रेतोधेयायानुतुन्नाद्धि रेतो धीयते॥ `` 


प्रजनन के लिये रेतस्‌ के धारण की आवश्यकता होती है और 
यह रेतस्‌ अनुतुन्न प्रक्रिया से धारण किया जाता है। आध्यात्मिक क्षेत्र की 
उत्पत्ति में भी यह अनुतुन्न प्रक्रिया करनी पड़ती है। बार-बार भक्ति में 
गाना, जप करना, विषय का बार-बार चिन्तन अनुतोद ही है। इस प्रक्रिया 
से जो मन में रेतस्‌ धारण होता है, उससे गम्भीर विचारों और दिव्यज्ञान 
की उत्पत्ति होती है और वह विष्टभ और समीची गुणों वाली होती है। 

इस प्रकार मन में रेतस्‌ के धारण के लिये प्रेरणा, प्रजनन तथा 
दिव्य विचार और दिव्यज्ञान का समीची और विष्टम्भ होना, यह सब 
वैराज का स्वरूप है। समग्र प्रेरणायें सविता की आज्ञा के अधीन होती हैं। 
इसलिये वैराज का सम्बन्ध सविता देव से भी बताया गया है। 

आगे ऐतरेय ब्राह्मण में शाक्वर साम की उत्पत्ति को बताया गया 
है। वहाँ आता है कि- 
ते द्वे भूत्वा बृहच्च वैराजं च रथन्तरं च वैरूपं चात्यमन्येतां तद्‌ 
रथन्तरं गर्भमधत्त तच्छाक्वरमसृजतेति॥ `` 
अर्थात्‌ बृहत्‌ और वैराज इन दोनों ने अपने आपको रथन्तर और 
वैरूप से अधिक माना। इससे रथन्तर ने गर्भ धारण किया और शाक्वर 
साम की उत्पत्ति हुई। 
अब विचारणीय यह हे कि शाक्वर साम क्या है? Maa छन्द 
से आहार्य अर्थात्‌ ग्राह्य ओर निष्पन्न होने के कारण शाक्वर साम कहलाता 
है। ऐतरेय ब्राह्मण २२.२ के भाष्य में षड्गुरु शिष्य ने लिखा हे 
शकेर्वनिप्‌ तु करणे ङीष्‌ (वनो र च) Yaad ऋचामासां 
शक्वरीत्वात्‌ तत्स्थ साम च शाक्वरम्‌॥ `° 
शक्वरी छन्दों का नाम शक्वरी क्यों हुआ यह हम विशेष तौर पर 
आध्यात्मिक क्षेत्रं में प्रदर्शित करते हैं। ताण्ड्य ब्राह्मण में आता है- 
इन्द्र: प्रजापतिमुपाधावद्‌ वृत्रं हनानीति तस्मा एतच्छन्दोभ्य इन्द्रियं 
वीर्य निर्माय प्रायच्छदेतेन शक्नुहीति तच्छक्वरीणां शक्वरीत्वम्‌। 
सीमानमभिनत्‌ तत्‌ सिमामह्नथामकरोत्‌ तन्महृथा, महान्‌ घोष आसीत्‌ तत्‌ 
महानाम्न्यः॥ `ˆ 
'इन्द्र प्रजापति के पास पहुँचा और कहा कि वृत्र को हनन करना 
चाहता हूँ। प्रजापति ने इन्द्र को छन्दों द्वारा इन्द्रिय सम्बन्धी वीर्य का 

निर्माण कर प्रदान किया और कहा कि “एतेन शक्नुहि' इस शक्ति से 
अपना सामर्थ्य प्रदर्शित कर अर्थात्‌ वृत्र का हनन कर। 'शक्नुहि' जो 
कहा इससे इन छन्दों का नाम शक्वरी पड्डा। जब इन्द्र ने वृत्रासुर पर 
इन्द्रिय सम्बन्धी वीर्य से प्रहार किया तो इससे वृत्रासुर के 'सीमन्‌' का 
भेदन हो गया। इससे इन छन्दों का सिमा नाम भी हो गया। सीमन्‌ के 
भेद के समय इन्होंने महान्‌ घोष किया तो उन छन्दों का महानाम्नी नाम 
भी पड़ गया।' | 

यह उपर्युक्त प्रकरण कुछ परिवर्तन से जैमिनीय ब्राह्मण में भी 
आता हे। इस प्रकरण को हम शरीर में घटाने का प्रयत्न करते हैं। इन्द्र 
इन्द्रियों का स्वामी है और प्रजापति आत्मा और परमात्मा है। शरीर में 
जीव के कर्मानुसार सर्व अङ्गो का निर्माण हुआ करता है। प्रजनन के 
स्वामी परमात्मा की शक्ति सब साधन जुटाती है। गर्भ में अङ्गों और 
उपाङ्गों के निर्माण होने से पूर्व वे जिस त्वचा से घिरे होते हैं, वह वैदिक 
परिभाषा में वृत्र (आवरण) हे। इस वृत्र को भेदन करके आंख, नाक, 
कान आदि अङ्गो का निर्माण करना वृत्र का हनन करना है और जिन रसों 
द्वारा तत्तद्‌ अङ्गो का निर्माण करना हे, वे छन्दों (अङ्ग-परिधि) से 
निर्मित वीर्य है। इन वीर्य रसों द्वारा अङ्गों की सीमा का भेदन करना सिमा 
नाम को चरितार्थ करना है। शरीर में अङ्गों के घेरे (छन्द) ही शक्ति के 
पुञ्ज है, शक्ति वाले हे, इसलिये इन्हें शक्वरी कहा है। इस दृष्टि से जिन 
अङ्गां से शक्ति का प्रकटन होता है, वे भी सब शक्वरी की कोटि में आ 
जाते हैं। अत एवं दो सींगों वाले पशु भी शक्वरी नाम से कहे जाने 
लगे,” क्योंकि सींगों से शक्ति का प्रकटन होता है। 

शक्वरी के सम्बन्ध में तैत्तिरीय ब्राह्मण का प्रकरण भी द्रष्टव्य है। 

वहाँ आता है- 

इन्द्रो वा एताभिर्महान्‌ आत्मानं निरमिमीत तस्मात्‌ 
महानाम्नयोऽथो इमे वै लोका महानाम्न्यः, इमे भहान्तः, इमान्‌ वै लोकान्‌ 
प्रजापतिः सृष्ट्वेदं सर्वमशक्नोद्‌ यदिदं किंच तच्छक्वर्योऽभवन्‌ 
तच्छक्वरीणां शक्वरीत्वम्‌। ता ऊर्ध्वाः सीम्नोऽभ्यसृजत यदूर्ध्वा: 
सीम्नोऽ भ्यसृजत तत्सिमा अभवंस्तत्‌ सिमानां सिमात्वम्‌॥ ˆ 

“इन्द्र ने इन ऋचाओं द्वारा अपने को महान्‌ बनाया। इसलिये वे 
महानाम्नी कहलाती हैं। ये लोक महानाम्नी हैं, अत: ये महान्‌ है। 
प्रजापति ने इन लोकों का सर्जन कर इन सबको शक्तियुक्त बनाया, अत: 
ये शक्वरी भी हैं। इन लोकों (अङ्गो) की सीमा का भेदन किया, अत: ये 
सीमा भी है। यही सिमा का सिमात्व है।' | 

यहाँ यह बात ध्यान देने की है कि ऋचा जहाँ मन्त्र का सूचक 
है, वहाँ वस्तु के ढांचे (ऋगस्थि: साम प्राण:) को भी द्योतित करता है। 
इन ऋचाओं अर्थात्‌ लोको का निर्माण कर प्रजापति ने इनमें प्राण संचार 
किया तो ये शक्तियुक्त बने। इनमें प्राण अर्थात्‌ शक्ति का संचार करना 
शाक्वर साम है। इन अङ्गां की सीमा का भेदन किया जाता है, अतः ये 
ऋचायें सिमा भी हैं। इस प्रकार शक्वरी, महानाम्नी और सिमा आदि नाम 
ऋचाओं और मन्त्रों के लिये भी आते हैं और उनसे निर्दिष्ट argi, उपाड़ों 
और लोकों के लिये भी प्रयुक्त होते हैं। इन शक्वरी आङ्गों में जो प्राण 
होता है अथवा इन शक्वरी छन्दों पर जो साम गाया जाता है, दोनों 
शाक्वर साम कहलाते हैं। इस प्रकरण में शाक्वर साम की उत्पत्ति रथन्तर 
अर्थात्‌ वाक्‌ में है। इससे यह स्पष्ट है कि शाक्वर साम से प्रकट होने 
वाली शक्ति वाणी की शक्ति है।-जिसके मन में विषय प्रभूत मात्रा में 

विद्यमान होता है और वह विष्टम्भ और समीची गुणों वाला होता है तो 
. उसकी वाणी में भी शक्ति का संचार हो जाता है। शक्वरी छन्दं पर जो 
साम गाया जाता हे, उसे बहुत ऊँची आवाज में गाना चाहिये। कहा भी 
है- “यच्छक्वरीषु बृहता wan’ आवाज इतनी ऊंची हो कि शत्रु पर 
वज्रपात के समान पड़े। इसीलिये कहा कि “शाक्वरो वञ्र:'"' शाक्वर 
साम वज्र है। जिस जाति में वाणी का तेज और ओज होता हे, वह दूसरों 
पर हावी हो जाती है। 

रैवत साम की उत्पत्ति 

तानि त्रीणि भूत्वा रथन्तरं च वैरूपं च शाक्वरं च बृहच्च वैराजं 
चात्यमन्यन्त तद्‌ बृहद्‌ गर्भमधत्त तद्रैवतमसृजत॥ ˆ 

अर्थात्‌ जब रथन्तर, वैरूप और शाक्वर ये तीनों मिलकर अपने 
आपको बृहत्‌ और वैराज इन दो से अधिक समझने लगे, तब बृहत्‌ ने 
गर्भ धारण किया। इससे रैवत साम की उत्पत्ति हुई। 

अब विचारणीय यह हे कि रैवत क्या है ? रेवती छन्द पर गाया 
जाता हुआ साम tad होता हे। रेवती छन्द वह है जिसमें रमण हो, व 
ऐश्वर्य हो। कहा हे-'रेवंती रमंध्वम्‌'* शक्ति वाला पुरुष ही ऐश्वर्य प्राप्त 
करता है और उसमें वह रमण करता है। आनन्द का उपभोग करता है। 
यह रमण व आनन्द का उपभोग मन का धर्म है। इसलिए हमने बृहत्‌ को 
गर्भ माना है। 

ae ते द्यावांपृथिवी रेवर्तीभि: कामं दुहाथामिह weather: `` 

रेवती अर्थात्‌ ऐश्वर्य से युक्त शक्ति साधनों से ये द्यावापृथिवी तेरे 

लिये यथेष्ट दोहन करें। इस प्रकार बृहत्‌ व रथन्तर के स्वरूप-निर्धारण 

और उनके कुछ क्षेत्रों का अति संक्षिप्त विचार हमने यहाँ प्रस्तुत किया। ये 
दो वेद की परिभाषाएँ है। शास्त्रों में इन पर बहुत विचार हुआ है। 


४५. अथर्व०१३.१.५ 

आर्यसमाज महर्षि दयानन्द सरस्वती को वेदों का पुनरुद्धारक 
मानता है, प्रश्न यह है कि ऐसा क्यों माना जाता है? क्या स्वामी 
दयानन्द के समकालिक मैक्समूलर आदि योरोपियन विद्वानो ने वेदो के 
अध्ययन, अध्यापन तथा अनुसन्धान का उपक्रम न किया था? उस 
कालावधि में पूर्व व पश्चिम के भूखण्डों में विद्यमान विद्वन्मण्डली की 
मानस चेतना में वेदाध्ययन व अनुसन्धान की एक नई स्फुरणा प्रादुर्भुत 
हुई थी। वेदों के प्रति एक नवीन आकर्षण पैदा हुआ था। इसलिये कई 
विद्वानों को यह अभीष्ट नहीं है कि वेदों के पुनरुद्धारक का सेहरा केवल 
स्वामी दयानन्द के ही सिर पर बांधा जाये। इस सम्बन्ध में हमारा कहना 
हे कि यह सत्य है कि उस समय वेदाध्ययन के प्रति उमङ्ग, उत्साह व 
स्फूर्ति आदि प्रकृति प्रेरित नवचेतना का सहज परिणाम था, जो कि भारत 
व योरोपियन भूभागो के विद्वानों में एकसा दृष्टिगोचर होता है, पर यह 
सब स्वीकार करते हुए भी हमारी धारणा यह हे कि वेदों का सत्य रूप 
में पुनरुद्धार महर्षि दयानन्द ने ही किया है, क्योंकि स्वामी दयानन्द ने 
वेदाध्ययन में उस निराली, अनुपम व जा त्कृष्ट पद्धति को अपनाया है, 
जो कि आर्य परम्परा पर आश्रित है। ऐसा? योरोपियन विद्वानों ने नहीं 
किया। इसलिये हम महर्षि दयानन्द को ही वेदों का पुनरुद्धारक मानते हे । 
उस विलुप्त आर्ष परम्परा को स्वामी दयानन्द ने अपनी दिव्य व आर्ष दृष्टि 
से देखा ओर अपने भाष्य में उसका अनुसरण किया। भूतकाल में आर्ष 
परम्परा की जो श्रृंखला टूट गई थी, उसे पुनः स्थापित किया। 


ऋग्वेदादिभाष्यभूमिका के प्रारम्भ में मङ्गलाचरण करते हुए 
उन्होंने लिखा हैः F 

_ आर्याणां मुन्यृषीणां या व्याख्यारीति: सनातनी। 
तां समाश्रित्य मन्त्रार्था विधास्यन्ते तु नान्यथा॥ ` ` 

अर्थात्‌ ' इस वेदभाष्य में अप्रमाण लेख कुछ भी नहीं किया जाता 
हे, किन्तु जो ब्रह्मा से लेकर व्यासपर्यन्त मुनि और ऋषि हुये हे और 
उनकी जो व्याख्या रीति है, उससे युक्त ही बनाया जायेगा।'। एक अन्य 
स्थल पर भी उनके ये उद्गार है:- 

“न चात्र किञ्जिदप्रमाणं नवीनं स्वेच्छया रच्यत इति।' ` 

इस प्रकार स्वामी दयानन्द ने ऋषियों की रचना को ही प्रामाणिक 
माना है, परन्तु इसके विपरीत योरोपियन विद्वानों ने अत्यन्त अर्वाचीन 
सायणाचार्य को प्रमुख रूप से अपने अध्ययन का साधन बनाया। 

अब प्रश्‍न यह है कि वह सनातन काल से चली आ रही व्याख्या 
रीति क्या है ? निःसन्देह वह अद्भुत व्याख्या रीति केवल ब्राह्मणग्रन्थों की 
है। ब्राह्मणग्रन्थों के अर्वाक्कालीन स्कन्द व उद्गीथ आदि वेदभाष्यकारों 
के भाष्य भी एकाङ्की है, एकभकिति वाले अर्थात्‌ प्रमुख रूप से एक क्षेत्र 
वाले हैं। वे ब्राह्मणग्रन्थों के समान बहुभक्तिवादी अर्थात्‌ अनेकों क्षेत्रों को 
स्पर्श करने वाले नहीं हैं। ब्राह्मणग्रन्थ अनेकों क्षेत्रों में ही विचार करने 
वाले नहीं हे, वे तो एक क्षेत्र के भी अवान्तर भेदों, जिन्हें भक्ति-साहचर्य 
कहा जाता है, को भी दर्शाते हैं। 'भक्ति-साहचर्य' एक ही क्षेत्र विभिन्न 
` स्तरों का वाचक है। यथा अध्यात्म में इन्द्र का केन्द्रीय अर्थ यदि हम 
दिव्य मन (इलुमाइंड माइन्ड) मान लें तो वाक्‌, वीर्य, रेतस्‌ व शिशन 
आदि इन्द्र के वाचक शब्द 'भक्ति-साहचर्य' वाले कहे जायेंगे। इस 
प्रकार ब्राह्मणग्रन्थ अवान्तर Yel के सहित सभी क्षेत्रों का वर्णन साथ- 


१. ऋग्वेदादिभाष्यभूमिका, ईश्वरप्रार्थनाविषयः, श्लोक-६ 
२. ऋग्वेदादिभाष्यभूमिका, भाष्यकरणशङ्कासमाधानादिविषयः 

साथ करते हैं। यही व्याख्या शेली हमें स्वामी दयानन्द के भाष्य में 
दृष्टिगोचर होती हे । उन्होंने अपने वेदभाष्य में अन्वय, अर्थ, भावार्थ आदि 
में अनेकों क्षेत्रो की ओर संकेत किया हे। मुख्यार्थ एक हे, पर संकेत 
अन्य क्षेत्रों का भी किया हे । ब्राह्मणग्रन्थों की 'ता एता एकव्याख्याना:' 
मन्त्र के ये एक व्याख्यान हैं, इस उक्ति को चरितार्थ किया है। 
ब्राह्मणग्रन्थो की शैली में और भी कई विशेषतायें हैँ। संक्षेप में कहना 
चाहें तो यह कह सकते हैं कि वह शैली आख्यानात्मक हे, कर्मकाण्ड 
बहुत है तथा विशिष्ट परिभाषाओं के कारण निरालापन लिये हुए है । 
स्वामी जी ने यजुर्वेद का भाष्य किया और पग-पग पर शतपथ- 
ब्राह्मण की ओर संकेत किया। इससे यह ध्वनि निकलती है कि स्वामी 
जी ने अपने भाष्य में शतपथ-ब्राह्मण की विशिष्ट पद्धति, का पूर्ण 
अनुसरण चाहे न किया हो, परन्तु उस शैली का वे खण्डन भी नहीं करते 
हैं और उसे उपयुक्त समझते हैं। उन्होंने अपने यजुर्वेद के भाष्य के प्रथम 
अध्याय में प्राय: प्रत्येक मन्त्र पर यह लिखा है कि “एष मन्त्रः शतपथे 
व्याख्यातः? अर्थात्‌ इस मन्त्र की शतपथ-ब्राह्मण में अमुक स्थल पर 
व्याख्या की गई है। ऋषि दयानन्द के इस कथन का केवल एक ही 
तात्पर्य है और वह यह हे कि वे यजुर्वेद के मन्त्र-विचार में शतपथ- 
ब्राह्मण के भाष्य को प्रामाणिक मानते हैं, क्योंकि शतपथादि आर्ष ग्रन्थो 
के सम्बन्ध म॑ ऋषि दयानन्द के जो भी उद्गार हैं, उन सबको दृष्टि में 
रखते हुए यही कहा जा सकता है कि स्वामी दयानन्द ब्राह्मणग्नन्थो की 
उस निराली शैली को स्वीकार करते हैं। उन्होंने लोक-व्यवहार में तथा 
साहित्य क्षेत्र में जहाँ भी वैमत्य हुआ है, उसे छिपाया नहीं है। वेदभाष्य 
में अनेकों स्थलों पर मैक्समूलर, सायण तथा उव्वट, महीधर आदि 
aan का खण्डन किया है, पर शतपथ आदि आर्ष ग्रन्थों का अपने 
समग्र: साहित में कहीं भी खण्डन नहीं किया है। इस वाक्य (एष 

मन्त्र:....) को दृष्टि में रखते हुए यह विचारणीय हो जाता हे कि क्या 
स्वामी जी का यजुर्वेद भाष्य शतपथ-ब्राह्मण की व्याख्या का ही रूपान्तर 
हे या उससे स्वतन्त्र हे। इस सम्बन्ध में सचाई यह है कि हम कोई निर्णय 
नहीं दे सकते, क्योंकि आर्यसमाज ने अभी तक ऐसा प्रयत्न कभी किया 
नहीं। अब हम ब्राह्मणग्रन्थों की भाष्य शैली के कुछ अङ्गों पर विचार 
करते हे । 
कर्मकाण्ड 
“कर्मकाण्डानुष्ठानस्यैतरेयशतपथब्राह्मणपूर्वमीमांसाश्रौतसूत्रादिषु 
यथार्थ विनियोजितत्वात्‌।' ` 

वेद पर लेखनी उठाने वाले आर्यसमाजी विद्वान्‌ कर्मकाण्ड को 
उपेक्षा कर जाते हे, परन्तु हमारे विचार में इस उपेक्षा से काम न बनेगा। 
कर्मकाण्ड के इस विद्यमान रूप के पक्ष-विपक्ष में फिलहाल लेखनी न 
उठाकर इसको व्यापक रूप देकर ब्राह्मणग्रन्थों के सब सन्दर्भ को 
आधुनिक भाषा में व्याख्या कर देवें तो हम स्वामी जो को ग्रन्थारम्भ में 
मङ्गलाचरण में की हुई प्रतिज्ञा को स्पष्ट व पुष्ट कर सकेंगे। अधियज्ञ से 
प्राय: कर्मकाण्ड का ग्रहण किया जाता है, परन्तु यदि इसे ब्रह्माण्ड यज्ञों 
व पिण्डयज्ञों का प्रतीक मान लिया जाये तो सब समस्या हल हो जाती 
है। कर्मकाण्ड के नाटकीय पात्रों को प्रतीकात्मक मानकर ब्रह्माण्ड यज्ञों व 
पिण्ड सूत्रों के पात्रों में घटाया जा सकता है। कर्मकाण्ड का विषय व 
क्षेत्र बहुत संकुचित नहीं है। महर्षि दयानन्द ने इसे सर्वक्रिया रूप माना 
है। इहलौकिक उपलब्धि के साथ-साथ पारलौकिक सभी उपलब्धियाँ, 
मोक्ष प्राप्ति व भगवान्‌ की प्राप्ति तक उन्हींने इसमें समाविष्ट किये हैं।' 


३. ऋग्वेदादिभाष्यभूमिका, प्रतिज्ञाविषयः 

अत: संसार की क्या वस्तु अवशिष्ट रही जो कर्मकाण्ड में न 
समाई हो। ज्ञानोपलब्धि भी तो क्रिया ही है, जिसे कि ज्ञानयज्ञ कहा गया 
हे। जब भगवान्‌ स्वयं यज्ञरूप हैँ' तो तदुत्पन्न सम्पूर्ण सृष्टि भी यज्ञरूप 
है" तो यज्ञ के अतिरिक्त संसार में कुछ है ही नहीं, यह हम नि:संकोच 
भाव से कह सकते हैं। चारों वेद भी इस यज्ञरूप भगवान्‌ से उत्पन्न हुए 
हैं” अत: ये भी यज्ञरूप हैं। शतपथ-ब्राह्मण में इन्हें यज्ञरूप कृष्णाजिन के 
लोम माना है और प्राचीन शास्त्रों में स्वयं ब्रह्म को यज्ञ माना है 

एक स्थल पर आत्मा व परमात्मा यजमान हें तो अङ्ग ऋत्विज 
हैं। वेद का पुरुषसूक्त तो यज्ञ की सर्वाङ्गीणता को स्पष्ट रूप में दर्शा 
रहा है। इन सब उद्धरणों को दृष्टि में रख कर हम यह कह सकते हैं कि 
पहले आर्षयुग में विचार ही यज्ञरूप में हुआ करता था। सब कुछ यज्ञ 
नाम से सम्बोधित होता था। कर्मकाण्ड'* और ब्रह्मकाण्ड ये दो विभाग 
करना तथा इन विभागों में शास्त्रों का बंटवारा कर देना, अत्यन्त 
अर्वाचीन प्रयत्न है और यह मुख्य रूप से उस समय का है, जब कि 
कर्मकाण्ड का व्यापक स्वरूप समाप्त होकर यान्त्रिक रूप में कुछ-कुछ 
ड्रामा रूप में बाह्य भौतिक यज्ञ याग में यह रूढ़ हो गया था। हमारे 
विचार में संसार को देखने की ये दो मनोवृत्तियाँ हैं। एक आत्मवादियों 


५. यजु०३१ अध्याय। 

६. तै०ब्रा०३.३.७.५ यज्ञो वै भुवनम्‌। 

७. यजु०३१.७ सैषा त्रयी विद्या यज्ञ: | शतपथ १.१.४.३. 

८. शत०ब्रा०३-१.४.१५, ५.३.२.४, ऐ०७.२२ ब्रह्म हि यज्ञः। शत०ब्रा० ३.१.४.१५, 
५.३.२.४, ऐ०७.२२. 

९. शतSब्रा०९.५.१२.१६ आत्मा वै यज्ञस्य यजमानोऽङ्गान्यृत्विजः। 
शत०ब्रा०११-६-२-१.७ आत्मा वै यज्ञः। 
साय॒णाचार्यकृत काण्वसंहिता भाष्यभूमिका । 

की और दूसरी देवतावादियों की। आत्मवादी सूत्रात्मा रूप में विचार 
करते हैं। उनके मत में वेदों में प्रमुख रूप से सूत्रात्मा का ही वर्णन हे । 
केवल सूत्रात्मा ही नहीं सूत्रात्मा के भी सूत्रात्मा हैं, ऐसा हमें समझन, 
चाहिये। दूसरी ओर कुछ व्यक्ति आत्मविदों की पूर्व सीमा से कुछ नीचे 
उतरे। उन्होंने आत्मा को प्रमुख केन्द्र न रख कर भौतिक तत्त्वों के आधार 
पर सोचना आरम्भ किया। आत्मतत्त्व को सीधा न देखकर अग्नि, सूर्य 
आदि भौतिक तत्त्वों के माध्यम से देखा और उस आत्मतत्त्व को त्रिलोकी 
के अग्नि, वायु, सूर्य इन त्रिदेवों में विभक्त किया। उनके मत में अन्य 
सब देव संस्थानेकत्व व सम्भोगैकत्व के आधार पर इन्हीं तीनों पर 
आश्रित हैं। 

इस विषय को हम पूर्व में दर्शा चुके हैं। कहने का तात्पर्य यह है 
कि ब्राह्मणग्रन्थों ने ब्रह्माण्ड व पिण्ड के रहस्यों को समझाने के लिये 
वेदों की यज्ञरूप में व्याख्या की है। 
विनियोग 

महर्षि दयानन्द ने ब्राह्मणग्रन्थों को ऋषि-प्रणीत वेद-व्याख्यान 
माना है। ये ब्राह्मण व श्रोतसूत्र आदि ऋषि प्रणीत ग्रन्थ मन्त्रों का विभिन्न 
क्षेत्रों में विनियोग दर्शाते हैं। यह विनियोग आजकल विद्वानों में बड़ा 
विवाद का विषय बना हुआ है, परन्तु हमारा विचार यह है कि खण्डन से 
पूर्व इन विनियोगं पर ऊहापोह द्वारा खूब विचार हो जाना चाहिये। यह 
सही है कि “यज्ञ की पूर्णता व समृद्धि उसी समय है जबकि उस 
क्रियमाण कर्म को ऋचा व यजु कहते हैं।' परन्तु हमारी सम्मति में यह 
aez नियम नहीं होना चाहिये, क्योंकि कई मन्त्रों की रचना इस प्रकार 
की होती है कि वे अनेकों क्षेत्रों व अनेकों अवसरों पर विनियुक्त हो 
सकते हैं। यह प्रवृत्ति प्राचीन समय में भी थी और आजकल भी है। 

आर्यसमाजी “विश्वानि देव०' के प्रार्थना के आठ मन्त्रों का विनियोग 
विवाह के अवसर पर, मृतक की अर्थी के साथ न जाने कहाँ-कहाँ कर 
देते हैं। महर्षि दयानन्द ने ‘ug कर्णेभिः शृणुयाम देवा:' मन्त्र का 
विनियोग कर्णवेध में दिखाया है। उपनिषदों के रचयिता ऋषियों ने इसे 
मङ्गलाचरण में विनियुक्त किया है और ध्यान देने की बात तो यह है कि 
स्वामी जी ने कर्णवेध के मन्त्रों को नासिका के बींधने में भी प्रयुक्त कर 
दिया है। इससे हम इसी परिणाम पर पहुँचते हैं कि मन्त्रों के विनियोग के 
सम्बन्ध में इतनी दृढ़ता नहीं होनी चाहिये कि एक मन्त्र एक ही स्थल पर 
विनियुक्त हो और अन्यत्र न हो सके। स्वामी दयानन्द यजुर्वेद के प्रथम 
मन्त्र “इषे त्वोर्जे त्वा०' का व्याख्यान करते हुए शतपथ-ब्राह्मण के 
वाक्यों को उद्धृत करते हे, परन्तु ब्राह्मणग्रन्थ द्वारा पर्ण शाखा में 
विनियुक्त ‘gt त्वा०' के खण्डन में कुछ नहीं लिखते, क्योंकि उनकी 
दृष्टि में इस मन्त्र भाग का शाखा-छेदन में विनियोग अनुपयुक्त नहीं था, 
ऐसा हम कह सकते Cl यह सृष्टि का एक गुह्य रहस्य है। गायत्री श्येन 
बनकर तृतीय द्युलोक से सोम ला रही थी तो उसका एक पर्ण, पलाश 
(प्लैक्सूस-चक्र) कट गया। हमारे शरीर में ये आठ चक्र 'ऊर्ध्वमूलमध: 
शाखम्‌? वाले शरीर रूपी वृक्ष के पत्ते ही तो हैं। इन चक्रों अर्थात्‌ पत्तों 
की शाखायें शरीर में फैली हुई है। उन्हीं पर्ण शाखाओं की ओर संकेत 
करते हुए मन्त्र कहता है कि 'हे शाखा! तुझे इष अन्न, गति (विज्ञान) 
के लिये तुझे ऊर्ज के लिये आश्रय करता हूँ। तुम सब प्राण रूप 
(वायवः) हो।' इस सम्बन्ध में एक और विचार आपके समझ प्रस्तुत 
करते हैं। महाभारत में गरुत्मान्‌ द्वारा सोमाहरण को कथा कुछ भिन्न रूप 
में वर्णित हुई है। विनता का पुत्र गरुत्मान्‌ सोमाहरण के लिये जाता है। 
पिता कश्यप के आदेश से हाथी और कच्छप को खाने के लिये ज्यों ही 

पर बैठता है, त्यों ही शाखा टूट जाती है। नीचे शाखा में बालखिल्य 

ऋषि तप कर रहे Sl अब इसको शरीर में घटाइये। सुपर्ण वाक्‌ हे, 
गरुत्मान्‌ भी वाक्‌ है, इस वाक्रूपी सुपर्ण का जहाँ पंजा है, वहाँ अन्न 
प्रणाली और श्वास प्रणाली दोनों आपस में एक-दूसरे को काटती हैं। श्वास 
प्रणाली (ट्रेकिया) और दोनों फेफड़े बिल्कुल शाखा के समान प्रतीत होते 
हैं, यह किसी भी शरीर-विज्ञान की पुस्तक में देख सकते हैं। इस शाखा 
में फेफड़ों के अन्दर छोटे-छोटे वायुकोषों (एलवियोलाई) में बालखिल्य 
नामक ऋषि हैँ। बालखिल्य प्राणों को कहा जाता है। इन एलवियोलाई को 
महाभारत में गोष्पद कहा है, जिनमें कि ये डुबकी लगा रहे हैं। एक बार 
इन्द्र (दिव्यमन) ने इनकी हंसी उड़ाई थी। इस अलंकार बहुल कथानक 
का स्पष्टीकरण हम फिर कभी करेंगे। इस प्रकार इस श्वास प्रणाली 
(ट्रेकिया) की शाखा को पंजे में दबोचे हुए यह वाक्‌ रूपी सुपर्ण अनन्त 
आकाश की ओर उड़ा चला जा रहा है। इस आधार पर इषे त्वा०' 
'ऊर्जे त्वा' मन्त्र का शाखा छेदन में विनियोग निस्संकोच भाव से 
कीजिये। “इषे त्वा०' हे अन्नप्रणाली रूपी शाखा! मैं तुम्हें अन्न के लिये, 
हे श्वासप्रणाली रूपी शाखा! मैं तुम्हें ऊर्ज के लिये प्राप्त करता हूँ। इस 
प्रकार शाखा छेदन का यह सांकेतिक व्याख्यान हमने यहाँ किया है। 
यजुर्वेद, वायुवेद, विष्णुवेद ये सब पर्यायवाची शब्द हैं। ये सब 
कथन बड़े विस्तृत विचार की अपेक्षा रखते हैं। कहने का तात्पर्य यह है 
कि शास्त्रकारों के विनियोग पर खूब ऊहापोह होनी चाहिये। स्वामी जी ने 
भी इनकी गहराई क। समझते हुए विनियोग का खण्डन नहीं किया है 
और यह लिखा है कि “इस वेद भाष्य में शब्द और उनके अर्थ द्वारा 
कर्मकाण्ड का वर्णन करेंगे परन्तु लोगों के कर्मकाण्ड में लगाये हुए 
वेदमन्त्रों में से जहाँ-जहाँ जो-जो कर्म अग्निहोत्र से लेके अश्वमेध के 
अन्त पर्यन्त करने चाहियें, उनका वर्णन यहाँ नहीं किया जायेगा, क्योंकि 
उनके अनुष्ठान का यथार्थ विनियोग ऐतरेय शतपथादि ब्राह्मण, qd- 

मीमांसा श्रौत, गृह्य सूत्रादिको में कहा हुआ है, उसी को फिर कहने से 
पिसे को पीसने के समतुल्य अल्पज्ञ पुरुषों के लेखके समान दोष इस 
भाष्य में भी आ सकता हे ।'* 


स्वामी जी का यह कथन उपर्युक्त वाक्य (एष मन्त्रः...) की 
स्थिति व व्याख्या को स्पष्ट कर रहा है। 


निर्वचन 


ब्राह्मणों की एक विशेषता निर्वचन की भी है। यह विषय भी 
बहुत गम्भीर है। प्रश्‍न यह है कि निर्वचन का कोई नियम व कोई सीमा 
भी हे या नहीं ? यास्क आदि के प्राचीन निर्वचनों पर आधुनिक विद्वानों ने 
आक्षेप भी शुरू कर दिये हैं। इसलिये भी यह विषय बहुत विचारणीय हो 
जाता है। इस सम्बन्ध में हम एक उदाहरण प्रस्तुत करते हैं। निरुक्तकार 
ने गो शब्द की व्युत्पत्ति गम्‌ और गा धातु से की है, परन्तु भर्तृहरि ने 
अपने वाक्यपदीय में इस गो शब्द की व्युत्पत्ति गिरति, गर्जति, गदति, 
गजति और गवति आदि धातुओं से बतायी है। अब प्रश्‍न यह है कि इन 
निरुक्तियों का क्या आधार है? क्या किसी आधुनिक विद्वान्‌ को नई 
निरुक्ति करने का अधिकार है या नहीं? यह इस लिये विशेष विचारणीय 
है कि कहीं अव्यवस्था न हो जाये। मनमानी निरुक्तियाँ होने लगें तो 
मन्त्रों के अर्थ भी मनमाने होने लगेंगे। इसी प्रवृत्ति से प्रेरित हो एक 
निरुक्ति की कल्पना हम भी प्रस्तुत करते हैं। 

धातुपाठ में दो धातुयें हैं- गृ शब्दे और गृ निगरणे। प्रतीत ऐसा 
होता है कि वैदिक युग में 'गृ' निगरणे’ एक ही धातु होगी। गृ धातु से 
उत्‌ और नि उपसर्ग लगाकर उद्गिरण व निगरण ये दो शब्द बनते हैं, जो 


ऋग्वेदादिभाष्यभूमिका, प्रतिज्ञाविषयः 

कि दो क्रियाओ को बताते हैँ। जिनको हम भाषा में उगलना और 
निगलना कह सकते हैं। ध्वनि व शब्द में भी यहीं निगलने व उगलने की 
प्रक्रिया होती है। वाणी मन में विद्यमान विषय को निगल कर फिर बाहर 
उगल देती है। शतपथ-ब्राह्मण १.४.५ में मन और वाणी को श्रेष्ठता का 
विवाद चला है। वहाँ पर मन ने अपनी श्रेष्ठता का जो हेतु दिया है वह 
यही है कि मन में जो होता है, उसे लेकर वाक्‌ सेविका की तरह बाहर 
उगल देती है। इसलिये हमारी धारणा यह है कि वास्तविक धातु गृ 
निगरणे है। शब्द को विशेषता देने के लिये सामान्य गृ धातु से उसे 
पृथक्‌ करके दिखा दिया है। इस रहस्य को न समझने के कारण होता 
यह है कि वेद में जिस स्थल पर 'गी' शब्द आता है, वहाँ पर हम 
उसका वाणी अर्थ कर देते हें। जिससे कई मन्त्र अत्यन्त अस्पष्ट व 
असङ्गत से रह जाते हैं। उदाहरण के तौर पर दो एक मन्त्र हम यहाँ 
दिखाते हैं। 
यद॑ग्ने दिविजा अस्यप्सुजा वां सहस्कृत। 
तं त्वां गीर्भिर्हवामहे॥ `` 

हे बलशालिन्‌ अग्नि! जो तू द्युलोक में उत्पन्न हुई है ओर जो 
जल में उत्पन्न हुई है, उस तुझ को हम वाणियों द्वारा आह्वान करते हैं। 
अब इस मन्त्र पर जरा' विचार कीजिये कि जो द्युलोक में उत्पन्न होने 
वाली अग्नि है और जल में पैदा होने वाली अग्नि है, वह कौनसी हो 
सकती है? हमें यह मानना पड़ेगा कि द्युलोकस्थ अग्नि सूर्य से उत्पन्न 
होने वाली अग्नि है, ताप है और जलीय अग्नि मेघस्थ विद्युत्‌ है अथवा 
जल से पैदा होने वाली बिजली। अब विचारणीय यह है कि इनको वाणी 
से कैसे Gard ? वाणी से बुलाने का मतलब भी कुछ नहीं, परन्तु यदि 


१२. ०८.४३.२८ 

“गी' का अर्थ हम निगलने व उगलने वाली कर लेवें तो सब समस्या 
हल हो जाती है। ये निगलने उगलने वाली तारें हैं, जिसके द्वारा बिजली 
एक स्थान से दूसरे स्थान को जाती है और सूर्य से आने वाली अग्नि 
किरणों द्वारा निगली व उगली जाती है। इससे मन्त्र सुसङ्गत व स्पष्ट हो 
जाता है। इसी दृष्टि से 'गी' के अनेकों क्षेत्रों में विभिन्न अर्थ हो सकते है। 
ये नस नाड़ियाँ (नरवस सिस्टम, सरकुलेटरी सिस्टम) आदि भी 'गी' 
नाम से कही गई हैं। ये भी मस्तिष्क से आज्ञा लेकर अन्य अङ्गों के पास 
पहुँचती हैं। 
ऋग्वेद में कहा गया है कि ‘fA: सोम इन्द्रियो रस: अर्थात्‌ 
ऐन्ट्रियिक रस सोम है। यह ऐन्द्रियिक सोम जब “गी” में भरा हुआ कहा 
गया हो और अध्यात्मक्षेत्र हो तो वहाँ 'गी' से नस नाड़ियाँ अर्थ ले 
सकते हैं। एक मन्त्र है- 
ag a: सत्रासाहं विश्वांसु गीर्ष्वाय॑तम्‌। 
आ च्यांवयस्यूतये॥ ` 
हे इन्द्र! तू सोम को जो (विश्वासु गीर्षु) सम्पूर्ण नस-नाड़ियों में 
थात है, उसको (ऊतये) हमारी रक्षा के लिये (आ च्यावयसि) च्युत व 
प्रवाहित करते हो। 


आख्यान 
अब हम आख्यानों के सम्बन्ध में कुछ विचार प्रस्तुत करते हैं- 


प्राचीन ऋषि लोग आख्यानप्रिय होते थे। वेदों में सांकेतिक रूप 
में संज्ञाओं द्वारा वर्णित गुह्य रहस्यों को ब्राह्मणादि ग्रन्थों में आख्यानों द्वारा 


ES 
१ ३ j ऋ ०८. ३ . R ० 

स्पष्ट करने का प्रयत्न किया गया है, परन्तु जब तक इन आख्यानों सहित 
सम्पूर्ण सन्दर्भा का अपनी मान्यता के अनुसार स्पष्टीकरण नहीं हो जाता 
है, तब तक यास्क व स्कन्द आदि प्राचीन/आचार्यो के ऐतिहासिकत्व को 
खण्डन करने वाले उदगारों का प्रतिपक्षी विद्वानों की दृष्टि में कोई विशेष 
मूल्य नहीं है। ये आख्यान भी ब्राह्मणग्रन्थों में भरे पड़े हैं। अत: इनका 
स्पष्टीकरण होना चाहिये। उदाहरणार्थ हमने अपनी “ऋषि रहस्य’ नामक 
पुस्तक में दधीचि आदि ऋषियों के आख्यानों का स्पष्टीकरण किया है। 
स्वामी दयानन्द ने 'ऋग्वेदादिभाष्यभूमिका' के 'ग्रन्थप्रामाण्याप्रामाण्य- 
विषय’ में कई कथाओं का स्पष्टीकरण किया है और उन्हें रूपालंकार 
माना हे। अत: महर्षि दयानन्द की दृष्टि में वेद व ब्राह्मणग्रन्थ आदि 
आर्षग्रन्थों में निर्दिष्ट आख्यानों व कथानकों का स्पष्टीकरण होना 
अत्यावश्यक है। 


CC-0. Gurukul Kangri University Haridwar Collection. Digitized by S3 Foundation USA 


वेदभाष्य 


महर्षि दयानन्द ने वेदों को आर्यसमाज व आर्य जाति का प्राण 
बताया है। यदि आर्या में वेदों का असली रूप में प्रचार नहीं है तो और 
सब कुछ सुधार आदि के कार्य करते हुए भी आर्यसमाज निष्प्राण व 
अस्थिपंजर के समान हे। इसी बात को लक्ष्य में रखकर महर्षि ने वेदों का 
भाष्य किया और उसको आर्यसमाज का प्राण बताया, परन्तु इस पतित 
लुप्त आर्य जाति को जगाने के लिये अन्य सुधार आदि के कार्यो को करते 
हुए हमारे दुर्भाग्यवश उन्हें वह पूरा समय न मिल सका, जिससे कि वे 
वेदों के भाष्य को पूरा कर जाते। उन्होंने यजुर्वेद का तो सम्पूर्ण भाष्य 
किया हे, परन्तु ऋग्वेद के सप्तम मण्डल के ६१वें सूक्त के द्वितीय मन्त्र 
तक ही वे भाष्य कर सके, क्योंकि आर्यजाति के उत्थान व सत्य के 
प्रचार के लिये उन्हें सर्वत्र भारतवर्ष में भ्रमण करना पड़ता था। अब आर्य 
जाति का यह कर्तव्य है कि उनके अवशिष्ट भाग पर उसी शैली से 
विद्वानों से भाष्य कराकर आर्यसमाज की तरफ से एक प्रामाणिक भाष्य 
तैयार करावे। 

इस अवशिष्ट भाग पर महर्षि का भाष्य होता तो अच्छा था। अब 
तो हम केवल इतना कर सकते हैं कि उनके भाष्य की प्रतिच्छाया इस 
अवशिष्ट भाष्य में अधिक से अधिक पड़ सके और उसमें ऊपर यह 
लिखा हो कि अमुक आर्यसमाज के विद्वानों द्वारा कराया गया भाष्य है। 
इस सम्पूर्ण भाष्य पर आर्यसमाज की प्रामाणिकता को मोहर हो। यह हो 
सकता है कि इस समय के विद्वानों द्वारा कराया गया भाष्य पूर्ण 
प्रामाणिक न हो, कोई त्रुटि रह जाये। कुछ काल के अनन्तर उसमें सुधार 
या परिवर्तन की आवश्यकता जान पड़े तो इसके लिये यह किया जा 

सकता हे कि समय-समय पर १०वर्ष या २०वर्ष का व्यवधान देकर 
आर्य विद्वानों की एक संगीति की जाया करे और उस समय जिस स्थल 
में परिवर्तन की आवश्यकता हो वह परिवर्तन कर दिया जाया करे। बौद्ध 
धर्म में “बौद्ध संगीति’ ने समय-समय पर ऐसा ही किया है। इसके 
सिवाय और कोई उपाय नहीं दिखाई देता। वेद के अवशिष्ट अंश पर 
भाष्य कराने के लिये हमें किन-किन बातों का ध्यान रखना चाहिये ? 
सुझाव के तौर पर तीन बातें हम आपके सामने रखते हैं। 

१-देवतार्थ-निर्णय। 

२-मन्त्रार्थ-निर्णय। 

३-पदार्थ-निर्णय। 
९-देवतार्थ frota- 

महर्षि ने एक-एक देवता व पद के कई-कई अर्थ किये Fi 
अवस्था में कोनसा अर्थ हमें लेना चाहिये, यह एक विचारणीय विषय है। 
इस निर्णय में महर्षि की निम्न पद्धति हमें बहुत सहायक हो सकती है। 
वह पद्धति यह है कि वे अगले सूक्त की पूर्व सूक्त के साथ सङ्गति 
लगाते रहे हें। इस बात को दृष्टि में रख कर हम देवता का अर्थ निर्णय 
करें और देवता का भी वही अर्थ हो जो महर्षि अपने भाष्य में कर चुके 
हैं। एक प्रकार से महर्षिकृत देवताओं के अर्थो में चुनाव करना है। 
२-मन्त्रार्थ निर्णय- 

मन्त्रार्थ-निर्णय अर्थात्‌ मन्त्र से क्या भाव प्रतीत होता है-इसमें 
विद्वानों की अपनी भी कुछ सूझ होगी, परन्तु इसमें भी देवतार्थ-निर्णय 
तथा पूर्व सूक्त के साथ अगले सूक्त की सङ्गति आदि कई बातें सहायक 
होंगी। 

३-पदार्थ निर्णय- 

इसमें भी पद का वही अर्थ लेना होगा, जो स्वामी जी अपने 
भाष्य में उस पद का अर्थ कर चुके हे । 

इन उपर्युक्त बातो तथा अन्य भी कई बातों को ध्यान में रख कर 
यदि इस अवशिष्ट अंश पर भाष्य करें तो स्वामी जी की शेली पर सम्पूर्ण 
वेदों का भाष्य हो सकता हे और जिसको आर्यसमाज यह कह सके कि 
यह हमारा प्रारम्भिक भाष्य है । 

इस सम्बन्ध में इस समय आर्यसमाज की बहुत ही विचित्र 
स्थिति है। कोई पूछे कि आर्यसमाज जो कि वेदों का डंका पीट रहा है, 
उसका प्रामाणिक भाष्य कौन सा हे? स्वामी जी के भाष्य को तो वह 
आगे कर दे, परन्तु जब यह पूछा जाये कि अवशिष्ट अंश पर आप 
किसको प्रामाणिक मानते हैं ? इस पर मौनावलम्बन के सिवाय कुछ कर 
ही नहीं सकते। स्वामी जी नहीं कर सके तो क्या उस सम्बन्ध में कोई 
ऐसा भाष्य ही नहीं होना चाहिये जो आर्यसमाज को प्रामाणिक हो। कोई 
भी विचारक इस स्थिति को पसन्द नहीं करेगा। इसी दृष्टि से हम 
उदाहरण के रूप में कुछ मन्त्रों का भाष्य आर्य जगत्‌. के विद्वानों के 
सामने रखते हैं। इसमें त्रुटियाँ हो सकती हैं, परन्तु लिखने का यही 
प्रयोजन है कि यदि आपको अभीष्ट हो कि आर्यसमाज का कोई प्रामाणिक 
भाष्य हो तो उसे अवश्य करना चाहिये। 

दूसरी बात जिस पर कि बहुत गम्भीरता से विचार होना चाहिये 
वह यह है कि स्वामी जी को हम वेदों का उद्धारकर्ता मानते तो हे, परन्तु 
स्वाध्याय पठन-पाठन वा वेदान्वेषण में स्वामी जी के भाष्य को कोई भी 
उठा कर नहीं देखता; यदि कोई देखते भी हैं तो वह बहुत ही कम है। 
साधारण जनता को तो वह भाष्य समझ में ही नहीं आता। उनके लिये तो 

वह एक गुरु ग्रन्थ ही है, परन्तु विद्वान्‌ भी उससे कोई सहायता नहीं लेते। 
कारण क्या है? यदि इस पर विचार करें तो इस सम्बन्ध में भी कई बातें 
सुनने में आती हें। उदाहरण के लिये एक बात हम आपके सामने रखते 
हे, वह यह है कि स्वामी जी ने वेद भाष्य में एक सूक्त की दूसरे सूक्त 
के साथ सङ्गति लगाई है और सूक्त के अन्त में ऐसा लिखा भी हे, परन्तु 
कहते यह हैं कि भाष्य देखने से सङ्गति लगती हुई दीखती नहीं। सूक्त 
की बात तो अलग रही कहीं-कहीं एक मन्त्र में ही पूर्वापर में सङ्गति 
लगती हुई नहीं दीखती। 

इत्यादि कई बातें सुनने में आती हे। विद्वानों के ऊपर ऐसा असर 
(इम्प्रेशन) क्यों है? क्या स्वामी जी के भाष्य में ऐसी त्रुटि है ? 

संक्षेप में इतना लिखना पर्याप्त होगा कि स्वामी जी ने वेदभाष्य 
करते हुए यह लिखा है कि मेरा भाष्य शतपथादि ब्राह्मणों के अनुकूल हे 
तो यह अनुकूलता दिखाने की आवश्यकता है। वेद, ब्राह्मणग्रन्थों आदि में 
प्रतिपादित ऋषि, छन्द, देवता तथा परिभाषा आदि को आधुनिक भाषा में 
स्पष्ट करना और यह दिखाना कि स्वामी जी ने भी इन्हीं शब्दों को हिन्दी 
भाषा में स्पष्ट किया है, यह एक बडा भारी काम हे, क्योंकि जितना भी 
प्राचीन आर्ष वैदिक वाड्मय है, उसमें उसी तरह की पद्धति दिखाई देती 
है और कुछ परिभाषाओ में नियन्त्रित व परिसीमित होकर उनका वर्णन 
करने का तरीका है। उन परिभाषाओं का आधुनिक भाषा में स्पष्टीकरण 
करने की आवश्यकता है और फिर इसमें ही दूसरा काम यह है कि 
वेदार्थ करते हुए ,स्वामी जी ने कोई ऐसा क्षेत्र नहीं छोड़ा, जिस पर 
उन्होंने प्रकाश न'डाला हो। साधारणतया वेद पढ़ने वाले को स्वामी जी 
के भाष्य में अनुकूलता वा सङ्गति क्यों नहीं दिखाई देती? उसका कारण 
यह है कि स्वामी जी ने कई क्षेत्रों को आपस में मिला दिया हे। यही 
परिपाटी ब्राह्मणग्रन्थों की भी है। इसलिये उनके लिये कहा गया है कि : 

“बहुभक्तिवादीनि हि ब्राह्मणानि'' (भक्ति, भाग, क्षेत्र) अर्थात्‌ 
ब्राह्मणग्रन्थ बहुत क्षेत्रों के सम्बन्ध में बताने वाले हें। बहुत से क्षेत्रों को 
मिला देने से वे सामान्य दृष्टि से समझने कठिन हो जाते हैं। इसी कारण 
बड़े-बड़े वेद के विद्वान्‌ वेदार्थ में ब्राह्मणग्रन्थों की उपेक्षा कर जाते हैं। वे 
उन्हें शुष्क, वृथा, निरर्थक कर्मकाण्ड समझते हे, परन्तु उन्हें यह पता 
होना चाहिये कि ब्राह्मणग्रन्थों के अन्दर विहित कर्मकाण्ड पिण्ड व 
ब्रह्माण्ड, अध्यात्म, अधिदैव आदि में हो रहे यज्ञों का प्रतिनिधित्व करते 
हैं। इन सब क्षेत्रों का एक साथ वर्णन होने से ये समझने कठिन हो जाते 
हैं। ऐसा ही स्वामी जी के भाष्य में है। 
स्वामी जी आर्ष कोटि के व्यक्ति थे, उन्होंने प्राचीन परिपाटी का 
अवलम्बन किया और फिर सब क्षेत्रों को मिला कर वर्णन करने से ही वे 
इतना भाष्य कर सके हैं। यदि वे प्रत्येक क्षेत्र को पृथक्‌-पृथक्‌ तथा 
सरल करके लिखना आरम्भ करते तो एक वेद का भी सम्पूर्ण भाष्य न 
कर सकते। 
गहराई में पहुँचने वाले व्यक्ति को यह पद्धति कोई कठिन प्रतीत 
हीं होती। दिव्य दृष्टि पुरुष के -सामने सब क्षेत्र हस्तामलकवत्‌ होते हैं। 
वे एक क्षेत्र के सम्बन्ध में कहते हुए दूसरे क्षेत्र के सम्बन्ध में भी संकेत 
करते जाते हैं। यही प्राचीन परिपाटी थी और फिर ब्रह्माण्ड व पिंड के 
सब क्षेत्रों का मिलान करते हुए अध्ययन करना ही वेद के रहस्यों को 
समझने के लिये सर्वश्रेष्ठ परिपाटी है, परन्तु साधारण जनता को इसमें 
अवश्य कठिनाई का अनुभव हो सकता है, परन्तु यह कठिनाई भी तभी 
तक है जब तक कि सर्वसाधारण में वेदों का पठन-पाठन व प्रचार नहीं 
होता। इसके लिये यह किया जा सकता है कि एक-एक क्षेत्र में अलग- 

अलग ग्रन्थ लिखाये जायें और स्वामी जी के वेदार्थ को परिपुष्ट किया 
जाये, तभी ये समस्यायें हल हो सकती हैं। 

इन सब बातों को सोच कर हमने स्वामी जी की शैली से अगले 
कुछ मन्त्रों का भाष्य किया हे। इनमें कई बातें स्पष्टीकरण की 
आवश्यकता रखती हैं, जिनको कि फुटनोट में दिया जा सकता है। स्वामी 
जी ने इस कठिन आर्ष शैली को सरल बनाने के लिये अपने भाष्य में 
सरल संस्कृत वा सरल हिन्दी देने का प्रयत्न किया है। इसलिये भाष्य में 
आगे इस बात का भी ख्याल रखना चाहिये कि संस्कृत आदि सरल हो, 
ये कुछ मन्त्र जो कि आर्य जनता के सामने रखने का हम प्रयत्न कर रहे 
हैं। वे ऋग्वेद के ७ वें मण्डल के ६१ वें सूक्त के मन्त्र हैं। ६१ वें सूक्त 
के प्रथम दो मन्त्रों पर स्वामी जी का भाष्य मिलता है। इस ६१ वें सूक्त 
के मित्र और वरुण देवता हैं। स्वामी जी ने मित्र और वरुण का अध्यापक 
और उपदेशक अर्थ किया है और इन्हें प्राण और उदान तथा प्राण और 
अपान से उपमा दी है। जिस प्रकार प्राण का काम सर्वत्र प्राण क्रिया 
करना है, उसी प्रकार उदान का काम नीचे न गिरने देकर ऊपर उठा 
रहना है। ब्रह्माण्ड व पिण्ड में प्राण और उदान के ये दोनों कार्य हो रहे 
हैं। इसी प्रकार अध्यापक व उपदेशक इन दोनों का कर्त्तव्य है कि वे 
अपने विज्ञान बल के आधार पर अन्नादि स्थावर तथा मनुष्यादि जङ्गम 
प्राणियों को अन्नुप्राणित करते रहें और उदान की तरह उनके स्तर को 
ऊपर उठाये tea इसके लिये पृथिवी से लेकर द्युलोक तक जितना भी 
ज्ञान-विज्ञान, प्राणिविज्ञान, प्रकृति, आत्मा, परमात्मा सम्बन्धी सब प्रकार 
के ज्ञान-विज्ञान का उन्हें पता होना चाहिये। जिस प्रकार शरीर में प्राण 
प्राणन क्रिया करता रहता हैं और अपान मलों को बाहर निकालता रहता 
है। इसी प्रकार वे श्रेष्ठ साधनों व उपदेशों द्वारा मनुष्यों को अनुप्राणित 
करते रहें और अच्छे गुणों को धारण कराते रहें, जो दोष आदि बुरी बातें 


CC-0. Gurukul Kangri University Haridwar Collection. Digitized by S3 Foundation USA 


१३६ वेद-विमर्श 


उनमें प्रविष्ट हो गई हों, उन्हें दूर करवातें रहें और मनुष्यों का यह कर्त्तव्य 
है कि सदा अध्यापक और उपदेशक के पद की प्रतिष्ठा वा मान करें। उन्हे 
ऊँचा स्थान दें और उनकी सेवा में सदा तत्पर रहें। इसी प्रकार अन्य भी 
कई कर्तव्य इस सूक्त में अध्यापक, उपदेशक तथा मनुष्यों के लिये 
बताये हैं, जिनका पालन करते रहना चाहिये। 
अगले ६२ वें सूक्त में सूर्य के दृष्टान्त से भगवान्‌ के गुणों का 
वर्णन किया गया है। जिस प्रकार इस सौर मण्डल को यह सूर्य धारण 
किये हुये है और सब को प्रकाशित वा अपने-अपने कार्यो में प्रेरित करता 
है। इसी प्रकार वह भगवान्‌ इस सम्पूर्ण ब्रह्माण्ड को थामे हुए हैं और 
अपने-अपने नियत कार्या में सब को प्रेरित कर रहा है। ऋषि-महर्षियों 
के हृदय में यह भगवान्‌ सूर्य के समान प्रकाशित होता है। किस प्रकार 
वह भगवान्‌ हृदयों में प्रकाशित हो सकता है ? इसके लिये ये दो उपाय 
हैं- एक यह है कि “क्रत्वा' कर्म वा विज्ञान द्वारा वह भगवान्‌ प्रकट होता 
है और कर्मयोगी उन्हें अपने अन्दर प्रकट करते हैं। दूसरा उपाय यह 
बताया है कि मनुष्य तीव्र से तीव्रतम गति से चलने वाले स्तुतिरूपी घोड़े 
भगवान्‌ के पास भेजें, जिन पर कि वह आरूढ़ होकर भक्त के सामने आ 
पहुँचे। अग्निरहित सामान्य स्तुति भगवान्‌ की प्राप्ति में सहायक नहीं है। 
इस प्रकार मन्त्रों में यह बताया गया है कि अध्यापकों और उपदेशकों को 
भगवान्‌ का साक्षात्कार करना चाहिये। जिससे कि “यस्मिन्‌ विदिते सर्व 
विदितं भवति’ भगवान्‌ को जान लेने पर सब प्रकार का ज्ञान-विज्ञान 
स्वयं प्राप्त हो जाये और वे प्रजा की ज्ञान-विज्ञान द्वारा भली प्रकार रक्षा 
आदि कर सकें। अब हम मन्त्रों का भाष्य आर्य जनता व आर्य विद्वानों के 
सामने समालोचनार्थ व विचारार्थ रखते हैं। यदि आर्य जनता व विद्वानों 
को यह समझ में आ जाये कि आर्यसमाज का चारों वेदों पर कोई 
प्रामाणिक भाष्य हो तो उन्हें इस ओर प्रयत्न करना चाहिये। इसी प्रेरणा के 

लिये मैंने यह प्रयत्न किया है। इसमे त्रुटि बहुत हो सकती है, परन्तु यदि 
इससे चारों वेदों का पूर्ण प्रामाणिक भाष्य करने की प्रेरणा मिल जाये तो | 
हम यह समझेंगे कि हमारा काम हो गया। | 
पुनस्तौ कीदृशौ भवेतामित्याह ॥ 
फिर वे दोनों कैसे हों इस विषय को कहते हों- 
प्रोरोर्मित्रावरुणा पृथिव्याः प्र दिव ऋष्वाद्बृहतः सुदानू। 
स्पशो दधाथे ओषधीषु विक्ष्वृधग्यतो अनिमिषं रक्षमाणा॥ ३॥ 
पदपाठः-प्र। उरोः। मित्रावरुणा। बृहतः। पृथिव्याः। wi दिवः। ऋष्वात्‌। 
बृहतः। सुदानू इति सुऽदानू। स्पशः। दधाथे इति। ओषधीषु। विक्षु। ऋधक्‌। यतः। 
अनिऽमिषम्‌। रक्षमाणा॥ ३॥ 
पदार्थः- (प्र) (उरोः) विस्तीर्णायाः (मित्रावरुणौ) 
प्राणोदानाविवाध्यापकोपदेशको युवां (पृथिव्याः) भूमेः (प्र दिवः) 
प्रकृष्टद्युतिमतः द्युलोकात्‌ (ऋष्वात्‌) श्रेष्ठात्‌ (बृहतः) महतः (सुदानू) सुष्ठु 
दातारौ (स्पशः) स्पर्शवतः विज्ञाननियमान्‌ (दधाथे) धरथः ` (ओषधीषु) 
(विक्षु) प्रजासु (ऋधग्‌) समृद्धिं (यतः) यस्मात्‌ (अनिमिषम्‌) अहर्निशं 
(रक्षमाणा) रक्षां कुर्वन्तौ। 
अन्वयः-हे मित्रावरुणौ! सुदानू युवां उरो: पृथिव्याः ऋष्वात्‌ बृहतः 
प्रदिवः स्पशः दधाथे। यतः ओषधीषु विक्षु अनिमिषं ऋधग्‌ रक्षमाणा युवां सततं 
सेवितव्यो॥ ३॥ 
भावार्थ :-हे जना: | अन्नादिषु प्रजासु च समृद्धिं कामयमानैर्भवद्धिर्विदुषां 
सङ्गतिर्विधेया॥ ३॥ 
पदार्थ :-हे (मित्रावरुणा) प्राण और उदान वायु के समान कार्य 
करने वाले अध्यापक और उपदेशक जनो! तुम दोनों (सुदानू) शोभन 
दान वाले (उरो:) विस्तृत (पृथिव्याः). पृथिवी से तथा (ऋष्वात्‌) श्रेष्ठ 
(बृहतः) महान्‌ (प्रदिवः) सूर्य चन्द्रादि द्वारा प्रकाशमान द्युलोक से 

(स्पशः) स्पर्श करने वाले विज्ञान के नियमों को (दधाथे) धारण करते हो 
(यत:) जिससे (ओषधीषु) ओषधियों में (fag) प्रजाओ में (अनिमिषम्‌) 
रात-दिन (ऋधग्‌) समृद्धि को (रक्षमाणा) रक्षा करते हुए तुम दोनों 
मनुष्यों से सेवन करने योग्य हो॥ ३॥ 
भावार्थः-हे मनुष्यो! अन्नों तथा प्रजाओं में समृद्धि की कामना 
करने वाले तुम को विद्वानों की सङ्गति करनी चाहिये॥ ३॥ 
पुनर्मनुष्या: किं कुर्युरित्याह 
फिर मनुष्य क्या करें, इस विषय को कहते हैं। 
शंसा मित्रस्य वरुणस्य धाम॒ शुष्मो रोद॑सी aga महित्वा। 
अयन्मासा अयज्वनामवीराः प्र य॒ज्ञम॑न्मा वृजनं तिराते॥ ४॥ 
पदपाठः-शंस। मित्रस्य। वरुणस्य। धाम। शुष्मः। रोदसी इति। बद्बधे। 
महिऽत्वा। अयन्‌। मासा:। अयज्चनाम्‌। अवीरा:। प्रा यज्ञऽमन्मा। JAMI 
तिराते॥ ४॥ 
पदार्थः-(शंस) प्रशंस (मित्रस्य) अध्यापकस्य (वरुणस्य) 
उपदेशकस्य (धाम) पदम्‌ (शुष्मः) विज्ञानबलम्‌ (रोदसी) द्यावापृथिव्यौ 
(बद्बधे) बध्नाति (महित्वा) महिम्ना (अयन्‌) यन्ति (मासाः) चेत्राद्याः 
(अयज्वनाम्‌) यज्ञविरोधिनां (अवीराः) वीरतारहिताः (प्र) (यज्ञमन्मा) 
यज्ञस्य विज्ञानं (वृजनम्‌) वर्जन्ति दुःखानि येन तदूबलम्‌ (प्र तिराते) 
प्रवर्धयति॥`४॥ 
अन्वयः-हे जन! त्वं मित्रस्य वरुणस्य च धाम प्रशंस। यस्य शुष्म 
महित्वा रोदसी बद्बधे। अयज्वनां मासाः अवीरा अयन्‌। यज्ञमन्मा वृजनं प्र 
तिराते॥४॥ 
भावार्थः-ये मनुष्याः विदुषां विज्ञानबलं विज्ञाय श्रद्धया 
यज्ञादिकर्माचरन्ति ते बलिनो भूत्वा दुः खान्यतितरन्ति॥४॥ 
पदार्थः-हे मनुष्य! तू (मित्रस्य) अध्यापक (वरुणस्य) और 

उपदेशक के (धाम) पद की (शंस) प्रशंसा कर, क्योंकि उस पद का 
(शुष्म:) विज्ञान बल (महित्वा) अपने प्रभाव से (रोदसी) द्यावापृथिवी 
को (बद्बधे) बांध देता हे। (अयज्वनाम्‌) मित्र और वरुण के यज्ञ के 
विरोधी पुरुषों के (मासा:) चैत्रादि मास (अवीरा:) वीरातारहित (अयन्‌) 
व्यतीत होते हे, क्योंकि (यज्ञमन्मा) यज्ञ का विज्ञान (वृजनम्‌) जिससे 
दुःख दूर करते हैं, उस बल को (प्र तिराते) बढ़ाता Suv 

भावार्थ:-जो मनुष्य विद्वानों के विज्ञान बल को जान कर श्रद्धा से 
यज्ञादि करते हैं, वे बलवान्‌ होकर दुःखों को तर जाते है। 


पुनस्तेषां क्रिया: कीदृश्यो भवन्तीत्याह। 
फिर उनकी क्रियाएँ केसा होती हे, इस विषय को कहते हे- 


अमूरा विश्वां वृषणाविमा at न arg चित्रं ददृशे न य॒क्षम्‌। 
दुहः सचन्ते अनृता जनानां न वां 
निण्यान्यचिते अभूवन्‌॥ ५॥ 
पदपाठः-अमूरा। विश्वा। वृषणौ। इमा:। वाम्‌। न। यासु। चित्रम्‌। ददृशे। 
ना यक्षम्‌। द्रुहः। सचत्ते। अनृता। जनानाम्‌। ना वाम्‌। निण्यानि। अचिते। 
अभूवन्‌॥ ५॥ 
पदार्थ :-(अमूरा) अमूढौ (विश्वा) सर्वज्ञानसम्पन्नौ (वृषणौ) 
विद्यावर्षको (इमाः) ऊर्ध्वोक्ताः क्रिया: (वाम्‌) युवयोः (न) (यासु) 
क्रियासु (चित्रम्‌) अद्भुतं विज्ञानबलं (ददृशे) दृश्यते (न) (यक्षम्‌) सङ्गतं 
(रुहः) द्रोग्धारः (सचन्ते) सेवन्ते (अनृता) पापानि (जनानाम्‌) मनुष्याणां 
(न) (वाम्‌) (निण्यनि) अन्तर्गतानि विज्ञानानि (अचिते) अज्ञानाय 
(अभूवन्‌) भवन्ति। 
अन्वयः-हे वृषणौ! अमूरौ विश्वौ स्तः, वां इमाः (क्रियाः) as 
न चित्रं न यक्षं ददृशे (ताः द्रोग्धृणां जनानां सन्ति) जनानां द्रुहः अनुर्ती 
सचन्ते। वां निण्यानि अचिते न अभूवन्‌। 

भावार्थ :-हे मनुष्याः! द्रोहपूर्ण व्यवहारं परिहाय विदुषां 
ज्ञानविज्ञानात्मिका रहस्यमयी क्रिया भवद्भिरनुसर्तव्या। यतः ज्ञानिनो भूत्वा 
परमं सुखमवाप्नुयुः | 
पदार्थः- (वृषणौ) विद्या की वर्षा करने वाले हे अध्यापक और 
उपदेशक लोगो! [(अमूरा)] तुम मूढतारहित हो और [(विश्वौ)] सर्वज्ञान 
सम्पन्न हो (वाम्‌) तुम दोनों की (इमाः) उपर्युक्त मन्त्रों में वर्णित क्रियायें 
हें और (यासु) जिन क्रियाओं में (न चित्रम्‌) न कोई अद्भुत रहस्यमय 
विज्ञान बल है और (न यक्षम्‌) न कोई सङ्गति हे, ऐसी क्रियायें द्रोह 
करने वालों की होती हैं। (जनानां द्रुहः) मनुष्यों से द्रोह करने वाले 
(अनृता सचन्ते) अनृत रूप पापों का सेवन करते हैं। हे अध्यापक और 
उपदेशको! (वाम्‌) तुम दोनों के (निण्यानि) हदय में अन्तर्निहित विज्ञान 
को बातें (अचिते) अज्ञान के लिये (न अभूवन्‌) नहीं होतीं अर्थात्‌ वे 
प्रजाओं में ज्ञान का प्रचार करते हैं। 
भावार्थ:-हे मनुष्यो! परस्पर के द्रोहपूर्ण व्यबहारों का परित्याग 
कर विद्वानों की ज्ञानविज्ञान वाली क्रियाओं का तुम्हें अनुसरण करना 
चाहिये, जिससे ज्ञानी बनकर परम सुख लाभ कर सको। 
पुनर्मनुष्यैः कि कर्तव्यमित्याह 
फिर मनुष्यों को क्या करना चाहिये, इस बात को कहते हैं। 
समु वां य॒ज्ञं महयं नमोभिर्हुवे वां मित्रावरुणा स॒बाध॑ः। 
प्र वां मन्मान्यूचसे नवानि कृतानि ब्रह्म जुजुषन्निमानिं॥ ६॥ 
पदपाठः-सम्‌। ऊं इति। वाम्‌। यज्ञम्‌। महयम्‌। नमःभि। हुवे। amy 
मित्रावरुणा। सबाधः। प्र। वाम्‌। मन्मानि। ऋचसे। नवानि। कृतानि। ब्रह्म! जुजुषन्‌। 


इमानि॥ ६॥ 
पदार्थः- (सम्‌ उ) सम्यक्तया (वाम्‌) युवयोः (यज्ञम्‌) (महयम्‌) 


पूजयामि । (नमोभिः) स्तुतिभिः (हुवे) menà (वाम्‌) युवां 


CC-0. Gurukul Kangri University Haridwar Collection. Digitized by 53 Foundation USA 


/ 


वेदभाष्य १४१ 


(मित्रावरुणा) अध्यापकोपदेशकौ (सबाध:) बाधेन सह वर्तमान: (प्र) 
(वाम्‌) (मन्मानि) विज्ञानानि (ऋचसे) प्रशंसिताय कर्मणे (नवानि) 
नूतनानि (कृतानि) (ब्रह्म जुजुषन्‌) ब्रह्म सम्बन्धीनि। 
अन्वयः-हे मित्रावरुणा! वां यज्ञं नमोभिः समु महयम्‌। 7 
सबाधोऽहं वां हुवे।. वां ऋचसे कृतानि इमानि नवानि मन्मानि ब्रह्म 
जुजुषन्‌। 
भावार्थ:-ये मनुष्याः तयोर्यज्ञं पूज्यबुद्धया स्वीकुर्वन्ति। ते ब्रह्म 
सम्बन्धीनि नूतनज्ञानानि प्राप्नुवन्ति। 
पदार्थ:- (मित्रावरुणा) हे अध्यापक तथा उपदेशको! (वाम्‌) 
तुम्हारे (यज्ञम्‌) यज्ञ की मैं (समु महयम्‌) सम्यक्‌ प्रकार से पूजा करता हूँ. 
और (सबाधः) बाधायुक्‍त अर्थात्‌ पीड़ित में (वाम्‌) तुम्हें (हुवे) रक्षार्थ 
आह्वान करता हुँ (वाम्‌) तुम्हारे (ऋचसे) प्रशंसित कर्म के लिये (कृतानि) 
किये गये (इमानि) ये (नवानि) नये (मन्मानि) विज्ञान व आविष्कार 
(ब्रह्म जुजुषन्‌) ब्रह्म सम्बन्धी हैं। 
भावार्थ :-जो मनुष्य उन दोनों के यज्ञ को पूज्यबुद्धि से स्वीकार 
कर उस पर आचरण करते है, वे ब्रह्म सम्बन्धी नवीन ज्ञान को प्राप्त करते 


हैं। 

अग्नि, इन्द्र, सोम व वरुण आदि देवताओं से मनुष्य को ऋषित्व 
की प्राप्ति किस प्रकार होती है, इस पर हमने विस्तार से विचार किया है, 
जो कि फिर कभी पुस्तक रूप में पाठकों के समक्ष रक्खा जायेगा। अब 
हम संक्षेप में ऋषित्व प्राप्ति के कुछ अन्य साधन यहाँ प्रस्तुत करते हैं: - 


दक्षिणा से ऋषित्व प्राप्ति 


ऋ०१०.१०७.६ का मन्त्र है जो ऋषित्व प्राप्ति पर अच्छा प्रकाश 
डालता है। वह इस प्रकार है- 
तमेव ऋषिं तमुंब्रह्माणमाहुर्यज्ञन्यं सामगामुंक्थशासंम्‌। 
स शुक्रस्यं तन्वो वेद तिस्रो यः प्रथमो दक्षिणाया र॒राघ॑॥ ` 
उसी को ऋषि, उसी को ब्रह्म अर्थात्‌ ब्राह्मण कहते हैं, उसी को 
अध्वर्यु और उसी को उक्थादि सामों का गान करने वाला सामगायक 
कहा जाता है और वही व्यक्ति शुक्र अर्थात्‌ वीर्य से उत्पन्न होने वाले 
तीनों शरीरों (सात्विक, राजस, तामस) को जानता है, जो कि प्रमुख रूप 
से दक्षिणा को सिद्धि का आधार बनाता है। 
दक्षिणा, दान, आत्मदान व आत्मसमर्पण ये सब एक ही भाव के 
द्योतक हैं। जिस प्रकार द्रव्ययज्ञों में भौतिक दक्षिणा ऋत्विजों को प्रदान 
की जाती है, उसी प्रकार आत्मिक यज्ञ में आन्तरिक दक्षिणाएँ प्रदान की 
जाती हैं। सर्वश्रेष्ठ दक्षिणा वही है, जिसमें अपने सम्पूर्ण अङ्ग, प्रत्यङ्ग व 
उनकी कामनाएँ तथा आत्मा तक दक्षिणारूप में देवों को सौंप दिया जाये। 
अत: भगवान्‌ को आत्मार्पण करने वाला व्यक्ति ही ऋषि बनता है। 

मातृशक्ति द्वारा ऋषित्व प्राप्ति 


संसार रूपी राष्ट्र को धारण करने वाली सर्व जगत्‌ निर्मात्री 
मातृशक्ति भी ऋषित्व को प्रदान करने वाली है। मन्त्र इस प्रकार है- 
अहमेव स्वयमिदं व॑दामि जुष्टं देवेभिरुत मानुषेभि:। 
यं कामये तंतमुग्रं कृणोमि तं ब्रह्माणं तमृषिं तं सुमेधाग।' 
देवों और मनुष्यों द्वारा सेवित उस श्रद्धायुक्त वचन (त्रद्धिवम्‌) 
को उन द्वारा मैं ही बोल रही होती हूँ। जिसको में चाहती हूँ उसे उग्र बना 
देती हूँ, जिसे चाहती हुँ उसे ब्रह्मा, उसे ऋषि ओर उसे सुमेधा बना देती 
gI 
इस मन्त्र द्वारा यह स्पष्ट ध्वनित हो रहा है कि ऋषि बनाना 
जगन्माता के अपने हाथ में है। यही भाव उपनिषदों में भी उपबृंहित हुआ 
है। 'यमेवैष वृणुते तेन लभ्य:' अर्थात्‌ जिसे भगवान्‌ चाहते हे, वही 
भगवान्‌ को प्राप्त कर सकता है, परन्तु इसका यह तात्पर्य नहीं कि 
भगवान्‌ व जगन्माता निरंकुश व स्वेच्छाचारी प्रशासक हैं। नहीं, वे तो 
दयालु हैं। इससे पूर्व मन्त्र में स्पष्ट किया है कि जो उसे मानते हैं, उस पर 
श्रद्धा रखते हे, उस पर सर्वस्व निछावर कर देते हैं, वे ही माता की 
असीम कृपा पाते हैं। उसे न मानने वाले विनष्ट हो जाते हैं (अमन्तवो मां 
त उपक्षियन्ति) इस प्रकार जगन्माता की कृपा से ऋषि बनते हैं। 


काव्य से ऋषित्व प्राप्ति 


ऋग्वेद में आता है कि “ऋषिर्विप्रः काव्येन' अर्थात्‌ काव्य से 
विप्र ऋषि बनता है। विप्रो में सर्वोत्कृष्ट स्थान ऋषि का है। इसीलिये कहा 


२. ०१०.१२५.५ 
३. ०८.७९.९१ 

है कि “ऋषिविंप्राणाम्‌' अर्थात्‌ यह सोम विप्रो में ऋषि बनता है। विप्रो में 
सोम का सर्वोत्कृष्ट रूप ऋषि बनना है और यह सोम भी ऋषित्व को उस 
समय प्राप्त होता है, जबकि उसमें काव्य अर्थात्‌ क्रान्तदर्शिता व 
अतीन्द्रियार्थ दर्शित्व उत्पन्न हो जाता है। काव्य वेद को भी कहते हे 
अत: वेद भी परोक्ष व सूक्ष्म दिव्य तत्त्वों का पिटारा हे। इसलिये 
शंकाराचार्य ने कहा है कि- 
चोदना हि भूतं भवत्तं भविष्यन्तं सूक्ष्मं व्यवहितं विप्रकृष्टमित्येवं 
जातीयमर्थ शक्नोत्यवगमयितुमिति। 
इससे यह स्पष्ट है कि वेद का असली ज्ञान दिव्यता, सूक्ष्मता व 
ऋषित्व को प्राप्ति पर ही संभव है। विप्र ऋषि के सम्बन्ध में एक मन्त्र है 
जो कि उसके स्वरूप व शक्तियों को स्पष्ट कर रहा है। वह इस प्रकार 
हे- 
ऋषिविंप्रः पुरएता जनांनामुभुर्धीरे उशना कार्व्येन। 
स चिद्विवेद निहितं यदांसामंपीच्यं१ गुह्यं नाम गोनांम्‌।` 
अर्थात्‌ विप्र ऋषि मनुष्यों का अग्रणी होंता है। ऋत से देदीप्यमान 
(ऋभु-ऋतेन-भाति) धीर, कान्तिमान्‌ काव्य के कारण सर्वजनप्रिय (उशना 
काव्येन) वह ऋषि क्रान्तदृष्टि की सहायता से या वेद से (काव्येन) दिव्य 
प्रकाशों के पिहित (अपीच्यम्‌) प्रच्छन्न व गुह्य नामों को अथवा गुह्य 
स्वरूप को जानता है। 
तप से ऋषित्व प्राप्ति 
सम्पूर्ण वैदिक साहित्य एक स्वर से इस तथ्य को उद्घोषित कर 


aaa 
४. शां०भा०१.२ 
५. ऋ०९.८७.३ 

रहा है कि ऋषि तपस्या से उत्पन्न होते हैं। वेद का एक मन्त्र है- 
ऋषीनार्षेयांस्तपसो5थि जातान्‌।* 
अर्थात्‌ ऋषि और आर्षेय दोनों तप से उत्पन्न होते हैं। 
क्रषीन्तपस्वतो यम तपोजां अपिं गच्छतात्‌।" 
हे यमाधिष्ठित पुरुष! तू तप से उत्पन्न व तपस्या करते हुए 
ऋषियों के पास पहुंच । 
इसी प्रकार अन्य वैदिक साहित्य में भी अनेक स्थल प्रचुर मात्रा 
में उपलब्ध होते हैं, जहाँ कि ऋषियों का तप से विशिष्ट सम्बन्ध बताया 
गया है। अब विचारणीय यह है कि तप क्या है? क्या शरीर को सुखाना, 
सर्दी-गर्मी की परवाह न करना, अनेक कष्ट देना, भूखा रखना व उसकी 
आवश्यकताओं की पूर्ति न करना तप हे? शास्त्रों की दृष्टि में यह तप 
नहीं है, पर साधारण जन इसे ही तप मानते हैं। गीता में इसे आसुरी तप 
माना है। गीता के १७ वें अध्याय में तप पर अत्युत्तम प्रकाश डाला है। 
मनुमहाराज कहते हैं कि ब्राह्मण का तप ज्ञानोपलब्धि है। क्षत्रिय का तप 
रक्षा है, वेश्य का तप वार्ता, व्यवसाय है और शूद्र का तप सेवा करना 
है।' ऋषि लोग अपने आप को संयम में रखकर फल, मूल और वायु का 
भक्षण कर तप के प्रभाव से चराचर सहित त्रैलोक्य को देख लेते हैं,” 
उसी प्रकार ऋषि लोग वेदों को भी तप के प्रभाव से प्राप्त कर लेते हैं।'' 


६. अथर्व०११.१.२६ 
७. अथर्व०१८.२.१५ 
८. गीता १७.५-६ 
९. मनु०११.२३५ 

११. मनु०११.२४३ 


CC-0. Gurukul Kangri University Haridwar Collection. Digitized by 53 Foundation USA 


१४६ वेद-विमर्श 


ब्राह्मण के लिये स्वाध्याय ही तप है। क्रषित्व की प्राप्ति में स्वाध्याय के 
साथ 'मनसश्चेद््रियाणां चैवाग्रथं परमं तपः? मन और इन्द्रियों को एकाग्र 
करना भी अभीष्ट होता है। यह भी एक परम तप माना है और ज्ञानप्राप्त 
का यही सर्वोत्तम साधन है। स्वाध्याय ही परम तप है, इसकी प्रशंसा 
शतपथ-ब्राह्मण में यहाँ तक आती है कि- 
अप्यभ्यक्तः। अलंकृतः सुहितः सुखे शयने शयानः 
स्वाध्यायमधीत आहेव नखाग्रेभ्यस्तप्यते।'` 
तेल आदि चुपड़े हुये, आभूषणों से अलंकृत, मधुर भोजन से तृप्त 
अथवा सुखशय्या में सोते हुए भी यदि स्वाध्याय करता है तो वह नख के 
अग्र भाग तक तपता है। 
एक मन्त्र आता है जिसमें यह कहा गया है कि ऋषियों के तप 
के प्रभाव से राष्ट्र में बल ओर ओज पैदा हो जाता है। वह मन्त्र इस प्रकार 
हे- 
भद्रमिच्छन्त ऋषयः स्वर्विदस्तपो दीक्षामुपनिधेदुर्रे। 
ततों राष्ट्रं बलमोजश्न जातं तद॑स्मै देवा उंप॒संन॑मन्तु॥ ` 
मुक्ति, स्वर्ग व दिव्य आनन्द के ज्ञाता ऋषि लोग सृष्टि के प्रारम्भ 
में प्राणिमात्र के कल्याण की कामना से तप और यज्ञदीक्षा को प्राप्त हुये 
थे। इससे राष्ट्र निर्भय व उसमें बल व ओज पेदा हो गया। उसी प्रकार देव 
इस राष्ट्र में भी बल व ओज प्राप्त करावें। 
इस प्रकार इस मन्त्र में यह स्पष्ट निर्देश हुआ है कि ऋषियों के 
तप व यज्ञ-दीक्षा के प्रभाव से राष्ट्र का निर्माण होता है और उसमें बल व 
ओज पैदा हो जाते हैं। 
o MU © 

ऋषित्व में स्तुति 

ऋषि निर्माण में स्तुति का स्थान बहुत महत्वपूर्ण हे। अन्य सब 
साधनों का अवलम्बन करते हुए भी क्रषि स्तुति का सेवन निरन्तर करते 
हैं। वेद में ऋषियों का मनुष्यों से पार्थक्य स्तुति से भी बताया है। वहाँ 
आता हे- 

ऋषीणां च स्तुतीरुप य॒ज्ञं च॒ मानुंषाणाम्‌॥ ` 

अर्थात्‌ वह इन्द्र ऋषियों की स्तुति द्वारा और मनुष्यों के यज्ञों द्वारा 
पकड़ में आता है। 

इस मन्त्र में ऋषियों और मनुष्यों में क्या विभेद हो सकता है, 
यह स्पष्ट हो जाता है और भी कई विभेदक तथ्य हैं जो कि हमें मन्त्रं में 
उपलब्ध होते हैं। इस उपर्युक्त मन्त्र का यह भाव नहीं समझना चाहिए 
कि ऋषि यज्ञ नहीं करते-कराते थे, परन्तु मन्त्र की यह ध्वनि प्रतीत होती 
है कि अभीष्ट सिद्धि में मनुष्यों के पास प्रमुख रूप से यज्ञ ही साधन है। 
मनुष्य यज्ञ द्वारा जो कुछ प्राप्त कर सकता है, वह सब और उससे भी 
अधिक ऋषि लोग संकल्प व स्तुति से प्राप्त कर लेते थे। स्तुति से ऋषि 
तक बन जाते हैं, जिस व्यक्ति की ऋभु लोग रक्षा करते हैं या ऋत से 
प्रदीप्त शक्तियाँ जिस व्यक्ति में प्रविष्ट होती है, वही स्तुति करने वाला 
ऋषि बन जाता है।* ऋषित्व का निर्माण करने वाली स्तुति का स्वरूप 
क्या होना चाहिये, इसका कुछ कुछ आभास हमें निम्न वाक्य से हो जाता 
है। बह यह è- "ऋषिर्न qa’ वह अग्नि स्तुति गान करने वाले ऋषि 
की तरह है। ‘Epa’ स्तोभ से बना है। स्तोभ स्तम्भन को कहते है। 


१४. ऋ०१.८४.२ 
१५. %०४.३६.६ स क्रषिर्वचस्यया। (वचस्यया=स्तोत्रेण) 

इससे अर्चना व स्तुति भी वही ग्रहण की जायेगी, जो कि मनुष्य के चित्त 
को थामे रक्खे। प्राय: मनुष्यों का मन स्तुति करते हुए उधर-उधर दोड़ता 
रहता है, पर ऋषियों का नहीं। इसी प्रकार ऋषियों की स्तुति के सम्बन्ध 
में अनेक मन्त्र वेदों में आते हैं, जिनमें कुछ मन्त्र हमने अग्नि, इन्द्र आदि 
देवों पर लिखते हुए आगे दिखाये है। 

स्तुति किसकी ? 

अब प्रश्‍न यह आता है कि ऋषित्व प्राप्ति के लिये हम किसकी 
स्तुति करें ? इसके निर्णय के लिये हमें यह देखना चाहिये कि पूर्व ऋषि 
किसकी स्तुति किया करते थे? वेदों में भी अग्नि, इन्द्र, अश्विनो आदि 
विविध देवरूपों की आवश्यकतानुसार विकासक्रम को ध्यान में रखते हुए 
स्तुति का विधान हुआ है, परन्तु वेद में एक आध मन्त्र हमें ऐसा भी 
दृष्टिगोचर होता है, जिससे यह ध्वनि निकलती प्रतीत होती है कि ऋषित्व 
की प्राप्ति के लिये भगवान्‌ की स्तुति करना आवश्यक नहीं है। भगवान्‌ 
की स्तुति न करके अन्य यौगिक साधनों द्वारा भी ऋषित्व को प्राप्त किया 
जा सकता है। वह मन्त्र इस प्रकार है- 
ये त्वा्मिद्ध न तुष्टुवुर््ष॑यो ये च तुषटुवुः। 
ममेद्‌ वर्धस्व॒ सुष्टुतः॥ ` 
उपर्युक्त मन्त्र के दो अर्थ हो सकते हैं। एक अर्थ तो सामान्य हे 

जो कि भगवान्‌ को मानने वाले भगवद्भक्तं को युक्तियुक्त प्रतीत होता 
है। वह इस प्रकार है- 


_ फायर 


209) Hci Kangri University Haridwar Collection. Digitized by S3 Foundation USA 


क्रषित्व प्राप्ति के कुछ साधन १४९ 

हे इन्द्र! (ये त्वां न तुष्टुवुः) जो मनुष्य तेरी स्तुति नहीं करते (ये 
च ऋषयः तुष्टुवुः) और जो ऋषि तेरी स्तुति करते हे, परन्तु एक दूसरा 
अर्थ भी हे जिसको अमान्य करना अति कठिन है और वह इस भाँति हो 
सकता हे। हे इन्द्र! (ये ऋषयः त्वां न तुष्टुवुः) जिन ऋषियों ने तेरी स्तुति 
नहीं को (ये च तुष्टुवुः) और जिन ऋषियों ने तेरी स्तुति की। 

इस मन्त्र के उपर्युक्त अर्थ को स्वीकार करने वाले विद्वानों का 
यह कथन हो सकता हे कि भगवान्‌ बुद्ध ने अपनी योगसिद्धि में भगवान्‌ 
की स्तुति को स्थान नहीं दिया। ऐसे विद्वानों के मत में दोनों प्रकार से 
क्रषि बना जा सकता है। भगवान्‌ की स्तुति द्वारा भी और अन्य यौगिक 
साधनों द्वारा भी । 
मेधा द्वारा क्रषित्व 

उत्कृष्ट मेधाशक्ति भी ऋषित्व को प्रदान करने वाली हे । तैत्तिरीय 
आरण्यक में आता है कि 'त्वया जुष्ट ऋषिर्भवति देवि!'“ हे मेधा देवि! 
Gaal सेवन करने वाला व्यक्ति ऋषि बन जाता हे। जिन ऋषियों को 
मेधा बहुत प्यारी होती है, उन्हें “प्रियमेधा' नाम से वेदों में कहा गया है। 
मेधाप्राप्ति के अनेक मन्त्र वेद में आते हैं। कण्बों में एक ऋषि मेधातिथि 
भी है, इसकी मेधा में अतिथि आते हैं। इस ऋषि पर हमने कण्ववंशी 
ऋषियों पर विचार करते हुए पर्याप्त प्रकाश डाला हैं। इस प्रकार मेधा 
द्वारा भी ऋषित्व की प्राप्ति होती है। 


ob oo 

श्रद्धा की आराधना 


ऋषि-श्रद्धा कामायनी। देवता-श्रद्धा। छन्द-अनुष्टुप्‌। 

ऋ०१०म्‌०१५१ Yo 
श्रद्धयाग्निः समिध्यते श्रद्धयां हूयते हवि:। 
श्रद्धां भगस्य मूर्धनि वच॒सा वेदयामसि॥ १॥ 

(श्रद्धया) श्रद्धा से (अग्नि: समिध्यते) अग्नि प्रदीप्त की जाती हे 
(श्रद्धया) श्रद्धा से (हविः हूयते) यज्ञ में आहुति दी जाती है (श्रद्धाम्‌) 
श्रद्धा को हम (वचसा) ज्ञान व वाणी द्वारा (भगस्य मूर्धनि) ऐश्वर्य के 
शिखर पर (वेदयामसि) पहुँचाते है। 

भावार्थ-इस मन्त्र में निम्न बातों पर प्रकाश डाला गया है। 

१- श्रद्धा से अग्नि-समिन्धन। 

२-श्रद्धा से हवि-प्रदान। 

३- श्रद्धा से उच्च कोटि के ऐश्वर्य को प्राप्ति । 

४-उपर्युक्त बातों का वेदवाणी द्वारा प्रकटन | 

मनुष्य में अग्नि का समिन्धन व उद्दीपन श्रद्धा बल से ही होता 
है। भगवान्‌ जब सृष्टि यज्ञ रचने लगा तब श्रुति की सर्वप्रथम ऋचा 
'अग्निमीळे पुरोहितम्‌ ' द्वारा उसने अग्नि का सब से पहले स्मरण 
किया और उसे पुरोहित (पुरः हितम्‌=आगे रखना या सब से पूर्व ला 
रखना) पद पर प्रतिष्ठित किया। भगवान्‌ में तो स्वाभाविकी श्रद्धा हे। 
इसलिये अग्नि की प्रदीप्त के लिये उसे श्रद्धा की आवश्यकता न थी, पर 
हमें तो स्वात्मयज्ञ व अन्य कोई भी यज्ञ रखने के लिये अग्नि से भी पूर्व 


श्रद्धा का आह्वान करना पड़ेगा, तभी अग्नि का समिन्धन व प्रज्वलन हो 


सकेगा। 

श्रद्धा का अर्थ है “श्रत्‌ सत्यं दधातीति श्रद्धा’ सत्यता को धारण 
करने वाली श्रद्धा वही कहलाती है, जिसमें सत्यता का अंश हो। श्रद्धा 
भक्तिमय अवस्था की एक भावना है जिस भक्तिमय भावना में सत्यता 
का अंश न होगा, वह श्रद्धा, अन्धश्रद्धा, झूठी श्रद्धा तथा वास्तविक ध्येय 
से दूर ले जाने वाली होगी। हम जिस चीज को सत्य समझते हैं, उसी की 
हम अपने मनमन्दिर में पूजा करते हैं और उसके लिये सर्वस्व तक की 
आहुति देने के लिये तैयार हो जाते हे, परन्तु वास्तविक सत्य क्या है ? 
इसका निर्णय हम अपनी स्वल्प तथा सीमित बुद्धि से नहीं कर सकते, 
वह तो हमें प्रभु की वाणी वेद द्वारा ही पता चलेगा। यह प्रभु का संदेश 
है, यह उसकी वाणी है कि हे जीव “श्रद्धा से अनि प्रदीप्त होती है' 
जिस चीज की हम कामना करते हे, पहले उस बीज को सत्यता की 
कसौटी पर कस कर उसके प्रति श्रद्धा पैदा करें, इस प्रकार जब हमारे 
मन के साथ श्रद्धा का सम्पर्क होगा तो उससे चिनगारी अर्थात्‌ 
संकल्पाग्नि आविर्भूत होगी। किसी भी कार्य को पूरा करने के लिये 
संकल्पाग्नि की अत्यन्त आवश्यकता होती है। जितने भी उग्र रूप से 
हमारे अन्दर संकल्पाग्नि प्रदीप्त होगी, उतना ही शीघ्र तथा सुचारू रूप से 
वह कार्य पूर्ण होगा। कोई भी कार्य हम करने लगें, उसके लिये यह 
आवश्यक है कि हम संकल्पाग्नि को पैदा ati यदि हम चाहते हे कि 
हम वेदों के गूढ़ रहस्यों को समझने लगें तो हमें वेदों के प्रति श्रद्धा पैदा 
करनी होगी, तभी संकल्पाग्नि द्वारा हमारा कार्य सिद्ध हो सकेगा। यदि 
हम चाहते È कि गृहस्थ के बन्धनों में न फंसे तो हमें वैराग्य की उत्कट 
अग्नि प्रज्वलित करनी पड़ेगी, जिससे कि विषय वासना आदि नाष्ट व 
आसुरीभाव हमारे अन्दर विकार न पैदा कर सकें। इसी प्रकार जितनी भी 
अन्य अग्नियाँ हैं, उन सब के प्रदीप्त होने के लिये श्रद्धा की आवश्यकता 
है, जिस कार्य के प्रति हमारी श्रद्धा नहीं वहाँ संकल्पाग्नि के न होने से 

वह कार्य कभी सुचारू रूप से पूर्ण न हो सकेगा। 
आगे मन्त्र में कहा है कि 'श्रद्धया हूयते हवि:' हवि भी श्रद्धा से 
दी जाती है। हवि शब्द का प्रयोग उच्च ध्येय के लिये दी गई आहुति के 
लिये आता है। यह श्रद्धा सब अहिंसामय अध्वरों की जननी हे। सब यज्ञ 
इसी आधार पर पूर्ण होते हैं। इसी के बल पर बड़े-बड़े ऋषि महर्षियों 
तथा सन्त महात्माओं ने बड़े-बड़े यज्ञ रचे ओर उनमें सर्वस्व तक की 
आहुति दे दी। इसी प्रकार साधारण मनुष्य भी जब कभी दिव्य भावनाओं 
से प्रेरित होता है तब तन, मन, धन अर्थात्‌ सर्वस्व तक की आहुति दे 
देता है। मनुष्य में समाज प्रेम, जाति प्रेम, देश प्रेम तथा प्राणिमात्र पर 
दया की भावना- ये सब बातें श्रद्धा पर ही आश्रित हैं। किसी चीज के 
प्रति श्रद्धा पैदा होने पर मनुष्य को उस बीज के प्राप्त करने की इच्छा 
होती है। उस वस्तु को प्राप्त करने के लिये मनुष्य में संकल्पाग्नि 
प्रज्ज्वलित होती है और इस संकल्पाग्नि को प्रदीप्त रखने के लिये मनुष्य 
तन, मन, धन अर्थात्‌ सर्वस्व तक की आहुति दे देता है। अपने उद्देश्य के 
ज्ये आहुति प्रदाता मनुष्य ही उच्च कोटि के ऐश्वर्य का उपभोग करता 
!। इसलिये वेद कहता है कि 'श्रद्धां भगस्य मूर्धनि’ हे मनुष्यो! 
श्रद्धाशील पुरुष ही सब प्रकार के ऐश्वर्य को प्राप्त करते है। श्रद्धा ही धर्म 
की जननी है। श्रद्धा ही से सब कार्य निष्पन्न होते हैं। श्रद्धा के बिना जीवन 
सूखा तथा प्राणरहित होता है। अत: वेद कहता है कि अपने जीवन में 
श्रद्धा को स्थान दो तभी उच्च कोटि के ऐश्वर्य को प्राप्त कर सकोगे। 
प्रियं श्रद्धे दत: प्रियं श्रंद्धे दिदांसतः। 
प्रियं भोजेषु यज्वस्विदं म॑ उदितं कृधि॥ २॥ 
(श्रद्धे) हे श्रद्धा देवि! (ददतः प्रियम्‌) देने वाले का तू प्रिय कर 
(दिदासतः प्रियम्‌) दान की इच्छा वाले का भला कर (भोजेषु) भोजन 

देने वालों तथा (यज्चसु) यज्ञ करने वालों का (प्रियम्‌) प्रिय हो और (मे 
इदम्‌) मेरा यह प्रिय तू (उदितं कृधि) उदीयमान कर। 

दान देना सर्वोत्तम बात है। भय से दो, लज्जा से दो, चाहे किसी 
भी रूप में दो, परन्तु दो अवश्य। यदि श्रद्धा से दो तो सर्वोत्तम बात है। 
धन-दोलत व ऐश्वर्य न भी हो तो भी दान की भावना से भावित रहो। 
याद रक्खो उतना ही प्रिय होगा जितना देने से होता हे। हे श्रद्धे! तुझ से 
मेरी यह विनम्र विनती है कि भूखों, प्यासों को भोजन देने वालों तथा यज्ञ 
करने वालों का जो प्रियाचरण तू करती है, वह मेरा भी कर। 

यथां देवा असुरेषु श्रद्धामुग्रेषु चक्रिरे। 
एवं भोजेषु यज्वस्वस्मार्कमुदितं कृधि॥ ३॥ 

(यथा) जिस प्रकार (देवाः) देवों ने (उग्रेषु असुरेषु) उग्र असुरों 
में (श्रद्धां चक्रिरे) श्रद्धा पैदा की अथवा उनमें श्रद्धा की (एवम्‌) उसी 
प्रकार ही हे श्रद्धे! तू (अस्माकम्‌) हमारे (भोजेषु यज्वसु) भोजन देने 
वालों तथा यज्ञ करने वालों में (उदितं कृधि) उस श्रद्धा को उदित कर। 

देवों में पक्षपात नहीं है। यदि उग्र कर्म करने वाले असुरों में भी 
अपने उद्देश्य की पूर्ति के लिये श्रद्धायुक्त दृढ़ मनोबल है तो देवता भी 
उनमें श्रद्धा रखते हैं ओर उन के सहायक बनते हैं; इसलिये आवश्यकता 
यह है कि हम मनुष्य भी अपने उद्देश्य की पूर्ति के लिये सर्वप्रथम श्रद्धा 
पैदा करें और आसुरी दृढ़ता के साथ कार्य में जुट जायें, जिससे देव हमारे 
सहायक बनें। 

शरद्धां देवा यजमाना वायुगोंपा उपांसते। 
श्रद्धा हंदय्य ९ याकूंत्या श्रद्धयां विन्दते जसु॥ ४॥ 

(वायुगोपा:) प्रजाओं में वायुमण्डल के रक्षक अथवा प्राण 

साधना करने वाले (देवा: यजमाना:) दिव्य यजमान (श्रद्धा उपासते) 

श्रद्धा की उपासना करते हें और वे (हृदय्यया आकूत्या) हृदय के संकल्प 
बल से (श्रद्धाम्‌) श्रद्धा को बनाये रखते हैं, क्योंकि (श्रद्धया वसु विन्दते) 
श्रद्धा से ऐश्वर्य प्राप्त होता है। 
प्रजाओं में श्रद्धा का वायुमण्डल अबाधित रूप में प्रवाहित रहे, 
यह दिव्य नेताओं की दिव्यता व उनकी श्रद्धा पर आश्रित है। यदि उनमें 
दिव्यता व श्रद्धा नहीं है तो प्रजाओं में दिव्यता का संचार नहीं हो सकता। 
श्रद्धा का वायु मण्डल हृदय के अटूट संकल्प बल पर निर्भर है। इसलिये 
राष्ट्ररूपी यज्ञ के यजमान दिव्य नेता यदि श्रद्धायुक्त दृढ मनोबल से 
नेतृत्व करेंगे तो ऐश्वर्य की प्राप्ति होगी और कार्य में सफलता मिलेगी। 
आओ! हम सब मिलकर श्रद्धा का आह्वान करें। 
श्रद्धां प्रातर्हवामहे श्रद्धां मध्यंदिनं परिं। 
श्रद्धा सूर्यस्य निम्रुचि श्रद्धे श्रद्धापयेह नं:॥ ५॥ 
(श्रद्धां प्रातः हवामहे) श्रद्धा का हम प्रातःकाल आह्वान करते हैं। 
(श्रद्धा मध्यन्दिनं परि) मध्याह काल में श्रद्धा का आह्वान करते हैं तथा 
(सूर्यस्य निग्नुचि श्रद्धाम्‌) सूर्यास्त के समय में भी श्रद्धा की पुकार करते 
हैं। इसलिये (श्रद्धे) हे श्रद्धा देवि! तू (इह) यहाँ इस यज्ञ में अथवा इस 
भूतल पर (नः) हमें (श्रद्धापय) श्रद्धायुक्त बना। 

य इमे द्यावापृथिवी ज॒जान यो द्रापिं कृत्वा भुवनानि aah 
यस्मिन्‌ क्षियन्ति प्रदिशः gifi: प॑तङ्गो अनुं विचार्कशीति तस्य॑ 
देवस्य॑। क्रुद्धस्यैतदागो य एवं विद्वांस ब्राह्मणं जिनातिं। उद्वेपय रोहित प्र 
क्षिणीहि ब्रह्मज्यस्य प्रति मुञ्च पाशांन्‌॥ ` 

(यः) जिस परमात्मा ने (इमे. द्यावापृथिवी) इन द्युलोक और 
भूलोक को (जजान) पैदा किया और (यः) जो (द्रापिम्‌) अपने आपको 
ओढ्नी (कृत्वा) बना कर (भुवनानि) सब लोकों को (वस्ते) आच्छादित 
कर रहा है। (यस्मिन्‌) जिस परमात्मा में (षट्‌) ये ६ (उर्वीः) विस्तृत 
(प्रदिशः) प्रकृष्ट दिशायें (क्षियन्ति) निवास करती हैं। (याः) जिन 
दिशाओं को (पतङ्गः) नित्य गतिशील सूर्य (अनुविचाकशीति) प्रकाशित 
करता है। 

(यः) जो पुरुष (एवम्‌) इस प्रकार सब के आधारभूत परमात्मा 
को जानने वाले (विद्वांसम्‌) विद्वान्‌ (ब्राह्मणम्‌) ब्राह्मण का (जिनाति) 
विनाश करता हे। (एतत्‌) यह (आगः) अपराध (तस्य) उस (क्रुद्धस्य) 
क्रुद्ध (देवस्य) देव परमात्मा के प्रति ही है। 

हे (रोहित) सबको उन्नत करने वाले परमात्मन्‌! (ब्रह्मज्यस्य) 
ब्रह्मघाती को (उद्वेपय) कंपा दे (प्रक्षिणीहि) उसका विनाश कर दे और 
उसको (पाशान्‌) HE डाल कर (प्रतिमुञ्च) बांध ले। | 

भावार्थ-इस मन्त्र में परमात्मा रोहित शब्द से याद किया गया है 
और यह प्रार्थनाः की गई है कि हे रोहित! जो दुर्जन मनुष्य तेरे ब्रह्मवेत्ता 


विद्वान्‌ भक्तों का विनाश करता है, तू उस ब्रह्मघाती का विनाश कर। 
हा क कदको a a E 
१. अथर्व०१३.३.१ 

रोहित शब्द रुह धातु से बना है- जिसका अर्थ है-उत्पन्न होना, 

बढ्ना उन्नति, करना इत्यादि। रोहित शब्द से पता चलता है कि परमात्मा 
को पैदा किया जाता है और उसको दिनोंदिन बढ़ाया जा सकता हे, पर 
यह उत्पत्ति और वृद्धि आलंकारिक है; भक्त मनुष्य उस परमात्मा का 
आह्वान करते हैं। जैसा कि इस मन्त्र के अन्दर परमेश्वर का अग्नि स्वरूप 
से आह्वान किया गया है। 'अग्न आयांहि वीतये गृणानो हव्यदातये नि 
होता सत्सि बर्हिषि।'₹ और उसे हृदयासन पर बैठाया गया है। इसी को 
वेदों में परमात्मा का पैदा होना कहा गया है। वह भक्त-जनों के 
मनोमन्दिर में उत्पन्न होता है और वहीं वृद्धि को प्राप्त करता है। परमात्मा 
की उत्पत्ति एक-दूसरे मन्त्र में अच्छी तरह से स्पष्ट की गई है। 'त्वामग्ने 
पुष्करादध्यथर्वा निरमन्‍्थत० '' हे अग्ने! अथर्वा-चञ्चलता रहित मनुष्य 
तुम को हृदयरूपी समुद्र में मन्थन करके पैदा करते हैं। हृदयरूपी समुद्र 
में उस अमृतस्वरूप परमात्मा का निवास स्थान है। वहीं से भक्तजन इस 
अमृत को पैदा करते हैं और उसकी वृद्धि करते हैं, यही अमृतमन्थन है 

और यही परमात्मा की उत्पत्ति का साधन वेदों में बताया गया है। 

इसलिये परमात्मा को इस मन्त्र में रोहित शब्द से याद किया गया है और 

यह निर्देश दिया है कि ब्राह्मणों को चाहिये कि वे अपने हृदयासन पर उस 

पूज्य देव को बैठावें। आगे मन्त्र में बताया गया है कि उस रोहित को 

महिमा कितनी है। हे भगवन्‌! तूने ही ये चुलोक और भूलोक आदि 

लोक-लोकान्तर बनाये तू ही इन सब के अन्दर व्यापक हे और 'ओ३म्‌ 

अमृतोपस्तरणमसि' हे अमृत स्वरूप परमात्मन्‌! ओढ़नी भी तू है और 

“ओ३म्‌ अमृतापिधानमसि’ बिछौना भी तू है। ये सारी दिशायें तेरे ही 


OO — 
२. साम० १. १ 
3. साम०१. ८ 

अन्दर मौजूद हैं अर्थात्‌ कोई भी ऐसी वस्तु नहीं कि जहाँ वह वस्तु हो 
और तू न हो। हे परमात्मन्‌! तू सर्वव्यापक है त्‌ सर्व द्रष्टा है, तू सबका 
सहारा है, भक्तजन तेरा सहारा लेकर इन प्राकृतिक भोगों से ऊपर उठ 
कर तुझ तक पहुँचने का प्रयत्न करते हैं, परन्तु हे भगवन्‌! हम साधारण 
मनुष्य इस तेरी महिमा को नहीं जानते और यदि कभी जान भी जाते हैं 
तो ये प्राकृतिक दृश्य तेरी महिमा को भुलवा देते हैं। हे भगवन्‌! हम 
अशक्त है, हमें शक्ति प्रदान करो, जिससे हम तेरी महिमा को जान सकें 
और तेरे प्रति प्रयाण कर सकें। हे भगवन्‌! दूसरी प्रार्थना ae है कि 
ब्रह्मवेत्ता विद्वान्‌ भक्त को जो किसी भी प्रकार से कष्ट पहुँचता है, बह 
तेरा शत्रु है। तू ऐसी परिस्थिति पैदा कर कि वे ब्रह्मघाती मनुष्य तेरे डर 
के मारे कांपने लगें, उन्हें तेरी दुर्जन विघातिनी शक्ति का भय हो। तू उन्हें 
इतना क्षीण कर कि वे अपने स्वार्थो को पूरा न कर सकें और वे सदा के 
लिये नष्ट हो जायें। हे रोहित! तू दुष्टों को अपने He में फांसने वाला है। 
अत: जो मनुष्य ब्राह्मण की हिंसा करता है, तू उस ब्रह्मघाती को अपने 
फंदे में बांध ले और ऐसा बांध कि वे फिर कभी सच्चे त्यागी ब्राह्मण की 
ओर आंख भी उठा कर न देख सकें। 

dd ग्रहण 


अग्ने व्रतपते ad चरिष्यामि तच्छकेयं तन्मे राध्यताम्‌। 
इदमहमनृतात्‌ स॒त्यमुपैमि॥ ' 

(अग्ने) हे अग्रणी तथा प्रकाशस्वरूप परमात्मन्‌ ! (व्रतपते) हे व्रत 
के मालिक! में (व्रतम्‌) व्रत का (चरिष्यामि) आचरण करूंगा। हे 
सर्वशक्तिमान्‌ मेरे में ऐसी सामर्थ्य हो कि मैं (तत्‌) उस व्रतको 
(शकेयम्‌) पूरा कर सकूँ (मे) मेरा (तत्‌) वह व्रत (राध्यताम्‌) सिद्ध होवे। 
वह मेरा व्रत यह है कि (अहम्‌) मैं (अनृतात्‌) अनृत अर्थात्‌ असत्य को 
छोड़ कर (इदं सत्यम्‌) इस सत्य को (उपैमि) Wa करता हूँ। 

इस मन्त्र में निम्न बातें दर्शयी गई हैं। 

१-परमात्मा को अग्नि ओर व्रतपति के रूप में याद किया गया 
है। अग्नि-अग्रणी, नेता-प्रकाश स्वरूप। 

२-व्रत ग्रहण का निश्चय। 

३-व्रत को पूर्ण करने के लिये परमात्मा से शक्ति की प्रार्थना । 

४-ब्रत के सिद्ध होने में आशा तथा आत्मविश्वास । 

५-अनृत का परित्याग | 

६-सत्य रूप व्रत का ग्रहण। 

भावार्थ:-हे अग्ने! अग्रणी, इस ब्रह्माण्ड का नेतृत्व करने वाले 
` परमात्मन्‌! तुम व्रतपति हो। तुम अपने ब्रतों का ठीक-ठीक पालन करते 
हो, परन्तु भगवन्‌! मैं अल्पज्ञ जीव! व्रत की महिमा को न समझता हुआ , 
पतन की ओर चला जा रहा हूँ। परमात्मन्‌, तुम प्रकाश स्वरूप हो। अत; 
a n 
१. यजु० १.५ 


CC-0. Gurukul Kangri University Haridwar Collection. Digitized by 53 Foundation USA 


व्रत-ग्रहण १५९ 


मेरे मनो -मन्दिर में प्रकाश करो, जिससे कि मैं अन्धकार से दूर हो कर, 
आपके ज्ञानस्वरूप प्रकाश में निवास करता हुआ ब्रतों का ठीक-ठीक 
चुनाव कर सकूं। मैने बहुत से व्रत धारण किये, समय-समय पर उनमें 
परिवर्तन भी किये, परन्तु उनमें से किसी को भी मैं निभा न सका। 

हे भगवान्‌ ! मेरी इच्छा शक्ति इतनी प्रबल हो, मेरा निश्चय इतना 
दृढ़ हो और मेरे में इतना उत्साह हो कि मैं अपने व्रत से विचलित न हो 
सकूं। किसी प्रकार का भी लोभ मुझे अपने व्रत से फिसला न सके।.हे 
ज्योतिष्मन्‌! में अपने व्रत से विचलित तभी होता हुँ जब कि- आपकी 
ज्योतिर्मय किरण दिखाई नहीं देती, उस समय मेरे मानसिक जगत्‌ में 
निराशारूपी अन्धकार छाया रहता है, मुझे अपनी व्रत के पूरा होने में 
सन्देह होता है और मौका पाकर दुष्टभाव मुझे अपने पथ से च्युत कर देते 
हैं। अत: ऐसी शक्ति दो जिससे कि दुष्ट्रभावों का मुझ पर असर न हो 
सके। हे प्रकाश स्वरूप परमात्मन्‌! आपको व्रतपति के रूप में देखता 
हुआ मैं फिर व्रत धारण करता हुँ, ब्रतनिष्ठ आपको आदर्श मानता हुआ 
अपने व्रत पर अटल रहूंगा और तुम भी अपने प्रकाश-स्वरूप नेतृत्व र 
मुझे ठीक रास्ता बताओ, जिससे कि मैं उसका अनुसरण कर सकूं। अत: 
भगवन्‌ आपसे प्रार्थना है कि ऐसी शक्ति प्रदान करो जिससे कि मैं अपने 
व्रत को निभाने में समर्थ हो सकूँ और मेरा व्रत पूर्ण होवे। 

वह मेरा व्रत यह है कि मैं आज से ही अनृत अर्थात्‌ असत्य का 
परित्याग करता हूँ और सत्य को स्वीकार करता हूँ। में अपने जीवन में 
सदा सत्य का पालन करूंगा और असत्य को दूर भगाऊंगा, परन्तु हे 
अग्ने! यह सत्य का रास्ता बड़ा विकट है, तलवार की धार पर दोड़ना 
है। हे भगवन्‌! जिस व्यक्ति को तेरा नेतृत्व नहीं मिला, वह इस रास्ते पर 
न चल सका, क्योंकि आज्ञानान्धकाररूपी बादलों से आवृत मानसिक 
वृत्तियाँ सत्यासत्य में विवेक नहीं कर सकतीं। इस संसार सागर में तैरते 

हुए कई बार ऐसी अवस्था आ जाती है कि मनुष्य सत्यमार्ग को न 
जानकर असत्य की ओर चल पड्ता है और उसे ही सत्य समझने लगता 
है। हे अग्रणी! तब आपके नेतृत्व की आवश्यकता होती है । ज्ञानस्वरूप 
परमात्मन्‌ इसी प्रकार जब मैं किंकर्तव्य विमूढ़ हुआ-हुआ सत्यासत्य में 
विवेक न कर सकूँ, तब आपका नेतृत्व मुझे प्राप्त हो और आपके हाथ का 
सहारा लेकर मैं इस भवसागर से पार होऊं। 

हे भगवन्‌! अभी तक मैं सोचता कुछ और हूँ, बोलता कुछ हूँ 
और करता कुछ और ही हूँ। मेरे मन, वचन तथा कर्म में एकता नहीं। हे 
सर्वशक्तिमन्‌! मुझे ऐसी शक्ति दो कि मेरे मन में सदा सत्य विचार ही 
पैदा हों, वाणी में भी सत्य हो और कर्म में भी सत्य हो। आज मुझे 
ज्योतिर्मय परमात्मा का नेतृत्व प्राप्त हुआ है और मेरे में आत्मविश्वास पैदा 
हुआ है, मैं अवश्य ही अनृत का परित्याग कर सत्य का पालन करूंगा। 


दुनिया की कोई भी ऐसी शक्ति,नहीँ जो मुझे सत्य के व्रत से विचलित 
कर सके। 

जनं बिभ्रती बहुधा विवांचसं नानांधर्माणं पृथिवी यंथौकसम्‌। 
सहस्रं धारा द्रविणस्य मे get gaa धेनुरन॑पस्फुरन्ती॥ ` 

अर्थ- (पृथिवी) यह पृथ्वीमाता (विवाचसम्‌) विविध प्रकार की 
बोली वाले (नानाधर्माणम्‌) नाना प्रकार के धर्मो वाले (जनम्‌) प्राणिमात्र 
को (यथौकसम्‌) एक घर की तरह (बहुधा बिभ्रती) बहुत रूपों में धारण 
करती हुई (मे) मेरे लिये (द्रविणस्य) धन की (सहस्रं धारा) हजारों 
धारायें (दुहाम्‌) दोहन करे अर्थात्‌ दे (इव) यथा (अनपस्फुरन्ती) बिना 
झुंझलाये (ध्रुवा धेनुः) शान्त और स्थिर गाय (देती है)। 

इस मन्त्र में निम्न बातें दर्शायी गई g- 

१-विविध भाषा-भाषी तथा नाना धर्म वालों में पारिवारिक दृष्टि। 

२-हजारों धाराओं में ऐश्वर्य का हमारी ओर बहना। 

३--पृथिवी का ध्रुवा धेनु होना। 

इस मन्त्र में 'विवाचसम्‌' 'नानाधर्माणम्‌' 'जनम्‌' ओर 
. 'यथौकसम्‌' ये चार शब्द बहुत महत्त्व रखते हैं और इस प्रकरण में 
'जनम्‌' शब्द का अर्थ है- प्राणिमात्र, जो कि जन्म लेता है। इस 
प्राणिजगत्‌ की वाणियों के भाषाशाखरियो ने दो विभाग किये हैं- व्यक्त 
और अव्यक्त। पशु-पक्षियों की बोलियाँ अव्यक्त बोलियाँ कही जाती हें 
और मनुष्यों की व्यक्त। इन पशु-पक्षियों की बोलियाँ अव्यक्त तो हैं, 
परन्तु तो भी इनकी अव्यक्त अर्थात्‌ अस्पष्ट बोलियों से किसी अंश तक 
इनके हृद्गत अनुभव पता चल ही जाते हैं। इन पशु-पक्षियों की भी न 


१. अथर्व०१२.१.४५ 

जाने कितनी असंख्य बोलियाँ हैं। दूसरी मनुष्यों की व्यक्त अर्थात्‌ स्पष्ट 
बोलियाँ हैं। मनुष्यों में देशभेद से भाषाओं की भिन्नता तो होती ही हे 
परन्तु एक देश में भी सैकड़ों भिन्न-भिन्न भाषायें पाई जाती हैँ। 
इस तरह से वेद में बताया गया है कि पृथ्वी पर विविध भाषाओं 
का होना अत्यन्त स्वाभाविक है। दूसरा शब्द इस मन्त्र में आया है 
'नानाधर्माणम्‌' यहाँ धर्म शब्द बहुत व्यापक अर्थ में प्रयुक्त हुआ है। 
धर्म का अर्थ है- प्रकृति अर्थात्‌ प्रत्येक प्राणी का अपना-अपना 
वास्तविक स्वभाव। केबल वाणी में ही यह विविधता नहीं, अपितु प्राणी- 
प्राणी की प्रकृति में भिन्नता पाई जाती है। उदाहरणार्थ मनुष्य समाज पर 
दृष्टि डालें तो पता चलेगा कि हर एक की रुचियों में भिन्नता है। किसी को 
मिष्टान्न प्यारा है तो किसी को कंदमूल फल ही प्यारे लगते हैं। किसी को 
ऊंचे-ऊंचे राजप्रसाद मोह लेते हैं तो किसी दूसरे को पर्वतों और नदियों 
के सङ्गम पर बनी हुई तपोभूमियाँ ही आकर्षित करती हैं। कहने का 
तात्पर्य यह है कि भिन्नरुचिर्हि लोकः? मनुष्यों की रुचियाँ भिन्न-भिन्न 
हैं। हर एक के अपने-अपने स्वभाव हैं। किसी को किसी चीज से शान्ति 
मिलती है तो किसी को किसी दूसरी चीज से। इस प्रकार अपने-अपने 
प्वभावो के अनुसार ही मनुष्यों ने धर्म के रूप में कुछ नियम धारण किये 
हुए ÈI इसलिये पृथ्वी पर नाना धर्मो का होना भी अत्यन्त स्वाभाविक है। 
वास्तव में विविधता ही इस प्रकृति का सौन्दर्य है। सृष्टि में यदि विविधता 
न हो तो सृष्टि अपनी स्थिरता न रख सके, परन्तु यह विविधता होते हुए 
भी सारी सृष्टि में एक सूत्र पिरोया गया है जो कि विविधता को 
समानरूपता और अनेकता को एकता में धारण किये हुए है। इसी तथ्य 
को बताने के लिये अगला शब्द है- “यथौकसम्‌' अर्थात्‌ एक घर को 
तरह। कैसा अत्युत्तम सार्वभौमिक बन्धुत्व का एक आदर्श चित्र खींचा 


गया है। यह पृथिवी माता भिन्न-भिन्न बोलियों वाले, नानाधर्मो वाले 

विश्व प्रेम की झाँकी = 


प्राणिमात्र को पुत्र के समान अपनी गोदी में आश्रय दे रही है। इसलिये 
मनुष्यों को यह उपदेश दिया गया है कि चाहे वे कोई सी बोली बोलने 
वाले हों, किसी भी धर्म को मानने वाले हों और चाहे किसी भी देश के 
रहने वाले हों, आपस में भ्रातृत्व प्रेम से रहना चाहिये। 

जिस प्रकार एक आदर्श परिवार में सब भाई-बहिन परस्पर बड़े 
प्रेम से रहते हे और एक-दूसरे की उन्नति में सहायक होते हैं, उसी प्रकार 
हम सब को भी इस पार्थिव परिवार में प्रेम से रहना चाहिये। परमपिता 
परमात्मा भी मन्त्र में आये 'यथौकसम्‌' द्वारा हमें यही उपदेश दे रहा है। 

जब हम विविध भाषा-भाषी तथा नाना धर्मों वाले आपस में 
भ्रातृभाव से रहेंगे, तभी हमारी सर्व प्रकार की उन्नति होगी । 


ऐश्वर्य की सहस्त्रों धारायें 

पृथिवी-पुत्रों के परस्पर भ्रातृभाव से रहने का शुभ परिणाम यह 
होता है कि ऐश्वर्य की सहस्रो धारायें एक राष्ट्र से दूसरे राष्ट्र की ओर 
प्रवाहित होती रहती हैं। मन्त्र में ऐश्वर्य को द्रविण कहा है। 'द्रविण' और 
‘gq’ (जल) ये दोनों शब्द प्रवाह को सूचित करने वाली ‘go गतौ” धातु 
से निष्पन्न हुए हैं। धन व ऐश्वर्य वही श्रेष्ठ है जो प्रवाहित होता रहे, एक 
स्थान से दूसरे स्थान तथा एक देश से दूसरे देश में जाता रहे। जहाँ जिस 
वस्तु का अभाव है, वहाँ पर वह वस्तु पहुँच जाया करे, वेद की दृष्टि में 
तभी सच्ची पारिवारिक भावना समझी जायेगी। यह भूमि माता सोना, 
चांदी, लोहा आदि नाना भाँति की धातुओं, नाना प्रकार के धन-धान्यों, 
ओषधियों तथा वस्त्र आदि सामग्रियों की सहस्रों धाराओं का निरन्तर 
स्थिरभाव से हम पुत्रों के लिये दोहन करती रहती है। 


धेनु 
इस भूमि को वेद ने धुवा ay’ कहा है। जिस प्रकार एक दुधारु 

तथा उत्तम नस्ल की गौ SS तथा वात्सल्य से दोग्धा के लिये दूध की 
धारायें प्रवाहित करती है, उसी प्रकार यह मातृभूमि रूपी गौ परस्पर 
भाइयों की तरह प्रेमपूर्वक रहने वालों के प्रति ऐश्वर्य की सहस्रों धाराओं 
को प्रवाहित करती है। 

यदि सब देशों के निवासी परस्पर प्रेमपूर्वक भाई-भाई की तरह 
से नहीं रहँगे तो यह मातृभूमि भी ऐश्वर्य प्रदान करने वाली न होगी। वेद 
की दृष्टि में अतिवृष्टि या अनावृष्टि का होना, दुर्भिक्ष का पड़ना तथा अन्य 
सब प्रकार के अभाव इस बात के परिणाम हें कि-हम परस्पर भ्रातृभाव 
से नहीं रहते। अत: वेद का सब पृथिवी के निवासियों को यह उपदेश हे 
कि वाणीभेद, धर्मभेद, जातिभेद तथा देशभेद होते हुए भी परस्पर 
प्रेमपूर्वक रहो, पारिवारिक भावना से व्यवहार करो, तभी यह 
मातृभूमिरूपी गौ ‘gat aq’ के समान ऐश्वर्य की सहस्रों धाराओं को 
हमारे प्रति प्रवाहित करने वाली होगी। 

sea स्तं मा वि alg विश्वमायुर्व्यश्नुतम्‌। 
क्रीळन्तौ पुत्रर्न्तभिर्मोदंमानौ स्वे गृहे॥' 

शब्दार्थ:-हे पति ओर पत्नी! (इहैव) इसी घर में (स्तम्‌) बने रहो 
(मा वियोष्टम्‌) एक दूसरे से अलग मत होवो (पुत्रैः) पुत्रों से (नप्तभि:) 
पोत्रों से (क्रीडन्तौ) खेलते हुए (स्वे गृहे) अपने इस घर में (मोदमानौ) 
सुख से रहते हुए (विश्वम्‌ आयुः) सम्पूर्ण आयु को (व्यश्नुतम्‌) व्यतीत 
करो। 

भावार्थ:-इस मन्त्र में निम्न बातें ध्यान देने योग्य हैं। 

१-यहीं रहो। 

२-एक दूसरे से पृथक्‌ न होओ। 

३-और पुत्र-पौत्रों के साथ आनन्दपूर्वक आयु व्यतीत करो। 

आज गृहस्थ-जीवन प्राय: भाररूप प्रतीत होता है। गृहस्थियों में 
वह आनन्द दिखाई नहीं देता जो कि वास्तव में होना चाहिये। कारण 
क्या ? इसका कारण यही है कि हम गृहस्थ में एक आश्रम की दृष्टि से 
प्रविष्ट नहीं होते। इस संसार सागर को तैरने के लिये गृहस्थ नौका के 
समान है। संसाररूपी उत्तुंग पर्वत चोटी को लांघने के लिये गृहस्थ 
सर्वोत्तम साधन है। यदि हम गृहस्थाश्रम के कर्तव्यों को जानते हों और 
उन्हें यथाशक्ति पूरा करने की कोशिश करते हों तो गृहस्थ एक अद्वितीय 
सुख का साधन बन जाता है। वेद में जहाँ स्थान-स्थान पर गृहस्थ के 
कर्तव्यों को दिखाया गया है, वहाँ इस मन्त्र के अन्दर भी गृहस्थी उन 


७ ME: RE कान 

ado का पालन करेगा तो निश्चय से वह सुखी होगा। पहला कर्तव्य 
जिसकी ओर मन्त्र का निर्देश है वह है, इसी घर में ही मिलकर रहना। 
जिस घर में पति-पत्नी के अन्दर प्रेम. नही, वहाँ वे मिलकर नहीं रह 
सकते। वे एक दूसरे से अलग होना चाहते हैं। एक दूसरे सै घृणा पैदा 
होती है। इसका परिणाम यह होता है कि वे एक दूसरे से पृथक्‌ हो जाते 
हैं। जिस पति के अन्दर पत्नी के लिये अर्द्धाद्विनी भाव होता है और जिस 
पत्नी के अन्दर पति के लिये स्वामी भाव होता है, वहाँ ही सच्चा सुख 
होता है और वे एक-दूसरे से उकसाते नहीं, परन्तु जिस पति के अन्दर 
पत्नी के लिये अद्धाङ्गिनी भाव नहीं और जिस पत्नी के अन्दर पति के 
लिये स्वामी भाव नहीं, वहाँ प्रेम नहीं हो सकता। बात-बात पर लड़ाई 
होती है। इसका परिणाम यह होता है कि वे एक-दूसरे से दूर रहने की 
कोशिश करते हैं और जिन देशों में तलाक की प्रथा है, वहाँ तो इसका 
बहुत ही बुरा परिणाम देखा जाता है। प्रत्येक प्राणी सुख चाहता है। सुख 
प्रेम और सम्मिलन के अन्दर ही मिल सकता है, अलग होने में सुख नहीं 
और यदि हम चाहते हैं कि निरन्तर सुख हो तो हमें चाहिये कि हम 
प्रेमपूर्वक एक-दूसरे के साथ रहें। प्रेम पूर्वक एक-दूसरे के साथ मिल 
कर रहने का साधन यह है कि हम गृहस्थ को आश्रम की दृष्टि से देखें। 
विषयभोग का स्थान न समझें और धर्म को ऊँचा स्थान दें तो हम कभी 
भी एक-दूसरे से अलग नहीं हो सकते। वेद की तो आज्ञा यह हैकि “मा 
वियौष्टम्‌' हे पति पत्नी! तुम कभी भी एक दूसरे से अलग मत होवो, 
एक दूसरे को तलाक मत दो। जहाँ घर में प्रेमपूर्वक मिलकर रहा जायेगा, 
वहाँ कभी घृणा, द्वेष, क्रोध, दुःख आदि का <i ही नहीं हो सकेगा 
और न ही कभी तलाक देने की अवस्था पैदा होगी और उस घर में प्रेम, 
राज्य होगा, तो स्वभावतः हमारी आयु बहुत 


था सुख का र पत्रों 
on i । केवल पुत्रों के साथ ही नहीं, अपितु धो न के साथ भी हटा 

सुख से खेल सकेंगे। दीर्घ आयु प्राप्त करने का सर्वोत्तम साधन भी यही है 
कि हम प्रेम से रहेँ, एक दूसरे को घृणा की दृष्टि से न देखें और पुत्र और 
पौत्रो के साथ खेलते हुए अपने कर्तव्यों का पालन करते जायें, तो गृहस्थ 
संसार-सागर से तारने वाला बन जाये और मनुष्य भी सुख से रहेँ। यही 
उपदेश इस मन्त्र में दिया गया है। 

पाप और पुण्य में विवेक के लिये परमात्मा की ओर से मनुष्य 
को कई कसौटियाँ दी गई है, उनमें एक कसौटी आन्तरिक दिव्यवाणी..भी 
है। जब मनुष्य कोई पाप करने लगता है अथवा किसी भावावेश में 
आकर कोई पाप कर बैठता है, तब वह आन्तरिक दिव्यवाणी बोलती है 
और मनुष्य को पाप करने से रोकती है। जो मनुष्य उस वाणी को सुनकर 
पाप करने से विरत हो जाते हैं। वे प्रकृति की ओर से ली गई महान्‌ से 
महान्‌ परीक्षाओं में भी उत्तीर्ण हो जाते हैं, परन्तु जो मनुष्य उस वाणी को 
नहीं सुनता और सुनकर भी अनसुना कर देता है, उस में वह दिव्यवाणी 
बोलना बन्द कर देती है। ऐसे मनुष्य को जहाँ पहिले पाप करने में 
संकोच होता तथा भय लगता था, वहाँ अब वह निडर हो जाता है और 
बड़े से बड़ा जघन्य पाप भी कर बेठता है। इसी दिव्यवाणी के सम्बन्ध में 
' जैमिनीयोपनिषद्‌ ब्राह्मण' में एक आलंकारिक वर्णन दिया है वह हम 
पाठकों के समक्ष स्पष्ट करने का प्रयत्न करते हैं, वह इस प्रकार है- 
देवा वै ब्रह्मणो वत्सेन वाचमदुहृन्‌। अग्निर्ह वै ब्रह्मणो वत्सः। 
सा या सा वाग gaa तत्‌। अथ योऽग्निर्मृत्युः सः। तामेतां वाचं यथा 
धेनुं वत्सेनोपसृज्य प्रत्तां दुहीतैवमेव देवा वाचं सर्वान्‌ कामान्‌ अदुहुन। दुहे 
ह वै वाचं सर्वान्‌ कामान्‌ य एवं वेद। स हैषोऽनानृतो वाचं देवीमुदिखे 
वद वद वदेति। तद्‌ यदिह पुरुषस्य पापं कृतं भवति तदाविष्करोति। 
यदिहेनदपि रहसीव कुर्वन्मन्यतेऽथ हैनदाविरेव करोति। तस्माद्वाव पापं न 
gaia” 
अर्थात्‌ देवों ने ब्रह्म के वत्स से वाणी का दोहन किया। प्रश्न 


जैमिनीयोपनिषद्‌ ~ 
१. ज्ञैमितीयापनिषद ब्राह्मण २.५.१ 

होता है कि वह ब्रह्म का वत्स कौन है? इसके लिये कहा कि 'अम्निर्ह 
ब्रह्मणो वत्स:' अर्थात्‌ अग्नि ही ब्रह्म का वत्स है। आगे प्रश्‍न किया कि 
ब्रह्म क्या है? इसके उत्तर में कहा कि “सा या सा any gaa aq’ 
अर्थात्‌ जो यह दैवी वाक्‌ है, यही ब्रह्म है। अग्नि के सम्बन्ध में अगले 
चरण में एक बात और कह दी कि “अथ योऽनिनर्मृत्युः सः' यह जो 
अग्नि हे, यह मृत्यु भी है। इस उपर्युक्त प्रकरण को हम संक्षेप में इस 
प्रकार रख सकते हैं- 
माता (धेनु) mer (शन. तत्स कर वकि व्य, 


अले (न 


हमारी जो आन्तरिक दिव्य वाणी है जो कि हमें समय-समय पर 
सचेत करती रहती हे, वह यहाँ ब्रह्म है और जिस अग्नि के धारण करने 
से मनुष्य आलसियों की तरह बेठा नहीं रहता, अपने आदर्श के पीछे 
पागल हुआ सा फिरता है और सब कामनाओं की पूर्ति कर लेता हे और 
पाप से परहेज रखता हे, वह अग्नि यहाँ ब्रह्म का वत्स है, क्योंकि यह 
अग्नि आन्तरिक दिव्यवाणी से उत्पन्न होती हे, इसलिये यह अग्नि वाक्‌ 
का वत्स है। वाक्‌ से ही यह उत्पन्न होती है और वाक्‌ से सम्पर्क कर 
सब कामनाओं का दोहन करती है। मनुष्यों में यह अग्नि दो प्रकार से 
पैदा होती हे। एक किसी प्रभावशाली दिव्यशक्ति पुरुष के ओजस्वी 
वाक्यों से और दूसरे अपनी आन्तरिक दिव्य वाणी से। किसी सन्त 
महात्मा व ऋषि के अन्तरतम से निकले हुए ओजस्वी वाक्य मनुष्यों में 
अग्नि पैदा कर देते हैं। महर्षि दयानन्द, श्री अरविन्द तथा महात्मा गांधी 
की वाणी ने न जाने कितने मनुष्यों में अग्नि पैदा कर दी, परन्तु हमें यह 
स्मरण रखना चाहिये कि वह वाणी आन्तरिक हो, अन्दर की गुहा से 
निकली हुई हो, ऊपरी वाणी न हो। दिव्य पुरुषों की तो आन्तरिक वाणी 

ही बोलती है, इसलिये सर्वसाधारण मनुष्यों पर वह चमत्कारिक प्रभाव 
डाल देती है। सर्वसाधारण मनुष्य भी यदि आन्तरिक वाणी को सुनने का 
प्रयत्न करें और तदनुसार ही आचरण करें तो कालान्तर में जाकर उनके 
अपने अन्दर भी अग्नि उद्बुद्ध हो सकती है। इस प्रकार यह अग्नि वाक्‌ 
रूप ब्रह्म का वत्स है, क्योंकि मनुष्य की अन्तरतम हृदय गुहा में आत्मा 
के अन्दर विराजमान परमात्मा की तरफ से यह प्रेरित होती है। इस दृष्टि 
से इसे ब्रह्म कहा है व ब्रह्म सम्बन्धी माना है। अब विचारणीय यह है कि 
अग्नि को जो 'मत्यु' कहा है, उसका क्या भाव है। जिस मनुष्य में अग्नि 
पैदा हो जाती है, वह उसके अब तक के व्यक्तिव को समाप्त कर देती है। 
स्वामी श्रद्धानन्द ने अपने “कल्याण मार्ग का पथिक” में जो अपने 
जीवन-चरित्र का परिचय दिया है, उसमें स्पष्ट रूप से दो पृथक्‌-पृथक्‌ 
चित्र दिखाई देते हैं। उनके पूर्व जीवन तथा उत्तर जीवन में महान्‌ अन्तर 
है। पूर्व जीवन साधारण भोगवाद का जीवन है और उत्तर जीवन एक 
तपस्वी का जीवन है। यह भेद इसलिये है कि महर्षि दयानन्द की 
ओजस्वी वाणी से अग्नि के प्रज्वलित हो जाने पर उनके सब दोष भस्म 
हो गये। पुराने मुन्शीराम मर गये व नये महात्मा मुन्शीराम की उत्पत्ति 
हुई। अग्नि का यही मृत्युरूप है। 

अब प्रश्न होता है कि अग्नि के प्रज्वलित हो जाने पर क्या करें? 
इसके लिये आगे कहा है कि- 

तामेतां वाचं यथा धेनुं वत्सनोपसृज्य प्रत्तां दुहीतैवमेव देवा वाचं 
सर्वान्‌ कामान्‌ अदुहृन्‌॥ 

अर्थात्‌ जिस प्रकार मनुष्य परमात्मा की तरफ से प्रदत्त गौ के 

साथ बछड़े अग्नि का सम्पर्क कराके सब कामनाओं का दोहन किया। 


२. जैमिनीयोपनिषद्‌ ब्राह्मण २,५.१ 

सन्त महात्माओं, ऋषि-मुनियों के उन्नति के मार्ग में जो-जो भी 


बाधायें आती हे, वे अग्निपुञ्ज ऋषि वाणी से पथप्रदर्शन के लिये प्रार्थना : 


a Cl वह उन्हें मार्ग दिखाती है, सब बाधायें दूर होती हे और उनकी 
सब कामनायें पूरी होती हैँ। इसी प्रकार जो मनुष्य इस तत्त्व को जानता 
हे, वह इस आन्तरिक वाणी से सब कामनाओं का दोहन कर लेता है। 
अब प्रश्न होता है कि कामनाओं के लिये क्या करें ? इस पर 
कहा कि- 

स हैषौ5नानृतो वाचं देवीमुदिखे वद, वद वदेति।' 
अर्थात्‌ वह मनुष्य अनृत का परित्याग कर दिव्यवाणी को अग्नि 
द्वारा प्रदीप्त करता हे। प्रदीप्त करने का तरीका क्या हे ? इसके लिये कहा 
कि वह वाणी से कहे कि हे देवि! तू बोल, बोल, बोल! 
यदि मनुष्य जीवन में से असत्य का परित्याग कर आन्तरिक 
दिव्य वाणी से मार्ग-प्रदर्शन के लिये प्रार्थना करे तो वह अवश्य मार्ग 
दिखाती है। प्रार्थना करने पर वह वाणी करती क्या है ? इसके लिये आगे 
कहा कि ‘aq यदिह पुरुषस्य पापं कृतम्भवति तदाविष्करोति यदि 
हैनदपि रहसीव कुर्वन्मन्यतेऽथहैनदाविरेव करोति। तस्माद्वाव पापं न 
कुर्यात्‌।' 

अर्थात्‌ इस दिव्य वाणी से प्रार्थना करने पर पहले तो वह पुरुष 
के कृत पापों का प्रकट कर देती है और जिसको मनुष्य यह समझता हे 
कि मैं इस पाप को एकान्त में ही कर रहा हूँ, इसे कोई नहीं जानता, उस 


३. जैमिनीयोपनिषद्‌ ब्राह्मण २.५.१ 
४. जैमिनीयोपनिषद्‌ ब्राह्मण २.५.१ 

पाप को भी वह प्रकट कर देती है। 

इसलिये उन्नति के चाहने वाले मनुष्य को पाप नहीं करना 
चाहिये। इस प्रकार आन्तरिक दिव्य वाणी का यह अतिसंक्षिप्त स्वरूप 
हमने यहाँ प्रदर्शित किया है। 

आर्यसमाज आजकल जीवन मरण के संघर्ष में से गुजर रहा है। 
पहिले भी कई बार इसी भाँति वह संघर्ष की भट्टी में तप चुका है, परन्तु 
हमें यह स्मरण रखना चाहिये कि अब तक जितने भी संघर्ष आर्यसमाज 
को करने पड़े हैं, वे सब स्थूल जगत्‌ के स्थूल स्तर पर हुए हैं। इससे भी 
भयंकर संघर्ष आर्यसमाज को सूक्ष्म जगत्‌ में प्राणिक स्तर व मानस स्तर 
पर करने होंगे और वे संघर्ष सर्वसाधारण जन के न होकर विद्वत्समाज में 
एक विशिष्ट प्रकार की योग्यता वाले किन्हीं विरले व्यक्तियों से सम्बन्धित 
होंगे। 

आर्यसमाज का प्राण व अन्तिम ध्येय वेद है और वेद की 
सत्योपलब्धि बिना योग-साधना के सम्भव नहीं और योगसाधन में 
प्राणिक व मानस स्तर की आसुरी शक्तियाँ अत्यधिक भयंकर व उग्र रूप 
की होती हैं। जब तक आर्यसमाज को इन सूक्ष्म स्तरों पर विजय नहीं 
मिल जाती, तब तक आर्यसमाज की चरमोन्नति व चिर स्थायित्व नहीं हो 
सकता। ये स्थूल जगत्‌ के संघर्ष आर्यसमाज में कुछ समय के लिये 
अवश्य जान फूंक देंगे, परन्तु रहेंगे ये सामयिक उपचार ही। वैसे तो 
स्वामी दयानन्द जैसे लोकोत्तर चमत्कारी पुरुष भगवान्‌ की देन होते हैं, 
परन्तु प्रयत्न से ऊंचे स्तर क कुछ व्यक्ति समाज में पैदा किये भी जा 
सकते हैं। प्रश्न पैदा होता है कि वे प्रयत्न क्या हैं? बहुत से प्रयत्न हो 
सकते हैं। उदाहरण के तौर पर हम यह कह सकते हैं कि एक विशिष्ट 
प्रकार के संघर्ष में पड़े हुए विशिष्ट आध्यात्मिक उन्नति के अभिलाषी 
पुरुष को सम्मान के स्थान पर कभी नहीं पहुँचना चाहिये। उनके गले में 
जयमालायें व फूल मालायें डालनी, जल्से-जलूसों में बुलाना उन्हें 

बहिर्मुखी बनाना है और सूक्ष्म जगत्‌ में हो रहे संघर्ष में आसुरी शक्तियों 
की सहायता करनी है। उच्च कोटि का विद्वान्‌ भी सम्मान से पतित हो 
जाता है। मनु महाराज ने यह ठीक ही कहा है- 
सम्मानाद्‌ द्विजो नित्यमुद्ठिजेत विषादिव। 
अमृतस्येव चाकाङ्केदवमानस्य सर्वदा॥' 
इसलिये आर्यसमाज के कर्णधारों व नेताओं को यह विचरना 
चाहिये और विवेकपूर्वक यह निश्चय करना चाहिये कि किसको हमें किस 
संघर्ष में झोंकना है। संघर्ष की रगड़ मनुष्य में अग्नि पैदा करने वाली 
होती है। भगवान्‌ इस संघर्ष में आर्यसमाज में अग्नि पैदा करना चाहते हैं। 
इसलिये हमारा प्रयत्न यह होना चाहिये कि किसी प्रकार अग्नि उद्बुद्ध 
हो, जांगृत हो (उद्‌ बुध्यस्वाग्ने प्रतिं जागृहि)` भारतीय संस्कृति सरिता 
का मूलस्रोत श्रुति है, इसमें किसी को भी लेशमात्र सन्देह नहीं। ऋग्वेद 
“को आधुनिक काल के विद्वानों ने वह आद्य उद्गमस्थली माना है, जिससे 
कि संस्कृति सरिता का सर्वप्रथम स्रोत आविर्भूत हुआ है। इस ऋग्वेद की 
भी सर्वप्रथम ऋचा संस्कृति स्रोत का वह अग्रस्फोट है। वह ऋचा इस 
प्रकार है- 
अग्निमीळे पुरोहितं य॒ज्ञस्य॑ देवमृत्विजम्‌। 
होतारं रलधातमम्‌॥ १॥ 


अमि--पुरोहित:- 


अग्नि पुरोहित है, वह अग्रणी (अग्नि-अग्रणी) है। भारतीय 
संस्कृति के प्रवाह को भूमण्डल में सर्वत्र प्रवाहित करने के अभिलाषी 


१. मनु०२.१६२ 
२. यजु०१५.५४ 

पुरुषों को इस पुरोहित पद के भाव को भलीभाँति समझ कर हृदयंगम 
करना चाहिये। एक तो क्रग्वेद ने सर्वप्रथम अग्नि की स्तुति की और फिर 
अग्नि को भी सबसे पूर्व पुरोहित पद से विभूषित किया । प्रश्न होता है कि 
यह क्यों ?, क्योंकि पुरोहित (पुर: अग्रे हितः स्थापितः) का भाव हे- 
आगे रखना। वेद कहता है कि तुम में सदा अग्नि प्रज्वलित रहे, तुम्हारी 
दृष्टि के सामने सदा अग्नि विद्यमान रहे। तुम चाहे सुधारक बन कर 
समाज में प्रविष्ट हो, राजनीति के मंच पर खड़े हो, राष्ट्र का शासन सूत्र 
सम्भालो, संस्कृति के अग्रदूत बनकर विचरो, विदेशों में भ्रमण करो, 
प्रकृति के गहन-गह्वरों में प्रविष्ट हो अथवा आध्यात्मिकता के महान्‌ 
आकाश में हंस बन कर उड़ो, चाहे किसी भी क्षेत्र में पदार्पण करो, अग्नि 
को सामने रखो, यही इस पुरोहित पद का भाव है। भगवान्‌ ने भी जब 
सृष्टि का निर्माण किया, जो उस ने भी सर्वप्रथम अग्नि को ही सामने 
रखा। “स तपोऽतप्यत’ वह तप-तपश अग्नि ही तो है। 

अब प्रश्‍न पैदा होता है कि इसका क्या लाभ? लाभ इसके 
अनेकों हें। प्रथम लाभ यह है कि अग्निदेव मार्ग की सब विघ्न बाधाओं 
को हर लेता है और मायावी आसुरी शक्तियों को भस्म कर देता है। 
संसार के ये नाना भाँति के प्रलोभन मन-लुभावने, तन-सुहावने रूप 
धारण कर मनुष्य के सामने आते हैं और उसे पथभ्रष्ट करने का प्रयत्न 
करते हैं। जिन मनुष्यों में दृढ़ मनोबल एवं अटूट संकल्पाग्नि नहीं है, वे 
इन प्रलोभनों के पाश में फंस जाते हें और अपने आपको खो बैठते हैं। 
आजकल प्रायः सभी मनुष्य पाशबद्ध के समान असहाय तथा निर्जीव 
होकर इन दुर्दम्य आसुरी शक्तियों के अनुचर बने हुये असह्य यन्त्रणाओं 
को भोग रहे हें। इसलिये आवश्यकता इस बात की है कि इन आसुरी 

शक्तियों का सामाना किया जाये, परन्तु यह बिना अग्नि को धारण किये 
और उसे पुरोहित पद पर प्रतिष्ठित किये हो नहीं सकता। इसलिये हमें 
सदा यह प्रार्थना करनी चाहिये । 

अरे! पुरोहित, उठ, जाग! 

यह लेखमाला विक्रमी संवत्‌ २००१ भाद्रपद, आश्विन, पौष तथा 
संवत्‌ २००२ के ज्येष्ठ तथा आषाढ़ मासों में श्री आर्य प्रतिनिधि सभा 
पञ्जाब, गुरुदत्त भवन, लाहौर के सन्मान्य पत्र आर्य में प्रकाशित हो चुकी 
है। यह लेखमाला शतवर्षजीवी, क्रषितुल्य श्री पं०सातवलेकर जी द्वारा 
लिखित ‘aden सिद्धान्त' के सम्बन्ध में लिखी गई थी। अब उस समय 
से २०, २२ वर्षों का व्यवधान हो चुका है। वेद के सम्बन्ध में मेरे भी 
विचारों में कुछ परिवर्तन हुये, काफी उथल-पुथल-सी मची, रात-दिन 
चिन्तन हुआ, यह सब प्रक्रिया विक्षेपों व अनेकों बाधाओं के होते हुये 
अब भी हो रही है और अपना अन्तिम जीवन पूर्णरूप से वेदों के 
अध्ययन व ब्रह्म-चिन्तन में ही लगाने का विचार है। अत: यह लेखमाला 
हमें भविष्य में 'ब्रह्मैक्य' विचार पर ऊहापोह करने में सहायक सिद्ध 
होगी। इसलिये इसे सुरक्षित करने की दृष्टि से 'वेद-विमर्श' पुस्तक में 
प्रदर्शित किया जा रहा है। भविष्य में इसमें कई परिवर्तन व परिवर्धन 
किये जायेंगे। अब हम सदैक्य सिद्धान्त पर विचार करते हैं। 

श्री पंगसातवलेकर जी ने ईश्वरवाद के सम्बन्ध में अपने विचार 
“वैदिक-धर्म' में प्रकट किये हैं। हमारा पक्ष करके उन्होंने यह लिखा है 
कि ' हमारा पक्ष अद्वैत द्वैत आदि नहीं है। हमारा पक्ष जो वेद ने बताया है 
वही है और वेद ने 'एक सत्‌' कहा है। इसलिये हमारे पक्ष का नाम 
“एकत्ववाद' या “एक सत्‌ ale’ अथवा 'सदैक्यवाद' हो सकता है।' वे 
आगे लिखते हैं- “एक ही सद्दस्तु है-यही है। एक ही वस्तु के अनेक 
पदार्थ कोई माने या न माने, परन्तु वस्तु की अनेकता नहीं है। वस्तु के 
आश्रय से अनुभव में आने वाले पदार्थ की अनेकता जितनी चाहे मानी 

जाये, वह केवल उस वस्तु के विभिन्न दृष्टिकोणों से दीखने वाले पहलू ही 
हो सकते हे, उससे वस्तुभेद सिद्ध नहीं होगा।' 

इस उपर्युक्त कथन के स्पष्टीकरण के लिये पण्डित जी ने कपास 
का उदाहरण दिया है। जिस प्रकार कपास ने नानाविध कपड़े कोट, 
कमीज, पतलून आदि बनाये जाते हैं, उसी प्रकार सत्‌ से यह सम्पूर्ण 
चराचर जगत्‌ निर्मित हुआ है अर्थात्‌ सत्‌ वह अन्तिम सत्ता (अल्टीमेट 
रियेलिटी) है, जो कि इस चराचर जगत्‌ का उपादान कारण है। 

मेरा इस लेख को लिखने का प्रयोजन यह है कि पण्डित जी के 
ऊपर मेरी बड़ी श्रद्धा हे, वे कोई भी नयी व्याख्या ब नयी परिभाषा वेद 
में से निकालते हे, वह विचारणीय होती है। उन्होंने अपने ईश्वरवाद के 
लेखों में सम्पूर्ण ब्रह्माण्ड की अन्तिम वस्तु को सत्‌ नाम दिया है। यह 
एक वेद की नयी परिभाषा है और वेदानुशीलन करने वालों के लिये एक 
विचारणीय विषय है। उनके वैदिक धर्म में निकाले लेखों के पढ़ने से यह 
प्रतीत होता है कि उन्होंने निम्न मन्त्र के आधार पर सदैक्यवाद नाम से 
एक नयी परिभाषा निकाली है। वह मन्त्र इस प्रकार है- 

इन्द्र मित्रं वरुणम॒ग्निमाहुरथों दिव्यः स सुपर्णा गरुत्मान्‌। 
एकं सद्विप्रा बहुधा वदन्त्यग्निं य॒मं मांतरिश्वानमाहुः॥ ' 

पण्डित जी ने इस मन्त्र में सत्‌ को संज्ञा (विशेष्य) माना है। 
जिस प्रकार पाणिनि के व्याकरण में गुण संज्ञा 'अ, इ, उ' की हे, उसी 
प्रकार पण्डित जी की यह सत्‌ संज्ञा है। जिस प्रकार पाणिनि के व्याकरण 
में गुण कहने से अ, इ, उ का ही ग्रहण हो सकता है। उसी प्रकार इस 
मन्त्र में सत्‌ से अन्तिम सत्ता का ही ग्रहण होगा। यदि इस मन्त्र में सत्‌ 
को संज्ञा न मानकर कोई और अर्थ किया गया तो वह पण्डित जी के 

कथानुसार ठीक न होगा, क्योंकि और अर्थ करने पर सदैक्यवाद नहीं 
निकल सकता। 

अब तक जितने भाष्य हमें दृष्टिगोचर हुये हैं, सब में हम यह 
देखते हैं कि 'एकं सत्‌” में 'एकम्‌' यह विशेषण है और सत्‌ इस 
‘wey’ विशेषण का भी विशेषण है। जिसका हिन्दी में अर्थ 'एकं सत्‌” 
एक होता हुआ यह होगा, परन्तु पण्डित जी की यह सत्‌ संज्ञा, जो कि 
अन्तिम वस्तु (अल्टिमेट रियेलिटि) अर्थ में प्रयुक्त हुई है, को विशेषण 
मान लिया जाये तो इससे सदैक्यवाद नहीं निकल सकता। पण्डित जी 
इस मन्त्र में सत्‌ को विशेषण नहीं मानते हैं, परन्तु सायणाचार्य, 
वेंकटाचार्य आदि भाष्यकारों ने इसे विशेषण ही माना है और यास्काचार्य 
ने तो दो स्थलों पर इस मन्त्र का स्पष्टीकरण किया है, परन्तु एक स्थल 
पर भी इस सत्‌ का निर्वचन, वर्णन या संकेत आदि कुछ भी नहीं किया। 
यदि चराचर जगत्‌ सब इसी सत्‌ का प्रपञ्च है तो सत्‌ का तो इस स्थल 
पर यास्काचार्य को विशेष वर्णन करना चाहिये था, परन्तु उन्होंने ऐसा 
नहीं किया और फिर “यत्काम ऋषिर्यस्यां देवतायामार्थपत्यमिच्छन्‌ स्तुतिं 
प्रयुङ्क्ते तद्दैवतः स मन्त्रो भवति’ इस निरुक्तवचन के आधार पर इस 
मन्त्र के अर्थ का 'पति' यदि कोई gor जाये तो पण्डित जी के 
कथानुसार “सत्‌? ही है, इसलिये सत्‌ को इस मन्त्र का देवता मानना 
चाहिये। संहिता में इस मन्त्र का देवता अग्नि माना गया है, सत्‌ नहीं। 

और फिर “एकं सत्‌” ऐसा प्रयोग आ जाने से हम वहाँ सत्‌ 
निकालने लगें और उसे अन्तिम वस्तु मानने लगें तो बहुत गड़बड़ हो 
जायेगी। ऐसे प्रयोग तो वैदिक शास्त्रों में हमें अन्यत्र भी मिलते हैं। 
उदाहरणार्थ कुछ प्रयोग हम आपके सामने रखते हैं। 

चक्षुः सत्‌-ऐतरेय ब्राह्मण में आता है कि 'तस्मादेकं सत्‌ 

चक्षुद्देधा'' अर्थात्‌ चक्षु एक होते हुए दो में विभक्त है। क्या? “एकं सत्‌' 
ऐसा प्रयोग आ जाने से हम यह मानें कि यहाँ सत्‌ का वर्णन है। 

गायत्री सत्‌- ऐतरेय ब्राह्मण में आता है कि 'एकं वै सत्‌ 
तत्रेधाभवत्‌”' अर्थात्‌ गायत्री एक होती हुई त्रिष्टुप्‌ जगती आदि तीन छन्दों 
में विभक्त हो गई। 

इसी प्रकार- मादुष सत्‌- ऐतरेय ब्राह्मण में आता है कि 'मादुषं 
सत्‌ मानुषमित्याचक्षते' अर्थात्‌ मादुष होते हुए मानुष कहलाने लगा। 
यदि पण्डित जी की तरह “एकं सत्‌' ऐसा प्रयोग आ जाने से सदैक्यवाद 
निकालने लगे तो चक्षु एक सत्‌, गायत्री दूसरा सत्‌ और मादुष तीसरा 
सत्‌ इस प्रकार न जाने कितने सत्‌ निकल आयेंगे। ये तो सामान्य विशेषण 
के प्रयोग है। जैसा कि- 

एकं सत्‌-नपुंसकलिङ्ग। 

एकं सन्तम्‌-पुल्लिंग। 

एकां सतीम्‌-स्त्रीलिङ्ग। 

इत्यादि प्रयोग सम्पूर्ण वैदिक-साहित्य में भरे पड़े हैं और फिर 
हमारा इस लेख को लिखने का एक और भी प्रयोजन है और वह यह कि 
कई मन्त्रों में सत्‌ विशेष्य रूप में आता है और कइयों में वह विशेषण 
रूप में प्रयुक्त हुआ है। जिन मन्त्रों में सत्‌ विशेष्य रूप में प्रयुक्त होकर 
संज्ञा व परिभाषा का द्योतक है, उन मन्त्रों से सत्‌ का जो स्वरूप प्रतीत 
होता है, वह पण्डित जी के सत्‌ रूप अर्थात्‌ अन्तिम सत्ता से अत्यन्त 
भिन्न है। जैसे कि निम्नलिखित मन्त्रों से पता चलता है- 

ऋग्वेद १०.७२ सूक्त के मन्त्रों में आता है- 
देवानां पूर्व्ये युगेऽसतः सद॑जायत! 
देवानां युगे प्रथमेऽसतः सरदजायत॥ ` 

अर्थात्‌ देवताओं के प्रथम युग में असत्‌ से सत्‌ की उत्पत्ति हुई। 
इससे तो यह पता चलता है कि सत्‌ अन्तिम सत्ता नहीं है, असत्‌ अन्तिम 
सत्ता है और फिर नासदीय सूक्त ऋ०१०.१२९.१ में आता है कि- 

'ासंदासीन्नो सदासीत्‌” अर्थात्‌ प्रलयावस्था में न तो सत्‌ था 
और ना ही असत्‌ था। इससे यह पता चल रहा है कि असत्‌ और सत्‌ ये 
दोनों ही अन्तिम सत्ता नहीं है। 

इस प्रकार उपर्युक्त मन्त्रों में सत्‌ का विशेष्यरूप अत्यन्त स्पष्ट है 
और इन स्थलों पर यह संज्ञा व परिभाषा का द्योतक है, परन्तु इन मन्त्रों 
में प्रयुक्त सत्‌ का रूप पण्डित जी के सत्‌ से अत्यन्त भिन्न है। एक 
प्रकार से विरुद्ध है। इसलिये उस मन्त्र में जहाँ कि सत्‌ विशेषण रूप में 
प्रयुक्त हुआ है और विशेषण मानकर भी पण्डित जी के एकत्वाद में कोई 
विशेष `व्याघात नहीं आता, वहाँ सत्‌ को संज्ञा मानकर सत्‌ के नाम से 
एक नयी परिभाषा खड़ी करना फिर केवल एक ही मन्त्र में जहाँ कि 
उसका संज्ञा होना अनिश्चित है, एक वाद खड़ा कर देना कहाँ तक ठीक 
है, इस पर भी अभी और सूक्ष्म विचार की आवश्यकता है। हमारी 
सम्मति में सदैक्यवाद तो नहीं निकल सकता, परन्तु एकत्ववाद को 
झलक अवश्य है। सत्‌ सृष्टि निर्माण में अगला पग है, अन्तिम नहीं है, 
यह हम सत्‌ और असत्‌ पर विचार करते हुए फिर कभी आपके सामने 


५. ऋ०१०.७२.२ 

रखेंगे। 
हम पहले यह देख चुके हैं 'इन्द्रै मित्रं वरुणम॒ग्निमांहु :' मन्त्र में 
आये “एकं सत्‌” में सत्‌ का विशेष्य होना और अन्तिम सत्ता की वाचक 
संज्ञा या परिभाषा होना अनिश्चित है। “एकं सत्‌” ऐसे प्रयोग अन्यत्र भी 
आते है, जहाँ कि वे स्पष्ट रूप में भी विशेषण हैं। इसलिये इस मन्त्र में 
भी “सत्‌” का प्रयोग विशेषण के तौर पर निश्चित ही है। 
दूसरी शंका हमारी यह थी कि यहाँ मन्त्र में आया ‘aa’ यदि 
विशेष्य है और अन्य इन्द्र, मित्र आदि शब्दों का यही केन्द्र बिन्दु है और 
सब नाम इसी सत्‌ के वाचक हें तो इस मन्त्र का देवता सत्‌ होना 
चाहिये, न कि अग्नि, क्योंकि इस मन्त्र का जो देवता होगा; इन्द्र, मित्र 
आदि सब शब्द उसी देवता के विविध नाम होंगे, परन्तु हम देखते यह हे 
कि सब भाष्यकार अग्नि को ही देवता मानते हें और उसी अग्नि के ये 
विविध नाम बताते हैं। उदाहरण के लिये ' ऋगर्थदीपिका' में वेंकट माधव 
के इस मन्त्र का अर्थ निम्न प्रकार है:- 
इन्द्रं मित्रम्‌। अथापि ब्राह्मणं भवति। “अग्नि: सर्वाः देवताः? 
इति। तस्येमं भूयसे निर्वचनाय। इन्रादीश्रान्निमाहुस्थो दिव्यः स सुपतनः 
गरणवान्‌ आदित्यश्च एकमेव सन्तमग्निं बहुशरीरपरिग्रहाद्‌ बहुधा वदन्ति। 
अग्निमेव यमं मातरिश्वानञ्जाहुः। 
अर्थात्‌ “इन्द्रं मित्रम्‌” मन्त्र का देवता अग्नि है और ये सब अग्नि 
के नाम हैं। ब्राह्मण में कहा भी है- “अग्नि: सर्वा देवताः” अर्थात्‌ 
अग्नि सब देवता है। इन्द्रादि नामों से उस अग्नि का ही निर्वचन या वर्णन 

हे। वह अग्नि दिव्य है, सुपतन है, गरणवान्‌ तथा आदित्य रूप है। उस 
एक ही अग्नि को बहुत से शरीर धारण करने के कारण बहुत नामों से 
कहते हैं। 

इस प्रकार अग्नि ही विशेष्य हे, वही देवता है, सब नाम इसी के 
वाचक हे, सत्‌ के नहीं और 'एकं सत्‌' को “एकमेव सन्तम्‌' इस प्रकार 
विशेषण रूप में प्रयुक्त करके स्पष्ट रूप से ‘aa’ की विशेषता का 
खण्डन किया है और यास्काचार्य ने तो “सत्‌? को विशेषण रूप से 
अतिगौण प्रयोग होने से छोड़ ही दिया है। 

यह प्रश्न हो सकता है कि किसी पूर्वाचार्य ने “सत्‌' को इतना 
महत्व न दिया, उसको देवता नहीं माना तो इसका यह मतलब नहीं कि 
हम भी न मानें। जैसा कि सायणाचार्य ने इस मन्त्र की व्याख्या ' इन्द्र ' 
अर्थात्‌ आदित्य को उद्देश्य करके लिखी हे, हमारे विचार में यह ठीक 
नहीं है। यदि मन्त्र को सूक्ष्मतया देखा जाये तो स्वयं मन्त्र ही बता रहा है 
कि यहाँ देवता अग्नि ही हो सकता हे और ये सब अग्नि के ही विविध 
नाम हैं, क्योंकि अन्य सब शब्द तो एक बार ही मन्त्र में आये हँ, परन्तु 
अग्नि शब्द दो बार मन्त्र में आया है। 

अम्निमाहु:-वदन्ति अग्निम्‌ अर्थात्‌ इन्द्र मित्र आदि अग्नि को 
कहते हैं। इन्द्र मित्र आदि शब्दों का दो बार प्रयोग न होकर 'अग्नि' का 
ही दो बार प्रयोग होने से यह स्पष्ट है कि मन्त्र स्वयं अग्नि की विशेषता 
दिखा रहा हे। ये सब अग्नि के ही नाम हैं। इसलिये सदैक्यवाद तो इस 
मन्त्र से नहीं निकलता, परन्तु यदि कोई इस मन्त्र का वाद निकालना ही 
चाहे तो एकाग्निवाद, अग्न्यैक्यवाद बेशक निकाल ले ओर यह भी याद 
रखना चाहिये कि इस मन्त्र का देवता अग्नि होने के कारण अग्नि अङ्गी 
है और इन्द्र आदि रूप उस अङ्गी अग्नि के अङ्ग हैँ। इस प्रकार यहाँ 
अग्नि से तो इन सब का ग्रहण हो जायेगा, परन्तु इनमें से किसी एक से 

इन सब का ग्रहण नहीं होगा। इसी दृष्टि से 'अग्नि: सर्वा देवता: यह 
ब्राह्मण वाक्य वेंकट माधव ने अपने भाष्य में दिया है। 

“आर्य' के ३ सितम्बर तथा २४ सितम्बर (सन्‌ ४५) के अंक में 
श्री पंजसातवलेकर जी के ' सदैक्यवाद' शीर्षक से मेरा एक लेख छपा 
था। पण्डित जी को इस शीर्षक से आपत्ति है। मैंने किसी बुरी भावना से 
यह शीर्षक नहीं दिया था। पण्डित जी के समान वेदप्रेमी तथा 
अध्यवसायी व्यक्ति हमारे आर्यसमाज में कोई नहीं है, ऐसा मेरा विचार 
है। मेरी उन पर बड़ी श्रद्धा है। इसलिये उनको यदि किसी बात के प्रकटन 
के तरीके में आपत्ति हो तो मैं सहर्ष परिवर्तित करने के लिये तैयार हुँ। 

भारतीय इतिहास में एक समय वह भी आया जब की आर्यजाति 
वेदों को भुला चुकी थी। केवल मात्र कुछ थोड़े से वेदपाठी ब्राह्मण ही 
बचे थे और वे भी वेदों के अर्था से नितान्त दूर थे। महर्षि दयानन्द की 
अपार कृपा से फिर वेदों का पठन-पाठन प्रारम्भ हुआ हे, परन्तु अभी हम 
बहुत प्रारम्भिक अवस्था में हे, ऐसा मैं समझता हूँ। वेदों में आये शब्दों 
के अर्थ, उनका क्षेत्र तथा सीमा क्या है? यह हम अभी पूर्ण निश्चय से 
नहीं कह सकते। इसलिये मैं यह समझता हूँ कि वेद प्रतिपादित किसी भी 
सिद्धान्त का निर्णय करने के लिये हमें मन्त्रों को ही नहीं, अपितु शब्दों के 
भी अर्थ, इयत्ता इत्यादि का निर्णय पहले कर लेना चाहिये। एक-एक 
शब्द पर विस्तार से लिखा जाना चाहिये। इसके अनन्तर ही हम मन्त्रों का 
ठीक-ठीक अर्थ करने में समर्थ हो सकेंगे। इसीलिये इस प्रारम्भिक 
अवस्था में विचार भिन्नता होनी स्वाभाविक है। यह. कोई आक्षेप व कटुता 
का कारण नहीं बनना चाहिये। 

मेरे लेख के प्रत्युत्तर में पण्डित जी ने लेख लिखा है, उसके 

सम्बन्ध में मैं कुछ कहूं, उससे पहले मैं यह कह देना आवश्यक समझता 
हँ कि वह लेख जो कि आर्य में छप चुका है, वह मैंने केवल 
“सदैक्यवाद' शीर्षक पर लिखा था और इस शीर्षक में भी “सत्‌' शब्द 
के ऊपर लिखा था। सदैक्यवाद के सम्बन्ध में मैंने कुछ नहीं लिखा। इस 
सम्बन्ध में भी मैं यथावसर कुछ लिखने का प्रयत्न करूंगा। मैं यह 
समझता हूँ और पण्डित जी भी इससे सहमत होंगे कि वेद के प्रत्येक 
शब्द व उसकी प्रत्येक परिभाषा को ठीक-ठीक स्थान मिलना चाहिये। 
पण्डित जी सदैक्य सिद्धान्त में तथा ऐक्य सिद्धान्त में कोई विरोध नहीं 
समझते, परन्तु मैं इसमें बहुत विरोध समझता हूँ। मेरे लेख के प्रत्युत्तर में 
लिखे पण्डित जी के लेख को पढ़ने से यह लगता है कि पण्डित जी अब 
सत्‌’ शब्द को ज्यादा महत्व नहीं देते, परन्तु पण्डित जी के 'सदैक्य 
सिद्धान्त’ के सम्बन्ध में लिखे गये पहले लेखों को पढ़ने से बहुतो पर 
यही प्रभाव पड़ा कि कि पण्डित जी “सत्‌” को बहुत महत्व देते हैं। जैसा 
कि पण्डित जी अपने लेखों में दिखाते रहे हैं कि अन्तिम वस्तु एक ही है 
और उसका नाम सत्‌ है। अब यह वस्तु 'अनाम' बिना नाम के नहीं रही। 
उसका सत्‌ नाम हो गया। अनाम को भी यदि कोई नाम देना है और वह 
भी वेद से देना है तो वेद का वही नाम देना चाहिये जो वेदसम्मत हो। 
“सत्‌” नाम तो वेद में “अन्तिम वस्तु” के लिये नहीं है, क्योंकि कई मन्त्र 
हैं जो कि इसका विरोध करते हैं, जैसे 'देवानाँ पूर्व्ये युगेऽसतः 
सद॑जायत।'`` ‘Zari युगे प्रथमे$संतः सदंजायत॥'२ 'नासंदासीन्नो 
सदांसीत्‌'" इत्यादि और भी कई मन्त्र दिखाये जा सकते हें। इसलिये इन 

मन्त्रों से यह तो स्पष्ट है कि अन्तिम वस्तु के लिये “सत्‌” नाम नहीं देना 
चाहिये और फिर यह भी नहीं है कि वेद में अन्तिम वस्तु के लिये नाम 
ही न दिया हो, उसे 'अनाम' ही छोड़ दिया हो। उस अन्तिम वस्तु के 
लिये ब्रह्म नाम है। जैसा कि उपनिषत्‌ में आता है कि ‘wa यदा विन्दते 
ब्रह्ममेतत्‌’ प्रकृति जीवात्मा तथा परमात्मा का जब विन्दन होता है, तब 
वह ब्रह्म कहलाता है। फिर पण्डित जी यह भी कहते हें कि ‘aden’ में 
एक का महत्त्व अधिक है, सत्‌ का नहीं। यदि सत्‌.का महत्व नहीं तो 
सत्‌ किसलिये है ? क्या उसका कोई अर्थ नहीं! पण्डित जी की दृष्टि में 
क्या यह अन्तिम वस्तु का नाम नहीं ? यदि यह अन्तिम वस्तु का नाम भी 
नहीं है ओर उसका यहाँ महत्व भी नहीं है तो फिर यह शब्द किसलिये ? 
इसलिये में तो पण्डित जी से यही निवेदन करूंगा कि वे ' ऐक्यवाद, 
एकत्ववाद अथवा ब्रह्मेक्यवाद' आदि नाम से इस सिद्धान्त के सम्बन्ध में 
कुछ लिखें तो ठीक रहेगा। 
स्वामी दयानन्द का उदाहरण जो पण्डित जी ने दिया है वह इस 
प्रकार है- “स्वामी जी ने “एक aq’ का अर्थ “एक सत्‌ ब्रह्म' किया है। 
यह अर्थ लेकर पं०भगवद्दत्त 'सत्‌” को विशेषण मानें, विशेष्य मानें या 
जो कुछ और मानना चाहें मानें'। इस पर मेरा निवेदन यह है कि पण्डित 
जी ने स्वामी जी के ' अन्वय' को दिखाया है, “पदार्थ' को नहीं। स्वामी 
जी ने “पदार्थ' में सत्‌ का अर्थ ' विद्यमानम्‌' ऐसा दिया है, जो कि स्पष्ट 
रूप से विशेषण है। शब्दों का अर्थ शब्दार्थ (पदार्थ) से ही पता चलता 
है, अन्वय से नहीं। इसलिये स्वामी जी ने “सत्‌” का अर्थ 'ब्रह्म' नहीं 
किया। फिर प्रश्‍न होता है कि स्वामी जी ने अन्वय में *एकं सत्‌ ब्रह्म' 
ऐसा क्यों दिया? इसको हम इस प्रकार समझ सकते हैं। “एकं सहिप्रा 

बहुधा वंदन्ति'” एक होते हुए को विप्र लोग बहुत प्रकार से कहते है। 
प्रश्‍न होता है कि जिसको विप्र 'एक होता हुआ” कहते है, वह है क्य, 
चीज ? इसके उत्तर में यह कहा कि वह ब्रह्म है। इससे यह नहीं समझना 
चाहिये कि यहाँ सत्‌ का अर्थ ब्रह्म है। ब्रह्म तो ऊपर से लाये हैं और फिर 
एक-एक शब्द का अर्थ दिखाते हुए स्वामी जी ने ‘aq’ का अर्थ 
“विद्यमानम्‌” ऐसा स्पष्ट दिया है, फिर कोई शंका ही नहीं रहती। आगे जो 
मन्त्रार्थ में पण्डित जी ने कठिनाई बताई वैसी कठिनाईयाँ तो हमें गुरुकुल 
में पढ़ते हुये भी आती रही हैं और कठिनाई तो गायत्री के सम्बन्ध में 
ऐतरेय ब्राह्मण के कथन “एकं सत्‌ तत्‌ त्रेधाभवत्‌'” इसमें भी थी। 
गायत्री स्त्रीलिङ्ग है तथा “एकं स्वरूपं सत्‌’ ऐसा ' स्वरूप' शब्द ऊपर 
से जोड़ दिया हे। इससे कठिनाई हल हो गई। मन्त्र में भी “एकं स्वरूपं 
सत्‌” अथवा 'एकं ब्रह्म स्वरूपं सत्‌’ ऐसा किया जा सकता है। वह एक 
रूप क्या है? वह ब्रह्म है। इस प्रकार मन्त्रार्थ में कोई विशेष कठिनाई 
नहीं रहती। 

इस प्रकार संस्कृत साहित्य में ऊपर से शब्द तो बहुत जोड़े जाते 
हैं। हां! यह बात पण्डित जी की बिल्कुल ठीक है कि कठिनाई अवश्य 
होती है। इस मन्त्र के अर्थ को दिखाने का यहाँ कोई विशेष प्रयोजन नहीं 
है। इसका अर्थ में ऐक्यवाद' पर लिखते हुए दिखाऊंगा। 

इस विषय में इतना लिखने का कारण यह है कि सांख्य 
शास्त्रकार ने “सत्‌' नाम प्रकृति का बताया है और स्वामी जी भी सत्‌ से 
प्रकृति का ग्रहण करते हैं। जिस अन्तिम वस्तु के लिये पण्डित जी “सत्‌' 
शब्द का प्रयोग करते हैं, उसके लिये किसी ने भी “सत्‌” का प्रयोग नहीं 

किया और मन्त्र भी इसका विरोध करते हैं। इसलिये इस “ऐक्य' 
सिद्धान्त में “सत्‌' का वह स्थान नहीं है जो पण्डित जी देते हे, अथवा 
देते आये हैँ। 

वेद का ऐक्यवाद 


वेदों में श्री पं०सातवलेकर जी को ऐक्यवाद का दर्शन हुआ है। 
वेदों में ऐक्यवाद का वर्णन हे, ऐसा हम भी समझते हे, परन्तु पण्डित जी 
के ऐक्यवाद से हम कुछ मतभेद रखते हैं। पण्डित जी भावत्रयात्मक 
ऐक्यवाद मानते हैं और हम वस्तुत्रयात्मक ऐक्यवाद का वर्णन है, ऐसा 
समझते हैं। भावत्रयात्मक में वस्तु एक है, उसको परमात्मा, जीवात्मा 
तथा प्रकृति इन तीनों भावों में देखा गया हे और वस्तुत्रयात्मक में वस्तु 
तीन हैं, परन्तु उन्हें एक रूप में देखा गया है। इसी बात को हम इस 
प्रकार भी स्पष्ट कर सकते हैं। 
सदैक्य सिद्धान्त 
एक वस्तु (सत्‌) 


E 


परमात्मा जीवात्मा प्रकृति 


वस्तुत्रयात्मक ऐक्यवादः- 


किवा 


परमात्मा जीवात्मा प्रकृति 


एक (पुरुष) 
इस प्रकार श्री पण्डित जी के तथा हमारे मत में भेद इतना ही है । 
वस्तु त्रयात्मक ऐक्यवाद त्रैतवाद का दूसरा नाम है। वस्तु त्रयात्मक 

ऐक्यवाद के भी हम दो विभाग कर सकते हैं। सृष्टि-अवस्थात्मक- 
ऐक्यवाद ओर प्रलयावस्थात्मक-ऐक्यवाद। ये विभाग हमने वर्णन की 
सुगमता के लिये तो किये ही है, ये विभाग न करने से कई कठिनाइयाँ 
तथा उलझनें भी पैदा हो जाती हैं, जिनको हम आगे स्पष्ट करेंगे। अब हम 
ऐक्यवाद पर विचार करते हैं। 
ऐक्यवाद में “एक शब्द' 

ऐक्यवाद में एक शब्द का समझना जितना आसान समझा जाता 
है, उतना है नहीं। उदाहरण के लिये देवदत्त ‘us’ हे। इसको यदि हम 
वैज्ञानिक परिभाषा में समझाना चाहें तो यह कह सकते हें कि यह एक 
नहीं है- 

देवदत्त (एक) 


आत्मा -- शरीर=दो हैं। 

अर्थात्‌ देवदत्त को जीवात्मा+शरीर इन दो में विभक्त किया जा 
सकता है। इससे यह स्पष्ट है कि इस 'एक' में और भी एक-दो हैं। इसी 
प्रकार और भी कई दृष्टियों से विभाग किये जा सकते हैं। कहने का भाव 
यह है कि एक, दो, तीन आदि शब्द बड़े सापेक्ष हैं। देवदत्त को हम 
कहते हैं- “एक 2’, परन्तु वास्तव में वह आत्मा+शरीर इन दो का 
सम्पर्क है। अब देखना यह है कि वेदों में जो 'एक' व 'ऐक्य' का वर्णन 
है, क्या वह इसी दृष्टि से तो नहीं है। यदि इसी दृष्टि से ही वर्णन है तो 
वहाँ भी एक आदि शब्द सापेक्ष होंगे और एक में और भी एक दो तीन 
हो सकते हैं। 

यही उपर्युक्त कठिनाई पुरुष शब्द में है। मानव पुरुष में तो स्पष्ट 

ही जीवात्मा--शरीर ये दो वस्तु हैं, इससे इन्कार नहीं किया जा सकता 
और फिर इस पुरुष के लिये जीवात्मा+शरीर दो होते हुए भी “एक' का 
प्रयोग किया जाता है, परन्तु जहाँ परमात्मा को पुरष कहा हे, वहाँ भी 
आत्मा+शरीर ये दो हें कि नहीं यह देखना है। श्री पण्डित जी ने इसी 
पुरुष पद की व्युत्पत्ति यह दी है 'पुर+उष, पुर+वस' ये दो पद हैं। पुर 
में बसने वाला पुर के साथ सदा रहने वाला, जो पुर से कभी पृथक्‌ नहीं 
होता, वह पुरुष है। जिस तरह से मिश्री में 'रवा मीठास' सदा मिली 
जुली रहती है। न रवा मीठास से कभी पृथक्‌ हो सकता है और ना ही 
कभी मीठास रवे से पृथक्‌ हो सकती है। उसी तरह पुर-वस का सम्बन्ध 
जानना चाहिये। रवा+मीठास का भेद कल्पना का है, वास्तविक नहीं। 
इसी तरह पुरि में बसने वाला यह भेद भी कल्पना का है, वास्तविक नहीं 
हे।' 

श्री पण्डित जी के कथन में निम्न बातें आ गई है- 

१-परम-पुरुष की पुर में बसने को समता (उपमा) मिश्री के 
रवा मीठास से। 

२-पुर में सदा बसने वाला, कभी पृथक्‌ न होने वाला। 

३-पुर और पुर में बसने वाला का भेद काल्पनिक है। 

अब हम इन पर संक्षेप में विचार करते हैं। हम इस लेख में 
मानव-पुरुष को तो पुरुष और परमात्मा की 'परम-पुरुष' ऐसा करके 
लिखेंगे। 
परम-पुरुष की समता (उपमा) मानव-पुरुष 


परम-पुरुष की उपमा मानव पुरुष है। ये ही सब वैदिक-शास्त्र 

तथा पौराणिक शास्त्र एक स्वर से कह रहे हैं। श्री पण्डित जी ने अपने 

“वैदिक धर्म” पत्र में समय-समय पर ' पुरुष रूप' 'रुद्र रूप' *विश्वरूप' 

इत्यादि कई लेखों में उस परम-पुरुष की समता मानव-पुरुष से दिखाई 
है ओर जो भी मानव-पुरुष के agi से पण्डित जी ने बहुत विशद रूप 
में दिखा दी है। प्रश्‍न यह है कि जिस प्रकार मानव-पुरुष के एक-एक 
अङ्ग की समता व उपमा उस परम-पुरुष में घटा दी है, तब पुर में बसने 
की समता भी मानव पुरुष से क्यो नहीं घटायी ? मिश्री के रवा मीठास में 
क्यों घटाई ? क्या ऐसा कोई मन्त्र व प्रकरण नहीं है, जहाँ कि परमात्मा 
के पुर में बसने की समता मानव-पुरुष से स्पष्ट प्रतीत होती हो, इसलिये 
अब हमें परमात्मा के पुर में बसने की समता पर कुछ विचार करना 
चाहिये। 
पुर सदा नहीं रहता 

जब हमें यह पता चल जायेगा कि पुर सदा नहीं रहता, तो पुर के 
साथ सदा रहने वाला और पुर से कभी पृथक्‌ न होने वाला, जो पण्डित 
जी ने बताया है, वह ठीक न होगा अर्थात्‌ पुर सदा नहीं रहने वाला तो 
पुर के साथ पुरुष का सम्बन्ध भी सदा नहीं है, इसलिये मिश्री के रवा 
मीठास का उदाहरण भी ठीक न होगा। 

जीवात्मा को हम पुरुष नहीं कह सकते और न शरीर को ही हम 
पुरुष कह सकते हैं। जीवात्मा-शरीर इन दोनों के योग को ही पुरुष कहते 
हैं। पुरुष का शरीर पञ्चभूतो से निर्मित होता है, परन्तु पञ्चभूतों को भी 
हम पुर नहीं कह सकते। जीवात्मा के चारों ओर पञ्चभूतों के होते हुए 
भी वह जीवात्मा पुरुष नहीं कहलायेगा, परन्तु पञ्चभूतों का एक विशेष 
रूप में (शरीर) परिणत होना ही जीवात्मा का पुर कहा जा सकता है 
और यह पुर हमेशा नहीं रहता, समय पर बनता है और विनष्ट हो जाता 
है। इसी प्रकार परमात्मा का पुर भी निर्मित होता है और समय पर आकर 
विनष्ट हो जाता है। जिस प्रकार जीवात्मा के चारों ओर विद्यमान पंचभूत 


७ 0-0. Gurukul Kangri University Haridwar Collection. Digitized by 53 Foundation USA 


वेद का ऐक्यवाद १९३ 


जीवात्मा का पुर नहीँ कहला सकते, उसी प्रकार प्रकृति भी अपने मूल 
रूप में रहती हुई परमात्मा की पुर नहीं कहला सकती सृष्टि अवस्था में 
आकर ही पुर कहला सकती है। इसी बात को पुष्टि अब हम प्रमाणों से 
करते हैं। 

शत०ब्रा०ब्रा०१३.५.१, २ में वर्णित यजुर्वेद के geayi 
पुरुष:०' इस सूक्त का व्याख्यान पण्डित जी ने अपने “वैदिक धर्म” पत्र 
में दिया है। पण्डित जी ने इस सूक्त को अपने 'सदैक्य' सिद्धान्त की 
पुष्टि में लगाया है, वहाँ जो पुर की व्याख्या की गई हे, उस पर विशेष 
ध्यान जाना चाहिये, ऐसा हम समझते हें। वहाँ आता हे कि ‘sa वै 
लोका: पूरयमेव पुरुषो योऽयम्पवते' अर्थात्‌ ये लोक पुर हैं और यह जो 
पवन कर रहा हे, यह परमात्मा पुरुष है। यहाँ लोको को पुर कहा गया 
है। वेद के सिद्धान्तों से थोड़ा सा भी परिचय रखने वाले यह भली-भाँति 
जानते हें कि वेद में प्रलय का विधान हे। जैसा कि नासदीय सूक्त में 
वर्णन किया गया हे कि 'नासदासीन्नो सदासीत्‌० '' इत्यादि सूक्त बहुत 
स्पष्ट रूप से वर्णन कर रहा है। 

प्रलय में लोक रहते ही नहीं, ये सब विनष्ट हो जायेंगे। जब 
लोकों को पुर कहा गया हे और ये लोक अर्थात्‌ पुर हमेशा नहीं रहते, 
तब पुर के साथ परमात्मा का सम्बन्ध भी नित्य नहीं रहेगा। इसलिये 
पण्डित जी ने जो मिश्री में रवे मीठास की तरह पुर और पुर में बसने 
वाले का नित्य सम्बन्ध माना था, वह ठीक नहीं प्रतीत होता । 


परम पुरुष का पुर 
वेद में परम पुरुष का जो पुर बताया गया है, उसका जो चित्र 


१. %०१०.१२९.१ 

खींचा गया है, उससे भी यह पता चलता है कि ऐसा पुर हमेशा नहीं 
रहता। प्रलय में यह विनष्ट हो जायेगा और इस मन्त्र से यह भी संकेत 
मिलता है कि पुरुष संज्ञा से पहले परमात्मा की ब्रह्म संज्ञा होती है। मन्त्र 
इस प्रकार है- 
प्रभाजमानां हरिणीं यश॑सा संपरींवृताम्‌। 
पुरं हिरण्ययीं gen विवेशाप॑राजिताम्‌॥ ` 
प्रकृष्ट रूप से चमकने वाली, धारण की जाती हुई यश द्वारा चारों 
ओर से घिरी हुई, सुवर्णमयी तथा अपराजित पुर में वह ब्रह्म प्रविष्ट हुआ। 
इस मन्त्र में यह स्पष्ट रूप से कह दिया है कि उस ब्रह्म की यह 
पूः या पुरी दीप्ति वाली, सुवर्णमयी इत्यादि है। इस पुर में वह ब्रह्म प्रविष्ट 
होता है। यदि परम पुरुष के साथ पुर का सम्बन्ध नित्य मान लें और 
जैसा कि इस मन्त्र में पुर को भ्राजमान, सुवर्णमयी इत्यादि कहा है तो 
“तम आसीत्‌ तम॑सा गूळहमग्रेऽप्रकेतं सलिलं सर्वमा gay”? अर्थात्‌ सृष्टि 
से पहले तम ही तम था, वह अजायमान थी, सलिल थी। इत्यादि मन्त्रो 
का स्थान कौन सा होगा? क्योंकि पुर का पुरुष के साथ पण्डित जी के 
कथनानुसार नित्य सम्बन्ध है और वह पुर सदा दीप्तिमय है तो फिर तम 
अर्थात्‌ अन्धकार की अवस्था तो कभी होनी ही नहीं चाहिये। इसलिये 
मानना पड़ेगा कि पुर सदा नहीं रहता। 
जब पुर सदा नहीं रहता अर्थात्‌ नित्य नहीं है तो पुर के साथ 
परमात्मा का सम्बन्ध भी नित्य नहीं है। इसलिये मिश्री के रवा मिठास की 
तरह परमात्मा और पुर का नित्य सम्बन्ध मानना ठीक नहीं। हमारी 
सम्मति में यह मिश्री का उदाहरण ही ठीक नहीं। पुर के साथ परमात्मा 
MIEN a 

का सम्बन्ध बताने के लिये भी उपमा रूप में मानव पुरुष का ही 
उदाहरण लेना चाहिये | 
ब्रह्म की पुरुष संज्ञा कब होती हे | 
जिस प्रकार जीवात्मा के चारों ओर अपने मूल रूप में पञ्चभूतों 
के होते हुए भी वह पुरुष नहीं कहलाता। पञ्चभूतों से शरीर के निर्माण 
होने पर ही पुरुष कहलाता है। उसी प्रकार जब तक पुर का निर्माण नहीं 
होगा, तब तक परमात्मा की पुरुष संज्ञा नहीं होगी। प्रकृति को मानने 
वाले भी यदि प्रकृति को ही परमात्मा का पुर मानेंगे तो भी ठीक न होगा। 
प्रकृति से सृष्टि निर्माण होने पर ही उस सृष्टि रूपी पुर में बसने के कारण 
वह परमात्मा पुरुष कहलाता है। अब विचारणीय यह है कि सृष्टि 
निर्माणक्रम में किस सतह (स्टेज) पर उसे पुर कहने लगेंगे। शतपथ 
ब्राह्मण में हमें सृष्टिनिर्माणक्रम में वह सतह दिखाई देती हे, जहाँ पर कि 
उस ब्रह्म की पुरुष संज्ञा होती है। वह प्रकरण इस प्रकार है। 
आपो ह वा इदमग्रे सलिलमेवास। ता अकामयन्त कथन्नु 
प्रजायेमहि इति ता अश्राम्यंस्ता तपोऽतप्यन्त। तासु तपस्तप्यमानासु 
हिरण्मयमाण्डं सम्बभूवाजातो ह तर्हि संवत्सर आस। तदिदं 
हिरण्यमयमाण्डं यावत्संवत्सरस्य वेला तावत्पर्यप्लवत॥ १॥ ` 
ततः संवत्सरे पुरुषः समभवत्‌ स प्रजापतिः। संवत्सरे हि 
प्रजापतिरजायत स इदं हिरण्मयमाण्डं व्यरूजन्‌॥ २॥ ` 
(आपः) ये सब प्रजायें पहले (सलिलमेवास) सलिल अथवा 
(सतिलीनम्‌) सत्‌ अर्थात्‌ प्रकृति में ही लीन थीं। (ता अकामयन्त कथन्नु 
प्रजायेमहि) उन्होंने कामना की कैसे उत्पन्न होवें। उन्होंने उत्पत्ति के लिये 


४. शत०ब्रा०११.१.६.१ 

श्रम किया, तप किया। उनके तप करने पर एक हिरण्मय अण्डा पैदा 
हुआ। तब तक संवत्सर नहीं पैदा हुआ था। यह हिरण्मय अण्डा एक 
संवत्सर समय पर्यन्त परिप्लवन अर्थात्‌ चारों ओर तैरता रहा। इसके 
अनन्तर एक संवत्सर में पुरुष की उत्पत्ति हो गई। यह पुरुष प्रजापति था। 
इसलिये एक संवत्सर में पुरुष अर्थात्‌ प्रजापति की उत्पत्ति हुई। इस 
प्रजापति ने इस हिरण्मय अण्डे को तोड़ा। 

इससे यह स्पष्ट है कि परमात्मा की पुरुष संज्ञा तब होती हे, जब 
हिरण्मय अण्डा बन जाता है। यह हिरण्मय अण्डा पुर कहलाता है। इस 
पुर में बसने के कारण वह पुरुष कहलाता है। इस पुरुष को प्रजापति भी 
कहा है, क्योंकि यह अण्डे को तोडता हे और प्रजाओं को उत्पन्न करता 
है। यह प्रजापति जिसको कि पुरुष कहा गया हे, इसकी भी उत्पत्ति होती 
है। इसीलिए कहा है कि “प्रजापतिरजायत' अर्थात्‌ प्रजापति उत्पन्न हुआ । 
इसलिये यह पुरुष (प्रजापति) भी उत्पन्न होता है, नित्य नहीं है, परन्तु 
इसकी उत्पत्ति यही है कि हिरण्मय अण्डे रूपी पुर का जब निर्माण हो 
जाता है, तब उसमें बसने के कारण उसका नाम पुरुष पड़ जाता है। 
जिस प्रकार कि पिता शब्द है, जब सन्तति हो जाती है, तब मनुष्य पिता 
हो जाता है। इसी को वैदिक भाषा में पिता की उत्पत्ति कह सकते है। 

यही उस परम पुरुष की उत्पत्ति है। इससे भी संकेत मिल रहा हे 
कि परमात्मा की पुरुष संज्ञा हमेशा नहीं है। प्रलयावस्था में परमात्मा को 
|| पुरुष नहीं कहेंगे, क्योंकि पुर नहीं है। इसलिये वेद में परमात्मा के पुरुष 
| रूप का वर्णन करने वाले ' पुरुष' आदि सूक्त प्रलयावस्था का दिग्दर्शन 
| कराने वाले नहीं है, उन्हें सृष्टि अवस्था का वर्णन करने वाला समझना 
| चाहिंये। अन्त (प्रलयावस्था) में एक बचता है कि दो बचते है, इत्यादि 
| बातों का निर्णय इन पुरुष सूक्तों से नहीं होगा। 
| | और “पुरुष wad सर्वम्‌' इत्यादि वाक्य भी सृष्टि अवस्था के 

ऐक्यवाद को दर्शा रहे हैं। 

इसी प्रकार अथर्ववेद १०.२.२८-३३ मन्त्रो में भी ब्रह्म के पुर का 
वर्णन आता है। इन मन्त्रों की जो टेक है वह यही है कि- 

“पुरं यो ब्रह्म॑णो वेद॒ यस्याः पुरुष उच्यते।' ` 

अर्थात्‌ उस ब्रह्म के पुर को जो जानता है, जिसके कारण कि यह 
ब्रह्म पुरुष कहलाता हे | 

अर्थात्‌ पुरुष संज्ञा होने से पहले परमात्मा की ब्रह्म संज्ञा होती है। 
पुर में बसने के कारण यह पुरुष कहलाता ÈI इससे स्पष्ट होता है कि 
परमात्मा का पुरुष भाव नित्य नहीं है। इसलिये पुर में सदा बसने का 
प्रश्‍न ही नहीं उठता। 

इस प्रकार हमने ऊपर यह दिखाया कि परमात्मा का पुर सदा 
नहीं रहता। सृष्टि अवस्था में पुर का निर्माण होता है। इसलिये पुर के 
साथ परमात्मा का नित्य सम्बन्ध नहीं है। 
पुरुष में ऐक्य भाव 

जिस प्रकार लोक में हम कहते हैं कि विश्वपति गोरा हे, गणपति 
काला है, देवमित्र लम्बा है, भूमित्र ठिगना है, जगदीश मोटा है, इत्यादि 
और भी बातें इनके सम्बन्ध में कही जा सकती हैं। ये सब पुरुष हैं तो 
क्या हम यह समझेंगे कि आत्मा काली गोरी है या लम्बी चोड़ी हे, परन्तु 
नहीं, ऐसा कोई भी नहीं समझता। सब यही कहेंगे कि पुरुष में 
(आत्मा+शरीर) जो शारीरिक हिस्सा है, उसके ये गुण है, आत्मा के नहीं 
हैं, परन्तु व्यबहार ऐसा ही है कि अमुक-अमुक पुरुष काले गोरे तथा 
लम्बे चोड़े हैं। 


६. अथर्व०१०.२.३० 

इसी प्रकार पुरुषान्तर्गत एक और हिस्से के सम्बन्ध में भी मनुष्य 
कहते हें कि अमुक पुरुष बैठा हुआ संकल्प विकल्प कर रहा हे, झूठ 
बोल रहा हे, चोरी कर रहा हे इत्यादि तो क्या हम यह समझें कि 
आत्मतत्त्व यह सब कुछ कर रहा हे। नहीं, ये सब मानसिक विकार हे 
परन्तु लोक में ऐसा ही प्रयोग किया जाता हे । 

इसी प्रकार बुद्धि आदि अन्य सूक्ष्म शरीर के सम्बन्ध में भी बहुत 
कुछ कहा जा सकता हे, जिसका कि आत्मतत्त्व से सम्बन्ध न होकर 
पुरुष के शारीरिक हिस्से से होता हे 

और फिर देवदत्त भूमित्र को थप्पड़ मारे, उसे घूर कर देखे, 
गाली देवे, भूमित्र जाकर अपने अधिष्ठाता से शिकायत कर देवे कि 
देवदत्त ने मुझे थप्पड़ मारा, घूर कर देखा और गाली दी। इस पर देवदत्त 
अधिष्ठाता से यदि कहे कि नहीं, मैंने थप्पड़ नहीं मारा, मैंने घूरकर नहीं 
देखा ओर नाही मैने गाली दी। मेरे हाथ ने थप्पड़ मारा, आँख ने घूर कर 
देखा, मुख ने गाली दी। अधिष्ठाता उसे इस पर पहले तो दण्ड देगा और 
फिर यही कहेगा कि हाथ भी तू ही, मुंह भी तू ही और आंख भी तू ही 
है। यह सब रूप तेरा ही हे, क्योंकि आत्मा+शरीर इन दोनों को यहाँ एक 
रूप में देखा गया है अर्थात्‌ देवदत्त पुरुष (आत्मा+शरीर) एक है। 

इसी प्रकार उस परम पुरुष के अङ्ग-उपाङ्गों में इस सम्पूर्ण 
ब्रह्माण्ड को बांटा हुआ हे तो इन अड्डों को लेकर भी यही कहा जायेगा 
कि 'तढेवाग्निस्तर्दादित्यस्तद्वायुस्तढु warts” अर्थात्‌ वही अग्नि है 
वही वायु है, वही आदित्य है, वही चन्द्रमा है इत्यादि 'पुरुष5एवेदः 
सर्वम्‌”* अर्थात्‌ यह सारा ब्रह्माण्ड पुरुष ही है। 


७. यजु०३२.१ 

इस प्रकार अद्वैत सम्बन्धी जितने भी मन्त्र प्रतीत होते है, सब की 
इसी प्रकार व्याख्या हो जायेगी, परन्तु कठिनाई तो पण्डित जी के सामने 
यह होगी कि अद्वैत सम्बन्धी मन्त्र तो चारों वेदों में थोड़े हैं, प्राय: चारों 
वेद द्वैत सम्बन्धी मन्त्रों से भरे पड़े हैं। इनमें वर्णित द्वैतभाव को 
काल्पनिक मानना पड़ेगा। इससे तो सारा ही वेद काल्पनिक हो जायेगा। 
इसलिये वस्तुत्रयात्मक ऐक्यवाद सब समस्याओं को हल कर देता हे | 
परम-पुसुष-सम्बन्धी वर्णनात्मक तरीका 

प्रश्‍न हो सकता है कि 'तढेवाग्निस्तदादित्यः'' अर्थात्‌ वही अग्नि 
है, वही आदित्य है, इत्यादि वर्णन का तरीका ऐसा क्यों है? बात यह हे 
कि मानव पुरुष को तो हम ऊपर से नीचे तक एक बार में ही देख लेते 
हैं, परन्तु यह ब्रह्माण्ड अर्थात्‌ परम पुरुष का शरीर इतना विशाल है, एक 
एक अङ्ग व उपाङ्ग भी इतना विशाल व शक्तिशाली है कि बड़े-बड़े 
ऋषि-महर्षि भी उसे एक दृष्टि में नहीं देख सकते। साधारण मनुष्य की 
तो बात ही क्या। इसका परिणाम यह होता है कि प्रायः सभी मनुष्य 
अन्धो के हाथी देखने की तरह परम पुरुष के एक-एक अङ्ग को अलग 
ही देखते हैं और ऐसा ही समझते हैं और जो जिस-जिस अङ्ग से 
प्रभावित हो जाता है, वह उस-उसं अङ्ग को ही परमात्मा मान बैठता हे 
और उसकी पूजा करने लगता है और दूसरे ने जो अङ्ग देखा उसे झूठा 
समझता है और लड़ता है। इसी प्रकार बहुदेवतावाद चल पड़ता है। 
इसलिये वेद उस परम पुरुष के शारीरिक अड्डों को लेकर 
'तदेवाग्निस्तदांदित्यः' A अग्नि है वही आदित्य है, वही वायु 
इत्यादि-नामों से उसका वर्णन कर रहा है, परन्तु ये सब उस परम-पुरुष 

के शरीर के अङ्ग है, आत्मतत्त्व के नहीं। 
परमात्मा का प्रत्यक्ष 
जिस प्रकार मनुष्य अपने व दूसरे के शरीर को देख कर आत्मा 
को नहीं जान लेते। उसी प्रकार परम-पुरुष के शरीर को देख कर यह 
समझने लगें कि हमें परमात्मा का प्रत्यक्ष हो गया तो ऐसा प्रत्यक्ष तो 
सभी प्राणी कर रहे हे । परमात्मा के लिये बड़े-बड़े तप व साधन की क्या 
आवश्यकता है ? और फिर हृदयगुहा में उसको प्रत्यक्ष करने का विधान 
करने की कोई आवश्यकता नहीं रहती, क्योंकि वह तो प्रत्यक्ष ही है और 
सभी को प्रत्यक्ष है। हम उस शारीरिक अङ्गों- अग्नि, वायु, आदित्य की 
शक्तियों को देखकर यह तो कल्पना कर सकते हैं कि यह कितना 
शक्तिशाली होगा, परन्तु इस पर यह नहीं कह जा सकता कि वह हमें 
प्रत्यक्ष हो रहा है। इसलिये शरीर को परमात्मा मानना कहाँ तक ठीक हे, 
यह विचारणीय है। 
परम पुरुष के नाना नाम 
जिस प्रकार देवदत्त पढ़ाने जाता है तो वह अध्यापक कहलाता 
है। सभा का संचालन करता है तो सभापति, किसी मिल व कारखाने का 
प्रबन्ध करता है तो प्रबन्धक व मैनेजर इत्यादि जो-जो भी वह कार्य 
करता है, उसके अनुसार उस देवदत्त का वही नाम पड़ जाता है। इसी 
प्रकार वह परम-पुरुष अपने कार्य व शक्तियों के आधार पर ' इन्द्र, मित्र, 
वरुण, ,अग्नि, आदित्य, रुद्र तथा शिव इत्यादि सैंकड़ों हजारों नामों से 
स्मरण किया जाता है, परन्तु यह याद रखना चाहिये कि इन नामों द्वारा 
वर्णन या स्मरण किया गया वह परमात्मा पुरुष रूप बना हुआ है। पुर के 
साथ उसका ग्रहण है। पृथक्‌ आत्मतत्त्व करके उसका ग्रहण नहीं है, 
इसलिये हम यह भी कह सकते हैं कि प्रायः चारों वेद उस परम-पुरुष 

का वर्णन कर रहे हैं। जहाँ केवल आत्मतत्त्व का वर्णन है, वह तो बहुत 
ही थोड़ा है। प्रायः शरीर सहित परम-आत्मा का वर्णन है और ऐसा 
वर्णन करना स्वाभाविक भी है, क्योंकि परमात्मा का यदि वर्णन करना 
है, तो उसकी शक्तियों द्वारा ही उसका वर्णन हो सकता है और शक्तियों 
का प्रकाशन सृष्टि अवस्था में ही हो सकता है, क्योंकि प्रलयावस्था में तो 
वह शक्तियों को समेट लेता है और सृष्टि अवस्था का होना यह बताता है 
कि वह पुरुष बना हुआ है। पुरुष रूप में बह दो होते हुए 
(पुर+परमात्मा=परम-पुरुष) भी एक ही कहा जायेगा। जैसे कि मानव- 
पुरुष दो होते हुए भी एक कहा जाता है, इसी दृष्टि से वेदों में सर्वत्र 
इन्द्र-वरुण इत्यादि नामों से किया गया वर्णन शरीर सहित परमात्मा का 
वर्णन है और दो होते हुए भी 'एक' रूप में वर्णन किया गया है। 
परम पुरुष का विश्वरूप 

वैदिक-साहित्य में अनेकों स्थलों पर उस परम-पुरुष के 
विश्वरूप का बहुत वर्णन आता है अर्थात्‌ जो भी रूप हमें दिखाई देता है, 
वह उस परम-पुरुष का ही रूप है। हम भी यही मानते हैं कि इस 
ब्रह्माण्ड में जितने भी रूप दिखाई देते हैं, सब उसी परम पुरुष के रूप 
हैं। रूप पाञ्चभौतिक पदार्थो में होता है, जितने भी रूपवान्‌ पदार्थ होते है, 
चाहे वे मनुष्य तथा अन्य प्राणियों आदि के क्यों न हों, वे सब उस 
परम-पुरुष के हैं। हम यह देख ही चुके हैं कि यह सम्पूर्ण ब्रह्माण्ड उस 
परम-पुरुष का शरीर है। मनुष्य आदि प्राणियों को जो यह शरीर मिला 
है, यह उस परम-पुरुष के शरीर का ही तो अंश है। जीवात्मा को छोड़ 
कर कोई भी तो जीवात्मा का अपना नहीं। प्राण, मन, बुद्धि आदि सूक्ष्म 
तत्त्व भी तो उसी परम-पुरुष के शरीर में से लेकर घढ़े हुये हैं। उस बड़े 
वृक्ष को ये सब शाखा-प्रशाखायें हैं। उसी के शरीरावयवों में से थोड़ा- 

थोड्डा लेकर शरीर-रूपी एक प्रतिमा बना दी है और यह प्रतिमा हम 
(अज भाग=जीवात्मा) को बसने के लिये दे दी है। इसलिये सब रूप 
उसी परम-पुरुष के हैं। इसी दृष्टि से मन्त्रों में वर्णन आता है कि ‘sat 
मायाभिः पुरुरूपं ईयते'" वह इन्द्र माया के द्वारा बहुत रूपों को प्राप्त 
होता है। 

यहाँ भी हमें यह याद रखना चाहिये कि इन्द्र भी तो उसी परम 
पुरुष का एक नाम है। शरीरी वह इन्द्र बहुत रूपों को धारण करता है 
इससे द्वैतभाव में कोई आपत्ति नहीं आती। इसलिये यहाँ पर माया स्पष्ट 
रूप से प्रकृति का ही दूसरा नाम है। अथर्ववेद में इसी प्रकार कहा हे कि 
“सोद॑क्रामत्‌ साऽसुंरानाग॑च्छत्‌ तामसुंरा उपाह्वयन्त माय एहीति।'" 
अर्थात्‌ विराट्‌ ने उत्क्रमण किया वह असुरों के पास पहुँची, असुरों ने 
कहा कि ए! माये! तू आ। 

विराट्‌ प्रकृति का ही एक नाम है। इसी विराट्‌ को यहाँ पर असुरों 
द्वारा माया कहलाया गया है। 

इसी प्रकार माया के सम्बन्ध में एक और मन्त्र है- 

रूपंरूपं मघवा बोभवीति मायाः कृंण्वानस्तन्वं १ परि cary" 

अर्थात्‌ वह (मघवा) इन्द्र अपने शरीर को चारों ओर से माया 
रूप में करता हुआ प्रत्येक रूप को बार-बार धारण करता है। 

इस उपर्युक्त मन्त्र से यह स्पष्ट है कि इन्द्र का (तनु) शरीर ही 
माया रूप में परिवर्तित होता रहता है। 

इसलिये माया भी इन्द्र का शरीर है, वह इस माया-रूपी शरीर 


पक म tnt ee 
११. क्र०६.४७.१८ 

१२. अथर्व०८.१०.(४).१ 

से नाना रूपों को धारता है। 
इस प्रकार वेद के 'ऐक्यवाद' पर हमने यहाँ अतिसंक्षेप से अपने 
विचार अभिव्यक्त fea भविष्य में ‘wer’ पर विचार करते हुए और 
अधिक विस्तार से लिखने का प्रयत्न करेंगे । 

गुरुकुल काँगडी विश्वविद्यालय के सुयोग्य स्नातक श्री पं० भगवद्दत्त जी ने वेदों 
के भिन्न-भिन्न विषयों पर अनेकों खोजपूर्ण पुस्तकें लिखी हैं। इनकी कई पुस्तकें 
प्रकाशित हो चुकी हैं। अब इनकी *वेदविमर्श' नामक पुस्तक पाठकों के समक्ष 
उपस्थित है। इस पुस्तक में विद्वान्‌ लेखक ने वेदों के सम्बन्ध में विभिन्न विषयों पर 
तर्कसंगत ऊहापोह किया है। वेदों की समस्याओं को" समझने, उनकी गुत्थियो को 
सुलझाने का एक प्रशंसनीय प्रयत्न है। यह पुस्तक लिखकर श्री Go भगवद्दत्त जी ने 
वैदिक aga पर लिखे गये साहित्य में एक उपयोगी पुस्तक की वृद्धि की है। 
गुरुकुल के वैदिक अनुसन्धान विभाग की ओर से यह पुस्तक स्वाध्याय प्रेमी जनता 
के सम्मुख प्रस्तुत की जा रही है। आशा है पूर्व प्रकाशित रचनाओं के समान इस 
पुस्तक को अपनाकर वेदप्रेमी जन गुणग्राहकता का परिचय देंगे। 
सन्‌ १९६६ 
| प्रियव्रत वेदवाचस्पति 
आचार्य 
गुरुकुल काँगडी विश्वविद्यालय 
ऋषि-रहस्य : सम्मति 

“ऋषि-रहस्य' नामक पुस्तक पढ़ने का अवसर प्राप्त हुआ। इसके 
लेखक श्री पं०भगवददत्त, वेदालंकार, एम०ए० FI गुरुकुल काङ्गड़ी 
विश्वविद्यालय के वैदिक अनुसन्धान विभाग से इस पुस्तक का प्रकाशन 
हुआ है। 

वेद का अध्ययन करने वाले इस बात को अच्छी तरह जानते है 
कि ऋग्वेद आदि में प्रत्येक सूक्त के पूर्व ऋषि देवता आदि का निर्देश 
किया रहता है। ये ऋषि वस्तुतः क्या हैं, इस विषय में लेखक महोदय ने 
प्रभावपूर्ण प्रकाश डालने क्रा प्रयास किया है और कुछ नवीन यथार्थताओं 


का उद्धावंन किया है। 

लेखक महोदय ने स्मृति के “याश्च वेदेषु दृष्टय:' इन अति संक्षिप्त 
पदों में दिये गये संकेत को पकड़ कर अपने विचारों का आधार बनाया 
है, वेद में अनुस्यूत एवं तन्तुजाल के रूप में आबद्ध दर्शन ही ऋषि के 
रूप में प्रस्फुटित हुआ है, विचार की इस पद्धति का आश्रयण कर विद्वान्‌ 
लेखक ने 'अयास्य' ऋषि का प्राण एवं इन्द्रियों के रूप में जो विश्लेषण 
किया है, वह निश्चित ही प्रतिभाजन्य एक नवीन ऊहा है। वैदिक आचायों 
ने वेदार्थ को समझाने में ऋषि ज्ञान की आवश्यकता पर जो बल दिया है, 
उसकी सार्थकता इस पद्धति से विचार करने पर ही स्पष्ट रूप में सम्मुख 
आती है। 

लेखक महोदय का यह आग्रह नहीं है कि ये ऋषि मानव 
देहधारी प्राणी थे, वैदिक ऋषियों को अविकल रूप से ऐसा स्वीकार 
किया जाना संभव भी नहीं है। अन्यथा 'जालनद्धा मत्स्या ऋषयः ' 
इत्यादि का सामञ्जस्य प्रकट करना कठिन होगा। ऋषियों की यह स्थिति 
लेखक महोदय की विचार पद्धति को पुष्ट करती है। 

प्रस्तुत पुस्तक में इन भावनाओं के सांथ अभिलषित विषय को 
विस्तार के साथ समझाते हुए प्रस्तुत किया गया है, प्रतिपादन शैली 
अभिनन्दनीय चमत्कारपूर्ण एवं आकर्षक है। इस दिशा में वेदार्थ के लिये 
प्राचीन ब्राह्मणग्रन्थों के आपाततः प्रहेलिकारूप प्रतीत होने वाले प्रयास 
को आधुनिक रूप में स्पष्ट करने का विद्वान्‌ लेखक का प्रयत्न अत्यन्त 
स्तुत्य है। वेद में रुचि रखने वाले वेदार्थ जिज्ञासुओं को इससे लाभ 
उठाना चाहिये। 

समस्त वेद का इस पद्धति से आलोडन मानव जीवन के प्रशस्त 
मार्ग का उद्बोधन हो सकता है। 

-उदयवीर शास्त्री, गाजियाबाद। 


वैदिक-स्वप-विज्ञान : सम्मतियाँ 


CC-0. Gurukul Kangri University Haridwar Collection. Digitized by 53 Foundation USA 


२०६ वेद-विमर्श 


श्री पं०भगवद्दत्त वेदालङ्कारलिखितं स्वप्नविषयक-' वैदिक- 
स्वप्नविज्ञान 'नामकं पुस्तकमार्य्यभाषानिबद्धं मया मनोयोगेन पठितम्‌। 
अहो लेखकस्य वैदिकमन्त्राणामर्थान्वेषणवेदुष्यम्‌। अहन्तु अतीव 
चमत्कृतोऽस्मि विषयविन्यासप्रकारेण। स्वप्नसम्बन्धे वैदिकवाङ्मयं 
महार्णवं मध्नता ग्रन्थकृता प्रथमाध्याये ' मनुष्याणामवस्थात्रयम्‌' स्वप्नस्य 
सीमाविस्तारः, कालदृष्ट्या स्वप्नस्य विभागत्रयम्‌, भद्राभद्रत्वदृष्टया तस्य 
विभागद्वयम्‌, द्वितीयाध्याये च मृत्युपुनर्जन्मसम्बन्धिनी स्वप्नावस्था, 
तृतीयाध्याये रात्रिस्वप्नविचारः, चतुर्थाध्याये दिवास्वप्नविचारः, 
पञ्चमाध्यायतो दशमाध्यायपर्यन्तं श्रोतमन्त्राणां स्वप्नस्वरूपविवेचने 
दुःस्वप्नविनाशप्रकारे चिन्तनादिषु विनियोगः लेखकस्य वैदिकविज्ञानवैदुष्यं 
स्फुटं व्यनक्ति। स्वतन्त्रे भारते सम्प्रति ईदृशानामेव स्वतन्त्रप्रज्ञाणां 
पण्डितानामावश्यकता विद्यते। स्वाध्यायशीला मानवा एवम्भूतानि 
पुस्तकानि अनुशीलेयुश्रततेषां ज्ञानवृद्धया सहैव वैदिकमन्त्राणामपि महत्त्व 
जनतासु प्रसृतं स्यादिति लाभद्वयं स्यात्‌ | 

किम्बहुना लेखकमहोदयम्प्रति ममानुरोधोऽस्ति यत्सोऽविरत- 
मेवंविधानां वैदिकमन्त्रानुसन्धानपरम्पराणां क्रमप्रवृत्योत्तरोत्तरं जगत्कल्याणं 
कुर्वन्नेव समयन्नयेद्येन भारती: जगद्‌गुरुत्वं पुनरपि विश्वस्मिन्‌ विद्योतितं 
स्यादिति शम्‌। 

श्री गोपालशास्त्री (दर्शनकेसरी) 

| अध्यक्ष: श्री काशी पंडित सभाया: 
श्री भगवद्दत्त जी 

आपका स्वप्नविज्ञान लेख मैं वैदिक धर्म में देखता रहा हूँ। उसने 
मेरा ध्यान आकर्षित किया था। उसे आपने अच्छे ढङ्ग से लिखा हे और 
उसमें पर्याप्त सामग्री का संकलन है। मानव जीवन के लिये यह शास्त्र 
बहुत ही महत्त्वपूर्ण है। जिस व्यक्ति के स्वप्न ठीक है; जो युक्तस्वप्न है, 

वही मेरी दृष्टि में योगी है। उसी के विचार संयत और मन स्वाधीन हो 
गया है। खण्डित असंयत स्वप्नों से मस्तिष्क अशान्त अस्थिर बना रहता 
हे। वस्तुतः, हमारे प्राचीन स्वप्न विज्ञान-शास्त्र का ही प्रतिपादन 
आधुनिक (सुशासन और आत्मशासन) इस विज्ञान में पाया जाता हे | 
दि०२७.११.४५ वासुदेव शरण अग्रवाल 


प्रिय श्रीमान्‌ जी, 

आपका प्रयत्न सराहनीय है और इस बारे में किये गये भारी 
परिश्रम का सूचक है। इसी ढंग से एक-एक विषय को लेकर अध्ययन 
करने से ही प्राचीन दृष्टियों का सर्वाङ्ग सम्पूर्ण परिचय प्राप्त किया जा 


सकेगा। 
दि०२.३.४५ 
विश्वबन्धु शास्त्री 
विश्वेश्वरानन्द वैदिक शोधसंस्थान 
लाहौर। 

लेखक-परिचय 


वैदिक शोध को एक नवीन आयाम देने वाले पं० भगवद्दत्त 
वेदालङ्कार का जन्म आश्विन मास की दशम तिथि को सन्‌ १९१२ में नेक 
(जि० मेरठ) में श्री रिसालसिंह के यहाँ हुआ। गुरुकुल काँगड़ी में 
अध्ययन करने के पश्चात्‌ आपने सन्‌ १९३५ में वेदालङ्कार की उपाधि 
प्राप्त की। तत्पश्चात्‌ आगरा विश्वविद्यालय, आगरा से संस्कृत विषय में 
एम० Wo की उपाधि प्राप्ति की। आपने अपने जीवन में अनेक महत्त्वपूर्ण 
कार्य किये, जिनमें प्रमुख हें-आर्य प्रतिनिधि सभा पंजाब (लाहौर) के 
तत्त्वाधान में स्थापित वेदिक अनुसन्धान केन्द्र, जो कालान्तर में गुरुकुल 
कांगड़ी में आ गया था, उसके प्रमुख अर्थात्‌ आचार्य पद के कार्यभार का 
निर्वहण करते हुए वेद विभाग में अध्यापन कार्य भी किया। इसके साथ 
es आपने गुरुकुल के आश्रमाध्यक्ष और गुरुकुल पत्रिका के सम्पादक के 
दायित्व का भी सम्यक्‌ निर्वाह किया। 

आप जीवन पर्यन्त स्वाध्याय एवं लेखन में निरत रहे। इसके 
परिणामस्वरूप आपके माध्यम से निम्न रचनायें प्रकाश में आयीं- १. 
ऋभु देवता, २. वैदिक-स्वप्न-विज्ञान (सन्‌१९४९) उ०प्र० सरकार द्वारा 
गंगानाथ झा पुरस्कार से सम्मानित, ३. वैदिक अध्यात्म विद्या, ४. 
आत्म-समर्पण, (सन्‌१९५३) ५. विष्णुदेवता (उ०प्र० शासन द्वारा 
पुरस्कृत), ६. ऋषि रहस्य, (TRIE) ७. वेदविमर्श (सन्‌ १९६६) 
दोनों ग्रन्थ पुरुषोत्तम मेमोरियल ट्रस्ट हैदराबाद द्वारा पुरस्कृत), ८. 
ऋषि-देव-विवेचन (सन्‌१९६७)। देवता विवेचन विषयक ग्रन्थ-९. 


ऋभुदेवता, १० विष्णुदेवता (सन्‌१९६१) ११. तहत 
१२.बृहस्पति देवता। इसके अतिरिक्त आपने पत्र-पत्रिकाओं में अनेक 

लेखक-परिचय २०९ 


शोधपूर्ण लेख लिखे। वेदसेवा करने के कारण गुरुकुल काँगडी 
विश्वविद्यालय ने १९७६ में आपको वेदमार्तण्ड उपाधि से सम्मानित 
किया। आपके शरीर का अवसान सन्‌ १९८८ में हुआ। इस प्रकार आपने 
जीवन पर्यन्त अपनी रचनाधर्मिता से कुलमाता के गौरव को बढाया हे । 
अत: हम सभी कुलवासी आपके समक्ष श्रद्धावनत हैं। 

| दीक्षालोक (शताब्दी संस्करण) 
| स्वामी श्रद्धानन्द के सम्पादकीय लेख 


| कुलपुत्र सुने जगदीश विद्यालंकार 
| मेरे पिता: स्वामी श्रद्धानन्द इनदर विद्यावाचस्पति, सम्पा० Wo Tata कुमार 


T न 


| वेदका राष्ट्रीय 
| अं वरात शीव मा केत 
| वेदोद्यान के चुमे हुए फूल 

वैदिक सिद्धान्त परिचयावली 


afi वचार सपक n | 
च महायश एवं प os 
स्वामी Ferre (समग्र मूल्याकंन) 


स्वामी श्रद्धानन्द की सम्पादकीय टिमणियाँ श विद्यालंकार 
कल्याण मार्ग का पथिक = स्वामी श्रद्धानन्द 


Yo इन्द्रविद्यावाचस्पति : कृतित्व के आयाम डॉ० कुशलदेव शंकरदेव कापसे 
हिंदी काव्य को आर्यसमाज की देन Slo भवानीलाल भारतीय 

